|  |  |  |
| --- | --- | --- |
| **בית משפט השלום בתל אביב - יפו** | | |
| **ת"פ 33230-07-13 מדינת ישראל נ' אמסטרדם** |  | **16 יולי 2015** |

|  |  |  |
| --- | --- | --- |
| **בפני כב' השופט שמואל מלמד** |  |  |

|  |  |
| --- | --- |
| **המאשימה** | **מדינת ישראל** |
| **נגד** | |
| **הנאשם** | **עידו אמסטרדם** |

**נוכחים:**

**ב"כ המאשימה עו"ד מוטי רייזמן, עו"ד שרון אדרי**

**ב"כ הנאשם עו"ד זילברמן**

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13א](http://www.nevo.co.il/law/4216/13a), [19](http://www.nevo.co.il/law/4216/19)

[חוק העונשין, תשל"ז-1977](http://www.nevo.co.il/law/70301): סע' [51 ב(ב)](http://www.nevo.co.il/law/70301/51b.b)

**גזר דין**

ביום 07.10.14 הגיעו הצדדים להסדר לפיו הנאשם הודה והורשע בעובדות כתב האישום המתוקן, הנאשם נשלח לעריכת תסקיר שירות המבחן ולקבלת חוו"ד ממונה בטרם הטיעונים לעונש. אין הסכמה עונשית.

נוכח הודאתו הורשע הנאשם במיוחס לו בכתב האישום המתוקן אישום ראשון, בעבירה של סחר בסם עבירה לפי [סעיף 13+19א](http://www.nevo.co.il/law/4216/19;13a) ל[פקודת הסמים המסוכנים](http://www.nevo.co.il/law/4216) [נוסח חדש] תשל"ג-1973.

אישום שני, החזקת סם לצריכה עצמית עבירה בניגוד [לסעיף 7(א)+7(ג)](http://www.nevo.co.il/law/4216/7.a.;7.c) סיפא ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג-1973.

על פי עובדות כתב האישום המתוקן, אישום ראשון, בתאריך 28.06.13 השוטרת והנאשם נפגשו הנאשם אמר לשוטרת כי הסם לא עליו, לאחר מספר דקות שיחה עמה ניגש לעבר קטנוע שחנה בסמוך למקום. משחזר הנאשם מסר לשוטרת ארבעה פרחים בצבע ירוק החשודים כסם מסוכן מסוג הידרו, ובתמורה קיבל לידיו 500 ₪ בסיום נסע מהמקום בקטנוע.

ביום 12.07.13 הגיע הנאשם למקום בו נקבע המפגש עם השוטרת מסר לה שקית ובתוכה חומר החשוד כסם מסוכן מסוג הידרו ובתמורה קיבל 500 ₪. במעשיו סחר בסם מסוכן מסוג קנבוס במשקל 5.02 גרם נטו תמורת 1,000 ₪.

אישום שני, בתאריך 12.07.13, החזיק הנאשם בקטנוע סם מסוכן מסוג קנבוס במשקל 2.65 גרם נטו. וכן החזיק הנאשם בדירת מגוריו, סם מסוכן מסוג קנבוס במשקל כולל של 7.15 גרס נטו. הכל לצריכתו העצמית.

בעינינו של הנאשם התקבל תסקיר שירות המבחן, לפיו, הנאשם בן 36, עובד באופן חלקי כטלפן במסעדה. הנאשם הציג אישורים לכך שנעזר בקצבת נכות של הביטוח הלאומי בשל פריצת דיסק ממנה סובל. תאר כי מתקשה לתפקד באופן מלא ולעבוד באופן פיזי ולאורך זמן. לצבא לא גויס על רקע אי התאמה. הנאשם מתאר כי גדל בצל אלימות קשה בה נקט אביו כלפי אמו ולעיתים אף כלפיו. ומגיל צעיר חווה צורך להגן על אמו ואחותו ולקחת על עצמו את פתרון בעיות הזוגיות והיחסים בין הוריו. כיום מנהל קשר תקין וקרוב עם אמו, אביו ואחותו. הנאשם תיאר כי החל שימושו בסמים מסוג גראס מגיל 16 שהלך והעמיק לשימוש אינטנסיבי ויומיומי במשך 18 שנה. תאר כי השימוש בסמים סייע לו בטשטוש רגשות קשים וכואבים שחווה מילדותו ולאורך השנים.

בהתייחסותו לעבירות הנוכחיות לקח אחריות על המיוחס לו בכתב האישום. תאר אורח חיים התמכרותי שניהל באותה תקופה, אולם שלל ניסיון להתפרנס מסחר בסמים. את הקשר שיצר עם הסוכנת הסמויה תופס כחריג עבורו באותה העת, ואת מכירת הסמים מתאר כניסיון להרשימה ולפתח עמה קשר זוגי. באבחון בשנת 2008, בגין עבירות שימוש וסחר בסמים, שירות המבחן התרשם מקיומה של התמכרות לסמים המצריכה התערבות טיפולית, אולם, לאור קשייו של הנאשם לגייס כוחות ולהשתלב בהליך טיפולי כנדרש במצבו, לא בא שירות המבחן בהמלצה שיקומית בעניינו והוא נדון לעונש מאסר בעבודות שירות.

בחקירת המעצר שנערכה בעניינו בשנת 2013 בגין העבירות הנוכחיות, שירות המבחן התרשם מגבר

המאופיין בדפוסי אישיות בלתי בשלים, המתקשה לנהל אורח חיים יציב ובוגר בהתאמה לגילו הכרונולוגי, תופס את השימוש בסמים כגורם עוזר ומרגיע בחייו ללא התייחסות להשלכותיו השליליות. בהתאם להסכמתו להשתלב בטיפול לצורך גמילה מסמים הומלץ על שחרורו למעצר בית בתנאי של פיקוח שירות המבחן. לאור הערכה את מצבו ההתמכרותי כחמור, הנאשם שולב בטיפול אינטנסיבי יומיומי במרכז היום באור יהודה במשך תשעה חודשים, אשר כלל טיפול פרטני וטיפולים קבוצתיים מגוונים, במקביל להמשך הקשר עם גורמי הטיפול ביחידה ברמת – גן.

מסיכומי טיפול עדכניים שהתקבלו מהמטפלת בו ביחידה לטיפול בהתמכרויות ברמת גן ומרכזת מרכז היום באור יהודה נמסר כי הנאשם מצוי בטיפול מזה כשנתיים וארבעה חודשים, במהלכם, ממשיך לשמור על ניקיון משימוש בסמים, למרות קשיים רבים עימם מתמודד. בתחילת הקשר, הוא הביע התנגדות לטיפול וסירב לקחת אחריות על חייו. בהמשך, עבר תהליך חיובי וכברת דרך משמעותית, בכך שהצליח להכיר בחשיבות הטיפול עבורו ושיתף פעולה גם בתקופות בהן התמודד עם קשיים. הוא הגיע באופן יציב וקבוע למרכז היום וחשף מתכני חייו בטיפול הפרטני והקבוצתי כאחד. בנוסף, הנאשם השתלב בקבוצות תמיכה למכורים נקיים. מאז סיום הטיפול במרכז היום, בתאריך 18.01.15 הנאשם ממשיך בטיפול פרטני במסגרת היחידה ברמת גן ומשולב אף בקבוצה טיפולית החל מ – 26.01.15 המתוכננת להמשך כשנה. להערכת המטפלת, הנאשם זקוק להמשך טיפול פרטני וקבוצתי המסייע לו בבניית חיים נורמטיביים, ללא שימוש בסמים, ובפורקן רגשותיו סביב קשייו והתמודדויות היומיום.

התרשמות שירות המבחן, כי בתקופה ממושכת זו מאז עבירתו הנוכחית ובעזרת הטיפולים בהן שולב, הנאשם עבר שינוי משמעותי באשר להתייחסותו לשימוש בסמים בחייו ולחומרת מעשיו ומצבו במישור הפלילי. לאור כל האמור לעיל, העובדה כי הנאשם לוקח אחריות על מעשיו, מבין את חומרתם ומייחס חשיבות רבה לשיקומו ולשמירה על ניקיונו מסמים, שירות המבחן ממליץ במקרה זה לאמץ את האפיק השיקומי ולהעמידו בצו מבחן שרותינו למשך שנה. הטלת ענישה קונקרטית במסגרת עבודות שרות לתקופה קצרה.

**מדניות הענישה שנקבעה ע"י בתי המשפט**

[**עפ"ג (י-ם) 59106-03-14**](http://www.nevo.co.il/case/13090102) **מדינת ישראל נ' מחמוד סליימה** (מיום 08.05.14) בעניינו של נאשם בעל עבר פלילי משמעותי ונסיבות אישיות קשות, שהורשע בחמש עבירות של סחר בסם, ארבע מתוכן בחשיש בכמות של כ- 100 גרם בכל פעם, והחמישית מכירת 30 טבליות MDMA החמיר בית המשפט המחוזי בעונשו מ- 16 חודשי מאסר ל-24 חודשי מאסר בפועל, אך הדגיש כי הדבר נובע מכך שערכאת הערעור אינה ממצה את הדין, וכי העונש הראוי הוא כ-9 חודשי מאסר לכל אחת מהעבירות. בית המשפט השלום קבע מתחם של 6 חודשי מאסר ועד 12 חודשים לכל אירוע. בית המשפט המחוזי קבע כי לטעמו היה מקום לקבוע מתחם ענישה גבוהה יותר.

[**עפ"ג (ב"ש) 23993-08-12**](http://www.nevo.co.il/case/4501564) **צברי נ' מדינת ישראל**  (מיום 21.01.13) בעניינו של נאשם, בעל עבר פלילי לא מכביד, שהורשע לאחר ניהול הוכחות בשתי עבירות של סחר בסם מסוג חשיש בכמות של כ – 200 גרם בכל פעם, ובעבירה של עסקה אחרת בסם מסוג חשיש בכמות של כ-400 גרם, אישר בית המשפט המחוזי את פסק דינו של בית משפט השלום שקבע מתחם ענישה של 14 עד 24 חודשי מאסר לכל עבירה, והטיל עליו עונש כולל בן 42 חודשי מאסר.

בית המשפט המחוזי הדגיש את ריבוי העבירות, כמויות הסמים בהן עסק הנאשם והתמורה הכספית הגבוהה שקיבל, וקבע כי בנסיבות אלו ניתן לאבחן בין עניינו לבין אחרים שנדונו בהסדרי טיעון בגין מכירת כמויות קטנות יותר לעונשי מאסר קצרים יותר.

[**רע"פ 2156/11**](http://www.nevo.co.il/case/5815624) **עזרא נ' מדינת ישראל** (20.03.11) בעניינו של נאשם בעל עבר פלילי מכביד, אך לא בעבירות סמים, שהורשע לאחר ניהול הוכחות בשבע עבירות של סחר בסם מסוג חשיש, חמש מתוכן בכמויות של כ -100 גרם, אחת בכמות של כ- 12 גרם ואחת בכמות של כ-400 גרם, אישר בית המשפט העליון את פסק הדין של בית המשפט השלום, שאושר גם במחוזי במסגרתו הוטל עליו עונש מאסר בן 5 שנים.

[**עפ"ג (ב"ש) 31724-10-13**](http://www.nevo.co.il/case/8441178) **ליאור מלכם נ' מדינת ישראל** (מיום 08.01.14) המערער הואשם עם שלושה אחרים, הורשע במסגרת הסדר טיעון בארבע עבירות של סחר בסם מסוכן ובעבירה אחת של החזקת סם מסוכן שלא לשימוש עצמי, ונדון ל-32 חודשי מאסר לריצוי בפועל. באישום 1 מכר המערער לסוכן הסמוי סם מסוכן מסוג חשיש במשקל 5.90 גרם נטו תמורת 200 ₪ באישום 2 מכר המערער לסוכן הסמוי סם מסוכן מסוג חשיש מחולק ל- 3 אריזות, במשקל כולל של 4.9614 גרם נטו, תמורת 150 ₪, באישום 3 מכר המערער לסוכן הסמוי סם מסוכן מסוג חשיש במשקל 21.10 גרם נטו בתמורה ל- 600 ₪. באישום 6 (לכתב האישום המקורי ש.מ.) מכר לסוכן הסמוי סם מסוכן מסוג חשיש במשקל 24.10 גרם נטו תמורת 600 ₪. נקבע מתחם ענישה של עונש מאסר בפועל לתקופה שבין 6 ל- 18 חודשים. בית המשפט המחוזי הפחית את עונש המאסר ל- 22 חודשי מאסר וזאת על רקע אחידות הענישה בפרשיה.

[**רע"פ 3627/13**](http://www.nevo.co.il/case/7012287) **ארן שדה נ' מדינת ישראל** (מיום 22.05.13) כב' הש' מלצר אישר פסיקת בית משפט השלום, שאושר גם בבית המשפט המחוזי (תל אביב). הנאשם סחר בסם בשתי הזדמנויות שונות בכך, שמכר לאחרים במועדים שונים סם קנבוס, במשקל של כ-1 גרם, תמורת 80 ₪, בכל פעם. הנאשם נדון לשבעה חודשי מאסר. יצוין כי במקרה זה התסקיר לא נשא המלצה.

[**עפ"ג (ת"א) 22744-03-15**](http://www.nevo.co.il/case/20112407) **פלג נ' מדינת ישראל** (01.06.15) כתב האישום המתוקן בתיק זה מונה 11 אישומים. האישום הראשון עניינו החזקת סם שלא לצריכה עצמית שהכוונה היא לקנביס במשקל כולל של כ- 14 גרם, חשיש במשקל של כ- 3 גרם עוד כולל אישום זה עבירה של החזקת כלים להכנת סם כשהכוונה היא להחזקת משקל אלקטרוני המשמש לשקילת הסם. כל יתר האישומים שבכתב האישום עניינם הספקת סמים מסוכנים. כל אחד מהאישומים מתעד מספר אירועים, כאשר כל אירוע הוא מכירה שמכר המערער לאנשים. כל אישום מתעד רוכש אחר הסם שמדובר בו הוא מריחואנה. המערער עסק בפעילות זו של סחר בסמים לאורך תקופה של כשנה ורבע. הכמויות שמכר המערער נעות מגרם עד כ- 10 גרם. בחלק הכללי של כתב האישום נאמר, כי המערער סיפק את הסם ללקוחותיו במחיר קבוע של 100 ₪ בעבור גרם. בית המשפט קבע כי המתחם הראוי הוא בין מאסר לתקופה קצרה שיכול ותרוצה בעבודת שירות, ועד למאסר למשך 15 חודשים לכל מכירה (באישומים הסחר). באשר לאישום הראשון שעניינו עבירות החזקת הסם, המתחם אליבא דבית משפט קמא נע בין מאסר על תנאי ל- 8 חודשי מאסר. המערער נדון לשנתיים מאסר בפועל. בנוסף הוטלו על המערער מאסרים על תנאי לתקופות משתנות בהתאם לעבירות שמדובר בהן. בית המשפט הכריז על המערער כעל סוחר סמים והורה על חילוט הכסף שנתפס אצלו בסך 27,490 ₪ וכן פלאפון סלולרי. בשל חילוט הסכום הנ"ל נמנע בית המשפט מהטלת קנס על המערער. בית המשפט המחוזי הקל בעונשו של המערער במידת מה בשל נסיבות שיקומו של המערער. וכן קביעת מתחם נפרד עבור כל מכירה, בהבדל מעתירתה של התביעה לקבוע מתחם עבור כל אישום ולא עבור כל מכירה. תקופת המאסר קוצרה ל- 18 חודש במקום 24, כאשר יתר רכיבי הענישה יישארו בעינם.

באשר לחילוט, הופחת הסכום ל- 5,000 ₪ מתוך הסכום שנתפס בידי המערער כשהיתרה תוחזר לידי המערער.

**ת"פ 26513-05-13 מד"י נ' עיסא איברהים** שם נקבע מתחם של 5-6 חודשי מאסר ל- 12 חודשי מאסר. סחר ב -7.5 גרם נטו קנבוס בתמורה ל-100.

[**ת"פ 17410-08-13**](http://www.nevo.co.il/case/7944138) **מד"י נ' אלקלעי** הנאשם רכש סם מסוג קנבוס, במשקל של 30-100 גרם ושילם בין 2,000 ל- 3,000 ₪ בהמשך מכר את הסם לאחרים. נקבע מתחם ענישה של 9-18 חודשי מאסר, בשל שיקולי שיקום נדון הנאשם ל-6 חודשי מאסר בע"ש.

[**ת"פ 59983-05-13**](http://www.nevo.co.il/case/7027702) **מד"י נ' סביתאן** מכירה של סם מסוג קאנבוס בכמויות של 97 ו- 47 גרם בתמורה ל -2,500 ₪ ו- 1,300 ₪. בנוסף מכירה של 5 כדורי MDMA. נקבע מתחם ענישה בין מאסר של חודשי מאסר לריצוי בדרך של עבודות שירות ועד 12 חודשי מאסר. הנאשם נדון ל- 6 חודשי ע"ש.

[**ת"פ 54706-01-13**](http://www.nevo.co.il/case/5642705) **מד"י נ' חביב** נאשם סחר בארבע הזדמנויות שונות לשוטרת, אירוע 1 מכירה של סם מסוג חשיש במשקל 6.40 גרם, בתמורה ל-200 ₪. אירוע 2 מכירה של סם מסוג חשיש במשקל 5.38 גרם, בתמורה ל- 200 ₪. אירוע 3 מכירה של סם מסוג חשיש במשקל 3.98 גרם, בתמורה ל-100 ₪. אירוע 4 מכירה של אצבע חשיש, בכמות לא ידועה בתמורה ל- 50 ₪. נקבע מתחם הענישה, מאסר למשך מספר חודשים בודד ועד 18 חודשי מאסר בפועל. הנאשם נדון ל-6 חודשי ע"ש.

בהתאם לתיקון 113 ל[חוק העונשין](http://www.nevo.co.il/law/70301), יש לקבוע, בטרם גזירת הדין את מתחם העונש ההולם, תוך התחשבות בעיקרון המנחה בענישה, שהוא קיומו של יחס הולם בין חומרת מעשה העבירה בנסיבותיו ומידת אשמו של הנאשם. בין סוג ומידת העונש המוטל עליו, מידת הפגיעה בערך החברתי המוגן, במדיניות הענישה הנהוגה ובנסיבות ביצוע העבירה, לנוכח האמור הדוגמאות שהובאו המעידות על מתחמים הרווחים בעבירות דומות. סבורני כי מתחם העונש ההולם בגין האירוע של סחר בסם מסוכן בהתחשב באמור, ובין היתר בסוג הסם וכמותו, הינו מאסר לתקופה קצרה שיכול ותרוצה בעבודות שירות ועד למאסר למשך 15 חודשים.

הנאשם ביצע עבירות חמורות וזאת לא לראשונה. לנאשם עבר בעבירות דומות בעברו והוא אף ריצה עונש מאסר בדרך של עבודות שירות. במסגרת מעצרו של הנאשם בתיק הנוכחי הנאשם החל בהליך טיפולי ונראה כי לראשונה הנאשם מצוי בטיפול מזה כשנתיים וארבעה חודשים, במהלכם, ממשיך לשמור על ניקיון משימוש בסמים. מדובר בתקופה ממושכת מהלכה הנאשם עובר הליך שיקומי שמתאפיין בעליות ומורדות, אך על פי דיווח שירות המבחן הנאשם סך הכול מצליח לשמור על ניקיון מהלך תקופה ארוכה. בנסיבות אלו בית המשפט סבור כי יש מקום לאמץ את המלצות שירות המבחן ולהטיל על הנאשם מאסר בדרך של עבודות שירות ומבחן בצידו.

בהינתן המתחם האמור, יש לגזור את עונשו של הנאשם תוך שקילת המתחם ותוך התחשבות בנסיבות המשליכות על קביעת העונש המתאים, כאשר בענייננו יש ליתן משקל להלימה בגזירת העונש לביצוע העבירה ע"י הנאשם; נסיבות ביצוע העבירה וחומרתה; מידת הפגיעה בערך המוגן; גילו של הנאשם; הנסיבות עליהן עמדה ההגנה בטיעוניה; הודאתו המצביעה על נטילת אחריות.

**לאחר ששמעתי את הצדדים בהתחשב בטיעוניהם, בנסיבות המקרה והעניין ועל פי כל השיקולים הצריכים לגזר הדין אני קובע כי אלה העונשים שאני משית על הנאשם:**

1. אני דן את הנאשם למאסר למשך שישה חודשים, אני מטיל על הנאשם ביצוען של העבודות המפורטות בחוות דעתו של הממונה על עבודות השירות, עלֿֿפי הוראות סעיף [51 ב(ב)](http://www.nevo.co.il/law/70301/51b.b) ל[חוק העונשין](http://www.nevo.co.il/law/70301), התשל"ז-1977.

הנאשם יבצע את עבודות השירות בבית אבות משען רמת אפעל שדרות הארזים רמת אפעל וזאת במשך חמישה ימים בשבוע, 8.5 שעות עבודה ביום בערבי חג וחוה"מ יועסק כנהוג במקום העבודה, וגם אם לא עבד באותו יום, בין אם מסיבותיו ובין אם משום שהמקום סגור, יחויב ביום עבודה מלא.

תחילתן של ביצוע העבודות ביום 08.10.15,שעה 08:00 והן תהיינה בפיקוח מפקח אחראי כלאי סעדה איריס טלפון 0506279079.

על הנאשם להתייצב לפני מפקח על עבודות השירות לצורך קליטה והצבה בתאריך תחילת העבודה, בשעה 08:00, במפקדת מחוז מרכז, יחידת עבודות שירות, ת"ד 81, רמלה (טל': 9787060ֿ08).

אני מודיע לנאשם כי עליו להודיע לממונה על כל שינוי, אם יחול, בכתובת מגוריו, וכן עליו לעמוד בתנאי הפיקוח, שכן אי מילוי עבודות השירות על פי הנחיות המפקח, עלול להביא להפסקתן ולכליאה במתקן כליאה.

בית המשפט מזהיר את הנאשם, כי מדובר בתנאי העסקה קפדניים וכל חריגה מכללים אלו יש בה כדי להפסיק את עבודות השירות ורצוי יתרת העונש במאסר בפועל.

**המזכירות תעביר הודעה על גזר הדין לממונה על עבודת השירות.**

1. אני דן את הנאשם למאסר למשך **9** חודשים וזאת על תנאי למשך שלוש שנים. התנאי הוא שלא יעבור עבירה על פי הוראות [פקודת הסמים המסוכנים](http://www.nevo.co.il/law/4216) מסוג פשע.
2. אני דן את הנאשם למאסר למשך 3חודשים וזאת על תנאי למשך שלוש שנים. התנאי הוא שלא יעבור עבירה על פי הוראות [פקודת הסמים המסוכנים](http://www.nevo.co.il/law/4216), מסוג עוון.
3. הנאשם ישלם קנס בסך 1,500 **₪** או 15 ימי מאסר תמורתם.

הקנס ישולם עד ליום 01.09.15.

1. הנני פוסל את הנאשם מלקבל או מלהחזיק רישיון נהיגה לתקופה של חודשיים.

הנאשם יפקיד את רישיונו במזכירות ביהמ"ש בתוך 30 יום מהיום.

1. אני מעמיד את הנאשם בצו מבחן למשך 12 חודשים. בית המשפט מסביר לנאשם ומזהיר את הנאשם שאם לא ימלא אחרי הצו מכל בחינה שהיא או יעבור עבירה נוספת יהיה צפוי לעונש על העבירה שבגללה ניתן הצו.

הנאשם הביע את נכונותו למלא אחר הוראות הצו.

ז. לנוכח העובדה כי לא בוצע חקירת חילוט, החקירה שנערכה על החילוט מעידה על חובות של הנאשם, מדובר בעבירה אחת של סחר בסמים לא מצאתי הצדקה לחילוט הקטנוע והקטנוע יושב לבעליו. הטלפון והקסדה והדיבורית יושבו לבעליהם.

**מזכירות בית המשפט תשלח פרוטוקול הדיון לשירות המבחן.**

**זכות ערעור לבית המשפט המחוזי בת"א, תוך 45 יום מהיום.**

**במידה וקיימים מוצגים הרי שהם יישמדו, יחולטו, יושבו לבעליהם על פי שיקול הדעת של קצין החקירות.**

**ככל שהופקד פיקדון בתיק על-ידי הנאשם ובהיעדר מניעה על-פי דין, הקנס יקוזז מהפיקדון ואת היתרה יש להחזירו לידיו או לגורם אחר לפי בקשת הנאשם.**

הנאשם יפנה למזכירות ביהמ"ש לקבלת שובר תשלום קנס.

<#5#>

**5129371ניתנה והודעה היום כ"ט תמוז תשע"ה, 16/07/2015 במעמד הנוכחים.**

|  |
| --- |
| 54678313 |
| **שמואל מלמד , שופט** |

שמואל מלמד 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)