|  |  |
| --- | --- |
| **בית משפט השלום ברמלה** | |
| ת"פ 56953-07-13 משטרת ישראל תביעות- שלוחת רמלה נ' קובץ |  |

|  |  |  |
| --- | --- | --- |
| **בפני** | **כב' השופט ד"ר עמי קובו, סגן הנשיאה** | |
| **בעניין:** | **משטרת ישראל תביעות- שלוחת רמלה** |  |
|  |  | **המאשימה** |
|  | **נגד** | |
|  | **שגיא קובץ** |  |
|  |  | **הנאשם** |

ב"כ המאשימה: עוה"ד מרקוביץ ולונדנר

ב"כ הנאשם: מתמחה צחי מצרי ממשרד עו"ד שי ל

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [40 ט'](http://www.nevo.co.il/law/70301/40i), [40 יא'](http://www.nevo.co.il/law/70301/40ja), [40 יג'](http://www.nevo.co.il/law/70301/40jc)

ו

**גזר דין**

רקע

1. הנאשם הורשע בהתאם להודאתו בעובדות כתב האישום המתוקן בעבירת **ניסיון להספקת סמים מסוכנים**, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש] תשל"ג – 1973 יחד עם [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301), התשל"ז – 1977.
2. על-פי המתואר בעובדות כתב האישום המתוקן ביום 8.6.12 **עת היו במסוף הביקורים בכלא מעשיהו ניסה הנאשם, יחד עם קטין, לספק סם מסוכן מסוג קוקאין במשקל 2.58 גרם וסם מסוכן מסוגMPDV במשקל 0.78 גרם,** שהיו מוחבאים בתפר הפנימי של חגורת המותן של מכנס.
3. הצדדים הגיעו להסדר דיוני, לפיו הנאשם הודה והורשע בכתב האישום המתוקן ונשלח לקבלת תסקיר שירות מבחן.

**תסקיר שירות המבחן**

1. על פי תסקיר שירות המבחן מיום 27.11.14, הנאשם זומן ל- 2 פגישות, אולם הגיע לפגישה אחת בלבד. בנוגע לאי הגעתו התקבל עדכון מאחותו, אולם בהמשך ניתק הנאשם קשר עם שירות המבחן ויצר קשר מחדש בסמוך למועד הדיון. הנאשם כבן 21, רווק המתגורר עם הוריו. סיים 11 שנות לימוד, עזב את הלימודים על רקע קשיים התנהגותיים בעקבות רצונו לעזור בפרנסת המשפחה. מסר כי מגיל 12 עובד בעבודות מזדמנות וכי מזה שנתיים עובד במפעל לאלומיניום. לא גויס לצבא בעקבות אי התאמה. בהיותו כבן 14 איבדה אימו את ראייתה בעקבות הליך רפואי, הדבר גרם לו בילדותו קשיים רגשיים והתנהגותיים. הנאשם גדל במסגרת משפחתית רווית מתחים ומאבקים כשברקע אלימות במשפחה. מהמידע שיש בידי שירות המבחן עולה כי לאורך השנים הסתובב הנאשם בחברה עבריינית ותפקודו אופיין בעליות ומורדות. בהתייחסו לעבירה הודה הנאשם במיוחס לו. ציין כי נוהג להסתובב בקרב חברה שולית, סיפר כי הגיע לכלא כדי להעביר ציוד לחבר שמרצה עונש מאסר, אך שלל כי ידע על הימצאות סמים בציוד. חש תחושת בגידה כעס ואכזבה נוכח התנהלות חבריו שמסרו לו את תכולת הציוד שבעקבותיו הסתבך בעבירה הנדונה. לנאשם הבנה כי יכול היה לפעול בדרך אחרת אך נוכח קודים ונורמות שהיו מקובלות בסביבת שייכותו החברתית מבין את חריגותו מגבולות החוק תוך מוכנות לשאת בתוצאות מעשיו. להערכת שירות המבחן, נראה כי הנאשם מכיר בקשיים ובבעייתיות בהתנהלותו לאורך השנים, וניתן לראות כי ישנה הכרה ראשונית בנוגע לשינוי שעליו לעבור. לצד זאת ניכר כי הוא מתקשה לשמור על יציבות במסגרות ועמדותיו משקפות צמצום וטשטוש מצבו ודפוסי התנהגותו. לנאשם קושי להביע נזקקות טיפולית וגם במסגרת שירות המבחן התקשה לשתף פעולה. נוכח זאת מעריך שירות המבחן כי קיים סיכון להישנות התנהלות בעיתית בעתיד. נוכח דפוסי חשיבותו ומאפייני אישיותיו וכן הקושי להביע נזקקות טיפולית לא בא שירות המבחן בהמלצה בעניינו.

ראיות לעונש

1. ביום 9.3.15 העידה אימו של הנאשם, אורנה קובץ, כי בעקבות עיוורונה היא מוגדרת נכה 100%. את ראייתיה איבדה כאשר היה הנאשם תלמיד בית ספר וכבר אז הוא נרתם לסייע לה יותר מכל בני הבית. מסרה כי גם היום היא נעזרת בעיקר בו. מסרה כי מצבה הכלכלי של המשפחה קשה, הם מתגוררים בדירת עמידר והיא מתקיימת מקצבת ביטוח לאומי בעזרתה היא מפרנסת את עצמה ואת שלושת ילדיה.

טיעוני הצדדים

1. ב"כ הצדדים הצהירו במשותף כי הנאשם ביצע את העבירה לבקשתו של אדם אחר כשהוא יודע שמדובר בסמים.
2. לטענת ב"כ המאשימה, עוה"ד אורית מנצ'יקוסקי ומורן בן דוד, הנאשם יליד 1993, נעדר עבר פלילי. המדובר בין היתר בסם מסוג קוקאין במשקל נכבד העולה על הכמות לצריכה עצמית. לנאשם היכרות עם האסיר והוא נתפס בעקבות מידע מודיעיני. הנאשם נשלח לקבלת תסקיר שירות מבחן, אולם התייצב רק לפגישה אחת, הוא ניתק קשר עימם ויצר קשר מחדש רק בסמוך למועד הדיון. מהתסקיר ניתן ללמוד על העדר נטילת אחריות, הנאשם שלל ידיעה על המצאות הסמים. הנאשם מטיל את האחריות על החברה השולית אליה חבר. שירות המבחן התרשם מבעייתיות בהתנהלות הנאשם, הנאשם מטשטש את מצבו ומתקשה להביע נזקקות טיפולית וכן נקבע כי ישנו סיכון להישנות להתנהגות עבריינית. שירות המבחן נמנע מלבוא בהמלצה בעניינו של הנאשם. המדובר בעבירה חמורה. הנאשם ניסה להכניס סמים בכמויות גדולות לתוך הכלא, הדבר מעיד על תעוזה והעדר מורא. האופן שבו הוכנסו הסמים תוך שהם מוסלקים בתוך כיס פנימי מעידים על תכנון. הכנסת הסמים לכלא עלולה להביא לסחר בסמים בכלא ולהגביר האלימות בתוך הכלא, ובנוסף היא חמורה נוכח העובדה כי בכלא נמצאים אסירים המנסים להיגמל מסמים. הנאשם לא הודה במשטרה אלא אמר שלא ראה את הדברים שהתבקש להעביר וכן הסיר בעצמו את האחריות מהקטין אשר היה עימו כאשר מסר במשטרה כי הוא זה שביקש מהקטין להכניס את הפריט שבו הוסלק הסם. על כן עתרו ב"כ המאשימה להשית על הנאשם מאסר בפועל, מאסר על תנאי, פסילה בפועל, פסילה על תנאי וקנס..
3. לטענת ב"כ הנאשם, עו"ד שי לוי, מצבו הראייתי של הנאשם ושל הקטין אשר היה עימו הינו זהה, אולם נגד הקטין התיק נסגר מחוסר ראיות. הנאשם הודה ונטל אחריות. הנאשם אינו מכיר את האסיר שעבורו התבקש להכניס את הסמים. יש לו היכרות עם אסיר אחר אשר פנה אליו וביקש ממנו לעשות זאת והנאשם עשה את שנתבקש לעשות. הנאשם צעיר המגיע ממשפחה קשת יום ועשו בו שימוש. הנאשם ביקש להיות מקובל בחברה בה הוא חי. הנאשם אינו משתמש בסמים ולא קיבל טובת הנאה עבור המעשה. הנאשם נתפס ומיד הודה במעשיו, הוא אינו עבריין, הוא מסר את שמות המעורבים למשטרה. מעדות אימו ברי כי הענשתו של הנאשם תפגע אף בבני משפחתו. במקרה דנן נסיבות חריגות, הנאשם היה כבן 14 כאשר מצבה הבריאותי של אימו החל להידרדר, המשפחה נתמכת על ידי הרווחה, מתגוררת בשכונה קשה, ולמרות זאת לנאשם אין עבר פלילי. אין כל אינדיקציה בדבר סיכון להישנות מעשים דומים בעתיד כפי שטען שירות המבחן. על כן עתר ב"כ הנאשם להשית על הנאשם עונש צופה פני עתיד ולחלופין להשית על הנאשם מאסר אשר ירוצה בעבודות שירות.

דיון

1. כתב האישום בתיק דנן מתאר אירוע אחד, ומכאן שיש לקבוע בגינו **מתחם עונש הולם אחד**.

קביעת מתחם העונש ההולם

1. קביעת מתחם העונש ההולם למעשה העבירה נעשית בהתאם לעקרון ההלימה. לשם קביעת מתחם העונש ההולם יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.
2. במקרה דנן, **הערך החברתי** אשר נפגע הינו הגנה על הציבור מפני הנזקים החברתיים הישירים והעקיפים אשר נגרמים כתוצאה מסמים מסוכנים, וכן פגיעה בסדר והארגון בבית-הסוהר.
3. בחינת **מידת הפגיעה בערך המוגן** מובילה למסקנה כי הפגיעה בערך המוגן הינה פגיעה משמעותית. הנאשם ניסה להכניס אל תוך תחומי בית הכלא סם מסוכן מסוג קוקאין במשקל 2.58 גרם וסם מסוכן מסוגMPDV במשקל 0.78 גרם,שהיו מוחבאים בתפר הפנימי של חגורת המותן של מכנס. עוצמת הפגיעה בערך המוגן עולה שעה שמדובר בסם "קשה" כקוקאין ובכמות שאינה לשימוש עצמי.
4. בחינת **מדיניות הענישה הנוהגת** מעלה כי במקרים דומים הוטלו על נאשמים עונשים במנעד רחב כמפורט להלן:
   1. ב[רע"פ 1485/10](http://www.nevo.co.il/case/5772368) **זאן נ' מדינת ישראל** (2.3.10), נדחתה בקשת רשות ערעור של נאשמת אשר הורשעה בעבירה של החזקת סם מסוכן שלא לצריכה עצמית. הנאשמת החזיקה בסמים מסוג הרואין וחשיש בתוך איבר מינה שעה ששהתה במסוף מבקרים בכלא. הנאשמת אם חד הורית, נעדרת עבר פלילי. נדונה ל- 8 חודשי מאסר ולעונשים נלווים.
   2. ברע"פ 2965/08 **עמאר נ' מדינת ישראל** (11.6.08), נדחתה בקשת רשות ערעור של נאשם אשר הורשע בעבירת ניסיון הספקת סם. הנאשם ניסה לספק סם לאסיר בכלא תוך שהוא מסתיר בתחתוניו סם מסוכן מסוג הרואין במשקל של 14 גרם. הנאשם נדון ל- 7 חודשי מאסר בפועל ולעונשים נלווים.
   3. ב[ע"פ 5135/11](http://www.nevo.co.il/case/5780459) **מדינת ישראל נ' ברקו** (31.5.12), נדחה ערעור המדינה והערעור שכנגד על העונש בעניינה של נאשמת אשר הורשעה באספקת סם. הנאשמת אשר היתה עורכת דין במקצועה, הגיעה לכלא כדי להיפגש עם לקוחה אשר היה במעצר, כשברשותה מיכל של שפתון אשר הכיל 2.93 גרם קוקאין, 20 כדורי קלונקס ושני כדורי ויאגרה במטרה למסור אותם ללקוחה. הנאשמת נידונה ל- 7 חודשי מאסר בפועל ולעונשים נלווים.
   4. בת"פ (כ"ס) [2029-08](http://www.nevo.co.il/case/2523330)  **מדינת שיראל נ' זיו** (31.1.10), הורשע נאשם בעבירה של החזקת סם שלא לצריכה עצמית. הנאשם, עורך דין במקצועו, נכנס לבית כלא כדי לבקר שניים מלקחותיו כשהוא מחזיק בכיסיו 39 כדורי MDMA ו- 4.56 גרם חשיש אותם התכוון להעביר לאסירים. הנאשם נידון ל- 8 חודשי מאסר ולעונשים נלווים.
   5. ב[ת"פ (כ"ס) 47525-09-11](http://www.nevo.co.il/case/4196387) **מדינת ישראל נ' שמע** (9.7.12), הורשעה נאשמת בעבירה של החזקת סם שלא לצריכה עצמית וניסון להספקת סם. הנאשמת ניסתה להכניס אל תוך הכלא סם מסוג חשיש. הנאשמת צעירה ללא עבר פלילי. נדונה ל- 6 חודשי עבודות שירות ולעונשים נלווים.
   6. ב[ת"פ (ב"ש) 12241-02-10](http://www.nevo.co.il/case/4708059) **מדינת ישראל נ' חיון** (6.5.12), הורשע נאשם בעבירות של החזקת סם שלא לצריכה עצמית, הסקת סם וניסיון להספקת סם. הנאשם עבד בחברה אשר סיפקה חומר גלם למפעל הממוקם בבית הסהר והיה מורשה כניסה לבית הסוהר. הנאשם העביר בהזדמנות אחת סמים לאסיר בכלא וכן ניסה להעביר 43.37 גרם חשיש ו- 4.26 גרם הרואין לאסיר בתמורה לשני בקבוקי שתיה חריפה. הנאשם כבן 44, ללא עבר פלילי, ביצע את המעשים על רקע התמכרותו לאלכוהול. נידון ל- 6 חודשי עבודות שירות ולעונשים נלווים.
5. במסגרת **הנסיבות הקשורות בביצוע העבירה** ([סעיף 40 ט'](http://www.nevo.co.il/law/70301/40i) לחוק), יש ליתן את הדעת לשיקולים הבאים:
   1. **התכנון שקדם לביצוע העבירה;** הנאשם הגיע לכלא כברשותו הסמים מוסלקים בתוך כיס פנימי במכנסיים. אין ספק כי למעשיו של הנאשם קדמו תכנון ותחכום.
   2. **הנזק שהיה צפוי להיגרם מביצוע העבירה;** הכנסת סמים אל תוך תחומי בית הכלא עלולה לגרום לכך שהסמים יהפכו למוקד לסחר וכן עלולה לפגוע בניסיונות אסירים אחרים לשמור על ניקיונם מסמים. דברים אלו נכונים ביתר שאת נוכח סוג הסמים שניסה הנאשם להכניס.
   3. **חלקו היחסי של הנאשם בביצוע העבירה ומידת ההשפעה של האחר על הנאשם בביצוע העבירה;** הנאשם התבקש על ידי אחר להכניס את הסמים אל הכלא, ונדמה כי נוצל על ידי אחרים לשם ביצוע העבירה. ברם הנאשם היה מודע לכך שהוא מכניס סמים לכלא והוא זה אשר הביא את הסמים והכניס אותם אל תוך תחומי הכלא.
   4. **הסיבות שהביאו את הנאשם לבצע את העבירה;** הנאשם ביצע את המעשים לאחר שאסיר עימו היה בקשר ביקש ממנו לבצעם.
6. בהתאם לתיקון 113 ל[חוק העונשין](http://www.nevo.co.il/law/70301) ([סעיף 40 יג'](http://www.nevo.co.il/law/70301/40jc)), סבורני כי **מתחם העונש ההולם** הינו החל ממספר חודשי מאסר אשר ירוצו בעבודות שירות ועד ל-18 חודשים.
7. במקרה דנן, לא קיימים שיקולים אשר מצדיקים סטייה מהמתחם, לחומרה או לקולא. שיתוף הפעולה החלקי של הנאשם עם שירות המבחן והעדר המלצה טיפולית, אינם מאפשרים מתן משקל משמעותי לשיקול השיקום ובפרט לא עד כדי חריגה מן המתחם.

גזירת העונש המתאים לנאשם

1. בגזירת העונש המתאים לנאשם, בגדרי מתחם העונש ההולם, יש להתחשב **בנסיבות שאינן קשורות בביצוע העבירה** ([סעיף 40 יא'](http://www.nevo.co.il/law/70301/40ja)). במסגרת זו מן הראוי ליתן את הדעת לנסיבות הבאות:
   1. **הפגיעה של העונש בנאשם ובמשפחתו, לרבות בשל גילו**; הנאשם יליד 1993, משתייך לקבוצת "בגירים צעירים", נעדר עבר פלילי, אשר מסייע למשפחתו ובעיקר לאימו הנעזרת בו רבות בשל עיוורונה. עונש מאסר, גם אם ירוצה בעבודות שירות, יפגע בנאשם ובמשפחתו.
   2. **נטילת האחריות של הנאשם על מעשיו, וחזרתו למוטב או מאמציו לחזור למוטב**; הנאשם הודה במעשיו ואולם לא נטל עליהם אחריות מלאה שעה שטען בפני שירות המבחן כי לא ידע שבתוך התיק אותו התבקש להכניס היו מצויים סמים.
   3. **נסיבות חיים קשות שהיתה להן השפעה על ביצוע מעשה העבירה;** הנאשם גדל במסגרת משפחתית רווית מתחים ומאבקים בנסיבות חיים קשות, לאורך השנים חבר הנאשם לחברה עבריינית.
   4. **חלוף הזמן מעת ביצוע העבירות;** העבירה בוצעה ביוני 2012, כתב האישום הוגש ביולי 2013. מאז נדחו הדיונים מספר פעמים בתיק נוכח בקשת הנאשם.
   5. **הנאשם נעדר עבר פלילי.**
2. עוד יש ליתן את הדעת לשיקול **הרתעת היחיד** בגדרו של המתחם, וזאת בשים לב לכך כי הנאשם מעורה בחברה שולית מגיל צעיר, אינו מבין עד תום את בעיותיו ואת הצורך בטיפול. כן יש ליתן את הדעת לשיקול **הרתעת הרבים** בגדרו של המתחם וזאת נוכח חומרת העבירה.
3. באיזון בין השיקולים השונים, סבורני כי יש לגזור על הנאשם עונש מאסר שירוצה בעבודות שירות לצד עונשים נלווים.

**הקנס הכספי**

1. סבורני כי ראוי להשית קנס כספי תוך התחשבות במצבו הכלכלי של הנאשם.

**סוף דבר**

1. **אשר על-כן, הנני גוזר על הנאשם את העונשים הבאים**:
   1. 6 חודשי מאסר בפועל אשר ירוצו בעבודות שירות. עבודות השירות תבוצענה בהתאם להמלצת הממונה. תחילת עבודות השירות ביום 16.9.15.
   2. 10 חודשי מאסר על תנאי, לבל יעבור הנאשם במשך שלוש שנים מהיום כל עבירת סמים מסוג פשע.
   3. 5 חודשי מאסר על תנאי, לבל יעבור הנאשם במשך שלוש שנים מהיום כל עבירת סמים מסוג עוון.
   4. קנס כספי בסך של 4,000 ₪ או 40 ימי מאסר תמורתו. הקנס ישולם ב- 10 תשלומים חודשיים שווים ורצופים, שהראשון שבהם ביום 1.9.15. לא ישולם תשלום כלשהו במועדו, תעמוד היתרה לפירעון מיידי.
   5. 3 חודשי פסילה מלקבל או להחזיק ברישיון נהיגה וזאת על תנאי, לבל יעבור הנאשם כל עבירה לפי פקודת הסמים במשך שנתיים מהיום.

הסם יושמד.

5129371מזכירות בית המשפט תמציא העתק גזר דין לממונה על עבודות השירות.

54678313 זכות ערעור לבית-המשפט המחוזי תוך 45 ימים.

ניתן היום, כ"ח סיוון תשע"ה, 15 יוני 2015, בנוכחות הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

עמי קובו 54678313-/

נוסח מסמך זה כפוף לשינויי ניסוח ועריכה