|  |  |
| --- | --- |
| **בית משפט השלום ברמלה** | |
| [ת"פ 13335-08-13](http://www.nevo.co.il/case/7934997) משטרת ישראל תביעות- שלוחת רמלה נ' לימנסקי(עציר)  [ת"פ 4346-11-12](http://www.nevo.co.il/case/4019674) מדינת ישראל נ' לימנסקי(עציר) |  |

|  |  |  |
| --- | --- | --- |
| **בפני** | **כב' השופט הישאם אבו שחאדה** | |
| **בעניין:** | **המאשימה – מדינת ישראל  באמצעות משטרת ישראל  ע"י עוה"ד זהר שקורי שוורץ** |  |
|  |
|  | **נגד** | |
|  | **הנאשם – ו.ל  הובא באמצעות שב"ס** |  |
|  | **ע"י עוה"ד יעל מסיקה** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [186](http://www.nevo.co.il/law/70301/186), [186(א)](http://www.nevo.co.il/law/70301/186.a), [287(א)](http://www.nevo.co.il/law/70301/287.a), [379](http://www.nevo.co.il/law/70301/379), [382(ב)(1)](http://www.nevo.co.il/law/70301/382.b.1), [384](http://www.nevo.co.il/law/70301/384), [40יג(ב)](http://www.nevo.co.il/law/70301/40jc.b), [(ג)](http://www.nevo.co.il/law/70301/40jc.c), [413](http://www.nevo.co.il/law/70301/413), [447](http://www.nevo.co.il/law/70301/447), [452](http://www.nevo.co.il/law/70301/452)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

|  |
| --- |
| **ג ז ר – ד י ן** |

**כתב אישום ב**[**ת"פ 13335-08-13**](http://www.nevo.co.il/case/7934997)

1. כנגד הנאשם הוגש כתב אישום המייחס לו את ביצוען של העבירות הבאות: הפרת הוראה חוקית לפי [סעיף 287(א)](http://www.nevo.co.il/law/70301/287.a) ל[חוק העונשין](http://www.nevo.co.il/law/70301) תשל"ז – 1977 (להלן: **חוק העונשין**) וכן תקיפת בת זוג לפי [סעיף 379](http://www.nevo.co.il/law/70301/379) ו-[382(ב)(1)](http://www.nevo.co.il/law/70301/382.b.1) לחוק העונשין. על פי עובדות כתב האישום הנאשם והגברת פלונית (להלן: **פלונית**) היו בני זוג במועד הרלוונטי לכתב האישום. בנוסף, הנאשם היה אמור להיות ביום 5.8.13 בשעה 20:30 במעצר בית בעקבות החלטה שניתנה ב[מ"ת 2045-11-12](http://www.nevo.co.il/case/4017353) של בית משפט השלום בראשון לציון. ביום 5.8.13, בשעה 20:30, בעוד הנאשם והפלונית הולכים ברחוב תלמים 22 בעיר לוד, ובעקבות דין ודברים ביניהם, תקף אותה הנאשם שלא כדין וללא הסכמתה בכך שהצמידה לחומה והיכה בפניה, בברכיה ובבטנה בסטירות ובאגרופים, והכל תוך שהיא בוכה ומנסה להתרחק ממנו והוא מושך אותה.

1. הנאשם כפר בכתב האישום ונשמעו הראיות בתיק לגבי העבירה של תקיפת בת זוג. הנאשם הודה בעבירה של הפרת הוראה חוקית. לאחר שמיעת הראיות, החלטתי להרשיע את הנאשם בשתי העבירות האמורות.

**תיקי הצירוף**

3. לאחר שהנאשם הורשע בעבירות נשוא כתב האישום ב[ת"פ 13335-08-13](http://www.nevo.co.il/case/7934997), הנאשם צרף את התיקים הבאים:

1. [ת"פ 4346-11-12](http://www.nevo.co.il/case/4019674) של בית משפט השלום ברמלה ועניינו עבירה של החזקת סם לצריכה עצמית לפי [סעיף 7(א)](http://www.nevo.co.il/law/4216/7.a) ו-[7(ג)](http://www.nevo.co.il/law/4216/7.c) ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג – 1973. על פי עובדות כתב האישום, ביום 25.10.11 החזיק הנאשם בכיס מכנסיו בסם מסוכן מסוג הירואין במשקל כולל של 1.7587 גרם נטו המחולק לשתי יחידות וכן גם בסם מסוכן מסוג קוקאין במשקל של 0.0933 גרם נטו.
2. [ת"פ 2008-11-12](http://www.nevo.co.il/case/4017317) של בית משפט השלום בראשון לציון ועניינו עבירות של החזקת סכין שלא כדין לפי [סעיף 186(א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301), הסגת גבול כדי לעבור עבירה לפי [סעיף 447](http://www.nevo.co.il/law/70301/447) לחוק העונשין, היזק לרכוש במזיד לפי [סעיף 452](http://www.nevo.co.il/law/70301/452) לחוק העונשין וכן גניבה לפי [סעיף 384](http://www.nevo.co.il/law/70301/384) לחוק העונשין. על פי עובדות כתב האישום, ביום 31.10.12 הנאשם החזיק סכין מחוץ לתחום ביתו ועקב כך עוכב לתחנת המשטרה בראשון לציון לצורך חקירה. לאחר חקירתו ניגש הנאשם אל חדר המטבחון של תחנת המשטרה, הנמצא בסמוך ליומן המשטרה והחל ליטול חפצים שונים ולהכניסם לתיקו ולשקית תוך שהוא שובר את מנעול ארונות המטבחון. הנאשם נטל את החפצים שלהלן:

ב.1 ביגוד – 6 חולצות מדי משטרה, 6 חולצות בעלות הדפס "הלב הכחול, חולצת ביטחון קהילתי, 2 חולצות המשמר האזרחי, חגורה שחורה, חגור, שעון יד, סיכות משטרה, אפוד זוהר של פרשי משטרה, מעיל שחור, מכנס קצר ונעלי קרוקס.

ב.2 ציוד משטרתי שאינו ביגוד – פנקסים כלי כתיבה, 3 פנסים קטנים, מצפנים, מסמכים שונים ונרתיק לנשק.

ב.3 ציוד חשמלי – מטענים, כבלי חשמל שונים, מכונת גילוח, ארבעה פלאפונים מסוגים שונים ושלט.

ב.4 ציוד אחר – דגל ישראל, מנעול ומפתח, מחזיקי מפתחות, שיפודי מתכת, שתי מפות שולחן, חומרים שונים המשמשים להכנת קפה (סוכר, קפה ועוד), מפיץ ריח, פסלון פיל, דיסק שמע, תיק קטן, ארבעה כדורי אופטלגין, פינצטה, שני כרטיסים מגנטיים ותיק כחול.

**רישום פלילי**

4. לחובתו של הנאשם 2 הרשעות קודמות של בית הדין הצבאי המחוזי בצפון בגין היעדרות מהשירות הצבאי שלא ברשות, שניהם משנת 2004. במילים אחרות, לנאשם אין רישום פלילי קודם בעבירות שבהן הורשע בהליך שבפני, קרי, עבירות אלימות, סמים ורכוש.

**תסקירי שירות המבחן וטענות הצדדים**

5. מתסקירי שירות המבחן שהתקבלו בעניינו של הנאשם הובא פירוט לגבי המסגרת החברתית שבה גדל. בנוסף, שירות המבחן מציין שהנאשם מכור לסמים קשים מזה מספר שנים. הנאשם כיום נמצא בתנאי מעצר עד תום ההליכים ובתקופת מעצרו השתלב במסגרת לטיפול גמילה מסמים. מהתסקיר העדכני שהתקבל בשלב הטיעונים לעונש עולה שהנאשם ביטא נכונות להמשיך את הטיפול בתוכנית, וזאת על אף עליות ומורדות בהליך הטיפול.

6. המאשימה טענה שיש להשית על הנאשם ענישה מרתיעה בדמות מאסר בפועל לתקופה משמעותית וזאת לאור מגוון העבירות שבוצעו וחומרתן. מנגד, ההגנה טענה שיש להסתפק בתקופת מעצרו תוך הפניה גם לבעיותיו הכלכליות של הנאשם לאור חובותיו הרבים בלשכות ההוצאה לפועל. הנאשם בדבריו האחרונים ציין שניסה מספר פעמים בעבר להיגמל אך לא הצליח, ולכן במסגרת מעצרו ביקש להשתלב במסגרת טיפולית לגמילה מסמים וזאת במטרה לעלות על דרך חדשה הרחק מעולם הסמים.

**הגדרת מתחמי העונש**

7. לצורך הגדרת מתחמי העונש למכלול האירועים שבהם הורשע הנאשם יש לפצל כל אירוע בנפרד ולקבוע לגביו את המתחם הרלוונטי ולאחר מכן אקבע את העונש הראוי בתוך במתחם העונש ההולם למכלול האירועים (ראו לשון [סעיף 40יג(ב)](http://www.nevo.co.il/law/70301/40jc.b) ו-[(ג)](http://www.nevo.co.il/law/70301/40jc.c) ל[חוק העונשין](http://www.nevo.co.il/law/70301)).

8. לאחר בדיקת מדיניות הענישה הנוהגת, להלן המתחמים שרלוונטיים לאירועים נשוא גזר הדין:

1. לגבי האירוע של תקיפת בת זוג והפרת הוראה חוקית ב[ת"פ 13335-08-13](http://www.nevo.co.il/case/7934997) הנני קובע כי מתחם העונש ההולם נע בין מאסר על תנאי ל-15 חודשי מאסר בפועל. למדיניות הענישה הנוהגת ראו: [רע"פ 7720/12](http://www.nevo.co.il/case/6247978) **פלוני נ' מדינת ישראל** [פורסם בנבו] (12.11.12); [רע"פ 8323/12](http://www.nevo.co.il/case/5606505) **שוקרון נ' מדינת ישראל** [פורסם בנבו] (19.11.12); [רע"פ 182/13](http://www.nevo.co.il/case/5568571) **משה נ' מדינת ישראל** [פורסם בנבו] (21.1.13); [ע"פ 4800/12](http://www.nevo.co.il/case/5588053) **סולומון נ' מדינת ישראל** [פורסם בנבו] (12.2.13).
2. לגבי האירוע של החזקת סכין שב-[ת"פ 2008-11-12](http://www.nevo.co.il/case/4017317) הנני קובע כי מתחם העונש ההולם נע בין מאסר על תנאי ועד שמונה חודשי מאסר בפועל. למדיניות הענישה הנוהגת ראו את הפסיקה שלהלן: [רע"פ 2932/08](http://www.nevo.co.il/case/5865972) **מרגאן נ' מדינת ישראל** [פורסם בנבו] (12.6.08); [רע"פ 5127/09](http://www.nevo.co.il/case/5995351) **יפקח נ' מדינת ישראל** [פורסם באתר בתי המשפט] (19.7.09); [רע"פ 3446/10](http://www.nevo.co.il/case/5896402) **סאלח עבד אל חלים מדינת ישראל** [פורסם בנבו] (6.4.11); [רע"פ 2968/12](http://www.nevo.co.il/case/5581570) **אלזיד נ' מדינת ישראל** [פורסם באתר בתי המשפט] (6.5.12); [רע"פ 4200/12](http://www.nevo.co.il/case/5585964) **אבו זניד נ' מדינת ישראל** [פורסם בנבו] (27.6.12); [רע"פ 1490/12](http://www.nevo.co.il/case/5576278) **אבו גוש נ' מדינת ישראל** [פורסם בנבו] (15.7.12); [רע"פ 2609/12](http://www.nevo.co.il/case/5580957) **עובדיה חלבי נ' מדינת ישראל** [פורסם בנבו] (19.8.12).
3. לגבי האירוע של היזק לרכוש במזיד, הסגת גבול וגניבה שב-[ת"פ 2008-11-12](http://www.nevo.co.il/case/4017317) הנני קובע כי מתחם העונש ההולם נע בין מאסר על תנאי ועד שישה חודשי מאסר. בעת קביעת המתחם, לקחתי בחשבון מצד אחד את התעוזה שבמעשיו של הנאשם בגניבה מתוך תחנת המשטרה שבה נחקר ומצד שני, העובדה שהרכוש כולו נתפס ולא נלקח מתוך תחנת המשטרה בסופו של יום.
4. לגבי האירוע של החזקת סם לצריכה עצמית ב[ת"פ 4346-11-12](http://www.nevo.co.il/case/4019674) הנני קובע כי מתחם העונש ההולם נע בין מאסר על תנאי לשישה חודשי מאסר בפועל. בעת קביעת המתחם לקחתי בחשבון את סוג הסם וכמות הסם שבהם החזיק הנאשם ובנוסף את העובדה שהנאשם היה מכור לסמים קשים ומטרת ההחזקה היתה לצריכתו העצמית ולא למטרות של סחר.

**העונש המתאים בתוך מתחם העונש ההולם**

9. בעת קביעת העונש הסופי שיושת על הנאשם, לקחתי בחשבון את כל הנתונים שלהלן: העדר עבר פלילי רלוונטי; העובדה שהנאשם החל בתהליך טיפולי שיקומי לגמילה מסמים במסגרת המעצר וזאת מתוך גישה חיובית לצאת ממעגל הסמים ולהפסיק את מעורבותו בעולם הפלילי.

10. לאור כל האמור לעיל, הנני משית על הנאשם את העונשים הבאים:

1. 12 חודשי מאסר בפועל בניכוי ימי מעצרו מיום 31.10.12 ועד 18.11.12 וכן מיום 5.8.13 ועד היום.
2. 5 חודשי מאסר על תנאי והתנאי הוא שבמשך 3 שנים ממועד שחרורו לא יבצע את אחת העבירות שלהלן:

ב.1. עבירה לפי [פקודת הסמים המסוכנים](http://www.nevo.co.il/law/4216), מסוג עוון או פשע.

ב.2. עבירת אלימות.

ב.3. עבירה של החזקת סכין לפי [סעיף 186](http://www.nevo.co.il/law/70301/186) ל[חוק העונשין](http://www.nevo.co.il/law/70301).

ב.4. עבירת רכוש (למעט עבירה לפי [סעיף 413](http://www.nevo.co.il/law/70301/413) ל[חוק העונשין](http://www.nevo.co.il/law/70301)).

זכות ערעור תוך 45 יום.

ניתן היום, י"ד אייר תשע"ד, 14 מאי29371

546783132014, במעמד הצדדים.

5129371

512937154678313

54678313נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)