|  |  |
| --- | --- |
| **בית משפט השלום בירושלים** | |
| **ת"פ 13424-08-13 מדינת ישראל נ' חזן**  **ת"פ 28763-01-15 מדינת ישראל נ' חזן** |  |

|  |  |  |
| --- | --- | --- |
| **בפני** | **כבוד השופט אביטל חן** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **ישראל חזן** |  |
|  |  | **הנאשמים** |
| חקיקה שאוזכרה:  [חוק העונשין, תשל"ז-1977](http://www.nevo.co.il/law/70301): סע' [40 ג(א)](http://www.nevo.co.il/law/70301/40c.a)  [פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)    **גזר דין** | | |

הנאשם הורשע על יסוד הודאתו בעבירות שעניינן החזקת סם לשימוש עצמי (2 עבירות) וסחר בסם מסוכן.

[ת"פ 28763-01-15](http://www.nevo.co.il/case/18816803)על פי עובדות כתב האישום זה, ביום 3/8/14 החזיק הנאשם בסם מסוג קנבוס במשקל 0.28 גרם.

[ת"פ 13424-08-13](http://www.nevo.co.il/case/7935093)על פי עובדות אישום מס' 1 ביום 29/11/11 מכר הנאשם לשוטר מאור לנקרי 6.36 גרם סם מסוג חשיש תמורת 200 ₪. הסם נמכר לאחר שהשוטר התקשר לטלפון הנייד של הנאשם ותיאם עמו פגישה לצורך ביצוע העסקה.

על פי עובדות אישום מס' 2, ביום 6/2/12 בשעה 10:30 החזיק הנאשם חשיש במשקל 0.42 גרם.

**טיעוני הצדדים לעונש:**

בטיעוניה לעונש מתייחסת התביעה לעברו הפלילי של הנאשם בעבירות אלימות ובעבירות רכוש ולהתנגדותו להשתלב בהליך טיפולי.

בענין עבירת הסחר בסם טוענת התביעה למתחם ענישה הנע בין 6 ל-12 חודשי מאסר ועותרת להשתת מאסר למשך 7-9 חודשים.

בענין עבירת החזקת הסם, טוענת התביעה למתחם הנע בין מאסר מותנה לבין מאסר קצר שאפשר שירוצה בעבודות שירות ומבקשת להשית על הנאשם מאסר מותנה, פסילת רישיון נהיגה, פסילה מותנית.

מנגד, מציין הסנגור את נסיבות חייו העגומות של הנאשם, את תפקודו החיובי בשנים האחרונות, רצונו להתגייס לצה"ל, לעובדה שעבירת הסחר בסם נעברה מול סוכן משטרתי ולכך שלמעט עבירה זו, שומר הנאשם על אורח חיים תקין ושומר חוק זה תקופה ארוכה.

הסנגור מתייחס לנזק שעלול להיגרם לנאשם בהשתת עונש מאסר לריצוי בעבודות שירות ולפגיעה האפשרית בגיוסו לצה"ל ומבקש להימנע מהשתת עונש זה.

**תסקיר שירות המבחן:**

הנאשם בן 22, רווק, בן שני למשפחה חרדית המונה זוג הורים ו-7 ילדים, עובד מזה מספר חודשים בחברה להתקנת מערכות גילוי אש ומתגורר בבית הוריו בירושלים.

מהלך חייו של הנאשם מפורט בהרחבה בתסקיר שירות המבחן, ומלמד על קשיי הסתגלות למסגרות החינוך החרדי בהן למד, נטישת אורח החיים החרדי על אף התנגדות הוריו, חבירה לנוער בעייתי, מעורבות בפלילים, שימוש בסמים והשמה בפנימיות מטעם שירותי הרווחה.

הנאשם שהה תקופה בהוסטל 'בית עלם' בו השתלב בקבוצות טיפוליות ובשיחות פרטניות שנתנו מענה להתנהגותו האלימה. במקביל עבר הנאשם הליך גמילה מסמים במסגרת מרכז יום 'אם הדרך'. לדבריו, בתקופה זו חל שיפור בהתנהגותו ובתפקודו הלימודי והוא סיים לימודיו בהצלחה במקצוע הסאונד. מרגע סיום לימודיו עבד הנאשם בעבודות שונות, עד שהחל כאמור, לעבודה בחברה למערכות גילוי אש, בתפקיד ראש צוות, לשביעות רצון מעסיקיו (המלצת המעסיק הוצגה לשירות המבחן). במהלך שיחתו עם שירות המבחן, הביע הנאשם תחושות החמצה וחרטה על שלא שירת בצבא. לדבריו, בשל עברו הפלילי הוצע לו להתגייס ליחידות שאינן קרביות, למרות ההכשרות הרבות שעבר ורצונו העז לשרת בחיל קרבי. בשל האכזבה שחש בחר שלא להתגייס כלל. בהמשך, שיתף הנאשם את שירות המבחן שעדיין קיימת אצלו התקווה כי יוכל להתגייס ולתרום מעצמו למען המדינה כפי שעושים חבריו.

להערכת שירות המבחן, היה ויוכל הנאשם להתגייס תהיה זאת תחילת דרך חדשה ואפשרות שיקומית נוספת עבורו. השירות מציע לבחון גם את אפשרויות גיוסו לצה"ל למרות גילו.

הנאשם מסר כי קשריו עם אביו היו בעבר רוויי מתח ובכעס עקב קשיי האב להתמודד עם החלטתו לקיים אורח חיים חילוני, דבר שהוביל לאלימות מילולית, ובהמשך, משלא קיבל הנאשם את הכלים להם היה זקוק, להתמודדות עם החלטתו, חבר לחברה שולית והתדרדר התנהגותית ותפקודית כולל מעורבות פלילית על רקע אלימות וסמים.

כיום, מתאר הנאשם יחסים קרובים בינו לבין הוריו ואחיו כאשר לדבריו הוא משמש מודל לחיקוי ומורה דרך לאחיו הקטנים. לדבריו קשר זה נבנה בהדרגה במקביל להליך שעבר בהוסטל "בית עלם" ובמרכז היום "אם הדרך".

שירות המבחן התרשם כי מערכת היחסים של הנאשם עם הוריו נבעה מקשיי ההורים להתמודד עם השינוי שחל בו, אשר באו לידי ביטוי בהדחקת וטשטוש מעשיו, בקושי בהצבת גבולות ובהתפרצויות אלימות של האב כלפיו.

להערכת שירות המבחן, העדר סביבה תומכת ומציבת גבולות אשר יכולה היתה לשמש עבור הנאשם מודל חיובי לחיקוי ומקור ללמידה בדבר דרכי התמודדות בונות, תחושות התסכול והכעס וכן תחושות הדחייה והקורבנות עמם הוא מתמודד עוד מילדותו ,ואשר עמדו ברקע להתנהגותו האלימה ולשימוש בחומרים פסיכואקטיביים.

להתרשמות שירות המבחן, יחסיו הטובים כיום עם הוריו נגרמו בזכות תהליך שהנאשם עבר במסגרות השונות וכן בזכות התהליך שעברו ההורים בעצמם, ואשר בא לידי ביטוי בהתייחסותם לילדיהם הקטנים.

להערכת שירות המבחן, המוטיבציה שביטא הנאשם באשר לגיוסו לצבא נובע בין היתר מתוך צורך במסגרת בעלת גבולות וכללים אשר היו חסרים לו בילדותו ואף כדרך לתחושת שייכות.

**היסטוריה עבריינית ועבירה נוכחית:**

מעיון בגיליון הרישום הפלילי עולה כי בין השנים 2006-2008 ביצע הנאשם עבירות אלימות ונדון בשנת 2010 למאסר מותנה, פיצויים, צו שירות לתועלת הציבור וצו מבחן במסגרת שירות המבחן לנוער. מדיווח שירות המבחן לנוער עולה כי במסגרת צו המבחן, התקשה הנאשם, בתחילה, ליטול אחריות על הקשר, נעדר מפגישות והמשיך מעורבותו בפלילים, אולם בהמשך, חל שיפור משמעותי ברמת שיתוף הפעולה שלו, והוא מילא אחר הצווים הנדרשים.

בשנים 2013-2014 הורשע הנאשם בגין ביצוע שתי עבירות של היזק לרכוש במזיד ונידון למאסר מותנה והתחייבות.

בהתייחסותו לעבירות המתוארות בכתב האישום ב[ת"פ 13424-08-13](http://www.nevo.co.il/case/7935093), נטל הנאשם אחריות מלאה למעשיו. לדבריו באישום מספר 1, בגין סחר בסמים, התרצה ונעתר להפצרות למכירת הסם. לדבריו, הוא מבין כיום את חומרת מעשיו ומבין כי השוטר, לו מכר את הסם, פעל מתוקף תפקידו . עם זאת ביטא הנאשם תחושת כעס כלפי השוטר כיוון שלדבריו, שידל אותו למכור לו את הסם.

באשר לאישום מספר 2, נטל הנאשם אחריות מלאה למעשיו, וביטא תחושות חרטה והבנה להשלכות מעשיו על חייו כיום.

לדברי הנאשם, מתקשה הוא היום בשיקום חייו ובניהול אורח חיים נורמטיבי למרות ניסיונותיו, מתוך תחושה כי העבר רודף אותו.

הנאשם מתאר כי החל להשתמש בסמים בגיל 16 באופן מזדמן בהתאם לעליות וירידות בחייו. לדבריו עבר תהליך גמילה והפסיק להשתמש בסמים באוגוסט 2014. בדיקת שתן למציאת שרידי סם, שנערכה לנאשם בשירות המבחן, נמצאה נקיה.

להערכת שירות המבחן, תחושות הדחייה, תחושת הקורבנות וכן הכעס והתסכול עמדו ברקע לשימוש בחומרים פסיכואקטיביים, והיוו עבור הנאשם דרך בריחה להתמודדות עם קשייו ועם חסכיו. כמו כן, התרשם השירות כי הקושי בהצבת גבולות וכן הקושי ביכולת לשקול השלכות מעשיו עמדו ברקע למכירת הסם.

**הערכת סיכון לעבריינות והסיכוי לשיקום:**

במסגרת הריאיון עם הנאשם התרשם שירות המבחן כי מדובר בצעיר אשר גדל במסגרת בה ההורים התקשו להציב גבולות ולהיות ערים לצרכיו ולתת להם המענה הראוי, תוך טשטוש קשייו והתנהגותו הפלילית.

האמור בא לידי ביטוי באופן התנהלותו של הנאשם, המאופיינת בהתנהגות אימפולסיבית, כאשר הוא פועל מתוך תמריץ רגעי וללא שיקול דעת, בקושי להתמיד במסגרות ובקושי בגיבוש זהותו העצמית. תחושות הכעס, התסכול והדחייה שחש הנאשם מילדותו עמדו אף הן ברקע לחשיפה מוקדמת לעבריינות ולהתנהגות עוברת חוק, אשר כללה בעבר שימוש בחומרים פסיכואקטיביים. שירות המבחן מציין כי הנאשם שולל כל אפשרות להשתלב בהליך טיפולי למרות הדגשת החשיבות בכך עבורו. האמור לעיל מהווה להתרשמות שירות המבחן גורמי סיכון להישנות התנהגות עוברת חוק.

מנגד, הנאשם נטל אחריות מלאה על מעשיו, הביע חרטה על ביצועם, מביע רצון לערוך שינוי בחייו על ידי השתלבותו בעבודה מסודרת וגיוסו למערכת צבאית אשר תספק עבורו מסגרת וכללים. כאמור, בבדיקה לגילוי שרידי סם, אשר נערכה במסגרת השירות, נמצאה נקייה. אלו מהווים להערכת שירות המבחן כגורמי סיכוי לשיקום ואי הישנות התנהגות עוברת חוק.

**המלצת שירות המבחן:**

בבואו לגבש המלצתו התלבט שירות המבחן, שכן להערכתו קיימת חשיבות לתמיכה, הכוונה וליווי במסגרת צו מבחן למשך שנה. אולם הנאשם שלל אפשרות זו וביטא התנגדות להשתלב בהליך טיפולי בתקופה זו של חייו. לפיכך, ממליץ שירות המבחן על השתת עונש מאסר על מותנה לצורך הצבת גבולות ברורים לנאשם.

**דיון וגזירת דין**

**מתחמי הענישה ההולמים**

בהתאם להוראת [סעיף 40 ג(א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301), יש לקבוע את מתחם הענישה ההולם בהתאם לעקרון ההלימה, תוך התחשבות בערך החברתי שנפגע, במידת הפגיעה בו, בנסיבות הקשורות בבצוע העבירה ובמדיניות הענישה הנוהגת.

**עבירת הסחר בסמים -**

הנאשם הורשע בביצוע עבירת סחר בסם מסוכן, שבוצעה מול סוכן משטרתי.

הערך החברתי המוגן בעבירות החזקה וסחר בסם מסוכן הינו החובה להגן על שלמות בריאותו ושלומו הפיסי והנפשי של הציבור. רבות נאמר על הנזק שנגרם כתוצאה משימוש בסמים וסחר בהם, הן למשתמשים בסמים והן לחברה בכללותה.

ב[**ע"פ 966/94**](http://www.nevo.co.il/case/17932979) **אלי אמזלג נ' מדינת ישראל** נפסק על ידי בית המשפט העליון:

**"נגע הסמים אוכל באוכלוסיה שלנו בכל פה; והחברה הכריזה עליו מלחמת חורמה ומצפה שהענשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא-לשימש-עצמי - קרי: למשולבים במערך ההפצה - מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים;**

ב[**ע"פ 211/09**](http://www.nevo.co.il/case/5698919) **אזולאי נגד מדינת ישראל** שנה וחזר בית המשפט על חומרת עבירת סחר בסמים, הנזק שטמון בעבירות אלו והצורך בענישה מרתיעה:

**"הענישה בעבירות מסוג זה נועדה, קודם לכל, לשרת את מטרת הגמול לעבריין על עיסוק בסם העלול לסכן חיי אדם ולפגוע בבריאות המשתמשים בו; שנית, על העונש להעביר מסר חד-משמעי של הרתעה ביחס לעבריינים פוטנציאליים, ולשמש אות אזהרה אפקטיבי לכל מי שמתכוון לקחת חלק במערכת ההעברות והסחר בסמים, תהא אשר תהא הפונקציה אותה הוא ממלא בשרשרת זו של העברת הסם מיד ליד"**

אשר לנסיבות ביצוע העבירה במקרה שבפני, כאמור סופק הסם לסוכן משטרתי, בהתאם לפנייתו של זה. מדובר בסם קנביס (חשיש), שאינו נמנה על הסמים המוגדרים כסמים קשים, ובמשקל של גרמים בודדים, שתמורתם הכספית היתה נמוכה.

בחינת הענישה הנוהגת מעלה כי בגין עבירה של סחר בסם, בנסיבות דומות למקרה שבפני נגזר עונש שנע בין מאסר מותנה ועד עונשי מאסר משמעותיים לריצוי מאחורי סורג ובריח:

ב[**ת"פ (ת"א) 52916-07-10**](http://www.nevo.co.il/case/4521236) **מדינת ישראל** **נ' פוקס** (7.6.12) הורשעו הנאשמים בעבירת סחר בסם מסוג חשיש לסוכן משטרתי במשקל של 18 גרם תמורת 400 ₪ (נאשם 1) ו- 8 גרם תמורת 200 ₪ (נאשם 2). הנאשמים נעדרו עבר פלילי. בחלוף זמן של 4 שנים הושתו עליהם עונשי מאסר מותנים וקנס.

ב[**ת"פ (ת"א) 26101-05-10**](http://www.nevo.co.il/case/4504224) **מדינת ישראל נ' קוצמקין** (26.12.11), הורשע הנאשם בביצוע שלוש עבירות של סחר בסם מסוכן. הנאשם מכר חשיש במשקל 20 גרם בכל מכירה. על הנאשם הושת מאסר מותנה.

ב[**ת"פ (רמ') 3981-10-09**](http://www.nevo.co.il/case/4414373) **מדינת ישראל נ' אבו צבייח** (4.7.10), הנאשם הורשע בעבירה של הספקת סם מסוכן והושתו עליו ארבעה חודשי מאסר בפועל בדרך של עבודות שירות, מאסר על תנאי וקנס.

ב[**ת"פ (רמ') 51261-05-11**](http://www.nevo.co.il/case/4409477) **מדינת ישראל נ' אלטורי** (מיום 13.6.12), הנאשם הורשע בהתאם להודאתו בסחר בסם לסוכנת משטרתית. סם מסוג חשיש במשקל של 4.48 גרם בתמורה ל- 300 ₪. על הנאשם הושתו חמישה חדשי מאסר בדרך של עבודות שירות וקנס בסך 7,500 ₪.

**ת"פ (י-ם) 3607/06 מדינת ישראל נ' סמיניאן** (מיום 24.1.08) הנאשם הורשע בסחר בסך לסוכן משטרתי. סם מסוג חשיש במשקל של 3 גרם תמורת 200 ₪ וסם במשקל של 6 גרם תמורת 400 ₪. על הנאשם הושתו שישה חודשי מאסר בפועל בדרך של עבודות שירות.

[**ת"פ (ראשל"צ) 8227/09**](http://www.nevo.co.il/case/2389002) **מדינת ישראל נ' גיאן** (מיום 14.11.11), הנאשם הורשע על-פי הודאתו בסחר בסם מסוכן מסוג חשיש בשני מקרים תמורת סך של 200 ₪ ו- 500 ₪ ובהחזקת סם לצריכה עצמית. על הנאשם נגזרו חמישה חודשי מאסר לריצוי בדרך של עבודות שירות לצד קנס כספי.

ב[**עפ"ג (מרכז) 27465-01-10**](http://www.nevo.co.il/case/3538851) **מדינת ישראל מחמוד חוסני נ' מ"י** (3.3.10), הורשע המערער בעבירות של סחר בסם מסוכן והחזקה שלא לצריכה עצמית. על הנאשם הושתו שישה חודשי מאסר בפועל.

**ת"פ (רמ')** [**2240/08**](http://www.nevo.co.il/case/2518484)  **מדינת ישראל נ' סוס** (21.12.08), הורשע הנאשם בעבירה של סיוע לסחר בסם מסוכן והושתו עליו שמונה חודשי מאסר בפועל ומאסר מותנה.

ב[**ת"פ (רמ') 48094-05-11**](http://www.nevo.co.il/case/2938862) **מדינת ישראל נ' בן ארי** (5.7.11), הורשע הנאשם בעבירה של הספקת סמים מסוכנים, הנאשם נעדר עבר פלילי. במסגרת הסדר הושתו על הנאשם שמונה חודשי מאסר בפועל, מאסר מותנה וקנס.

ב[**ת"פ (רמ') 50325-05-11**](http://www.nevo.co.il/case/5598216) **מדינת ישראל נ' ראמי** (10.1.12), הנאשם הורשע בעבירה של סיוע לסחר בסם מסוכן, הפרת הוראה חוקית ואיומים. על הנאשם הושתו שבעה חודשי מאסר בפועל ומאסר מותנה.

בהתחשב בנסיבות המקרה שבפני, בערכים המוגנים ובמדיניות הענישה הנוהגת, אני סבור כי **מתחם הענישה ההולם לעבירת הסחר בסמים בה הורשע הנאשם הינו בין מאסר מותנה לבין 6 חדשי מאסר שיכול וירוצו בדרך של עבודות שירות .**

**עבירה של החזקה ושימוש בסם מסוכן**

בתי-המשפט חזרו על הצורך להשית ענישה מחמירה ומרתיעה בגין עבירות הסמים השונות. כב' השופטת ברלינר התייחסה ב[**ע"פ 170/07**](http://www.nevo.co.il/case/5681787) **מטיס נ' מדינת ישראל** ספציפית לשימוש עצמי בסמים מסוג קנאביס וחשיש:

**"אכן הסם שמדובר בו בתיק הנוכחי הוא קנבוס שמוגדר כ"סם קל". לרוע המזל סמים קלים מהווים לעיתים קרובות את יריית הפתיחה להתמכרות לסמים קשים יותר שלא לדבר על כך שגם בשימוש בהם עצמם טמונה סכנה".**

בנוגע לעבירה של שימוש לצריכה עצמית, אפנה עוד ל [**ת"פ 18306-12-09**](http://www.nevo.co.il/case/5881428) **מדינת ישראל נ' סאמר פח'ראלדין ואח'** (מיום 3.4.2011), שם נאמר:

**"עבירת השימוש בסם לצריכה עצמית מהווה היא את דלת הכניסה אל עולם הפשע. אל לו לבית המשפט לזלזל בחומרתה של עבירה זו אשר לעיתים רבות יש בה כדי להוביל את אותו אדם אשר נוהג להשתמש בסמים אל עבר ביצוע עבירות חמורות יותר כגון גניבה, פריצה, שוד ועבירות אלימות נוספות שכל מטרתן להביא ליכולת מימון הסמים והצריכה במיוחד על רקע מצב כלכלי ונסיבות אישיות כמו אלו אשר צויינו בפניי. על בית המשפט להעביר מסר חד וברור אף ביחס לאלה המשתמשים בסם לצורך צריכה עצמית ולא להמתין עד להסתבכותם בעבירות סמים חמורות יותר. אין ספק, כי השלב הבא לאחר שימוש בסמים לצריכה עצמית, הינו שלב חמור יותר ביחס לביצוע עבירות סם חמורות שיש בהן לפגוע בחברה כולה".**

**עיון בפסיקה מעלה כי טווח הענישה המקובל בעבירה זו שביצע הנאשם, בנסיבות דומות נע בין מאסר מותנה בלוויית עונשים נוספים לבין מאסר בפועל שיכול וירוצה בעבודות שירות:**

**ב**[**רע"פ 6138/09**](http://www.nevo.co.il/case/6051623) **איליה פרדזב נ' מדינת ישראל** (2.8.2009)**,** דחה בית המשפט העליון ערעורו שלנאשםשהורשע בביצוע מספר עבירות של החזקת סם מסוכן לצריכה עצמית ודן את הנאשם ל-8 חודשי מאסר, 12 חודשי מאסר מותנים, קנס כספי ע"ס 2,500 ₪ כמו גם פסילה מלקבל או להחזיק רישיון נהיגה למשך שנתיים.

**ב**[**ת"פ (מחוזי-פ"ת) 32746-11-09**](http://www.nevo.co.il/case/4914678) **מדינת ישראל נ' ביטון ואח'** (16.5.2010) השית בית המשפט על נאשם, נעדר עבר פלילי, שהורשע בהחזקת קנבוס במשקל כ-18 גרם, מאסר החופף את תקופת מעצרו למשך חודשיים ושבוע. עונש דומה הוטל במסגרת אותו תיק על נאשם אחר, בעל עבר פלילי ישן.

**ב**[**ת"פ (בית שמש) 50810-12-10**](http://www.nevo.co.il/case/5607304) **מדינת ישראל נ' גבריאל בראונשטיין** (5.3.2012)נדון עניינו של נאשם בעל עבר פלילי שהודה בביצוע עבירת החזקת בסמים לצריכה עצמית בכך שהחזיק 0.3 גרם חשיש. בית המשפט הפעיל מאסר מותנה בן 6 חודשים שהוטל על הנאשם בתיק אחר, והשית עליו מאסר מותנה נוסף.

**ב**[**ת"פ (עכו) 4864-05-11**](http://www.nevo.co.il/case/2903544) **מדינת ישראל נ' נסר גבריס** (18.1.2012)הורשע נאשם על סמך הודאתו בהחזקת סמים לצריכה עצמית בכך שהחזיק ב-3.99 גרם חשיש. כאן הוטלו על הנאשם 3 חודשי מאסר מותנה והתחייבות כספית ע"ס 1,000 ₪.

**בת"פ (כפר סבא)** [**2207/09**](http://www.nevo.co.il/case/2444506)  **מדינת ישראל נ' מוחמד סמארה בן איוב** (20.11.2011) הורשע נאשם, בעל עבר פלילי, בהחזקת סמים לשימוש עצמי בכך שהחזיק 0.20 גרם חשיש. על הנאשם הושתו חודשיים מאסר בעבודות שירות והופעל מאסר מותנה בן חודשיים בחופף.

במסגרת בחינת הנסיבות הקשורות בעבירה יש לתת את הדעת לכך שכמות הסם שנמצאה אצל הנאשם הינה קטנה וכי מדובר בסוג סם הנחשב ל"קל" מבין הסמים הקיימים.

בהתחשב בנסיבות המקרה שבפני, בערכים המוגנים ובמדיניות הענישה הנוהגת, **אני סבור כי מתחם הענישה ההולם לכל אחת מהעבירות של החזקת סם לשימוש עצמי בה הורשע הנאשם נע בין מאסר בפועל לחודשיים מאסר אשר יכול וירוצו בדרך של עבודות שירות.**

**העונש המתאים לנאשם**

לשם גזירת דינו של הנאשם רשאי בית המשפט להתחשב בנסיבות שאינן קשורות בביצוע העבירה, עליהן ניתן ללמוד מטיעוני הצדדים ומתסקיר שירות המבחן.

הנאשם נטל אחריות על העבירות והביע חרטה על ביצוען. לדברי הנאשם אינו משתמש בסמים כיום. דגימת שתן שנתן הנאשם נמצאה נקיה.

מנגד, לנאשם עבר פלילי עשיר ביחס לגילו, והנאשם שולל אפשרות להשתלב בטיפול למרות הנחיצות שבדבר .כל אלו מהווים גורמי סיכון להישנות עבירות בעתיד.

לנאשם רקע משפחתי מורכב ומסכת חיים לא פשוטה, שכללה התנערותם של הוריו ממנו בשל נטישתו את אורח החיים הדתי, דבר שהוביל להתדרדרות בתפקודו ובהתנהגותו.

הנאשם עבר טיפול שיקומי ארוך מאוד ומזה זמן רב, יחסית לגילו, ובשנים האחרונות אין הוא מבצע עבירות פליליות. עבירת הסחר בסם הינה עבירה ישנה (4 שנים) והתרחשה בנסיבות מקלות של מכירת כמות מזערית לסוכן משטרתי שיזם את האירוע. הנאשם מתפקד היום באופן תקין, מנהל אורח חיים נורמטיבי ואני סבור, לאחר שנתתי דעתי להיותו 'בגיר צעיר', כמשמעותו בפסיקה, שעונש מאסר אך יסיגו לאחור וישבש אורחות חייו.

עוד נתתי משקל לתפקודו התקין של הנאשם ורצונו להתגייס לצה"ל.

התלבטתי מאוד אם להשית על הנאשם עונש מאסר בדרך של עבודות שירות ולו קצר, בעיקר נוכח עברו הפלילי הלא מבוטל, ואולם, בסופו של יום, במיוחד נוכח הזמן הרב שחלף מאז עבירת הסחר ,גברו בליבי נימוקי השיקום על נימוקי הגמול.

**בנסיבות הענין, אני דן את הנאשם לעונשים הבאים:**

1. 30 יום מאסר וזאת על תנאי למשך 3 שנים אם יעבור הנאשם משך תקופה זו עבירה של החזקת סם מסוכן.

2. שישה חודשי מאסר וזאת על תנאי למשך 3 שנים אם יעבור הנאשם משך תקופה זו עבירה של סחר בסם מסוכן.

3. קנס כספי בסך 3,000 ₪. הקנס ישולם בעשרה תשלומים שווים ורצופים החל מיום 10.1.16.

היה וקיים סכום כספי בפיקדון בית משפט, יחולט הסכום לטובת הקנס.

היתרה אם תהיה כזו, תוחזר לנאשם בכפוף להוראות כל דין.

4. הנאשם יחתום על התחייבות בסך 7,500 ₪ לפיה לא יעבור על הוראת [פקודת הסמים המסוכנים](http://www.nevo.co.il/law/4216) משך 18 חדשים מהיום.

5. הנאשם יבצע של"צ בהיקף 200 שעות.

השל"צ יסתיים בתוך 12 חודשים.

5129371 שירות המבחן יכין תוכנית מתאימה.

54678313 הוסבר לנאשם כי אם לא יבצע את השל"צ המוטל עליו, יוחזר עניינו לבית המשפט.

זכות ערעור כחוק.

ניתן והודע היום, 29.11.15, בנוכחות הצדדים.

אביטל חן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)