|  |  |
| --- | --- |
| **בית משפט השלום ברחובות** | |
| ת"פ 19905-08-13 מדינת ישראל נ' מדהלה |  |

|  |  |  |
| --- | --- | --- |
| **בפני** | **כבוד השופטת - נשיאה עינת רון** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **דוד מדהלה** |  |
|  |  | **הנאשם** |

**נוכחים:**

**ב"כ המאשימה עו"ד חגית גנץ**

**ב"כ הנאשם עו"ד אסף בקרמן**

**הנאשם בעצמ**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**ו**

|  |
| --- |
| **גזר דין** |

**על פי הודאתו הורשע הנאשם בעבירה של החזקת סמים שלא לצריכה עצמית, בכך שבתאריך 6/9/12 בביתו ברחובות, החזיק בסם מסוכן מסוג חשיש במשקל כולל של 73.42 גרם.**

**התביעה ציינה כי הנאשם פגע במעשיו בערך מוגן של שמירה על בריאות הציבור מפני נגע הסמים.**

**לטעמה של התביעה הפגיעה בערך זה משמעותית, מפני שהנאשם החזיק בביתו כמות בלתי מבוטלת של סם מסוכן.**

**התביעה הביאה מן הענישה הנוהגת באשר לעבירה זו וציינה כי מתחם הענישה הראוי נע ממספר חודשי מאסר ועד 12 חודשי מאסר בפועל, לצד מאסר מותנה, קנס ופסילת רישיון נהיגה בפועל ועל תנאי.**

**התביעה ציינה כי אמנם הודה הנאשם באשמה, אך עשה כן לאחר תום פרשת התביעה בהליך הוכחות ועל כן לא חסך זמן שיפוטי יקר. עוד ציינה כי יש לזקוף לחובתו את עברו הפלילי ואת העובדה כי ביצע את העבירה בעוד עונש מאסר מותנה בר הפעלה תלוי ועומד כנגדו.**

**עוד הפנתה התביעה אל התסקיר.**

**התביעה עתרה להטיל על הנאשם 4 חודשי אמסר בפועל, להורות על הפעלה במצטבר של עונש המאסר המותנה כך שסה"כ ירצה הנאשם 8 חודשי מאסר בפועל ולצד אלה מאסר מותנה, קנס ופסילת רישיון נהיגה בפועל ועל תנאי.**

**ב"כ הנאשם ציין בפתח טיעוניו כי הנאשם הורשע אמנם בהחזקת סמים שלא לצריכה עצמית, אך השוטרים הגיעו לביתו שלא על מנת לערוך חיפוש אצלו אחר סמים, אלא לחפש אחר רכוש אצל אחיו ועוד ציין כי לא נמצאו אצלו כלים או חפצים שיכולים להעיד על כוונה לסחור בסם זה.**

**ב"כ הנאשם ציין כי כעולה מתסקיר שירות המבחן אין המדובר באדם בעל דפוסי התנהגות עברייניים וכי מאז ביצוע העבירה חלפו למעלה משלוש שנים. הוא ער לעברו הפלילי, אך זה אינו מכביד. ב"כ הנאשם הציג אסופת פסיקה ולאור כל האמור לעיל ביקש להטיל על הנאשם עונש מאסר בפועל בדרך של עבודות שירות.**

**מתסקיר שירות המבחן בעניינו של הנאשם עולה כי הוא בן 33 , רווק ואינו עובד.**

**הנאשם תאר שימוש בחשיש מאז גיל הנעורים, באופן שהלך והתגבר לאורך השנים. לדבריו הסמים שנמצאו ברשותו היו לשימושו העצמי בלבד. כיום, הוא שולל שימוש בסמים, כאשר לדבריו, הוא אינו יכול לממן את צריכתם. הוא התקשה למסור מתי צרך סמים לאחרונה ולדבריו אינו רואה בעייה בהתנהלותו כיום בתחום זה.**

**בדיקת שתן שמסר בשירות המבחן נמצאה נקיה מסם.**

**הנאשם התקשה לחשוף את קשייו וביטא גישה מצמצמת באשר להרשעותיו הקודמות ודפוסיו הבעייתיים. ניכרים היו קשייו להכיר בחומרת התנהגותו והסכנות הנגזרות ממנה.**

**להערכת שירות המבחן יתכן וקיימת בעייה בתחום השימוש בסמים המצריכה התערבות יעודית, גם אם בדיקת השתן העידה על ניקיון מסם.**

**שירות המבחן ציין כי גם עונש מותנה לא הרתיע את הנאשם וכן ציין את חוסר היציבות התעסוקתית ואת רמת המודעות הנמוכה להתנהגות הבעייתית, כמו גם את הגישה המצמצמת – כל אלה כגורמי סיכון, אל מול אלה ציין את רצונו של הנאשם לנהל חיים נורמטיביים.**

**נוכח עמדתו של הנאשם וחוסר המודעות, לא המליץ שירות המבחן על הטלת צו מבחן. לטעמו יש להורות על הפעלת המאסר המותנה, תוך עונש שירוצה בדרך של עבודות שירות.**

**במעשיו של הנאשם יש כדי לפגוע בשלומו של הציבור ובבריאותו.**

**נגע הסמים, על כל היבטיו פוגע הן בחברה והן בפרט.**

**מתחם הענישה הראוי לעבירה זו נע בין מספר חודשים בדרך של עבודות שירות ל – 12 חודשי מאסר בפועל.**

**בענייננו עסקינן בהחזקת למעלה מ-73 גרם של סם מסוג חשיש – כמות שאינה מבוטלת כלל ועיקר.**

**המסוכנות הנשקפת מכך מתעצמת לאור עברו הפלילי של הנאשם.**

**מגיליון המרשם הפלילי של הנאשם עולה כי הוא יליד שנת 1982 ולחובתו ארבע הרשעות קודמות. האחרונה שבהן מיום 14/5/14.**

**ביום 4/5/11 הורשע הנאשם בעבירה של החזקת סמים לצריכה עצמית ונדון למאסר מותנה בן ארבעה חודשים לבל יעבור עבירה כלשהי לפי פקודת הסמים. אז החזיק הנאשם ב-22 גרם של סם מסוכן.**

**נראה , איפוא, כי לא היה בהליך הקודם ואף בעונש מאסר מותנה כדי להרתיע את הנאשם מלשוב לסורו והפעם ביתר שאת.**

**שקלתי את הודאתו של הנאשם באשמה ועם זאת שקלתי את השלב בה ניתנה, שכן לא היה בכך כדי לחסוך זמן שיפוטי כלשהו לבית המשפט, משפרשת התביעה בשלב שמיעת ההוכחות הסתיימה.**

**כן שקלתי את האמור בתסקיר שירות המבחן באשר לגישתו המצמצמת של הנאשם והקושי לבחון את התנהגותו הבעייתית.**

**יינתן משקל לחלוף הזמן מאז ביצוע העבירה ולכך כי מאז לא נפתחו נגד הנאשם תיקים נוספים.**

**אני גוזרת על הנאשם ארבעה חודשי מאסר לריצוי בפועל.**

**אני מורה על הפעלת עונש מאסר מותנה בן ארבעה חודשים מתיק בימ"ש שלום רחובות 13340/12/10 באופן חופף ומצטבר לעונש המאסר בפועל שהוטל כך שהנאשם ירצה בסה"כ**

**שבעה חודשי מאסר בפועל.**

**שישה חודשי מאסר על תנאי למשך שלוש שנים, שתחילתן מיום שחרורו ממאסר, לבל יעבור עבירה כלשהי לפי** [**פקודת הסמים המסוכנים**](http://www.nevo.co.il/law/4216)**.**

**קנס בסכום של 1500 ₪ או 10 ימי מאסר תמורתו. הקנס ישולם בחמישה תשלומים חודשיים שווים ורצופים שהראשון בהם ביום 1/6/16 והבאים אחריו בכל 1 לחודש שלאחר מכן. לא ישולם תשלום במועדו, יעמוד כל הסכום לפרעון מיידי.**

**אני מורה כי הנאשם ייפסל מלקבל ומלהחזיק רישיון נהיגה לתקופה של 6 חודשים ואלה יהיו על תנאי למשך שלוש שנים שתחילתן מיום שחרורו ממאסר, לבל יעבור עבירה כלשהי לפי** [**פקודת הסמים המסוכנים**](http://www.nevo.co.il/law/4216)**.**

**סמים שנתפסו במהלך החקירה – יושמדו.**

**זכות ערעור כחוק.**

**5129371**

**54678313ניתן היום, י"ג ניסן תשע"ו, 21 אפריל 2016 במעמד הצדדים.**

**5129371**

54678313

עינת רון 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)