|  |  |  |
| --- | --- | --- |
| **בית משפט השלום בטבריה** | | |
| **בפני כב' השופט דורון פורת, סגן נשיא** | ת"פ 14471-10-13 מדינת ישראל נ' טימסיט |
|  | **21 ינואר 2015** |

|  |  |  |  |
| --- | --- | --- | --- |
| **בעניין:** |  | |  |
| **מדינת ישראל** | | **המאשימה** | | |
| **נגד** | | | | |
| **נס טימסיט** | | **הנאשם** | | |

<#2#>

נוכחים:

מטעם המאשימה: עו"ד תומר בן חמו  
מטעם הנאשם: בעצמו וב"כ עו"ד אילן מזרחי

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [40ד](http://www.nevo.co.il/law/70301/40d), [499(א)(1)](http://www.nevo.co.il/law/70301/499.a.1)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

**גזר דין**

**כתב אישום:**

1. הנאשם הורשע על פי הודאתו בעבירות של **קשירת קשר לביצוע פשע (שני מקרים)**, עבירה לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301), התשל"ז-1977 (להלן: "**חוק העונשין**"); **סחר בסם מסוכן (שני מקרים)**, עבירה לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973 ; **החזקת סם מסוכן שלא לשימוש עצמי** (**שני מקרים**), עבירה לפי [סעיף 7(א)+(ג)](http://www.nevo.co.il/law/4216/7.a.;7.c) רישא לפקודת הסמים [נוסח חדש], התשל"ג- 1973; **החזקת סם מסוכן לצריכה עצמית** (**שני מקרים**), עבירה לפי [סעיף 7(א)+(ג)](http://www.nevo.co.il/law/4216/7.a.;7.c) סיפא לפקודת הסמים, התשל"ג – 1973.

2. עובדות המקרה פורטו בהרחבה בכתב האישום. באישום הראשון, בקליפת האגוז ייאמר כי בתאריך 5.6.2013 קשר הנאשם קשר עם סוכן מטעם משטרת ישראל לשם ביצוע עסקת סמים, בכך שמכר לסוכן בתמורה לסך 200 ₪ חשיש במשקל כולל של 2.47 גרם נטו וכן החזיק בסם המסוכן שלא כדין ושלא לצריכה עצמית.

באישום השני, הנאשם הורשע בכך שבתאריך 12.6.2013 קשר קשר עם סוכן מטעם משטרת ישראל לשם ביצוע עסקת סמים, בכך שמכר לסוכן משטרתי בתמורה לסך 700 ₪ סם מסוכן מסוג חשיש במשקל כולל של 6.26 גרם וכן החזיק בסם המסוכן שלא כדין ושלא לצריכה עצמית.

באישום השלישי, הנאשם הורשע בכך שבתאריך 29.9.2013 החזיק שלא כדין בסם מסוכן מסוג חשיש במשקל כולל של 0.71 גרם נטו, וזאת לצריכתו העצמית וללא היתר כדין או רישיון לכך מאת המנהל.

3. הנאשם הורשע במסגרת הסדר טיעון, בעבירות אשר יוחסו לו בכתב האישום המתוקן וכן צירף תיק שמספרו 1746-06-13, בו הנאשם הורשע בכך שבתאריך 15.10.2012 החזיק בסם מסוכן מסוג חשיש במשקל 2.64 גרם שלא כדין.

4. על פי הסדר הטיעון שבין הצדדים, התביעה עתרה להטיל על הנאשם את העונשים הבאים: 3 חודשים מאסר בפועל אשר ירוצו בעבודות שירות, מאסר על תנאי, קנס בסך 10,000 ₪ ופסילת רישיון נהיגה למשך חודשיים.

**טיעונים לעונש מטעם הצדדים:**

5. המאשימה עתרה לכבד את הסדר הטיעון, אשר לטענתה הינו סביר, ובהתחשב בכך שהנאשם ריצה תקופת מעצר של כמעט חודשיים והיה בתנאים מגבילים בתקופה ממושכת.

המאשימה התחשבה בתסקיר מבחן שהוגש בעניינו של הנאשם אשר המליץ על מבחן לתקופה של שנה וחצי.

המאשימה ציינה, כי לנאשם הרשעה קודמת מבית משפט לנוער משנת 2008.

6. הסנגור עתר לכבד את הסדר הטיעון וטען שההסדר מאוזן ועונה על מדיניות הענישה.

הסנגור ביקש להתחשב בהודאת הנאשם, קבלת האחריות והזמן השיפוטי שנחסך.

הסנגור ביקש להתחשב בכברת הדרך הארוכה שעבר הנאשם בחודשים האחרונים.

הסנגור טען, כי הנאשם היה עצור למשך 50 ימים ושהה בתנאי מעצר בית מלאים, ויש סיכוי לשיקום כפי שעולה מתסקיר שירות המבחן.

7. הנאשם הורשע במסגרת הסדר טיעון בעבירות סמים חמורות בשני כתבי אישום נפרדים. בית משפט זה נוהג להטיל עונשים מחמירים בעבירות סמים כגון דא. ברם, הצדדים הגיעו ביניהם לידי הסדר טיעון ולא בנקל בית המשפט יסטה מהסדר הטיעון. המאשימה עתרה לכבד את הסדר הטיעון. ככלל, נוהגים בתי המשפט לכבד הסדרי טיעון אליהם הגיעו הצדדים, במידה והם סבירים ועונים על האינטרס הציבורי (ראה, [ע"פ 1958/98 פלוני נ' מדינת ישראל, פ"ד נז](http://www.nevo.co.il/case/161892) (1), 577). אלמלא הסדר הטיעון, הייתי מטיל על הנאשם עונש חמור יותר.

8. בעניינו של הנאשם הוגשו מספר תסקירים מהם עולה, כי הנאשם לקח אחריות על מעשיו ועבר הליך שיקומי, הופנה למרכז לטיפול בהתמכרויות ושיתף פעולה בטיפול. מתסקיר שירות המבחן המשלים מיום 5.1.2015 עולה, כי הנאשם משתף פעולה, מוסר בדיקות שתן נקיות משרידי סם והצוות הטיפולי התרשם כי הנאשם מונע מתוך מוטיבציה לשינוי וממוכנות לניהול אורח חיים חיובי. שירות המבחן העריך, כי קיים סיכוי ממשי לשינוי ושיקום אורחות חייו של הנאשם.

נוכח האמור לעיל שירות המבחן המליץ על הטלת צו מבחן למשך 18 חודשים.

9. במקרה שבפניי, אני סבור שניתן לחרוג ממתחם הענישה המחמירה בעבירות סמים מטעמים של שיקום, כאמור [בסעיף 40ד](http://www.nevo.co.il/law/70301/40d) ל[חוק העונשין](http://www.nevo.co.il/law/70301), אשר קובע כי "הנאשם השתקם או כי יש סיכוי של ממש שישתקם". בעניין זה יש להתייחס לאמור בהלכה הפסוקה, אשר נתנה משקל משמעותי לשיקולי השיקום המאפשר חריגה מגדר מתחם הענישה (ראו: [ע"פ 7459/12](http://www.nevo.co.il/case/5601394) **שיבר נ' מדינת ישראל** (פורסם בנבו, מיום 20.6.2013).

10. מצאתי כי השמת הנאשם מאחורי סורג ובריח עלולה לאיין את ההליך השיקומי או לפגוע בו באופן ניכר, יש לבכר את שיקולי השיקום על פני שיקולי הענישה האחרים (ראו: [רע"פ 262/14](http://www.nevo.co.il/case/11269647) **נאשף נ' מדינת ישראל**, (פורסם בנבו, מיום 22.1.2014).

11. נתתי דעתי להודאות הנאשם ולכך שלחובתו הרשעה קודמת בגין עבירת אלימות בהיותו נער, מיום 31.12.2008.

**12. לאחר ששמעתי את טיעוני ב"כ המאשימה ואת טיעוני הנאשם, ובהתחשב בנסיבות, אני גוזר על הנאשם את העונשים הבאים:**

א. אני מטיל על הנאשם מאסר לתקופה של 15 חודשים, מהם 3 חודשים בפועל והיתרה על תנאי, למשך 3 שנים החל מהיום, והתנאי שלא יעבור ויורשע על כל עבירה על [פקודת הסמים המסוכנים](http://www.nevo.co.il/law/4216) מסוג פשע.

הנאשם ירצה את המאסר אותו הטלתי בעבודות שירות בהתאם לחוות הדעת שהתקבלה.

תחילת עבודות השירות בתוך 60 יום מהיום על פי קביעה של הממונה על עבודות השירות.

אני מתיר לממונה על עבודות השירות לשנות את מקום ההשמה על פי שיקול דעתו.

ב. אני מטיל על הנאשם מאסר על תנאי של 6 חודשים, למשך 3 שנים החל מהיום, והתנאי שלא יעבור ויורשע על כל עבירה על פקודת הסמים מסוג עוון ו/או נהיגה בזמן פסילה.

ג. קנס בסך 10,000 ש"ח או 100 ימי מאסר תמורתו;

הקנס ישולם בתוך 30 ימים מהיום.

אני מורה בזאת על קיזוז הפיקדון שקיים בתיק, באם קיים.

המזכירות תבדוק אם אכן קיים פיקדון בתיק שמספרו [מ"ת 14525-10-13](http://www.nevo.co.il/case/8266477).

אני מורה על חילוט כספי המוצג הנמצאים בידי משטרת ישראל בגובה שנותר לאחר קיזוז הפיקדון באופן שמלוא הקנס ישולם, דהיינו, 10,000 ₪.

יתרת הכסף המוחזק בידי משטרת ישראל תוחזר לנאשם בהתאם לנהלים.

ד. אני פוסל את הנאשם מלנהוג ברכב מנועי ו/או להחזיק ברישיון נהיגה למשך 60 ימים.

הפסילה תחל בתאריך 22.2.15 בשעה 8:00.

הסברתי לנאשם כי מרוץ הפסילה יימנה רק מרגע הפקדת רישיון הנהיגה או תצהיר מתאים. יחד עם זאת, חל עליו איסור לנהוג ברכב מנועי החל מיום 22.2.15 שעה 8:00.

**המזכירות תמציא העתק לממונה על עבודות שירות.**

המזכירות תשגר את ההחלטה בפקס למכון הרפואי לבטיחות בדרכים, אשר יבדוק את כשרותו של הנאשם לנהוג ברכב מנועי, פקס: 8633554 - 04.

**מוצג – סמים להשמדה.**

**זכות ערעור תוך 45 יום מהיום בבית משפט המחוזי בנצרת.**

**<#4#>**

**ניתנה והודעה היום א' שבט תשע"ה, 21/01/2015 במעמד הנוכחים.**

|  |
| --- |
|  |
| **דורון פורת**, **שופט**  **סגן נשיא** |

5129371

54678313

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דורון פורת 54678313-/

נוסח מסמך זה כפוף לשינויי ניסוח ועריכה