|  |  |
| --- | --- |
| **בית משפט השלום ברחובות** | |
| ת"פ 18460-10-13 מדינת ישראל נ' ברוק  ת"פ 36361/02/15 |  |

|  |  |  |
| --- | --- | --- |
| **בפני** | **כבוד הסגנית נשיאה עינת רון** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **אברה ברוק** |  |
|  |  | **הנאשם** |

**נוכחים:**

**ב"כ המאשימה עו"ד עירית גלר**

**ב"כ הנאשם עו"ד שרית מרום**

**הנאשם בעצמו**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

**גזר הדין מתייחס לשני התיקים שבכותרת.**

**בתיק 18460/10/13 הורשע הנאשם בארבע עבירות של סחר בסם מסוכן ובעבירה של החזקת סמים לצריכה עצמית.**

**בתאריך 8/11/12 מסר הנאשם לשניים מחבריו כמויות בלתי ידועות של סם מסוכן מסוג חשיש ותורת כך שילם כל אחד מהחברים לנאשם סכום של 100 ₪.**

**בתאריך 1/11/12 מסר הנאשם לידי אותם שני חברים כמות בלתי ידועה של סם מסוכן מסוג חשיש ובתמורה שילם כל אחד מהם לנאשם סכום של 100 ₪.**

**בתאריך 15/11/12 במהלך חיפוש בביתו של הנאשם נמצא כי הנאשם החזיק בסם מסוכן מסוג חשיש במשקל של 19.05 גרם נטו.**

**בתיק 36361/02/15 הורשע הנאשם בעבירה של תיווך בעיסקת סמים.**

**כשישה חודשים עובר ליום 2/10/14 פגש הנאשם בקרוב משפחתו אשר ביקש ממנו כי "יארגן לו משהו" כשהכוונה היא לסמים. הנאשם העביר לאחר את מספר הטלפון של קרוב משפחתו על מנת שיתאמו ביניהם את העברת הסמים ובהתאם לכך רכש קרוב המשפחה מאותו אחר סם מסוכן מסוג חשיש במשקל של 3-4 גרם.**

**הנאשם הופנה אל שירות המבחן ושני תסקירים הוגשו בעניינו.**

**הנאשם דיווח כי החל לצרוך סמים מגיל 21 ואלכוהול מגיל 14 ובאשר לעבירות הסחר בסמים ציין כי במסגרת חברתית דאגו הוא וחבריו לספק לעצמם את הסמים על ידי קניה מרוכזת ומכירה לחברים. באשר לסם שנמצא בביתו ציין כי זה היה לצריכתו העצמית .**

**שירות המבחן התרשם כי הנאשם מגלה מודעות ראשונית לבעיית התמכרותו ולחומרת התנהלותו בעבירות הסחר. הוא הביע חרטה על מעשיו וביטא נזקקות לטיפול בהתמכרותו. ואכן הנאשם הופנה לקבלת טיפול בהתאם. שירות המבחן המליץ ליתן ארכה על מנת לבחון את מידת ההשתלבות של הנאשם בהליך הטיפולי כמו גם את המוטיבציה שלו להליך זה.**

**בתסקיר המשלים צויין כי הנאשם שיתף פעולה בטיפול, הגיע באופן רציף וכי בדיקות השתן שמסר נמצאו נקיות מסים. בחלוף הזמן ניכר היה כי הוא נתרם מהטיפול. ההתרשמות היתה כי הקשר עם היחידה להתמכרויות מסייע לו להכיר את דפוסי התמכרותו ואת התנהלותו ומהווה גורם מרתיע המסייע לו לשמור על ניקיון מסמים.**

**לנוכח הערכת שירות המבחן כי התמדה בטיפול תסייע בהפחת הסיכון להישנות עבירות המליץ שירות המבחן על ענישה שיקומית והעמדת הנאשם תחת צו מבחן . ועוד הוסיף שירות המבחן כי היה וביהמ"ש ישקול הטלת עונש מאסר, מוצע כי זה ירוצה בעבודות שירות על מנת שלא לפגוע בתהליך השיקום.**

**לאחר קבלת התסקירים טענו ב"כ הצדדים לענין העונש, כפי שעוד יפורט להלן והדיון נדחה למתן גזר דין.**

**בטרם ניתן גזר הדין הועבר מאת שירות המבחן מסמך נוסף, בו ביקש שירות המבחן לעדכן כי חלה הדרדרות במצבו של הנאשם ומדיווח שהתקבל מהיחידה לטיפול בהתמכרויות עולה כי הוא חזר להשתמש בסמים ובדיקות השתן שמסר מעידות כי הוא עושה שימוש בסמים מסוג קוקאין/קריסטל. תחילה הוא הכחיש את השימוש בסמים ובהמשך הודה בכך ועלה הצורך להפנותו לגמילה פיזית מסמים. בעיתוי זה הוא הושעה מהיחידה לטיפול בהתמכרויות לצורך אותה גמילה פיזית. שירות המבחן ציין כי הוא מעריך שחזרתו של הנאשם לשימוש בסמים הינה חלק מתהליך גמילה ממושך המאופיין בעליות ומורדות ובחזרה לדפוסים מוכרים בעיתות משבר. עם זאת ולמרות מצבו המשפטי המורכב, כך ציין שירות המבחן, לא בשלו התנאים בעיתוי זה, להטיל עליו צו מבחן ואם יש רצון להמשיך באפיק השיקומי יש ליתן דחייה נוספת.**

**התביעה טענה כי הנאשם פגע במעשיו בערכים של פגיעה בבריאות הציבור ובהגנה על הציבור מפני נגע הסמים. התביעה הדגישה כי לא אחת עמדו בתי המשפט על ערכאותיהם השונות על מידת הפגיעה שיש בעבירות אלה ועל הצורך להחמיר בעונשיהם של העוברים אותן.**

**התביעה הדגישה לחומרה את מעשיו החוזרים של הנאשם בכל הנוגע לסחר בסם וכאת התמורה כספית שקיבל באשר לכך.**

**לטעמה של התביעה מתחמי הענישה הראויים הם כדלקמן:**

**בעבירת התיווך בסמים – ממספר חודשי מאסר ועל 10 חודשי מאסר בפועל, לצד מאסר מותנה וקנס.**

**בעבירה של החזקת סמים – ממאסר מותנה ועד מספר חודשי מאסר לצד קנס ופסילת רישיון נהיגה בפועל ועל תנאי.**

**בכל פרט אישום של סחר בסם מסוכן – 8-18 חודשי מאסר בפועל, בצד מאסר מותנה, קנס ופסילת רישיון נהיגה בפועל ועל תנאי.**

**עוד בטרם הוגש המסמך המעדכן מאת שירות המבחן, ציינה התביעה כי אינה רואה במקרה זה כל טעם המצדיק סטייה לקולא ממתחם הענישה ולטעמה, על שיקול השיקום, גם אם הוא קיים ועל נסיבות אישיות להידחות מפני שיקולי ענישה בדמות של מניעה, גמול והרתעה.**

**סוף דבר עתרה התביעה להטיל על הנאשם 10 חודשי מאסר בפועל לצד מאסר מותנה, קנס ופסילת רישיון נהיגה בפועל ועל תנאי.**

**לאחר קבלת המסמך המעדכן התנגדה התביעה למתן ארכה נוספת ולהחזרתו של הנאשם להליך הטיפולי וטענה כי הנה הנאשם עצמו הוכיח כי אין כל טעם בטיפול כה מבחינתו ועל כן חזרה התביעה על טיעוניה.**

**ב"כ הנאשם טענה כי מדובר בנאשם צעיר, אשר הודה באשמות ונטל אחריות . בטיעוניה הראשוניים הדגישה ב"כ הנאשם את שיתוף הפעולה של הנאשם עם שירות המבחן ואת הרתמותו להליך הטיפולי, כמו גם את המלצות שירות המבחן בעניינו.**

**לטעמה של ב"כ הנאשם הרי שבנסיבות אלה יש מקום להשית על הנאשם ענישה שהיא ברף התחתון ביותר של המתחם והדגישה כי הגם שמדובר בעבירות של סחר בסם מסוכן הרי שבנסיבותיהן מדובר בהעברת סם בין חברים ובכמויות, שעל פי סכום הכסף שהועבר הן קטנות מאוד.**

**ב"כ הנאשם עתרה להעדיף את דרך השיקום.**

**לאחר קבלת המסמך המעדכן מאת שירות המבחן, עתרה ב"כ הנאשם ליתן ארכה נוספת על מנת לנסות ולשלב את הנאשם בשנית בהליך טיפולי , תוך הבנה כי מדובר בהדרדרות מובנת במהלך תהליך גמילה ותוך התחשבות בכך שהנאשם עשה מאמץ ושיתף פעולה עם שירות המבחן.**

**לא מצאתי להענות לבקשה זו ולהפנות את הנאשם בשלישית אל שירות המבחן. לנאשם ניתנו שתי הזדמנויות ותקופה לא קצרה כלל ועיקר להוכיח עצמו ורצינותו באשר להליך השיקומי, אותו מצא לגדוע במו ידיו.**

**במעשיו פגע הנאשם בסדר הציבורי ובשלום הציבור באשר נזקן של העבירות השונות על** [**פקודת הסמים המסוכנים**](http://www.nevo.co.il/law/4216) **קשה לציבור ולפרט.**

**מתחמי הענישה אשר הציגה התביעה ראויים.**

**אין המדובר במעשה ספונטני או במעידה חד פעמית. המדובר במעשים חוזרים ונשנים כאשר הנאשם מכר סמים לשני אנשים נוספים ועשה כן תמורת כסף. הנאשם עשה כן בארבע הזדמנויות שונות ואף החזיק סמים בכמות לא מבוטלת בעצמו.**

**בנוסף לכך וכשנתיים לאחר מכן, אף תיווך הנאשם בעיסקת סמים עבור אחר.**

**נראה, איפוא, כי הנאשם אינו נרתע מביצוע עיסקאות סמים, על כל ההשלכות שיש לעבירות מעין אלה על הציבור ועל הפרט.**

**הנאשם החל אמנם בהליך טיפולי ותחילה שירות המבחן אף התרשם מהרתמותו לטיפול זה והשינוי שחל בו באופן הדרגתי. בעקבות כך המליץ שירות המבחן, כאמור לעיל, על הטלת צו מבחן והמליץ לבית המשפט כי אם ימצא להטיל על הנאשם עונש של מאסר בפועל יעשה כן בדרך של עבודות שירות, על מנת שלא לגדוע את ההליך השיקומי. והנה במו ידיו, גדע הנאשם הליך שיקומי זה וחזר לעשות שימוש בסמים מסוכנים והפעם אף קשים מאלה אשר יוחסו לו בכתב האישום.**

**על כן , אם אין מקום לפנות אל ההליך השיקומי – אין לו לנאשם אלא להלין על עצמו.**

**עם זאת, שקלתי לזכותו של הנאשם את הודאתו באשמה ואת צירוף שני התיקים בעניינו. ובכל זאת שקלתי את הרתמותו לטיפול ואת שיתוף הפעולה שלו עם טיפול זה במשך תקופה לא קצרה. לולא אלה, היה העונש הנגזר עליו חמור יותר.**

**אני גוזרת על הנאשם שבעה חודשי מאסר לריצוי בפועל.**

**שמונה חודשי מאסר על תנאי למשך שלוש שנים לבל יעבור עבירה כלשהי לפי** [**פקודת הסמים המסוכנים**](http://www.nevo.co.il/law/4216) **שהיא פשע.**

**חמישה חודשי מאסר על תנאי למשך שלוש שנים לבל יעבור עבירה כלשהי לפי** [**פקודת הסמים המסוכנים**](http://www.nevo.co.il/law/4216) **שהיא עוון.**

**אני מטילה על הנאשם קנס בסכום של 1500 ₪ או 10 ימי מאסר תמורתו. הקנס ישולם בחמישה תשלומים חודשיים שווים ורצופים שהראשון בהם ביום 1/11/15 והבאים אחריו בכל 1 לחודש שלאחר מכן. לא ישולם תשלום במועדו, יעמוד כל הסכום לפרעון מיידי.**

**אני מורה כי הנאשם ייפסל מלקבל ומלהחזיק רישיון נהיגה לתקופה של שישה חודשים ואלה יהיו על תנאי למשך שלוש שנים לבל יעבור עבירה כלשהי לפי** [**פקודת הסמים המסוכנים**](http://www.nevo.co.il/law/4216)**.**

**סמים שנתפסו במהלך החקירה – יושמדו. שני מכשירי טלפון נייד יחולטו.**

**זכות ערעור כחוק.**

**5129371**

**54678313ניתן היום, ג' תשרי תשע"ו, 16 ספטמבר 2015, במעמד הצדדים.**

הה עינת רון 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)