|  |  |
| --- | --- |
| **בית משפט השלום בתל אביב - יפו** | |
|  |  |
| **ת"פ 34094-12-13 מדינת ישראל נ' הלל**    תיק חיצוני: פלא 461982/2012 גלילות ירקון | |

|  |  |  |
| --- | --- | --- |
| **בפני** | **כב' ה**שופטשמואל מלמד | |
| מאשימה | | מדינת ישראל |
| **נגד** | | |
| נאשמים | | אורי הלל |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [51 ב(ב)](http://www.nevo.co.il/law/70301/51b.b)

|  |
| --- |
| **גזר דין** |

**כתב האישום וההסדר**

ביום 11.12.14 הצדדים הגיעו להסדר לפיו הנאשם הודה והורשע בעובדות כתב האישום המתוקן ונשלח לעריכת תסקיר שירות המבחן ולקבלת חוו"ד ממונה. אין הסכמה עונשית.

נוכח הודאתו הורשע הנאשם במיוחס לו בכתב האישום המתוקן– בעבירה של החזקת סם לצריכה עצמית, לפי סעיף [7 (א) + 7(ג)](http://www.nevo.co.il/law/4216/7.a.;7.c) סיפא ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג – 1973, ניסיון להספקת סם, לפי [סעיף 13](http://www.nevo.co.il/law/4216/13) + [19א](http://www.nevo.co.il/law/4216/19a) לפקודת הסמים המסוכנים [נוסח חדש] התשל"ג – 1973.

על פי עובדות כתב האישום המתוקן, ביום 27.10.12 במהלך מסיבה שהתקיימה בהרצליה, ניסה הנאשם לספק לאחרים סם בכך שהחזיק בידו שקית המכילה סם מסוג קנבוס, מחולק ל-5 חתיכות במשקל כולל של 11.69 גרם. בתחקור ראשוני שנערך לנאשם במקום, מסר הנאשם כי התכוון לחלק את הסם "לחברה מהמסיבה". כמו כן, הנאשם החזיק על גופו סם מסוג MDMA במשקל 0.5695 גרם לצריכתו העצמית. בנוסף ובהמשך לאותן נסיבות, החזיק הנאשם בביתו סם מסוג חשיש במשקל של 0.2621 גרם נטו לצריכתו העצמית.

**תסקיר שירות המבחן**

בעניינו של הנאשם הוגש תסקיר שירות מבחן לפיו הנאשם בן 21, רווק, מזה כחצי שנה עובד בחוף הים "בבר מסעדה". לאורך השנים הנאשם התאמן והתחרה בענף השייט בסירות מפרש ואף השתתף באליפות ישראל, כיום ממשיך לעסוק בתחום זה באופן חובבני ועובד תקופות כמדריך גלישה ומפעיל אירועים בים. הנאשם פוטר משירות צבאי בשל אי התאמה, על רקע מעורבותו בפלילים.

הנאשם נדון לראשונה בשנת 2012 בגין עבירות של הספקת סס ושימוש בסם. באותה עת הופנה לאבחון של שירות המבחן לנוער קצינת המבחן לנוער התרשמה מבחור צעיר אשר גירושי הוריו כשברקע הפרעות הקשב והריכוז מהן סבל, היקשו עליו להמשיך ולהשקיע את כוחותיו בלימודים הוא נקלע למשבר רגשי חריף. באותה תקופה, הנאשם החל להשתמש בסם מסוג קנאביס באופן חברתי, אשר היווה עבורו אמצעי לא תואם, אשר אפשר לו לחוות רגיעה ושייכות לחברים עמם השתמש בסמים. על רקע זה ביצע העבירות. תקופה קצרה לאחר סיום צו המבחן, הנאשם ביצע את העבירות נשוא הדיון. הנאשם ביטא אכזבה מעצמו נוכח מעורבותו החוזרת בפלילים, כשלתפיסתו באותה עת לא הבין את עומק הבעייתיות בהתנהגותו ובשימוש בסם. הסביר את ביצוע העבירות נשוא הדיון, עלרקע דפוסי התנהגות לא בשלים והמשך קשר עם אוכלוסייה שולית על רקע צורך בשייכות. מוסר כי בעקבות מעורבותו החוזרת בפלילים הוא ואביו, הבינו את עומק הבעייתיות במצבו ופנו ל "כפר איזון" לצורך השתלבותו בטיפול גמילה מסמים במסגרת כוללנית ואינטנסיבית. לטיפול בהתמכרויות. הנאשם השתלב בהדרגה בתהליך הטיפולי ולמד להיעזר בטיפול, לצורך בדיקה עצמית והתבוננות על קשייו לאורך השנים ועל מצבי הסיכון שלו לשימוש בסמים. תחושת הערך העצמי של הנאשם גדלה, הוא החל להבין את מורכבות קשריו עם הדמויות המשמעותיות בחייו, פיתח מודעות לבעיית התמכרותו לסמים ולהשלכותיה עליו ועל סביבתו. הנאשם הפנים היטב את הסיכונים הכרוכים בשימוש בסמים הן לאור ניסיונו האישי והן לאור המפגש עם חבריו לטיפול, אשר חלקם נפגעו נפשית באורח קשה כתוצאה מהשימוש בסמים. להתרשמות הצוות הטיפולי, הנאשם רכש כלים להתמודדות חיובית ונורמטיבית עם קשיים שחווה בחייו, ללא צורך בשימוש בסמים. הנאשם סיים את הטיפול מאז הוא שומר על קשר עם חברים נקיים מסמים ופועל לצורך ביסוס ניקיונו מסמים. הנאשם הדגיש כי לאורך כל התקופה הוא ממשיך לשמור על ניקיונו מסמים ובמצבו הנוכחי, איננו רואה כל צורך ו/או נזקקות להמשיך ולהיעזר בגורמים טיפוליים כיום.

הנאשם ביצע בשירות המבחן בדיקות שתן שתוצאותיהן מצביעות על ניקיונו מסמים.

שירות המבחן מעריך כי קיים סיכון נמוך להישנות מעורבותו בפלילים. שירות המבחן התרשם כי הנאשם יציב בניקיונו מסמים מזה כשנתיים וחצי, מגלה תובנה לבעייתיות ולמצבי הסיכון בכדי שלא להסתבך בעבירות נוספות בעתיד. שירות המבחן המליץ על הטלת עונש של עבודות שירות לתקופה שאינה ברף המקסימלי.

**טיעוני הצדדים לעונש**

באת כוח המאשימה טענה לחומרת העבירה עת ניסה לספק סם מסוכן מסוג קנאבוס שהיה מחולק ל- 5 חתיכות שעל החתיכות היו רשומים השמות של האנשים להם היה מיועד הסם וכן החזיק סם מסוג אמ.די.אי אם וכן חשיש. לדעת התביעה מתחם הענישה נע בין 6 חודשי מאסר אשר יכולים להיות מרוצים בדרך של עבודות שירות ועד 12 חודשי מאסר. בענייננו הנאשם בעל רישום פלילי אחד ללא הרשעה באותם עבירות, למעשה העבירה הנוכחית בוצעה בסמוך לסיום תקופת המבחן שנגזרה עליה. בשל התסקיר החיובי, לקיחת אחריות, המלצת שירות המבחן. ביקשה המאשימה להטיל על הנאשם 5 חודשי עבודות שירות, קנס ופסילה.

ב"כ הנאשם טען כי הנאשם עבר שינוי המשמעותי, לקח אחריות והתנקה מסמים מזה שנתיים או שלוש. עובד אצל אביו ומנהל אורח חיים נורמטיבי. לקח אחריות וזה הזדמנות אחרונה שלו לחיים חדשים, ביקש לאמץ את המלצת שירות המבחן תוך אימוץ שיקולי שיקום שיאפשרו לנאשם להמשיך בעבודה.

**דיון והכרעה**

הנאשם הודה והורשע בעבירה של ניסיון הספקת סם. אולם קריאה מדוקדקת של כתב האישום מגלה כי העבירה שלמעשה ביצע הנאשם היא החזקת סם שלא לצריכה עצמית. הנאשם בתיחקרו הראשוני טען כי התכוון לספק את הסם אך למעשה הדבר לא קרה. אני לא מוצא להקל ראש בעבירה של ניסיון ההספקה, במיוחד כאשר הנאשם אף הודה בכוונת מעשיו. אולם כאשר בית המשפט קובע מתחם עונש אליו לשוות לנגד ענייו את מעשיו בפועל של הנאשם. למעשה הנאשם החזיק בסם מסוכן מסוג קאנביס מחולק ל-5 חתיכות במשקל כולל של 11.69 גרם נטו. כאשר בילבו רצה לבצע עבירה של הספקת הסם לחבירו. אני סבור כי לא ניתן במקרה יחודי זה כאשר לא נעשתה הספקה ממש להתייחס בנסיבות ביצוע העבירה למתחם של הספקה קלאסית. הסם נתפס בכליו של הנאשם, כאמור. אין מקום לקבוע מתחם שהוא זהה לעברה של סחר בסם או אספקה של סם, אלא למתחם שמתייחס לעבירה של החזקת הסם שלא לצריכה עצמית . כאשר בית המשפט עומד גם על הכמות של הסם שנתפס, הרי שמדובר בכמות שעל פי החזקה היא לצריכה עצמית. בנסיבות אלו אני סבור שחומרת העבירה אינה מן החמורות כעברת ההספקה הקלאסית ויש להביא שיקול זה במסגרת קביעת המתחם.

הערך המוגן הינו פגיעה בציבור נוכח השימוש בסם והעבריינות הסובבת סביב השימוש בסם. בהתאם לתיקון 113 ל[חוק העונשין](http://www.nevo.co.il/law/70301), יש לקבוע, בטרם גזירת הדין את מתחם העונש ההולם, תוך התחשבות בעיקרון המנחה בענישה, שהוא קיומו של יחס הולם בין חומרת מעשה העבירה בנסיבותיו ומידת אשמו של הנאשם. בין סוג ומידת העונש המוטל עליו, מידת הפגיעה בערך החברתי המוגן, במדיניות הענישה הנהוגה ובנסיבות ביצוע העבירה. סבורני כי מתחם העונש ההולם בגין הארוע הוא מאסר על תנאי ועד 12 חודשי מאסר.

בהינתן המתחם האמור, יש לגזור את עונשו של הנאשם תוך שקילת המתחם ותוך התחשבות בנסיבות המשליכות על קביעת העונש המתאים, כאשר בענייננו יש ליתן משקל להלימה בגזירת העונש לביצוע העבירה ע"י הנאשם; נסיבות ביצוע העבירה וחומרתה; מידת הפגיעה בערך המוגן; גילו של הנאשם; הנסיבות עליהן עמדה ההגנה בטיעוניה; הודאתו המצביעה על נטילת אחריות.

**לנאשם רישום משנת 2012 בעבירות שביצע בשנת 2011 בעבירות דומות וזאת ללא הרשעה. שירות המבחן ציין במסגרת התסקיר את ההליך שאותו עבר הנאשם ואת הסיכוי בגורמים המפחיתים את הישנות עבירות דומות. שירות מבחן עמד על היציבות בנקיון מסם בשנתיים וחצי האחרונות.**

**לאחר ששמעתי את הצדדים בהתחשב בטיעוניהם, בנסיבות המקרה והעניין ועל פי כל השיקולים הצריכים לגזר הדין אני קובע כי אלה העונשים שאני משית על הנאשם:**

1. אני דן את הנאשם למאסר למשך שלושה חודשים, אני מטיל על הנאשם ביצוען של העבודות המפורטות בחוות דעתו של הממונה על עבודות השירות, עלֿֿפי הוראות סעיף [51 ב(ב)](http://www.nevo.co.il/law/70301/51b.b) ל[חוק העונשין](http://www.nevo.co.il/law/70301), התשל"ז-1977.

הנאשם יבצע את עבודות השירות בבית אבות "קוק" הרב קוק 91 הרצליה וזאת במשך חמישה ימים בשבוע, 8.5 שעות עבודה ביום בערבי חג וחוה"מ יועסק כנהוג במקום העבודה, וגם אם לא עבד באותו יום, בין אם מסיבותיו ובין אם משום שהמקום סגור, יחויב ביום עבודה מלא.

תחילתן של ביצוע העבודות ביום 05.11.15,שעה 08:00 והן תהיינה בפיקוח מפקח אחראי רס"ב אליעזר יעקב טלפון 0504062202.

על הנאשם להתייצב לפני מפקח על עבודות השירות לצורך קליטה והצבה בתאריך תחילת העבודה, בשעה 08:00, במפקדת מחוז מרכז, יחידת עבודות שירות, ת"ד 81, רמלה (טל': 9787060ֿ08).

אני מודיע לנאשם כי עליו להודיע לממונה על כל שינוי, אם יחול, בכתובת מגוריו, וכן עליו לעמוד בתנאי הפיקוח, שכן אי מילוי עבודות השירות על פי הנחיות המפקח, עלול להביא להפסקתן ולכליאה במתקן כליאה.

בית המשפט מזהיר את הנאשם, כי מדובר בתנאי העסקה קפדניים וכל חריגה מכללים אלו יש בה כדי להפסיק את עבודות השירות ורצוי יתרת העונש במאסר בפועל.

**המזכירות תעביר הודעה על גזר הדין לממונה על עבודת השירות.**

1. אני דן את הנאשם למאסר למשך **6** חודשים וזאת על תנאי למשך שלוש שנים. התנאי הוא שלא יעבור עבירת סמים על פי הוראות [פקודת הסמים המסוכנים](http://www.nevo.co.il/law/4216) מסוג פשע.
2. אני דן את הנאשם למאסר למשך **3** חודשים וזאת על תנאי למשך שלוש שנים. התנאי הוא שלא יעבור עבירת סמים על פי הוראות [פקודת הסמים המסוכנים](http://www.nevo.co.il/law/4216), מסוג עוון.
3. הנאשם ישלם קנס בסך 1,000 **₪** או 10 ימי מאסר תמורתם.

הקנס ישולם עד ליום 01.12.15.

1. הנני פוסל את הנאשם מלקבל או מלהחזיק רישיון נהיגה לתקופה של 3 חודשים וזאת על תנאי למשך 3 שנים.

**זכות ערעור לבית המשפט המחוזי בת"א, תוך 45 יום מהיום.**

**במידה וקיימים מוצגים הרי שהם יישמדו, יחולטו, יושבו לבעליהם על פי שיקול הדעת של קצין החקירות.**

**ככל שהופקד פיקדון בתיק על-ידי הנאשם ובהיעדר מניעה על-פי דין, הקנס יקוזז מהפיקדון ואת היתרה יש להחזירו לידיו או לגורם אחר לפי בקשת הנאשם.**

הנאשם יפנה למזכירות ביהמ"ש לקבלת שובר תשלום קנס.

5129371

54678313ניתנה היום, כ"ד תשרי תשע"ו, 07 אוקטובר 2015, בנוכחות הצדדים.

שמואל מלמד 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)