|  |  |
| --- | --- |
| **בית משפט השלום ברחובות** | |
| ת"פ 4636-12-13 מדינת ישראל נ' אינולייב(עציר) |  |

|  |  |  |
| --- | --- | --- |
| **בפני** | **כב' הסגנית נשיאה עינת רון** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **רסם אינולייב (עציר)** |  |
|  |  | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

**לאחר ניהול הליך של הוכחות הורשע הנאשם בעבירות של התפרצות למקום מגורים, היזק לרכוש במזיד, גנבה, קבלת דבר במרמה, הונאה בכרטיס חיוב וניסיון קבלת דבר מרמה.**

**תמצית העובדות אשר פורטו בהרחבה בהכרעת הדין המפורטת הן כי בתאריך 21/10/13 התפרץ הנאשם לביתם של המתלוננים בגדרה, לאחר שטיפס דרך הסורג אל מעקה המרפסת בקומה השניה, ועקר בכוח באמצעות מכשיר חד את הסורג שהיה מותקן בחלון, ונכנס אל הבית.**

**הוא הפך תכולת מגירות וארונות, גרם נזק לדלת חדר השינה ונטל מתוך הבית פריטי רכוש רב וביניהם מספר כרטיסי אשראי, פנקסי המחאות, מכשיר טאבלט, מערכת קולנוע ביתית, מחשב נייד, מכשיר סוני פלייסטישן, מצלמת וידיאו, מכשיר ווי, טלויזיה, שואב אבק, שני שעוני יד ותכשיטים.**

**זמן קצר לאחר מכן ניגש הנאשם לפיצוציה בגדרה ורכש שם מוצרים בשווי 108.50 ₪ באמצעות אחד מכרטיסי האשראי הגנובים. מספר דקות לאחר מכן ניגש הנאשם למכשיר כספומט סמוך וניסה בשתי הזדמנויות למשוך ממנו כסף מזומן באמצעות אותו כרטיס אשראי גנוב, אך ללא הצלחה. לאחר מכן רכש באמצעות אותו כרטיס פריט כלשהו מאתר אינטרנט בשווי של 267.83 ₪.**

**התביעה הצביעה על הערכים המוגנים אשר נפגעו ממעשיו של הנאשם שהם הפגיעה בבטחונם של המתלוננים, בפרטיותם וברכושם, ועוד הדגישה את החשש שבמעשים מעין אלה, שמא יפגוש הפורץ במי מבני הבית והאירוע יסלים. כן ציינה התביעה כי פריצה לביתו של אדם טומנת בחובה לא רק נזק כלכלי אלא גם צער ועגמת נפש.**

**התביעה הציגה מתחם ענישה לעבירות של התפרצות לדירה הנע בין 12-24 חודשי מאסר בפועל ובנסיבות מחמירות כפי שהיו בענייננו הרי שהמתחם הוא בין 15-30 חודשי מאסר בפועל.**

**את טיעוניה תמכה התביעה בפסיקה אשר הציגה לבית המשפט.**

**התביעה הדגישה את עברו הפלילי של הנאשם, את המאסרים הממושכים אשר ריצה בעבר ואת העובדה כי השתחרר ממאסר קודם זמן לא ארוך טרם ביצוע העבירה.**

**לטעמה של התביעה יש להטיל על הנאשם עונש כולל בגין כל העבירות של 28 חודשי מאסר לריצוי בפועל לצד עונש מאסר מותנה, קנס ופיצוי למתלוננים.**

**ב"כ הנאשם פתח טיעוניו בתיאור נסיבותיו האישיות של הנאשם וציין כי מדובר בנאשם העומד להינשא לבת זוגו וכי במהלך מעצרו בתיק זה נולד בנם המשותף. עובר למעצרו היה הוא היה היחיד המפרנס את המשפחה, לרבות כך שסייע לאמו שנסמכה על שולחנו.**

**ב"כ הנאשם טען כי מדובר בעבירות נגד הרכוש אשר אינן מעלות מסוכנות וטען לאבחנה מן הפסיקה אשר הציגה התביעה.**

**הוא ביקש לשבור את המעגל של כניסות חוזרות ונשנות לכלא וציין כי הגיעה העת להעלות את הנאשם על דרך השיקום, בהיותו עתה אב צעיר עם אחריות, אשר ניתן לראות בו את השינוי שחל בו עקב כך.**

**עוד ביקש ב"כ הנאשם שלא לזקוף לחובתו של הנאשם את ניהול ההליך.**

**הוגש גיליון המרשם הפלילי של הנאשם ממנו עולה כי הוא יליד שנת 1982 וצבר לחובתו שמונה הרשעות קודמות ושני גמרי דין, בעבירות רבות ושונות, מרביתן בעבירות נגד הרכוש ועבירות לפי** [**פקודת הסמים המסוכנים**](http://www.nevo.co.il/law/4216)**.**

**הרשעתו האחרונה של הנאשם היא מיום 23/4/12 אז נדון לתקופה של 19 חודשי מאסר לריצוי בפועל.**

**יש לראות בחומרה את מעשיו של הנאשם אשר התפרץ לבית מגורים תוך שגרם במעשיו אלה נזק לרכוש ותוך שנטל מתוך הבית פריטי רכוש רבים ובעלי שווי לא מועט על פי מהותם.**

**הנאשם לא הסתפק בכך, אלא באחד מכרטיסי האשראי שנטל מתוך הבית אף עשה שימוש ממשי בשתי הזדמנויות וניסה למשוך באמצעותו כסף בשתי הזדמנויות סמוכות ממכשיר כספומט.**

**יש במעשיו של הנאשם משום פגיעה ממשית בשלומם של המתלוננים, בבטחונם, בפרטיותם וברכושם.**

**יש במעשיו אף פגיעה בחברה כולה ומעבר לפגיעה במתלוננים מסוימים אלה.**

**מתחם הענישה אשר הציגה התביעה הוא אכן ראוי.**

**ראה לענין זה** [**ע"פ (תל אביב) 56652/11/12**](http://www.nevo.co.il/links/psika/?link=עפ%2056652/11/12)**, שם נדון עניינו של מי שנדון בבית משפט השלום בגין התפרצות לבית מגורים, תוך גרימת נזק וגניבת מחשב נייד ממנו ל-18 חודשי מאסר בפועל ונקבע על ידי בית המשפט המחוזי כי מתחם ענישה של 12-24 חודשי מאסר בפועל הוא ראוי ועוד קבע שם לגבי אותו מערער שהיה לו עבר פלילי בעבירות דומות כי עבירות הרכוש הן דרך חיים עבור המערער ולא אפיזודה חד פעמית וכי משהטיל בית משפט השלום על הנאשם את העונש שהטיל ולא גזר עליו את העונש המקסימלי שבמתחם יש לו לנאשם על מה לברך. ועוד קבע בית המשפט המחוזי כי יידע כל עבריין רכוש כי מלבד תקופת מאסר שיהיה עליו לרצות, יהיה עליו גם לשלם קנס או פיצוי למתלוננים, שכן עבירות הרכוש צריכות לקבל גם מענה "רכושי".**

**ב-**[**ע"פ (חיפה) 43795/03/10**](http://www.nevo.co.il/links/psika/?link=עפ%2043795/03/10) **נדון עניינו של מי אשר נדון בבית משפט השלום בגין עבירה של התפרצות לדירה וגניבה מתוכה לעונש של 18 חודשי מאסר בפועל. המאשימה היא שערערה על קולת העונש בשים לב לריבוי הרשעותיו הקודמות של הנאשם והעובדה שאת העבירה ביצע ארבעה חודשים לאחר שהשתחרר ממאסר קודם.**

**ערעור המאשימה התקבל ונקבע כי הגם שהעונש שנגזר אינו קל, הרי שלא ניתן לגזור גזירה שווה בין נאשמים נעדרי עבר פלילי לכאלה בעלי עבר פלילי. בית המשפט המחוזי קבע :**

**"למשיב שבפנינו עבר פלילי עשיר. הוא חוזר ומבצע עבירות רכוש וגם את העבירה נשוא ערעור זה ביצע זמן קצר לאחר שיצא את הכלא. סבורים אנו כי יש להגן על הציבור מפני אלה החוזרים ופוגעים ברכושו.**

**המסר חייב להיות ברור. כאשר מדובר בעבריין חוזר ומתמיד יהיה עונשו חמור באופן משמעותי מזה שביצע עבירה לראשונה בחייו".**

**הנה כי כן, הדברים ברורים.**

**בענייננו, מדובר בנאשם אשר עברו רצוף עבירות רכוש כמו גם עבירות אחרות ולא היה בכל ההליכים הקודמים ובעונשי המאסר שריצה כדי להרתיעו מלשוב לסורו ואף זמן לא ארוך כלל ועיקר לאחר שהשתחרר מן הכלא.**

**מעבר לעבירות של התפרצות, גרימת נזק וגניבה, הרי שכאמור לעיל, אף ביצע הנאשם עבירות של הונאה בכרטיס החיוב ויש בכך משנה חומרה.**

**עם זאת לקחתי בחשבון את דברי הנאשם, כי פניו של הנאשם לדרך חדשה לאור זאת שברצונו להקים משפחה ולאור כך שהוא נושא באחריות חדשה לאחר לידת בנו, ואולם יצויין כי הנאשם אינו נוטל אחריות על מעשיו ולא הפנים חומרתם.**

**אני גוזרת על הנאשם כעונש כול בגין כל העבירות בהן הורשע –**

**עשרים וחמישה חודשי מאסר לריצוי בפועל שמניינם מיום מעצרו – 27/11/2013.**

**עשרה חודשי מאסר על תנאי למשך שלוש שנים שתחילתן מיום שחרורו ממאסר, לבל יעבור עבירה כלשהי כנגד הרכוש.**

**שמונה חודשי מאסר על תנאי למשך שלוש שנים, שתחילתן מיום שחרורו ממאסר, לבל יעבור עבירה כלשהי שעניינה מרמה או הונאה.**

**חמישה חודשי מאסר על תנאי למשך שלוש שנים, שתחילתן מיום שחרורו ממאסר, לבל יעבור עבירה של גרימת נזק לרכוש במזיד.**

**אני מטילה על הנאשם קנס בסכום של 3,000 ₪ או 25 ימי מאסר תמורתו.**

**הקנס ישולם בשישה תשלומים חודשיים שווים ורצופים שהראשון בהם ביום 1/9/14 והבאים אחריו בכל ראשון לחודש שלאחר מכן. לא ישולם תשלום במועדו, יעמוד כל הסכום לפרעון מיידי.**

**מוצגים אשר נתפסו במהלך החקירה יחולטו או יוחזרו לבעליהם – על פי שיקול דעתו של קצין משטרה.**

**זכות ערעור כחוק.**

**5129371**

**54678313ניתן היום, י"ז תמוז תשע"ד, 15 יולי 2014, במעמד הצדדים.**

עינת רון 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)