|  |  |  |
| --- | --- | --- |
| **בית משפט השלום ברמלה** | | |
| **ת"פ 63092-12-13 משטרת ישראל תביעות- שלוחת רמלה נ' ברמי** |  | **23 נובמבר 2014** |

|  |
| --- |
| **בפני כב' השופט ד"ר עמי קובו, סגן הנשיאה** |

|  |  |
| --- | --- |
| **ה**מאשימה | משטרת ישראל תביעות- שלוחת רמלה |
| **נגד** | |
| **ה**נאשם | נסים סטיב ברמי |

ב"כ המאשימה עו"ד נטליה אוסטרובסקי

ב"כ הנאשם עו"ד איתי בר עוז

הנאשם בעצמו

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 (א)](http://www.nevo.co.il/law/4216/7.a), [7 (ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [275](http://www.nevo.co.il/law/70301/275)

**גזר דין**

הנאשם הורשע בהתאם להודאתו בעובדות כתב האישום המתוקן בעבירות הבאות:

1. החזקת סם לצריכה עצמית, עבירה לפי סעיף [7 (א)](http://www.nevo.co.il/law/4216/7.a) + [7 (ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216) [נוסח חדש] תשל"ג – 1973.

2. הפרעת שוטר במילוי תפקידו, עבירה לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301), תשל"ז – 1977.

על פי המתואר בעובדות כתב האישום בתאריך 3.9.13 בעת שנהג הנאשם ברכב החזיק סם מסוג חשיש במשקל של 96 גרם. בהמשך התנגד הנאשם לחיפוש.

הצדדים הגיעו להסדר טיעון אשר במסגרתו הגבילה עצמה המאשימה לעוטנש של עבודות שירות לצד עונשים נלווים ואילו ההגנה טענה באופן חופשי.

התקבל בעניינו של הנאשם תסקיר שירות מבחן שהינו חיובי בעיקרו. שירות המבחן ממליץ על עונש של של"צ לצד מבחן.

הערך המוגן הינו הההנג מפנה נזקי הסמים. מידת הפגיעה בערך המוגן הינה ממשית. מחד מדובר בסם "קל" מסוג חשיש ומאידך מדובר בכמות בלתי מבוטלת של 96 גרם. נסיבות ביצוע העבירה של החזקת סם בעת נהיגה ברכב מוסיפות פן של חומרה למעשה.

בכל הנוגע למדיניות הענישה הנוהגת מן הראוי להפנות לשני תיקיםש בהם ניתנו גזרי דין היום בהסדרי טיעון שאליהם הגיעה המאשימה כמפורט להלן:

1. ב[ת"פ 58441-11-12](http://www.nevo.co.il/case/4074100) מדינת ישראל נ' מהביש (23/11/14) הורשע נאשם בעבירה של החזקת סם מסוג חשיש לצריכה עצמית במשקל של 63 גרם ונדון למאסר על תנאי וקנס.

2. ב[ת"פ 15442-08-14](http://www.nevo.co.il/case/17962836) מדינת ישראל נ' דבורה, הורשע נאשם בהחזקת סם מסוג חשיש במשקל של 76 גרם ברכב ונדון למאסר על תנאי, קנס ופסילה על תנאי.

מתחם העונש ההולם הינו החל ממאסר על תנאי ועד 7 חודשי מאסר בפועל.

לא קיימת הצדקה לחריגה מהמתחם.

במסגרת הנסיבות שאינן קשורות בביצוע העבירה נתתי דעתי לכך שהנאשם הודה באשמה ונטל אחריות מלאה למעשיו.

עוד נתתי דעתי להמלצה החיובית של שירות המבחן.

שירות המבחן מציג תמונה מורכבת בעניינו של הנאשם כולל נטייה להתנהגות אימפולסיבית וצורך לסיפוק צרכים מיידי, כמו גם התמכרות לחומרים פסיכואקטיביים. אצל הנאשם התפתחו אף עמדות הנותנות לגיטימציה לאלימות. מאידך סבור שירות המבחן כיה סיכון להישנות עבירות אלימות בעתיד נמוך וכי ככל שינקוט הנאשם באלימות חומרת הפגיעה צפויה להיות נמוכה.

שירות המבחן מציין כי הנאשם משתף פעולה עם שירות המבחן, מגלה מחוייבות ועל אף שמדובר בתחילת ההליך השיקומי, חשוב לתמוך בשיקומו.

עוד נתתי דעתי לעברו הפלילי של הנאשם אשר אינו מכביד.

באיזון בין השיקולים השונים ובשים לב להמלצת שירות המבחן סבורני כי מן הראוי להסתפק בעונש של של"צ, גם אם בהיקף שעות רחב יותר וזאת לצד מאסר על תנאי, קנס משמעותי, פסילה על תנאי וצו מבחן.

אשר על כן אני גוזר על הנאשם את העונשים הבאים:

1. צו של"צ בהיקף של 200 שעות בהתאם לתוכנית שגיבש שירות המבחן.

2. 6 חודשי מאסר על תנאי לבל יעבור הנאשם במשך 3 שנים מהיום כל עבירה מסוג פשע לפי פקודת הסמים.

3. 3 חודשי מאסר על תנאי לבל יעבור הנאשם במשך שנה וחצי מהיום כל עבירה מסוג עוון לפי פקודת הסמים או עבירה של הפרעת שוטר במילוי תפקידו.

4. קנס בסך של 2,000 ₪ או 20 ימי מאסר תמורתו. הקנס ישולם ב- 4 תשלומים חודשיים שווים ורצופים שהראשון שבהם ביום 1.1.15.

5. 6 חודשי פסילה על תנאי מלקבל או ל החזיק רשיון נהיגה לבל יעבור הנאשם במשך שנתיים מהיום כל עבירה לפי פקודת הסמים.

6. צו מבחן למשך שנה מהיום.

הסמים יושמדו.

המזכירות תשלח העתק לשירות המבחן.

זכות ערעור לבימ"ש מחוזי תוך 45 יום מהיום.

<#3#>

**5129371ניתנה והודעה היום א' כסלו תשע"ה, 23/11/2014 במעמד הנוכחים.**

|  |
| --- |
| 54678313 |
| **עמי קובו , סגן נשיאה** |

הוקלד על ידי חנה בבו

ד"ר עמי קובו 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)