|  |  |
| --- | --- |
| **בית משפט השלום ברחובות** | |
| ת"פ 2008-03-14 מדינת ישראל נ' מור(עציר) |  |

|  |  |  |
| --- | --- | --- |
| **בפני** | **כב' הסגנית נשיאה עינת רון** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **צבי מור (עציר)** |  |
|  |  | **הנאשם** |

**נוכחים:** **ב"כ המאשימה עו"ד אביטל פורטנוי**

**ב"כ הנאשם עו"ד גיל גבאי**

**הנאשם הובא על ידי שב"ס**

חקיקה שאוזכרה:

[חוק המאבק בתופעת השימוש בחומרים מסכנים, תשע"ג-2013](http://www.nevo.co.il/law/127622)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

**על פי הודאתו הורשע הנאשם בשתי עבירות של איסור מכירה, יבוא וייצור חומר אסור, לפי** [**חוק המאבק בתופעת השימוש בחומרים מסכנים**](http://www.nevo.co.il/law/127622)**.**

**על פי עובדות כתב האישום הרי שביום 18/2/14 התקשר שוטר סמוי אל ניסים טוויל וביקש לרכוש ממנו סמים. לאחר דין ודברים בין השניים לא נסתייע הדבר.**

**שוטר אחר יצר קשר עם אותו ניסים טוויל וביקש ממנו לרכוש סמים. הלה נענה לבקשתו ומסר לו את מספר הטלפון של הנאשם וציין כי הנאשם ידאג לו.**

**השוטר יצר קשר עם הנאשם וקבע עימו מקום מפגש. הוא מסר לו כי הוא מעוניין לרכוש שתי שקיות "נייס גיא" בסכום של 200 ש"ח.**

**במקום המפגש מסר הנאשם לשוטר שתי שקיות של החומר "נייס גיא" במחיר של 70 ₪ בעבור כל שקית ואז הציע השוטר לנאשם כי הנאשם ימכור לו שקית נוספת בעבור יתרת הכסף, חלף פריטת הכסף והחזרת העודף והנאשם הסכים לכך. הוא פנה לאחד העצים באזור ושלף משם מספר שקיות, ואת אחת מהן, אשר הכילה את החומר המסכן האמור לעיל, מסר לשוטר.**

**מיד לאחר מכן ניגש הנאשם למקום המסתור והוציא משם תשע שקיות נוספות המכילות חומר מסכן זה, ואזי נעצר על ידי כוחות הבילוש שהיו באיזור.**

**ב"כ המאשימה הדגישה בטיעוניה לעונש כי לאור עובדות כתב האישום הרי שהנאשם מוכר לאחרים כמי שמוכר את החומר המסכן. היא ציינה כי החוק בו עסקינן נכנס לתוקף באוגוסט 2013 ונועד למגר את התופעה של "סמי הפיצוציות". תופעה שהינה מסוכנת מאוד לשלומו של הציבור, שכן מדובר בחומר המשוווק בקיוסקים ובחנויות כחומר פשוט לכאורה, צבעוני, פשוט ואף חוקי לכאורה, הכובש בעיקר את הנוער ואת הצעירים כאשר מתברר כי מדובר בחומר מסוכן, אשר יש לו השפעות כהשפעות שיש לסמים מסוכנים.**

**לטעמה של התביעה מחם הענישה הראוי לעבירה הינו 8-14 חודשי מאסר לריצוי בפועל וכן רכיבי ענישה נלווים. את טיעוניה תמכה המאשימה בפסיקה שהציגה לבית המשפט.**

**ועוד הדגישה המאשימה את עברו הפלילי של הנאשם, אשר לטעמה אימץ את העולם העברייני כדרך חיים .**

**סוף דבר, עתרה המאשימה לגזור על הנאשם תשעה חודשי מאסר בפועל, מאסר מותנה וקנס בסכום של 5000 ₪.**

**ב"כ הנאשם הדגיש כי מדובר בנאשם אשר נטל אחריות על מעשיו .**

**עוד הדגיש כי החוק נכנס לתוקף אך זמן קצר טרם מועד ביצוע המעשים ויש ליתן לכך משקל לענין העונש. באבחנה מפקודת הסמים הרי שעסקינן בעבירה מסוג עוון, ועל כן מתחמי הענישה צריכים להיות שונים וזאת אף בהסתמך על הלכות אשר הציג ב"כ הנאשם.**

**לטעמו של ב"כ הנאשם מתחם הענישה נע בין מאסר מותנה לבין מאסר בפועל בדרך של עבודות שירות.**

**עוד ביקש ב"כ הנאשם לציין כי משטר ה אל עשתה כל מאמץ ממשי לאתר את האחר הנזכר בכתב האישום והוא למעשה הראשון אליו פנה השוטר הסמוי. בהתייחסו לעברו הפלילי של הנאשם , ציין ב"כ הנאשם כי העבירה האחרונה הקשורה בסמים הינה משנת 2009 ונוספת משנת 2005 ועל כן, בתחום זה אין לנאשם עבר פלילי מכביד.**

**ב"כ הנאשם עתר להסתפק בתקופת מעצרו של הנאשם כתקופת מאסר לריצוי בפועל.**

**מגיליון המרשם הפלילי של הנאשם עולה כי הוא יליד שנת 1962 וצבר לחובתו 25 הרשעות קודמות בעבירות רבות ושונות. האחרונה שבהן מיום 8/3/11. חמש מהן בעבירות לפי פקודת הסמים. לא אחת הוטלו על הנאשם תקופות שונות לריצוי מאסר בפועל.**

**אמנם עסקינן בחוק חדש אך בתי המשפט אמרו את דברם באשר אליו.**

**ביהמ"ש המחוזי מרכז קבע ב-** [**מ"ת 45420/03/14**](http://www.nevo.co.il/links/psika/?link=מת%2045420/03/14) **מ"י נ' כהן כדלקמן:**

**"**[**חוק המאבק בתופעת השימוש בחומרים מסכנים**](http://www.nevo.co.il/law/127622) **חוקק במטרה להאבק בתופעה הפושה בקרב בני נוער וקטינים בעיקר, בשל שימוש בחומרים מסכנים.**

**העובדה כי בעת האחרונה הפך השימוש בחומרים מסכנים , בקרב בני נוער בפרט, וקרב בגירים צעירים, למכת מדינה הינה בבחינת ידיעה שיפוטית.**

**הדברים נלמדים בבירור גם מעיון בתזכיר החוק בו נכתבו הדברים הבאים:**

**בשנים האחרונות נפוצה בישראל תופעה של שימוש ב"סמים חוקיים" לכאורה. המדובר בחומרים**

**אשר בדומה להשפעות הנגרמות משימוש בסמים, גורמים להשפעות פסיכואקטיביות. חומרים מסכנים אלה, כובשים את שוק המשתמשים במהירות, עוד לפני שעלה בידי הרשויות לאסור על השימוש בהם בשל העובדה שאינן נכללים ב**[**פקודת הסמים המסוכנים**](http://www.nevo.co.il/law/4216)**..... חוק זה מטרתו לתת בידי הרשות כלים ראויים להתמודד עם תופעת החומרים המסכנים... "**

**ממשיך וקובע בית המשפט המחוזי: "ניתן ללמוד על כוונת המחוקק לגזור גזירה שווה בין חומר אסור בהפצה לבין סם מסוכן גם ......"**

**לענין זה ראה גם את דברי הכנסת בהצעת החוק: הצעות חוק 783 מיום 3/7/13.**

**הנה כי כן, מתחם הענישה הראוי לעבירה זו, ובדומה לעבירות סחר בסם הדומות לענייננו בנסיבותיהן הוא בין 6-12 חודשי מאסר בפועל.**

**עסקינן בנאשם אשר מיהר לשתף פעולה עם השוטר אשר התקשר אליו ויצר עימו קשר ומקום מפגש על מנת למכור לו חומר מסכן. לא הייתה בפעולתו של השוטר משום "הדחה" או שכנוע ממשי על הנאשם על מנת שיעשה כן. כל שעשה השוטר היה להתקשר אל הנאשם, כאל מי שהופנה אליו על ידי אחר וכך שקיבל ממנו את הסם המבוקש.**

**הנאשם החזיק בכמות בלתי מבוטלת של החומר האמור, כשהיא מחולקת לשקיות נפרדות ומוכנה למכירה ואף בכך יש משנה חומרא.**

**אין להתעלם כלל ועיקר מעברו המכביד מאוד של הנאשם. לנאשם עבר עשיר בעבירות שונות ורבות ונראה שהליכים פליליים קודמים, לרבות עונשי מאסר שהוטלו עליו לא הרתיעו אותו כלל ועיקר מלשוב לסורו.**

**עם זאת, שקלתי את הודאתו של הנאשם באשמה ואת נטילת האחריות וכן, שקלתי את היותו של חוק זה חוק אשר נכנס לתוקפו זה לא מכבר ויש ליתן לכך משקל לקולא לענין העונש.**

**לאחר שיקול כלל השיקולים – אני גוזרת על הנאשם -**

**שבעה חודשי מאסר לריצוי בפועל שמניינם מיום מעצרו 18/2/14.**

**שבעה חודשי מאסר על תנאי למשך שלוש שנים לבל יעבור עבירה בה הורשע.**

**אני מטילה על הנאשם קנס בסכום של 3,500 ₪ או 30 ימי מאסר תמורתו.**

**הקנס ישולם בשבעה תשלומים חודשיים שווים ורצופים שהראשון בהם ביום 1/8/14 והבאים אחריו בכל ראשון לחודש שלאחר מכן. לא ישולם תשלום במועדו, יעמוד כל הסכום לפרעון מיידי.**

**מוצגים שנתפסו במהלך החקירה – יושמדו.**

**זכות ערעור כחוק.**

**5129371**

**54678313ניתן היום, י"ח סיוון תשע"ד, 16 יוני 2014, במעמד הצדדים.**

הה עינת רון 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)