|  |  |
| --- | --- |
| **בית משפט השלום בתל אביב - יפו** | |
|  |  |
| **ת"פ 836-03-14 מדינת ישראל נ' פאר**    תיק חיצוני: פלא 478047/2013 דן | |

|  |  |  |
| --- | --- | --- |
| **בפני** | **כב' ה**שופטשמואל מלמד | |
| מאשימה | | מדינת ישראל |
| **נגד** | | |
| נאשם | | אורן פאר |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19 א'](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301)

|  |
| --- |
| **גזר דין** |

התיק הועבר לטיפולי נוכח מינויה של כב' הש' ברק נבו לבית המשפט המחוזי.

**כתב האישום וההסדר**

ביום 20.10.14 הגיעו הצדדים להסדר, לפיו, הנאשם הודה והורשע בעובדות כתב האישום המתוקן לעונש תעתור התביעה להפעלת התנאי. הצדדים לא הסכימו לעונש. הוסכם כי הנאשם ישלח לשירות המבחן לצורך עריכת תסקיר והצדדים ישובו להידבר לאחר קבלת תסקיר.

נוכח הודאתו הורשע הנאשם במיוחס לו בכתב האישום המתוקן, **אישום ראשון**, בעבירה של סחר או אספקת סמים מסוכנים, עבירה לפי [סעיף 13](http://www.nevo.co.il/law/4216/13) + [19 א'](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973. **אישום שני**, החזקת סמים לצריכה עצמית, עבירה לפי [סעיף 7(א)+7(ג)](http://www.nevo.co.il/law/4216/7.a.;7.c) סיפא ל[פקודת הסמים המסוכנים](http://www.nevo.co.il/law/4216).

על פי עובדות כתב האישום המתוקן **באישום הראשון**, מס' ימים עובר ליום 05.06.13, במועד מדויק שאינו ידוע למאשימה, הזמין הנאשם מספרד באמצעות האינטרנט סם מסוכן מסוג קנבוס. ביום 05.06.13 בבדיקה שגרתית של המכס בנמל התעופה בן-גוריון נתפסה מעטפה אשר מוענה לנאשם ובה סם מסוכן מסוג קנבוס במשקל כולל של 4.75 גרם נטו.

**באישום השני**, ביום 29.10.13 החזיק הנאשם בחדרו בסם מסוג חשיש במשקל כולל של 33.68 גרם נטו לצריכתו העצמית.

בדיון שהתקיים ביום 18.05.15 ביקש ב"כ הנאשם לקבל חוו"ד פסיכיאטרית הודות מצבו הרפואי פסיכיאטרי של הנאשם.

**תסקיר שירות המבחן**

בעניינו של הנאשם התקבל תסקיר שירות המבחן לפיו, 39, יליד הארץ, רווק, אינו עובד בעיתוי הנוכחי. הנאשם מאובחן כלוקה בהפרעת אישיות גבולית, חולה סכיזופרניה ובעל אינטליגנציה גבולית. על רקע זאת, מוכר כנכה ע"י הביטוח הלאומי ומשתכר מקצבת נכות חודשית. פוטר משירות צבאי על רקע אי התאמה. מעיון בגיליון רישומו הפלילי עולה כי לחובתו 3 הרשעות קודמות בעבירות החזקה/ שימוש בסמים, האחרונה משנת 2010.

בהתייחס להיסטוריה ולדפוסי שימושו בסמים תאר כי החל שימוש בקנאביס בגיל 12 בנסיבות חברתיות, במסגרת מקום עבודתו בו היה נפוץ השימוש בסמים. מאז, מתאר שימוש בסמים באופן מזדמן ובתדירות משתנה. תאר השימוש בסמים כמסייע לו בהתמודדותו עם מצבי לחץ וחרדה ותופס אותו כמיטיב עמו. עם זאת, לדבריו, נקי משימוש בסמים מזה כ – 4 חודשים.

הנאשם התקשה למסור בדיקות שתן בשירות המבחן, והסביר קשייו על רקע מצבו הנפשי וחרדות שחש כלפי תהליך מסירת הבדיקה. בהתייחסותו לעבירות הנוכחיות לקח אחריות על מעשיו ביטא הבנה לכך שעבר על החוק. לדבריו, הזמין הסמים באמצעות האינטרנט לשימושו העצמי בלבד ולא לצורך רווח כלכלי. לדבריו, נחשף לאפשרות זו דרך תכנית טלוויזיה ולא הבין אז את מלוא משמעות חומרת מעשיו על פי החוק. הנאשם מוכר למרכז לבריאות הנפש בפתח-תקווה משנת 1989 . לאורך השנים היה מצוי במעקב פסיכיאטרי וטופל תרופתית. לפני כ- 6 שנים הפסיק על דעת עצמו את הטיפול התרופתי וניתק הקשר עם המרפאה. לדבריו, הפסיק הטיפול הפסיכיאטרי בעקבות תופעות הלוואי שחווה כתוצאה מנטילת התרופות ובעקבות זאת, אף הגביר שימושו בסמים כמענה לצורך בהרגעה. בהתאם להמלצת שירות המבחן, הנאשם פנה אליהם שוב במהלך חודש אפריל 2015 והחל ליטול טיפול תרופתי המתאים למצבו. שירות המבחן התרשם מהתייצבות מסוימת שחלה במצבו ומשיפור ביכולתו לנהל תקשורת מקדמת. הנאשם סירב להליך טיפולי במסגרת שירות המבחן בטיפול ייעודי בתחום ההתמכרויות. לתפיסתו, יצליח בכוחות עצמו, ובסיוע הטיפול הפסיכיאטרי הנוכחי, לשמור על ניקיון משימוש בסמים מתוך רצון להימנע ממעורבות חוזרת בפלילים.

שירות המבחן דיווח כי בהעדר מסירת בדיקות שתן. אין לשירות אינדיקציה אודות מצב שימושו

בסמים, למרות דיווחו אודות הפסקת השימוש בעיתוי הנוכחי. להערכת השירות, בבסיס ביצוע העבירות עומדת התמכרותו לסמים ולא דפוסים עבריינים. בהעדר מוטיבציה מצד הנאשם להשתלב בהליך טיפולי ייעודי בתחום ההתמכרותי, מתקשה השירות לבוא בהמלצה שיקומית בעניינו.

**חו"ד פסיכיאטרית**

נבדק הנאשם בדיקה פסיכיאטרית אמבולטורית בבית-חולים ע"ש יהודה אברבנאל בת-ים, מוכר מאשפוז יחיד בשנת 2002 בגיל 25 בבית חולים גהה בהסכמתו אובחן כסובל מסכיזופרניה ואינטליגנציה גבולית. מאז נמצא במעקב מרפאת בארי בבני ברק ומטופל תרופתית מגיע למרפאה בצורה לא סדירה בערך אחת לחודש. משתמש בחשיש שנים רבות שולל שימוט בסמים אחרים.

בבדיקתו מתאר מחשבות שווא של יחס, מחשבות ייאוש, חוסר אונים וכן חשיבה קונקרטית וניכר

ליקוי קוגניטיבי מסוים. להערכת הרופא המאבחן בעת בצוע העבירות המיוחסות לו ידע שמבצע מעשים פסולים וידע להבדיל בין טוב לרע מותר ואסור, אך התקשה להעריך לאור מצבו הנפשי את מלוא המשמעות של מעשיו. כיום מסוגל בקושי לעקוב אחר הליכים משפטיים ולסייע לעורך דינו לאור הפגמים בשפוטו החברתי, בכל מקרה במצבו הנפשי אינו מסוגל לשאת עונש מאסר בתנאי כליאה רגילים לאור המסוכנות הפוטנציאלית הקיימת במצבו הנפשי.

**טיעוני הצדדים**

**ב"כ המאשימה,** הנאשם נמצא כשיר לעמוד לדין, הנאשם הורשע בעבירה של החזקת סם לצ"ע וכן ביבוא סם. מדובר בנאשם שכנגדו שלוש הרשעות קודמות כולם בעבירות של סמים לצריכה עצמית, כאשר כנגד הנאשם תלוי ועומד מאסר על תנאי. מתחם הענישה במקרים כאלו של סחר בסם מסוג זה נקבע על בין 5 חודשים ל- 12 חודשי מאסר. המאישמה סבור נוכח סוג העבירות עברו של הנאשם, כאשר תלוי ועומד כנגדו מאסר על תנאי בר הפעלה, מדובר בעבירה מן הרף הגבוה. ב"כ המאשימה ביקשה להפעיל את המאסר על תנאי ובנוסף להשית לעונש של מאסר בפועל, כאשר הרף צריך לעמוד על רף הבינוני גבוה. ב"כ המאשימה הפנתה לתסקיר וההתרשמות במי שמגלה קשיים שפיתח התמכרות לסמים, לא לוקח אחריות ונמנע מלמסור דגימת שתן. שירות המבחן מציין כי מדובר בעבירה חוזרת ואת הסיכון הנמוך לשיקום. ב"כ המאישמה ביקשה להפעיל את מאסר על תנאי וכן להשית מאסר, קנס, מאסר על תנאי וכן פסילת רישיון.

**ב"כ הנאשם,** טען כי כיום קיימת אווירה הציבורית סביב הלגיטמיות של השימוש בסם, דברים שנאמרו ע"י מפכ"ל המשטרה. דברים שרצים באינטרנט שמעודדים להזמין קנאביס דרך האינטרנט כאילו מדובר במה בכך ומותר. לדבריו אנשים מסוג הנאשם יכולים ליפול. הנאשם לקח אחריות על המעשה. בעברו רישומים כאלה ואחרים אך מדובר בחולה סכיזופרניה. מחוות הדעת הפסיכיאטרית עולה כי הנאשם היה מודע למעשיו אך התקשה להבין את מלוא המעשים. ב"כ הנאשם הפנה למצוקת הנאשם ונסיבותיו האשיות כפי שעולה מתסקיר שירות המבחן. הפנה למסמכים רפואיים המאשרים את מחלתו של האב, מכתב מהמעסיק של הנאשם. ב"כ הנאשם ביקש להאריך את התנאי התלוי ועומד כנגד הנאשם. ב"כ הנאשם ביקש מידת החסד בשל מצבו ונסיבותיו של הנאשם.

**דיון והכרעה**

הערך המוגן הינו פגיעה בבריאות הציבור נוכח שימוש בסם והפגיעה החברתית שיוצר השימוש בסם בכלל החברה נוכח הפשיעה שנוצרת סביבו. בהתאם לתיקון 113 ל[חוק העונשין](http://www.nevo.co.il/law/70301), יש לקבוע, בטרם גזירת הדין את מתחם העונש ההולם, תוך התחשבות בעיקרון המנחה בענישה, שהוא קיומו של יחס הולם בין חומרת מעשה העבירה בנסיבותיו ומידת אשמו של הנאשם. בין סוג ומידת העונש המוטל עליו, מידת הפגיעה בערך החברתי המוגן, במדיניות הענישה הנהוגה ובנסיבות ביצוע העבירה. במקרה הנוכחי לא ניתן להתעלם מכמות הסם הקטנה שהנאשם ייבא ארצה. כאשר לכך מתלווה השימוש שעושה הנאשם בשל מצבו הרפואי. סבורני כי מתחם העונש ההולם בגין כל אחד מהאירועים הוא מאסר על תנאי ועד 9 חודשי מאסר.

בהינתן המתחם האמור, יש לגזור את עונשו של הנאשם תוך שקילת המתחם ותוך התחשבות בנסיבות המשליכות על קביעת העונש המתאים, כאשר בענייננו יש ליתן משקל להלימה בגזירת העונש לביצוע העבירה ע"י הנאשם; נסיבות ביצוע העבירה וחומרתה; מידת הפגיעה בערך המוגן; גילו של הנאשם; הנסיבות עליהן עמדה ההגנה בטיעוניה; הודאתו המצביעה על נטילת אחריות.

**המקרה הנוכחי אינו פשוט כלל ועיקר. הנאשם נמצא כשיר לעמוד לדין. אך ניתן לראות כי קיימת מורכבות במצבו הרפואי. הפסיכיאטר המחוזי כתב בחוות דעתו כי הנאשם מתקשה לעקוב אחר** ההליכים משפטיים ולסייע לעורך דינו לאור הפגמים בשפוטו החברתי. עוד המליץ הפסיכיאטר המחוזי כי יש מקום שלא להטיל על הנאשם. העבירות אותן ביצע הנאשם הן עבירות חמורות. ברגיל היה מקום להטיל על הנאשם עונש מאסר, זאת על מנת להציב לנאשם גבולות. הנאשם במקרה הנוכחי לא עבר הליך טיפולי בבעיית ההתמכרות של הנאשם במסגרת שירות המבחן ובנסיבות אלו השירות נמנע מהמלצה טיפולית. יחד עם זאת במקרה הנוכחי חזר הנאשם להליך טיפולי רפואי במסגרת טיפול מרפאתי. **בית המשפט סבור שלנוכח מצבו הרפואי המורכב. העובדה כי חזר להליך טיפול רפואי המלצת הפסיכיאטר המחוזי. העברה שביצע הנאשם בגינה הוטל על הנאשם התנאי בר ההפעלה היא מיום 06.09.08. העברה הנוכחית נעברה 10 ימים לפני תום התנאי. בנסיבות אלו, יש מקום לחדש את התנאי ולפקח על הנאשם במסגרת צו מבחן, כי הנאשם אכן ממשיך בהליך טיפולי רפואי.**

**שירות המבחן יעקוב אחר ההליך הרפואי טיפולי אחר הנאשם ובמידה והנאשם יחדל מהליך טיפולי רפואי ולא ישתף פעולה עם ההליך הטיפולי רפואי יודיע על כך שירות המבחן לבית המשפט והדבר יהווה הפרה של צו המבחן. כמו כן שירות המבחן יהיה רשאי לדרוש מהנאשם לבצע בדיקות שתן לצורך איתור שירדי סם. מובהר בזאת לנאשם כי במידה ויסרב לביצוע הבדיקות, או יתפס כמי שניסה לזייפן או שימצאו בבדיקות ממצאיים חיוביים הדבר יהווה הפרת צו המבחן. יצויין כי המאסר על תנאי שהושת על הנאשם הוא בר הפעלה, כיוון שהאישום הראשון בלבד מפעיל אותו.**

**לאחר ששמעתי את הצדדים בהתחשב בטיעוניהם, בנסיבות המקרה והעניין ועל פי כל השיקולים הצריכים לגזר הדין אני קובע כי אלה העונשים שאני משית על הנאשם:**

1. הנני מורה על חידוש עונש של מאסר למשך 6 חודשים, כפי שנפסק על תנאי בבימ"ש השלום בירושלים, בתאריך 15.06.10, תיק מס' 3741/09, למשך שנה נוספת.
2. הנאשם יחתום על התחייבות כספית על סך 2,500 **₪** שלא יעבור עבירה דומה לעבירה בה הורשע והתנאי הוא למשך 3 שנים מהיום. היה ולא יחתום הנאשם על התחייבות זו היום, ייאסר למשך שבוע.
3. הנני פוסל את הנאשם מלקבל או מלהחזיק רישיון נהיגה לתקופה של 6 חודשים.

הנאשם יפקיד את רישיונו היום במזכירות ביהמ"ש.

1. אני מעמיד את הנאשם בצו מבחן למשך 12 חודשים. בית המשפט מסביר לנאשם ומזהיר את הנאשם שאם לא ימלא אחרי הצו מכל בחינה שהיא או יעבור עבירה נוספת יהיה צפוי לעונש על העבירה שבגללה ניתן הצו.

בית המשפט מבהיר לנאשם כי על הנאשם להמשיך בהליך הטיפולי פסיכיאטרי ולבצע בדיקות שתן, כאמור.

הנאשם הביע את נכונותו למלא אחר הוראות הצו.

**המזכירות תשלח פרוטוקול הדיון לשירות המבחן.**

**זכות ערעור לבית המשפט המחוזי בת"א, תוך 45 יום מהיום.**

**במידה וקיימים מוצגים הרי שהם יישמדו, יחולטו, יושבו לבעליהם על פי שיקול הדעת של קצין החקירות.**

5129371

**54678313ככל שהופקד פיקדון בתיק על-ידי הנאשם ובהיעדר מניעה על-פי דין, יש להחזירו לידיו או לגורם אחר לפי בקשת הנאשם.**

ניתנה היום, כ"ג תשרי תשע"ו, 06 אוקטובר 2015, בנוכחות הצדדים.

שמואל מלמד 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)