|  |  |  |
| --- | --- | --- |
| **בתי המשפט** | | |
| **בית משפט השלום קריית גת** |  | **ת"פ 47136-05-14**  **31 מאי 2015** |
| **בפני: כב' השופטת בכירה רובין לביא** |

|  |  |  |  |  |
| --- | --- | --- | --- | --- |
| **בעניין:** | **מדינת ישראל** | | | |
|  |  | **המאשימה** | |
| **נ ג ד** | | | |
|  | יוסף כהןת.ז.022355218 | |  |
|  |  | | **הנאשם** |

**נוכחים:**

ב"כ המאשימה עו"ד – לנצט

הנאשם - בעצמו

<#1#>

**במסמך זה הושמטו פרוטוקולי**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**ם**

**גזר דין**

הנאשם הודה והורשע במסגרת הסדר טיעון, שהוצג בביהמ"ש ביום 16.11.14 ,ואשר כלל תיקון מהותי בכתב האישום והסכמה עונשית, בכך שבהיותו עובד כמנהל התחזוקה ב"בית הדר", שהינו מרכז פרטי לשיקום וסיעוד, במהלך תקופה של 5 חודשים עובר ליום 21.5.14, גידל באדניות בקומה השלישית של המרכז הרפואי, בגג ובחדר המכונות,16 שתילי סם מסוכן מסוג קנבוס במשקל 257.10 גרם. כמו כן גידל בקומה התת קרקעית ובחדר פנימי בחניה, 18 שתילי סם מסוכן מסוג קנבוס במשקל 8.2 גרם-עבירת גידול סם מסוכן.

נתקבל תסקיר ממנו עלה כי הנאשם בן 49, נשוי בשנית ואב ל-4 בגילאי 11 עד 23. מזה 15 שנים עובד כמנהל תחזוקה ב"בית הדר".

למד 12 שנים ובעל תעודת חשמלאי מוסמך.שירת בצה"ל כחשמלאי מטוסים כולל שנתיים בקבע.

מתואר על ידי מעסיקו שגם העיד על כך בבית המשפט כעובד מוערך , מסור ואחראי וחיוני במוסד, שמילא תפקיד חיוני במהלך מבצע "צוק איתן" ואם יעדר מהעבודה יצטרכו להעסיק אחר.

הוריו גמלאים וסובלים ממחלות כרוניות קשות.אחיו הבכור נכה צה"ל. אביו סובל מבעיות גב חמורות ומקבל קנבוס רפואי.

הנאשם נישא לראשונה ב-1990 והתגרשו ב-2001. ב-2002 נישא בשנית .אשתו לא עובדת בשל בעיות בריאות.ביתו מוכרת כבעלת צרכים מיוחדים. משפחתו נקלעה לקשיים כלכליים.

הנאשם לוקח אחריות על העבירה וביטא חרטה . טוען כי אביו נזקק לכמות גדולה יותר של קנבוס רפואי מזה המונפק לו ועקב תחושות תסכול נחשף לתחום גידול הסם . לדבריו אין זה ניסיונו הראשון והצטייד בציוד רב ובכמות שתילים גדולה. לדבריו לא העריך חומרת העבירה ולא הסתיר זאת מעיני הצוות העובד תחתיו או אנשי מקצוע.

התרשמו כי מדובר במי שמתקשה להיפתח במצבי לחץ ומצוקה פועל בדרכים השרדותיות בלתי נורמטיביות, תוך טשטוש ערכי, שימוש במנגנוני הגנה וטשטוש והמעטה מחומרת המעשים.

חש בושה בעיקר מול משפחתו ומעסיקיו ומצבו הנפשי ירוד עקב כך ומביע תחושות יאוש ואובדנות למרות זאת שלל נזקקות טיפולית נפשית אולם ביטא יכולת לערוך התבוננות פנימית בדפוסים ומוטיבציה להשתלב בטיפול במסגרת השרות.

לאור האמור, בשל המצוקה הכלכלית בה נתון, ובשל מצבו הנפשי, ממליצים להימנע ממאסר בעבודות שרות, ולהסתפק במאסר על תנאי, צו מבחן וצו של"צ בהיקף 340 שעות.

בעקבות טיעוני הסנגורית כאילו הגידול נועד אך ורק לצרכי האב, והואיל ונטען על ידי התובעת אחרת, הוגשה בהסכמה הודעת הנאשם במשטרה מיום 21.5.14 בה ציין כי גידל הסם מזרעי הקנבוס הרפואי של אביו וכי היו לו במהלך החמישה חודשים שני מחזורי גידול, כולל מה שנתפס. במחזור הראשון גידל 5 עציצים ובשני 16 עציצים בני שבועיים . הוא גידל בגג לאחר שחצה אותו לשניים בקיר גבס ויצר חדרון לצורך הגידול ושם יש 19 שתילים צעירים בני שבוע. את ההנבטה עשה בחדר שלו ואחר כך העביר אותם לשם.

החשמל, האדמה והמים על חשבון המרכז. **מהמחזור הראשון נתן לאביו וחילק לחברים ויצא לו איזה 40-50 גרם**. **טען שהגידול לא נבע ממצוקה כלכלית אלא מיצר הרפתקנות וכי הוא עצמו משתמש מידי פעם בגראס אך לא מוציא על זה כסף אלא לקח כמה גרמים מהגידול האחרון**.

הוגשו רישיונות האב לשימוש בקנבוס רפואי שעלה מ-40 גרם ל-60 גרם וכן אישורים אודות המצב הבריאותי שלו, של אביו, של אשתו, ביתו ואימו, ומצבו הכלכלי וחובותיו להוצל"פ עקב אי תשלום מזונות וכן חובות לבנקים.

כאמור העיד כעד אופי מעסיקו של הנאשם, טל תורג'מן, מנכ"ל " בית הדר", המטפל ב-300 מטופלים בכל זמן נתון, כולל מונשמים, והנאשם לכן נחוץ לתפקוד השוטף של המכשירים ומכונות ההנשמה. הוא מכיר המכשירים והמערכות של המוסד העובד 24 שעות ביממה, כשהוא כל העת מוכן לקריאה, לכן מבקש להסתפק בשל"צ כדי לאפשר המשך תפקודו, בעיקר לאור הקירבה לקיץ והחשש ממצבי חרום .

התביעה עותרת לארבעה חודשי מאסר בעבודות שרות, על פי ההסדר, מאסר על תנאי קנס, והסנגורית עותרת לאמץ המלצת שרות המבחן.

כל צד תמך טענותיו בפסיקה .

התביעה מפנה ל[ע.פ. חיפה 5414-11-11](http://www.nevo.co.il/case/2912188)  **מ'י נגד אנג'לו מיוניס**- גידול שיטתי ונרחב של קנבוס. נדון ל-8 חודשי מאסר ובערעור נטען כי אין בו לשקף חומרת המעשה והרשעה קודמת זהה ונגזרה עליו שנת מאסר. וכן מפנה ל[עפ"א נצרת 34/08](http://www.nevo.co.il/case/5833408)  **מ'י נגד אלכסנדר בן ינקל לב-**

החזקה של זרעי קנבוס וגידול 55 שתילי קנבוס במשקל כולל של 21.46 גרם והחזקת שטר מזוייף. נדון לפסילה, התחייבות ומאסר על תנאי הוארך. בשל עברו וחוסר שיתוף פעולה שלו בהליך טיפולי הערעור התבל ונגזר דינו ל12 חודשי מאסר והפעלת התנאי של שנתיים באופן שמחציתו בחופף

הסנגורית מפנה לגזרי דין של בתימ"ש השלום שנמנעו ממאסר ואף מקרים בהם נמנעו מהרשעה.

ופס"ד אחד של בימ"ש מחוזי ת"א מיום 8.6.05, ת.פ. 40327/03 **מ'י נגד דניס בן ארז רוזנבאום**- סחר בסם מסוכן, החזקת סם שלא לצריכה עצמית, ועוד, בו העדיף שיקולי שיקום ונמנע ממאסר. כל זאת בטרם תיקון 113 לחוק ה עונשין התשל"ז-1977.

באשר למתחם העונשי :

הערך החברתי המוגן, החובה להגן על בריאותו ושלומו הפיסי והנפשי של הציבור, והצורך למנוע הפגיעה והנזק לחברה, שנגרמים מהתופעה הקשה של ההתמכרות לחומרים פסיכו-אקטיביים, משני תודעה. הנזק נגרם גם במעשי עבירה הנלווים לעבירה זו, ונובעים מהצורך להשביע הרעב הבלתי נדלה לסמים. הסכנה הנשקפת לכן ממי שמהווה חוליה בשרשרת הפצת הסמים , ידועה, ולא בכדי קבע המחוקק בצד עבירת הסחר ועבירת הגידול, מאסר לתקופה של עד 20 שנים.

ב[ברע"פ 6987/13](http://www.nevo.co.il/case/%208291661)  **אברמוב נ' מדינת ישראל**, מיום 21.10.13, גידול והחזקה של 10 ק"ג נדון ל- 12 חודשי מאסר וקנס בסך 7,500 ₪ ורכיבים הרתעתים.

ב[ברע"פ 7675/13](http://www.nevo.co.il/case/10459111), **סעפין נ' מדינת ישראל** מיום 26.1.14, גידול קנבוס במשקל 11.3 קילו וכן החזקת כמויות קטנות יותר לצריכה עצמית -נדון ל- 11 חודשי מאסר וקנס בסך של 8,500 ₪ ורכיבים הרתעתים.

ב[ת.פ. 1370/05](http://www.nevo.co.il/case/419951)  מחוזי נצרת, מיום 28.2.06, **חסנום שינגאמונג נ' מדינת ישראל.** המערער, אזרח תאילנדי, הורשע בעבירה של החזקת סם מסוכן וגידולו בקיבוץ שבו עבד. שתל שתילי קנבוס ונתפס סם במשקל המתקרב ל- 10 ק"ג. דינו נגזר ל- 18 חודשי מאסר ומאסרים מותנים. בית משפט מחוזי ציין כי גידול צמחי קנבוס הוא מעשה חמור, בעיקר כשמדובר בכמות גדולה יחסית וכי המחוקק הביע עמדתו לגבי חומרת העבירה, בכך שקבע בצידה עונש מירבי של 20 שנות מאסר, אולם יחד עם זאת,המערער גידל הסם והשתמש בו לבישול, עברו נקי, הודה מיד, הביע חרטה ובתום ריצוי העונש צפוי לגרוש ולכן מצאו לנכון להפחית מתקופת המאסר, שהועמד על 12 חודשים.

בבית משפט שלום תל-אביב [29401-11-12](http://www.nevo.co.il/case/4044896)  מיום 25.2.13, (כב' השופט שגיא) קבע בית המשפט מתחם עונשי הנע בין 10 חודשי מאסר ל- 24 חודשים בהתבסס על [עפ"ג 17155-07-10](http://www.nevo.co.il/case/4773189) **מדינת ישראל נ' עמר ניסים**, גידול מעל 11 ק"ג קנבוס, שם בית משפט שלום הסתפק ב- 6 חודשי מאסר בעבודות שירות ובמסגרת הערעור גובשה הסכמה על פיה העונש עמד על 9 חודשים וכן על [עפ"ג מרכז, 52810-07-10](http://www.nevo.co.il/case/5079155)  **חזי עזריה נ' מדינת ישראל**, מיום 21.12.10. ניהול מעבדה ליצור קנבוס, 38 שתילים במשקל 1.180 ק"ג וכן החזקת חשיש במשקל 277 גרם נטו וחגיגת במשקל 94.96 גרם. בית משפט שלום גזר דינו ל- 9 חודשי מאסר. בית משפט מחוזי ציין כי נוכח התפתחויות בהיבט השיקומי יש להעמיד העונש על 6 חודשים בדרך של עבודות שירות

מותב זה קבע מתחם עונשי שאושר בבימ"ש מחוזי ב"ש על פיו העונש ההולם מי שמגדל קנבוס הינו מאסר בפועל לתקופה שבין 6 חודשים ל-18 חודשים, ככל שמדובר בכמות שאינה גדולה. אולם לכשמדובר בכמות העולה על 10 ק"ג אך פחותה מ-100 ק"ג, ו/או שכבר החל בשיווקו, המתחם ינוע בין 18 חודשים ל- 36 חודשי מאסר.

אמנם המחוקק לא אבחן בקביעת העונש, בין סוגי הסם או כמויות הסם, ואין אבחנה בין גידול סם למטרת סחר או לצריכה עצמית, אולם בתי המשפט נוהגים להחמיר בעבירת גידול סם ככל שהכמות גדולה יותר והיקפה גדול יותר.

במקרה שבפני אף שהכמות אינה גדולה, לא ניתן להתעלם מכך שמדובר בתקופה של 5 חודשים, תוך ניצול מקום עבודתו, בו שוהה שעות ארוכות, וניצול עובדת היותו האחראי על תחזוקת המקום מעת הקמתו לפני כחמש עשרה שנים. חסד עושה עימו המנכ"ל ביחס הסלחני שמגלה כלפיו ,הנובע כפי הנראה מהתלות של המרכז בנאשם, בשל ההיכרות שלו את המערכות השונות. אין ספק כי הכשרתו של מנהל אחר בעת שהנאשם ישא במאסר משמעו הכבדה ניכרת על המרכז והמטופלים הכרוניים שמתוכם 78 מונשמים. למרות זאת לא מצאתי כי יש בכך הצדקה לחרוג במידה ניכרת מהמתחם שכן בהגבלה העונשית שהגבילה עצמה התביעה במסגרת ההסדר כבר יש חריגה לקולא מהמתחם ללא שיקולי שיקום שטרם הובאו בפניה בתסקיר.

הנאשם לא משתף פעולה באופן מלא עם שרות המבחן שכן הכחיש בפניהם שימוש בסמים, העלים מהם המידע באשר לחלוקת חלק מהגידול לחברים, ולא רק לאביו, ודוחה אפשרות קבלת טיפול נפשי .

הוא מגלה רק ניצני תובנה באשר לצורך הטיפולי בשל דרכי התמודדותו עם המצוקות בהן נתון, טשטוש והגמשת הגבולות כמפורט לעיל. הוא עשה שימוש בזרעים שאביו קיבל ברישיון כדי להנפיק מהם גידולים נוספים.

רישיונות לגידול קנבוס רפואי ניתנים כדי לפקח ולמנוע גידול לא חוקי, ולא יעלה על הדעת שמתן הרישיון, יהווה נסיבה מקלה לביצוע עבירות.

לאור כל האמור לא מצאתי הצדקה לחרוג לקולא באופן שלא יגזר דינו למאסר כלל, אף שאתחשב בגובה הקנס. אמנע מפסילה שכן לא הוכללה בטיעוני התביעה אני מטילה עליו עונשים כדלקמן:

1. מאסר לתקופה של 4 חודשים, בעבודות שירות במרכז גמילות חסדים, באשדוד, וזאת 5 ימים בשבוע, 8.5 שעות יומיות, בעבודות אחזקה וסיוע, מנהלה ושירותים בפיקוח לבנה אינדפורקר.

תחילת המאסר מיום 9.8.15 ועליו להתייצב בשעה 08:00 במועד זה בפני המפקח על עבודות השירות לצורך קליטה והצבה במפקדת גוש דרום ב"ש, ליד כלא ב"ש, (אוטובוס אגד מתחנה מרכזית בב"ש קו 46).

על הנאשם לדווח לממונה על עבודות השירות בשב"ס אודות כל שינוי בכתובתו ובפרטיו.

כמו כן, מוסבר לו כי עליו לעמוד בתנאי הפיקוח וביקורות הפתע וכי כל הפרה תביא להפסקה מנהלית של העבודות ולנשיאה בעונש בין כותלי הכלא.

2. אני מטילה על הנאשם 12 חודשי מאסר על תנאי בר הפעלה למשך 3 שנים, בגין עבירת פשע על [פקודת הסמים המסוכנים](http://www.nevo.co.il/law/4216).

3. יחתום על התחייבות בסך 7,500 ₪ למשך 3 שנים בגין עבירת פשע על [פקודת הסמים המסוכנים](http://www.nevo.co.il/law/4216).

4. קנס בסך 2000 ₪, או 60 ימי מאסר תמורתו במצטבר.

הקנס יקוזז מהפקדון והיתרה תושב לו או למי מטעמו, בהתאם לפרטי חשבון הבנק שימציא.

**זכות ערעור תוך 45 יום מהיום. <#3#>**

**ניתנה והודעה היום** י"ג סיוון תשע"ה**,** 31/05/2015 **במעמד הנוכחים.**

|  |
| --- |
|  |
| **רובין לביא , שופטת בכירה** |

<#4#>

**החלטה**

המוצגים יושמדו.

**ניתנה והודעה היום י"ג סיוון תשע"ה, 31/05/2015 במעמד הנוכחים.**

|  |
| --- |
|  |
| **רובין לביא , שופטת בכירה** |

רובין לביא 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)