|  |  |
| --- | --- |
| **בית משפט השלום ברמלה** | |
| ת"פ 26709-06-14 מדינת ישראל נ' ישראלוב(עציר) |  |

|  |  |  |
| --- | --- | --- |
| **בפני** | **כב' השופט ד"ר עמי קובו, סגן הנשיאה** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **קובי ישראלוב (עציר)** |  |
|  |  | **הנאשמים** |

ב"כ המאשימה, עו"ד נטליה אוסטרובסקי

ב"כ הנאשם, עו"ד רועי לנג

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19 א'](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40 ט'](http://www.nevo.co.il/law/70301/40i), [40 יא'](http://www.nevo.co.il/law/70301/40ja), [40 יג'](http://www.nevo.co.il/law/70301/40jc)

|  |
| --- |
| **גזר דין** |

רקע

1. הנאשם הורשע בהתאם להודאתו בעובדות כתב האישום המתוקן בשלושה אישומים, ובכל אחד מהם בעבירה של סחר בסם מסוכן, לפי [סעיף 13](http://www.nevo.co.il/law/4216/13) ו- [19 א'](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973.

2. על-פי המתואר בעובדות כתב האישום המתוקן במהלך התקופה שבין החודשים יולי 2013 ועד יוני 2014 פעלה סוכנת משטרתית סמויה.

* 1. על-פי המתואר בעובדות האישום הראשון, ביום 29.12.13 הסוכנת ואחרת בשם יערה נפגשו, ובהמשך לכך פגשו הסוכנת ויערה את הנאשם שבילה אותה עת עם אחר בשם אושרי. יערה פנתה אל הנאשם ושאלה אותו היכן ניתן "להתארגן", ובתגובה השיב הנאשם כי הוא יכול למכור לה. אז פנתה יערה אל הסוכנת ושאלה בכמה היא רוצה, והסוכנת השיבה ב- 500 ₪. בתגובה ביקש הנאשם מיערה כי תמסור לו את מספר הטלפון שלה. יערה והסוכנת המתינו, וכעבור מחצית השעה התקשר הנאשם אל הטלפון הנייד של יערה ושאל היכן הן, יערה השיבה, ואז הנאשם ואושרי הגיע למקום, התיישבו ליד יערה והסוכנת. הנאשם הכניס לכיס מעילה של יערה קופסת סיגריות, ובתוכה שתי חתיכות סם מסוג **חשיש** עטופות בנייר כסף, במשקל של **7.54 גרם** והסוכנת מסרה ליערה, סך של **500 ₪**, אשר יערה העבירה לנאשם.
  2. על-פי המתואר בעובדות האישום השני בתאריך 31.12.13 התקשרה הסוכנת לטלפון הנייד של יערה וביקשה כי תדבר עם הנאשם כדי שיבואו לקנות ממנו חשיש ב- 1000 ₪. יערה עשתה כן. בהמשך, נפגשו השתיים והסוכנת מסרה ליערה סך של **1,000 ₪**. הנאשם הגיע אל הרכב של הסוכנת, פתח את הדלת וביקש שאחת מהן תצא איתו. יערה יצאה מן הרכב והשניים הלכו ולאחר מספר דקות חזרו. יערה נכנסה לרכב ומסרה לסוכנת סם מסוג **חשיש** במשקל של **21.89 גרם**, בעוד הנאשם התיישב ברכב, מסר ליערה ג'וינט, הדליק לה אותו, וביקש מהסוכנת שתיסע. בהמשך, החזירו יערה והסוכנת את הנאשם אל ביתו, הנאשם הזמין את הסוכנת ואת יערה להצטרף אליו ל"שאכטה", הסוכנת השיבה שידברו והם נפרדו לשלום.
  3. על-פי המתואר בעובדות האישום השלישי בתאריך 6.1.14 התקשרה הסוכנת אל הטלפון הנייד של הנאשם, וביקשה לשוחח עמו. הנאשם השיב שיחזור אליה. בהמשך התקשר הנאשם אל הסוכנת, וזו שאלה אם ביכולתו לארגן "ירוק" (הכוונה להידרו). בתגובה השיב הנאשם כי לא ניתן כרגע, משום שיש יובש. אז ביקשה הסוכנת "חום" (הכוונה לחשיש) בתמורה ל- **500 ₪**. בהמשך, התקשרה הסוכנת אל הטלפון הנייד של הנאשם וביקשה לברר מתי והיכן נפגשים. הנאשם הנחה אותו למקום מפגש, ושם מכר הנאשם לסוכנת חשיש במשקל של **9.44 גרם** בתמורה ל- 500 ₪.

3. הצדדים הגיעו להסדר דיוני, לפיו הנאשם הודה והורשע בכתב אישום מתוקן, ללא הסכמה לעונש.

ראיות לעונש

4. הוגש על-ידי ההגנה דוח פעולה שרשמה הסוכנת (נ/ 2). לדברי הסוכנת, הנאשם שאל אותה אם היא מעוניינת בקשר עמו, והיא הסבירה לנאשם שאינה רוצה שום דבר שקשור למחויבות עם אף גבר. הנאשם צחק. בהמשך הנאשם הציע לסוכנת וליערה לבוא לביתו לעשן חשיש. באירוע נוסף, במהלך הנסיעה, הנאשם רמז לה שהוא רוצה "לצאת" איתה, והיא דחתה אותו על הסף.

5. הנאשם הגיש מכתב מטעמו, שבו פירט כי הוא נוהג לעשן סמים, ורוכש את הסמים עבור עצמו. באירוע האמור, ניגשה אליו יערה וביקשה שישיג עבורה סמים, הוא הציע לה משלו, אך היא ביקשה לשלם עבור הסמים, והוא נעתר לבקשתה. הוא אף הזמין אותן לאכול ולשתות. הסוכנת מצאה חן בעיניו. כעבור מספר ימים יערה התקשרה וביקשה סמים עבור הסוכנת, והנאשם הסכים לכך. בהמשך ביקש מהסוכנת את מספר הטלפון שלה. כאשר הסוכנת התקשרה באירוע השלישי, וביקשה סמים, הוא הסכים, וסיפק לה מתוך הסמים שלו. בהמשך הנאשם אף הציע לסוכנת ללכת ביחד לסרט או למסעדה, אך הסוכנת סירבה. לדברי הנאשם, ביצע את כל המעשים כדי להרשים את הסוכנת ומשום שחיפש בת זוג. הנאשם עובד למחייתו בחנות מכולת משפחתית, ולא בסחר בסמים. הנאשם הביע צער על מעשיו.

טיעוני הצדדים

6. לטענת ב"כ המאשימה, עוה"ד נדב רייכמן וקרן פינקלס, מדובר בנאשם יליד 1992, החל את דרכו העבריינית עוד בהיותו נער בעבירות אלימות, ואז נשא בעונש מאסר של 7 חודשים. זו אמנם הרשעתו הראשונה בעבירת סמים, אולם כפי שעולה מכתב האישום, היכרותו עם עולם הסמים היא מעמיקה. הנאשם משתמש בסמים ויודע היכן להשיגם. מדובר בתיק שהוא חלק מפרשיית סוכנת. הנאשם סיפק לסוכנת סמים בכל עת ובכל כמות שביקשה. מתחם העונש ההולם הוא בין 8 ל-30 חודשים לכל אירוע. קיימת פסיקה אחרת שבה המתחם הוא בין 6 ל- 18 חודשי מאסר בפועל לכל אירוע בעבירות סחר בסמים. היעדר היכרות מוקדמת בין הנאשם לסוכנת מהווה נסיבה לחומרה. המאשימה עתרה להשית על הנאשם עונש מאסר בפועל שלא יפחת משנתיים. יתכן שהנאשם רצה לשאת חן בעיני הסוכנת (עמ' 5, ש' 2-3).

7. לטענת ב"כ הנאשם, עו"ד רועי לנג, אין מדובר בסוחר סמים שמוכר סמים לסוכן משטרתי, אלא מדובר בנאשם צעיר לימים, בן 21 בעת ביצוע העבירות, שלא היה יעד בפרשייה. מדובר בשלוש מכירות בפרק זמן של שבוע ימים בלבד. מדובר על מכירה של חשיש בכמויות קטנות. הנאשם אינו עוסק בכך למחייתו, אלא סיפק חומר שהיה אצלו. מדבור במכירה לצורך חברתי, ולא לשם רווח. לנאשם וליערה היכרות מוקדמת, והם עישנו ביחד 'ג'וניט'. מדובר בנסיבות חברתיות. הנאשם מצא את הסוכנת כדמות אטרקטיבית ואף הציע לה קשר זוגי פעם אחת, כפי שעולה אף מגרסת הסוכנת. הנאשם אף אמר לסוכנת שהוא יהיה אבא טוב, ומדובר ברצון עז של הנאשם לרצותה. לכן הציע לה לבוא לביתו. מתחם העונש ההולם נע בין 0 ל- 6 חודשי מאסר בפועל, ולכל היותר בין 5 ל- 15 חודשים. עברו הפלילי של הנאשם מלפני ארבע שנים, אינו מכביד, ואינו רלוונטי. ב"כ הנאשם עתר להטיל על הנאשם עונש שבין 6 ל- 8 חודשי מאסר בפועל.

8. הנאשם הביע צער על מעשיו, והסביר כי אינו מתפרנס מסמים, אלא ביצע את העבירות כדי להרשים את הסוכנת.

דיון

9. לאחר ששמעתי את טיעוני הצדדים, סבורני כי יש לגזור על הנאשם עונש מאסר בפועל לתקופה ממשית, לצד עונשים נלווים.

10. במקרה דנן כתב האישום מתאר שלושה אירועים, כאשר כל אישום מהווה אירוע, ומכאן שיש לקבוע מתחם עונש הולם לכל אירוע. הואיל והאירועים דומים זה לזה במהותם ובחומרתם, ניתן לקבוע מתחם עונש זהה לכל אחד מן האירועים.

קביעת מתחם העונש ההולם

11. קביעת מתחם העונש ההולם למעשה העבירה נעשית בהתאם לעקרון ההלימה. לשם קביעת מתחם העונש ההולם יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.

12. במקרה דנן, **הערך החברתי** אשר נפגע מעבירת הסחר בסמים כולל את הנזקים העקיפים אשר נגרמים כתוצאה מהשימוש בסמים, לרבות ביצוע עבירות נלוות אשר מבוצעות לעתים כדי לממן את צריכת הסמים.

13. בחינת **מידת הפגיעה בערך המוגן** מובילה למסקנה כי מדובר בפגיעה ממשית. מדובר בעבירת הסחר בסמים, שהינה מן החמורות שבעבירות הסמים, ובשלושה מקרים שונים. לעומת זאת, יצוין כי מדובר בשלושה מקרים על-פני כשבוע בלבד, בסחר בסם מסוג חשיש, שאינו מן הקשים שבסמים, ובכמויות של כ- 7-22 גרם בכל פעם.

14. בחינת **מדיניות הענישה הנוהגת** מעלה כי במקרים דומים הוטלו על נאשמים עונשי מאסר משמעותיים כמפורט להלן:

1. ב[רע"פ 7996/12](http://www.nevo.co.il/case/5605484) **יוסף נ' מדינת ישראל** (23.1.13) דחה בית-המשפט העליון (כב' השופט ס' ג'ובראן) בקשת רשות ערעור של הנאשם אשר הורשע בביצוע שלוש עבירות של סחר ותיווך בסם מסוג חשיש במשקל של 6.17 גרם תמורת 200 ₪, 5.38 גרם תמורת 200 ₪, 2.93 גרם תמורת 100 ₪, וכן בעבירה של החזקת סם מסוג קוקאין לצריכה עצמית. נאשם צעיר, שלא ריצה בעבר עונש מאסר. נדון ל- 21 חודשי מאסר בפועל.
2. ב[רע"פ 7275/11](http://www.nevo.co.il/case/5600751) **נאסר נ' מדינת ישראל** (11.10.11) דחה בית-המשפט העליון (כב' השופט ס' ג'ובראן) בקשת רשות ערעור של נאשם שהורשע בעבירות של סחר בסמים מול סוכן משטרתי במספר מקרים, ונדון ל- 5 חודשי מאסר בפועל. נאשם ללא עבר פלילי, אשר נעתר לבקש הסוכן לרכוש ממנו סמים שוב ושוב.
3. בעפ"ג (מח' י-ם) **מדינת ישראל נ' יעקבסון** (27.1.14) (כב' השופטים צבן, כרמל ופרידמן-פלדמן) החמיר בית-המשפט בעונשו של נאשם אשר הורשע על-פי הודאתו בשלוש עבירות של סחר בסמים מסוג חשיש, במשקל של 42 גרם, בתמורה ל- 1,350 ₪, במשך של 97 גרם בתמורה ל- 2,800 ₪ ובמשקל של 100 גרם בתמורה לסך של 5,000 ₪. עונשו הועמד על 13 חודשי מאסר בפועל (חלף 10 חודשים).
4. ב[ע"פ 57037-01-12](http://www.nevo.co.il/case/3776632) **פיצחדזה נ' מדינת ישראל** (17.10.12) (כב' השופטים ברלינר, קרא וסוקולוב) הקל בית-המשפט המחוזי בעונשו של נאשם שהורשע בשלושה אישומים של סחר בסם מסוג חשיש לסוכן משטרתי, במשקלים של 9.6 גרם, 10.5 גרם ו-10 גרם, בתמורה ל- 400 ₪ בכל פעם, וכן בהחזקה לצריכה עצמית (ר' [ת"פ 3629-11-11](http://www.nevo.co.il/case/3776631)). נאשם שסובל מתחלואה כפולה. עונשו הועמד על שישה חודשי עבודות שירות.
5. ב[ת"פ 22444-06-14](http://www.nevo.co.il/case/17050665) **מדינת ישראל נ' אגגאק** (27.7.14) (כב' סגן הנשיאה ב' שגיא) הורשע נאשם 2 בארבעה אישומים, שמתוכם שלושה בעבירות של סחר בסם מסוכן (חשיש בכמויות קטנות) ונדון ל- 14 חודשי מאסר בפועל.
6. ב[ת"פ (י-ם) 56218-05-13](http://www.nevo.co.il/case/7023698) **מדינת ישראל נ' אמידי** (12.1.14) (כב' השופט י' מינטקביץ) הורשע הנאשם בסחר בסם מסוג חשיש במשקל 94 גרם, לסוכן משטרתי בתמורה ל- 3,000 ₪. נקבע מתחם שבין שמונה ל- 30 חודשי מאסר בפועל. הוטל על הנאשם עונש של 10 חודשי מאסר בפועל.
7. בת"פ (ת"א) 54689-06-14 **מדינת ישראל נ' אבדלרחמן** (7.9.14) (כב' סגן הנשיאה ב' שגיא) הורשע נאשם בשתי עבירות של סחר בסם מסוכן, בעבירה של סיוע לסחר בסם מסוכן, בהחזקת סם לצריכה עצמית ובהפרת הוראה חוקית, ונדון, במסגרת הסדר טיעון, ל- 10 חודשי מאסר בפועל.
8. ב[ת"פ 26938-06-14](http://www.nevo.co.il/case/17011540) **דורני נ' מדינת ישראל** (21.9.14) – בפרשת סוכנת זו – הורשע נאשם בשני אישומים של סחר בסמים ובאישום נוסף של החזקת סמים לצריכה עצית. מדובר במכירות של סם מסוג חשיש לסוכנת במשקלים של 14 ו- 29 גרם, בתמורה ל- 400 ו- 1,000 ₪ בהתאמה. לחובת הנאשם שתי הרשעות קודמות, כאשר אחת מהן בעבירות סחר בסמים. נדון ל- 15 חודשי מאסר בפועל, במצטבר לעונש שאותו הוא מרצה כעת.
9. ב[ת"פ 26650-06-14](http://www.nevo.co.il/case/17011207) **מדינת ישראל נ' סלטאן** (21.9.14) – בפרשת סוכנת זו – הורשע נאשם בעבירה של סחר בסם מסוכן מסוג חשיש במשקל של 9.7 גרם בתמורה ל- 400 ₪. נאשם בעל עבר פלילי משמעותי בעבירות סמים ובעבירות אחרות. נדון ל- 12 חודשי מאסר בפועל, והופעל עונש מאסר על תנאי של 12 חודשים, כאשר בסך הכול ישא הנאשם ב- 20 חודשי מאסר בפועל.
10. ב[ת"פ 27086-06-14](http://www.nevo.co.il/case/17011707) **מדינת ישראל נ' דיבפקר** (11.9.14) – בפרשת סוכנת זו – הורשע נאשם 1 בשלושה אישומים, ובכל אחד מהם בעבירה של סחר בסמים. סם מסוג חשיש במשקלים של 0.64 גרם, 3.13 גרם, ו- 2.82 גרם בתמורה ל- 100 ₪, 250 ₪ ו- 400 ₪. נאשם ללא עבר פלילי. נדון, במסגרת הסדר טיעון, ל- 10 חודשי מאסר בפועל.
11. ב[ת"פ 20280-06-14](http://www.nevo.co.il/case/16993522) **מדינת ישראל נ' איסמעיל** (27.7.14) (כב' השופט ש' בקר) הורשע נאשם בשתי עבירות של סחר בסם מסוכן, בפרשת סוכן. סם מסוג חשיש בתמורה ל- 800 ₪ בכל מכירה. הנאשם, נעדר עבר פלילי, נדון – 8 חודשי מאסר בפועל.

15. במסגרת **הנסיבות הקשורות בביצוע העבירה** ([סעיף 40 ט'](http://www.nevo.co.il/law/70301/40i) לחוק), יש ליתן את הדעת לשיקולים הבאים:

1. **התכנון שקדם לביצוע העבירה**; לא מדובר בעבירות שבוצעו עקב תכנון מוקדם מצד הנאשם, אלא בשלושה אירועים שתחילתם בכך שיערה, אשר התלוותה לסוכנת, פגשה את הנאשם באקראי, ופנתה אליו בשאלה היכן ניתן "להתארגן". הנאשם נעתר לפנייה, והציע למכור לה סמים.
2. **חלקו היחסי של הנאשם בביצוע העבירה ומידת ההשפעה של אחר על הנאשם בביצוע העבירה**; עיון בכתב האישום מעלה כי בשלושת המקרים שבהם סחר הנאשם בסמים, הנאשם נעתר לפנייה שהופנתה כלפיו מיערה או מהסוכנת. באישום הראשון, פנתה יערה אל הנאשם ושאלה אותו היכן ניתן "להתארגן", והנאשם השיב שהוא יכול למכור לה. באישום השני הסוכנת התקשרה אל יערה וביקשה ממנה שתדבר עם הנאשם כדי שיבואו לרכוש ממנו חשיש ב- 1,000 ₪, ויערה עשתה כן. באישום השלישי, התקשרה הסוכנת אל הטלפון הנייד של הנאשם, הוא חזר אליה, ואז שאלה הסוכנת אם יוכל לארגן לה סמים. כלומר, בכל אחד מן המקרים, העלאת נושא הסמים הייתה מצד יערה או הסוכנת, ולא הנאשם. עם זאת, הנאשם נענה לפניות, ותמיד הסכים לספק את הסמים. מעשי הסוכנת אינם עולים אומנם כדי הדחה או שידול ואינם מצדיקים את ביטול כתב אישום, ואף לא נטען אחרת על-ידי ההגנה, ואולם יש ליתן לכך משקל לקולא במסגרת שיקולי הענישה.

בכל הנוגע לאופן הפעלת סוכן משטרתי אשר יוזם, בעצמו או באמצעות אחר, ביצוע עבירה בפנייה אל הנאשם, מן הראוי להפנות לדברי כב' השופטת א' פרוקצ'יה ב[ע"פ 1224/07](http://www.nevo.co.il/case/5704648) **בלדב נ' מדינת ישראל** (10.2.10):

"סוכן מדיח הוא סוכן משטרתי המשדל אדם לעבור עבירה שלולא השידול לא היה מבצעה. פעולת ההדחה היא למעשה שידול, שעניינו שתילת רעיון ביצוע העבירה במחשבתו של המשודל. ההלכה היא, כי פעולת סוכן מדיח, ככל שהתקיימה, אינה פוטרת נאשם מאחריות פלילית. עם זאת, היא עשויה להביא להקלה בעונש.

הפעלתם של סוכני משטרה סמויים הינו אמצעי הכרחי ובלתי נמנע במלחמה נגד פשעים חמורים, ויש שהגדירו תופעה זו כ"הכרח בל-יגונה" וכ"רע הכרחי" במלחמה בפשע... עם זאת, בד בבד עם ההכרה בנחיצותו של השימוש באמצעי הסוכן המשטרתי הסמוי, הודגש כי יש להציב לכך גבולות סבירים... כיום מקובלת הנורמה לפיה אל לו לסוכן סמוי לפעול להכשלת אזרח תמים, שאלמלא התערבות הסוכן לא היה מגיע לכדי ביצוע עבירה, ואל למשטרה לשגר סוכן מדיח לאדם אלא אם בידה מידע אמין המחשידו כמי שנוהג לבצע פשעים חמורים מן הסוג המהווה נושא לחקירה, וכאשר השימוש בסוכן הכרחי לצורך קידומה. כן מקובל הכלל כי אל לו לסוכן סמוי להפעיל אמצעי לחץ ושכנוע מוגזמים כדי לשכנע חשוד לבצע עבירה".

1. **הסיבות שהביאו את הנאשם לבצע את העבירה**; נראה כי הנאשם סחר בסמים לאור פניות יערה והסוכנת אליו, ועל רקע היכרות חברתית קודם עם יערה, ולא ביוזמתו שלו ולמטרת רווח בלבד. סיבה נוספת לביצוע העבירה על-ידי הנאשם טמונה בכך שהסוכנת מצא חן בעיניו של הנאשם, והוא אף הציע לה קשר זוגי (ר' עמ' 4, ש' 1-12). אין המדובר במי שעיסוקו הקבוע סחר בסמים, אלא במי שביצע את העבירה כדי לרצות את הסוכנת ולשאת חן בעיניה.

16. בהתאם לתיקון 113 ל[חוק העונשין](http://www.nevo.co.il/law/70301) (סעיף [40 יג'](http://www.nevo.co.il/law/70301/40jc)), סבורני כי **מתחם העונש ההולם** הינו החל מ -6 ועד 18 חודשי מאסר בפועל לכל אירוע (אישום).

17. במקרה דנן, לא קיימים שיקולים אשר מצדיקים סטייה מהמתחם, לחומרה או לקולא.

גזירת העונש המתאים לנאשם

18. בגזירת העונש המתאים לנאשם, בגדרי מתחם העונש ההולם, יש להתחשב **בנסיבות שאינן קשורות בביצוע העבירה** ([סעיף 40 יא'](http://www.nevo.co.il/law/70301/40ja)). במסגרת זו מן הראוי ליתן את הדעת לנסיבות הבאות:

1. **הפגיעה של העונש בנאשם, לרבות בשל גילו**; מדובר בנאשם צעיר לימים, יליד 1992 (בן 22), אשר אמנם נשא בעבר בעונש מאסר מאחורי סורג ובריח, ואולם מובן הדבר שעונש מאסר יכביד עליו.
2. **הנזקים שנגרמו לנאשם מביצוע העבירה ומהרשעתו**; עקב מעשיו נעצר הנאשם.
3. **נטילת האחריות של הנאשם על מעשיו, וחזרתו למוטב או מאמציו לחזור למוטב**; הנאשם נטל אחריות מלאה למעשיו, והביע חרטה.
4. **עברו הפלילי של הנאשם או העדרו**. לחובת הנאשם שתי הרשעות קודמות מבית-משפט לנוער, בעבירות של תקיפה הגורמת חבלה של ממש, איומים, תקיפה סתם, הפרעת שוטר במילוי תפקידו, החזקת סכין ועוד. הנאשם אף נידון לעונש מאסר בפועל למשך שבעה חודשים, ולא היה בכך כדי להרתיעו. עם זאת, יודגש כי אין לחובתו הרשעות קודמות בעבירות סמים, וכי הרשעתו האחרונה מלפני כארבע שנים.

19. עוד יש ליתן את הדעת לשיקול **הרתעת הרבים** בגדרו של המתחם בשים לב לשכיחותה של העבירה.

20. באיזון בין השיקולים השונים, סבורני כי יש לגזור על הנאשם עונש אחד כולל בגין כל האירועים, וזאת לאור העובדה שמדובר באירועים דומים. מן הראוי להטיל על הנאשם עונש מאסר בפועל לצד עונשים נלווים.

**הקנס הכספי**

21. הנאשם סחר בסמים וקיבל בגינם תמורה כספית, וזאת אף אם המטרה הכלכלית לא הייתה מטרתו המרכזית של הנאשם בביצוע הסחר. כאשר עסקינן בעבירות בעלות אופי כלכלי, מן הראוי אף להטיל ענישה בעלות פן כלכלי, תוך התחשבות במצבו הכלכלי של הנאשם.

**סוף דבר**

22. **אשר על-כן, הנני גוזר על הנאשם את העונשים הבאים**:

1. **11 חודשי מאסר בפועל** שמניינם מיום מעצרו, 9.6.14.
2. 8 חודשי מאסר על תנאי, לבל יעבור הנאשם במשך שלוש שנים מיום שחרורו מן המאסר כל עבירה מסוג פשע לפי פקודת הסמים.
3. 4 חודשי מאסר על תנאי, לכל יעבור הנאשם במשך שלוש שנים מיום שחרורו מן המאסר כל עבירה מסוג עוון לפי פקודת הסמים.
4. קנס כספי בסך של 5,000 ₪ או 50 ימי מאסר תמורתו. הקנס ישולם ב-10 תשלומים חודשיים שווים ורצופים, שהראשון שבהם ביום 1.5.15. לא ישולם תשלום כלשהו במועדו, תעמוד היתרה לפירעון מיידי.
5. אני מכריז על הנאשם סוחר סמים.
6. מכשיר טלפון הנייד של הנאשם אשר באמצעותו בוצעו השיחות, יחולט. ככל שנתפסו ברשותו מכשירי טלפון נוספים, יושבו לו.

5129371 זכות ערעור לבית-המשפט המחוזי תוך 45 ימים.

54678313ניתן היום, ב' חשוון תשע"ה, 26 אוקטובר 2014, במעמד הצדדים.

ד"ר עמי קובו 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)