|  |  |  |
| --- | --- | --- |
| **בתי המשפט** | | |
| **בית משפט השלום קריית גת** |  | **ת"פ 49906-06-14**  **25 מאי 2015** |
| **בפני: כב' השופטת בכירה רובין לביא** |

|  |  |  |  |  |
| --- | --- | --- | --- | --- |
| **בעניין:** | **מדינת ישראל** | | | |
|  |  | **המאשימה** | |
| **נ ג ד** | | | |
|  | ולדימיר צ'רקסובת.ז.311742167 | |  |
|  |  | | **הנאשם** |

**נוכחים:**

ב"כ המאשימה עו"ד – לנצט ועו"ד יסמין מור

הנאשם - בעצמו ובא כוחו עו"ד – תקוע ניסים חי

<#1#>

**במסמך זה הושמטו פרוטוקולי**

חקיקה שאוזכרה:

[חוק המאבק בתופעת השימוש בחומרים מסכנים, תשע"ג-2013](http://www.nevo.co.il/law/127622): סע' [7(א)(1)](http://www.nevo.co.il/law/127622/7.a.1)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**ם**

**גזר דין**

הנאשם הודה והורשע ביום 11.11.14 והדיון נדחה לקבלת תסקיר וחוות דעת הממונה על פי בקשת הסנגור מבלי להביע עמדה עונשית. התביעה עמדה כל העת על עתירתה למאסר בכלא בשל ריבוי העבירות.

הנאשם הורשע בשלשה אשומים כמפורט:

אישום ראשון- ביום 10.6.14 בשעה 16:30 לערך התקשר אליו השוטר סרגי גוטליב (להלן:"**השוטר")** לצורך ביום עסקת סמים, וביקש לרכוש ממנו חשיש או נייס גיא . הנאשם השיב כי אין לו חשיש אך יש לו נייס גאי בשקית תמורת 50 ₪, ובהתאם נדברו להיפגש ליד מאפיית משי בשדרות. משנפגשו, סחר הנאשם בחומר מסוכן, בכך שמכר לשוטר תמורת 100 ₪ שתי שקיות שהכילו חומר מסוכן, מסוג AB-CHMINACA שהיה אסור להפצה.

אישום שני- ביום 10.6.14 בשעה 18:45 לערך התקשר השוטר לנאשם וביקש לרכוש ממנו עוד שתי שקיות נייס גיא והנאשם השיב: "אין בעיה תבוא לאותו מקום". בשעה 19:00 נפגשו והנאשם מכר לשוטר תמורת תשלום של 100 ₪ שתי שקיות חומר מסוכן מסוג CHMINACA AB-.

אישום שלישי- בחיפוש שנערך לאחר האישום המועד לעיל בביתו נמצא הנאשם מחזיק שלא כדין 30 שקיות חומר מסכן מסוג CHMINACA - AB לשם הפצתו בניגוד לחוק-

שלוש עבירות של מכירת והפצת חומר אסור בניגוד [לסעיף 7(א)(1)](http://www.nevo.co.il/law/127622/7.a.1) ל[חוק המאבק בתופעת השימוש בחומרים מסכנים](http://www.nevo.co.il/law/127622) תשע"ג-2013.

מהתסקיר עלה כי הנאשם בן 57 , יליד אזרביג'אן, עלה ארצה בשנת 1993, גרוש ואב לשלושה בני 18, 27 ו-28.

הוא סובל ממחלה כרונית ומטופל תרופתית.

הוא מחזיק רישיון נהיגה למשאית ועבד כמלגזן במפעל "תפוגן" בשדרות .

בשנת 1997 התגרש מאשתו על רקע אלימות שגילה כלפיה ואשר בגינה נדון למאסר.

גרסתו לגבי האישומים הינה כי חומר הנייס גיא היה שייך לבנו, שרכשו ללא רשותו בכספים שלו, ולכן רצה למכרו על מנת להשיב לו את כספו מתוך מצוקה כלכלית. הוא ביטא צער והבנה לחומרת מעשיו.

תיאר מערכת יחסים מעורערת בינו לבין בנו המנהל אורח חיים שולי -עברייני.

הנאשם דווח על שימוש מזדמן בעבר הרחוק בגראס על רקע גירושיו. שלל מכירת סם ולא ביטא נזקקות טיפולית. מסר דגימות שתן שנמצאו נקיות.

שרות המבחן מעריכים כי הסיכון להישנות מעורבותו בעבירות דומות בעתיד נמוך.

להתרשמותם העבירות אינן מבטאות דפוסים עברייניים והתמכרותיים מגובשים באישיותו, וממליצים על עונש מרתיע של מאסר מותנה והתחייבות, לצד קנס כספי, תוך התחשבות במצבו הכלכלי והתעסוקתי . לא המליצו על צו מבחן בשל היעדר נזקקות טיפולית.

לנאשם 6 הרשעות קודמות החל מעבירות אלימות מה-17.5.96 , וכן מה-17.10.96, אשר בגינה נדון **לשמונה חודשי מאסר**; המשך בעבירת **החזקת סם לצריכה עצמית** בגינה נדון ביום 14.2.02 לעונש מרתיע; המשך בעבירות **גידול סם מסוכן והחזקה בו לצריכה עצמית** בגינן נדון ב-12.2.03 לקנס ועונש מרתיע; ב-7.4.03 נדון בגין עבירות אלימות לעונש מרתיע; ביום 16.5.04 נדון בגין **החזקת סם לצריכה עצמית** לעונש מרתיע, קנס ופסילה, וב-13.2.12 נדון בגין איום לעונש מרתיע.

התביעה עותרת למאסר בפועל, רכיבים הרתעתיים וקנס, ומפנה למסוכנות הנשקפת מהעבירות ולכך שבינתיים החומר שסחר בו , נכנס ל[פקודת הסמים המסוכנים](http://www.nevo.co.il/law/4216). בעוד הסנגור עותר לאמץ את המלצת שרות המבחן ולהימנע לחלוטין ממאסר, ואפילו בעבודות שרות.

הערך החברתי המוגן הינו ההגנה על שלומו ובריאותו, הפיסי והנפשי, של הציבור, כשנזקי החומרים המסכנים, כמו גם הסמים המסוכנים, ידועים לכל, וכשהצורך להשביע ההתמכרות לחומרים הפסיכואקטיביים, גורם לריבוי עבירות רכוש, אלימות ועוד, הורס חיים ומשפחות.

[חוק המאבק בתופעת השימוש בחומרים מסכנים](http://www.nevo.co.il/law/127622) תשע"ג-2013 נחקק כידוע עקב הלקונה שנוצרה כתוצאה מהמהירות הרבה בה רודפי הבצע , מחפשי הרווחים הקלים, מצאו דרך לעבד ולזקק חומרים סינטטיים ממכרים, בעריכת שינויים קטנים בנוסחאות ובהרכבים הכימיים, שדרשו מעת לעת הכללת החומרים החדשים בפקודת הסמים-דבר שערך זמן. זה הפך ל"מרוץ של חתול ועכבר" מול הרשויות כשהסוחרים למיניהם ,ידם על העליונה, ממלאים כיסיהם, ומותירים מאחור נערים ונערות, פגועים והרוסים שהרי המשתמשים העיקריים הם בני נוער וצעירים בגירים, בשל המחיר הנמוך והנגישות לחומר בכל קרן רחוב, ומכאן השם "סמי פיצוציות ".

**המתחם העונשי הראוי:**

בנסיבות האמורות, אף שהעונשים בפקודת הסמים חמורים יותר, מצאו בתי המשפט להחמיר גם בעונשיהם של מפיצי החומרים המסכנים והמתחם העונשי בדומה לסחר בסם מסוכן הינו מאסר.

כך ב[עפ"ג מרכז 47767-06-14](http://www.nevo.co.il/case/%2017053973)  **מור נגד מ'י** בגין עבירה אחת של סחר בשלש שקיות נייס גאי תמורת 210 ₪ , והחזקה של 9 שקיות, אושר מתחם של 6 עד 12 חודשי מאסר, וגזר דין של 7 חודשים.

ב[ת.פ. 36953-04-14](http://www.nevo.co.il/case/16889777) **מ'י נגד קרקולוב** ק"ג מיום 28.9.14 , קבעתי מתחם של 5 עד 12 חודשי מאסר לכל עסקה . שם היה מדובר בנאשם ללא עבר פלילי שביצע עסקה אחת תמורת תשלום 100 ₪ והחזיק כמות פחותה מגרם . התביעה במסגרת הסדר טיעון הגבילה עתירתה לשישה חודשי מאסר בעבודות שרות וגזרתי דינו לחמישה חודשי מאסר בעבודות שרות.

במיקום העונש בתוך המתחם ילקחו בחשבון פקטורים שונים כגון כמות החומר, התמורה הכספית שנתקבלה, ונסיבות ביצוע העבירות. במסגרת הנסיבות שאינן קשורות לביצוע העבירה תילקחנה בחשבון נסיבותיו האישיות של הנאשם , גילו ומצבו הבריאותי אך גם עברו , בעיקר כשלחובתו עבירות דומות שגם בהן יש להצביע על מידת המסוכנות הנשקפת ממנו לחברה.

הואיל ובמקרה שבפני לא מדובר במסכת אחת אלא בשני אשומים נפרדים של סחר ,אף שבו ביום, ואחד של החזקה, מצאתי כי יש לגזור הדין בגין כל אישום של סחר בנפרד , אולם הואיל והאישום של ההחזקה היה כפי הנראה היה בו ביום ובמהלך חיפוש שנעשה בעקבותיו, מצאתי להכלילו כעבירה נוספת באישום השני.

מדובר במי שסחר בחומר מסכן למטרת רווח בעת שהוא עצמו אינו משתמש בחומרים ממכרים, מאחר והתנקה לדבריו מסמים לפני שנים, ולא מצאתי כי יש בכך נסיבה לקולא. מאידך גיסא מצאתי להתחשב בגילו, במצבו הבריאותי, ובכך ששנים ארוכות לא עבר עבירות על [פקודת הסמים המסוכנים](http://www.nevo.co.il/law/4216), והואיל וטוען כי נקלע לכך בשל בנו. אולם הואיל ולחובת הנאשם הרשעות בתחום הסמים ובהעדר המלצה טיפולית שיקומית כלשהי לא אוכל לקבל הקביעה כי מסוכנותו נמוכה או כי יש לחרוג באופן מופלג לקולא ולהימנע לחלוטין ממאסר כעתירת הסניגור.

לאור האמור אני גוזרת על הנאשם עונשים כדלקמן:

1. בגין כל אחד מהאישום של סחר בחומר מסכן אני מטילה עליו מאסר בפועל לתקופה של 5 חודשים, באופן שבאישום השני חודש אחד יחפוף וארבעה יצטברו, ובגין עבירת ההחזקה למטרת הפצה -3 חודשים מאסר , מתוכם 2 יחפפו וחודש יצטבר וסה"כ ישא ב- 10 חודשי מאסר בניכוי התקופה שהיה עצור.

2. 8 חודשים מאסר על תנאי למשך 3 שנים והתנאי הוא שלא יעבור העבירות בהן הורשע.

3. קנס בסך 3000 ₪, או 90 ימי מאסר תמורתו.

הקנס ישולם ב- 6 תשלומים שווים ורצופים החל מה- 10.8.15

אם לא ישלם אחד מן התשלומים במועד יעמוד כל הסכום לפרעון מיידי.

4. הנאשם יחתום על התחייבות בסך 7,500 ₪ להימנע מביצוע העבירות בהן הורשע במשך 3 שנים מהיום.

אם לא יחתום על ההתחייבות, יאסר למשך 90 ימים.

5. הנני פוסלת את הנאשם מלקבל או מלהחזיק רשיון נהיגה לתקופה של 6 חודשים.

מתקופה זו ינוכו ימי הפסילה שריצה.

הפסילה תחל מהיום ועליו להפקיד רשיונו במזכירות ביהמ"ש לא יאוחר ממועד ה.

**<#3#>**

**ניתנה והודעה היום** ז' סיוון תשע"ה**,** 25/05/2015 **במעמד הנוכחים.**

|  |
| --- |
|  |
| **רובין לביא , שופטת בכירה** |

**החלטה**

אני מעכבת המאסר בפועל בלבד למשך 45 יום בתנאים כדלקמן:

1. עיכוב יציאה מהארץ, לצורך זאת עליו להפקיד דרכונו במזכירות בית המשפט.

2. הפקדון שהפקיד יבטיח התייצבותו לערעור אם יוגש וכן למאסר, אם העונש יעמוד על כנו.

הערבויות שנתן במסגרת [מ"י 19329-06-14](http://www.nevo.co.il/case/16992608) יבטיחו אף הם האמור.

אם לא יוגש ערעור או בית משפט מחוזי לא יורה על הארכת מועד העיכוב, עליו להתייצב לצורך נשיאה בעונש בתאריך 12.7.15 שעה 8:00 לצורך קליטה והצבה בשב"ס באר שבע.

<#5#>

**ניתנה והודעה היום** ז' סיוון תשע"ה**,** 25/05/2015 **במעמד הנוכחים.**

|  |
| --- |
|  |
| **רובין לביא , שופטת בכירה** |

<#6#>

**החלטה**

אתיר לנאשם להפקיד את הדרכון בתחנת המשטרה בשדרות לא יאוחר משעה 16:00, ובתנאי שהדרכון ישלח למזכירות בית המשפט. הפקדת הדרכון לא תנאי לשחרור.

<#7#>

**5129371ניתנה והודעה היום ז' סיוון תשע"ה, 25/05/2015 במעמד הנוכחים.**

|  |
| --- |
| 54678313 |
| **רובין לביא , שופטת בכירה** |

רובין לביא 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)