|  |  |  |
| --- | --- | --- |
| **בית משפט השלום בעכו** | | |
| **ת"פ 7871-06-14 מדינת ישראל נ' סבאח(עציר)** |  | **14 ינואר 2015** |

|  |  |  |
| --- | --- | --- |
|  | 7896-06-14 | |
| **בפני כב' ה**שופט וויליאם חאמד | | |
| **ה**מאשימה: | | מדינת ישראל | |
| **נגד** | | | |
| **ה**נאשם: | | עאמר סבאח | |

<#2#>

נוכחים:

ב"כ המאשימה – עו"ד נהלה גני

הנאשם- הובא

הסנגור – עו"ד ו. עריד

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19 א'](http://www.nevo.co.il/law/4216/19a), [36 א' (א)](http://www.nevo.co.il/law/4216/36a.a), [36 א' (ב)](http://www.nevo.co.il/law/4216/36a.b)

**גזר דין**

הנאשם הורשע על יסוד הודאתו בעבירה של סחר בסם מסוכן לפי [סעיפים 13](http://www.nevo.co.il/law/4216/13) ו- [19 א'](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973, בכך שביום 28.5.14, בשעה 15.50 לערך, מכר לסוכן משטרתי סמוי מנת סם קוקאין במשקל של 0.1803 גרם נטו, ובתמורה קיבל מהסוכן סך של 300 ₪. הנאשם נעצר ע"י המשטרה מיד בתום ביצוע עסקת הסמים הנ"ל כשעל גופו סכום כסף בסך של 1,113 ₪, הסכום שקיבל מהסוכן הסמוי כאמור, וכן משקל אלקטרוני שנתפס במקום.

ב"כ המאשימה, בטיעוניה לעונש בכתב ובעל פה, טענה לחומרת העבירה בה הורשע הנאשם, הפנתה לפסקי דין ללמד על החומרה כאמור ועל הצורך בענישה מרתיעה על מנת להילחם בעבירות של הפצת סם, והוסיפה כי הנאשם מכר לסוכן הסמוי סם מסוכן מהקשים שבפקודת הסמים וכי עובדות כתב האישום מלמדות כי הנאשם החזיק כמויות גדולות יותר של סמים, לרבות מסוג הרואין, על רקע ההסכמה בינו לבין הסוכן הסמוי למכור לזה 4 מנות הרואין אף שבסופו של דבר הוא מכר לסוכן מנת סם מסוג קוקאין, וטענה כי תפיסת משקל אלקטרוני מעידה כי הנאשם בחר בסחר בסמים כדרך חיים ומקור פרנסה עיקרי. ב"כ המאשימה ציינה בטיעוניה גזרי דין שונים ללמד על רמת הענישה הראויה, וטענה כי מתחם הענישה הראוי כולל מאסר בפועל בן 12 חודשים ל- 24 חודשים, מאסר על תנאי, קנס גבוה ופסילת רישיון הנהיגה בפועל ועל תנאי. ב"כ המאשימה ציינה את עברו הפלילי המכביד של הנאשם וקיומם של שני מאסרים מותנים ברי הפעלה ועתרה להטיל על הנאשם מאסר בפועל לתקופה של 24 חודשים, להפעיל את שני המאסרים המותנים במצטבר זה לזה ובמצטבר למאסר בפועל שיוטל, וכן להטיל מאסר מותנה, קנס כספי ופסילת רישיון נהיגה וביקשה לחלט את הסכום בסך של 1,113 ₪ שנתפס על הנאשם ולהכריז על הנאשם כסוחר סמים.

הסנגור טען כי הנאשם מכור לסמים מזה כ- 30 שנה ולא השתלב בהליך שיקומי כלשהו, וכי הוא מכר את הסמים על מנת לממן את צרכיו ורכישת סמים לשימוש עצמי. עוד טען הסנגור לנסיבות אישיות קשות של הנאשם בכך שלפני ריצוי מאסרו האחרון, לתקופה של שנתיים, גורש מביתו ע"י אשתו ואושפז למשך תקופה עקב דריסתו ע"י קרוב משפחתו, נסיבות אשר אילצו אותו לשוב למעגל הסמים. הסנגור טען עוד למצבו הכלכלי הקשה של הנאשם, והוסיף כי לפי עובדות כתב האישום המדובר בכמות קטנה מאוד של סמים וביקש לתת לנאשם הזדמנות למצות הליך שיקומי ועתר להפעיל את שני המאסרים המותנים בחופף זה לזה.

עבירות הסחר בסם הן מן הקשות והחמורות שבספר החוקים. הן גורמת נזק בריאותי כבד לצרכני הסם, מצמיחות עבירות נוספות בתחום האלימות והרכוש ופוגעת בכל חלקה טובה בחברה. בתי המשפט השונים, במספר רב של פסקי דין, ציינו את המסוכנות החריפה הטמונה במעשי עבירה אלה והעובדה כי סוחר הסם מהווה החוליה המרכזית בשרשרת הפצת הסמים, וכן ציינו את הצורך בענישה הולמת ומחמירה שיש להשית על השולח ידו בעבירה מסוג זה, על מנת להרתיע אותו ואת הרבים מביצוע עבירות מסוג זה ועל מנת להביע את סלידתו של ביהמ"ש מעבירות אלה והוקעתו אותן. ענישה כאמור אמורה לכלול, ככלל, עונש של מאסר בפועל, נוסף על רכיבי ענישה אחרים.

נסיבותיו של המקרה שבפניי מציבות אותו ברף עליון במדרג החומרה. הנאשם מכר לסוכן הסמוי סם מסוכן מסוג קוקאין, שהוא מהקשים שבפקודת הסמים. כמו כן, במקום נתפס משקל אלקטרוני, דבר המלמד על אורחות חייו של הנאשם, שבחר בסחר בסם לדרך חיים. מסקנה זו נתמכת בממצא נוסף, הוא סכום הכסף שנתפס ברשות הנאשם בתום עסקת הסמים, העולה בהרבה על הסכום שקיבל מהסוכן תמורת הסמים שמכר לו.

לא התעלמתי מהעובדה כי לנאשם מיוחסת עבירה יחידה של סחר בסמים, ולא מסכת של מעשי עבירה של הפצת סמים. כמו כן, לא ייחסתי משקל לטענת המאשימה כי הנאשם החזיק, באותו מעמד, סמים אחרים מסוג הרואין, שהרי, בעובדות כתב האישום לא נטען כי הנאשם החזיק גם סם מסוג הרואין אלא שצוין כי הסוכן ביקש מהנאשם, נוסף על סם הקוקאין, גם 4 מנות סם הרואין, בעוד שהנאשם מסר לו בפועל מנת סם מסוג קוקאין.

בנסיבות הנ"ל, מצאתי כי מתחם הענישה הראוי הוא מאסר בפועל לתקופה של 8 חודשים עד 18 חודשים, מאסר על תנאי, ופסילת רישיון נהיגה.

הנאשם צבר לחובתו עבר פלילי מכביד ביותר בעבירות סמים, אלימות ורכוש, וראשיתו בהרשעות קודמות משנת 2986 ונמשך, בתדירות גבוהה למשך שנים רבות, עד להרשעתו הקודמת האחרונה בשנת 2012. לא היה בהרשעותיו הקודמות הרבות של הנאשם וכן בעונשים השונים שהוטלו עליו במסגרתן, לרבות מאסרים בפועל, כדי להרתיעו מלשוב לדרך הפשע. לו זו אף זו, כנגד הנאשם תלויים ועומדים שני מאסרים על תנאי, האחד בן 10 חודשים אשר הוטל בתיק [ת"פ 11742-06-12](http://www.nevo.co.il/case/2550852) והשני בן 15 חודשים אשר הוטל בתיק [ת"פ 43770-03-11](http://www.nevo.co.il/case/5015697). גם מאסרים מותנים אלה, שהיו לחרב על צווארו של הנאשם, לא להביא את הנאשם לחדול ממעשה עבירה.

לקחתי בחשבון את נסיבותיו האישיות של הנאשם כפי שציין הסנגור, את הודאתו בפתח משפטו בטרם החלה פרשת התביעה ואת כלל טיעוני הצדדים. לא מצאתי נימוקים מיוחדים להצדיק חריגה ממתחם הענישה שציינתי או כאלה אשר יצדיקו לחרוג מהכלל המורה כי יש להפעיל מאסר מותנה, עם ביצוע עבירת התנאי בתקופת התנאי, במצטבר למאסר בפועל שהוטל בתיק הנוכחי. בצד אלה לקחתי בחשבון את העובדה כי שני המאסרים המותנים ברי ההפעלה, כאמור, הינם לתקופות לא קצרות, האחד בן 15 חודשים והשני בן 10 חודשים, ולכן, מצאתי כי נכון וצודק כי יופעלו באופן שחלקו של המאסר המותנה בן 10 חודשים יופעל בחופף למאסר המותנה האחר.

בית משפט זה רשאי, מכוח סמכותו לפי סעיף [36 א' (א)](http://www.nevo.co.il/law/4216/36a.a) ל[פקודת הסמים המסוכנים](http://www.nevo.co.il/law/4216), להורות על חילוט סכום הכסף שנתפס על גופו של הנאשם בתום ביצוע עסקת הסם, ואכך אני מורה, משלא מצאתי נימוקים מיוחדים להימנע מכך. כן מצאתי להכריז על הנאשם כסוחר סם, לפי סמכותי בסעיף [36 א' (ב)](http://www.nevo.co.il/law/4216/36a.b) לפקודה, משהורשע בעבירה של סחר בסם, שהינה "עסקת סם", והוכח, לפי הודאתו והרשעתו כאמור, כי הוא הפיק רווח ממעשה עבירה זה, שהתבטא בקבלת סכום כסף מהסוכן הסמוי. אין נימוקים מיוחדים להצדיק הימנעות מכך, ועברו הפליל המכביד של הנאשם, לרבות בעבירות סמים בכלל, ובעבירות של הפצת סמים בפרט, מצדיק ליתן החלטה כאמור.

סוף דבר, אני דן את הנאשם לעונשים הבאים:

\* מאסר בפועל לתקופה של 10 חודשים.

\* אני מפעיל מאסר על תנאי בן 15 חודשים שהוטל בתיק [ת"פ 43770-03-11](http://www.nevo.co.il/case/5015697) ומאסר על תנאי בן 10 חודשים שהוטל בתיק [ת"פ 11742-06-12](http://www.nevo.co.il/case/2550852), באופן שחמישה חודשים מהמאסר המותנה בן 10 חודשים הנ"ל יופעלו בחופף למאסר המותנה בן 15 חודשים הנ"ל, והתקופה הכוללת של 20 חודשים, תופעל במצטבר למאסר בפועל שהוטל היום, כך שהנאשם ירצה מאסר בפועל כולל של 30 חודשים, בניכוי ימי מעצרו מיום 28.5.14.

\* מאסר על תנאי לתקופה של 12 חודשים למשך 3 שנים מיום שחרורו מהמאסר, והתנאי הוא כי הנאשם לא יעבור בתקופה זו עבירה מסוג פשע לפי [פקודת הסמים המסוכנים](http://www.nevo.co.il/law/4216) ויורשע עליה.

\* אני פוסל בפועל את הנאשם מלקבל או להחזיק רישיון נהיגה לתקופה של 24 חודשים שתחילתה מיום שחרורו מהמאסר ובמצטבר לכל תקופת פסילה המוטלת עליו בתיק אחר.

\* אני פוסל את הנאשם מלקבל או להחזיק רישיון נהיגה לתקופה של 12 חודשים וזאת על תנאי למשך 3 שנים מיום שחרורו מהמאסר, שלא יעבור עבירה לפי [פקודת הסמים המסוכנים](http://www.nevo.co.il/law/4216) ויורשע עליה.

\* אני מכריז על הנאשם כסוחר סמים, ומורה על חילוט סכום הכסף שנתפס עליו, בסך של 1,113 ₪ לטובת אוצר המדינה.

\* מוצג סמים – להשמדה.

\* זכות ערעור תוך 45 יום מהיום.

<#3#>

**ניתנה והודעה היום** כ"ג טבת תשע"ה**,** 14/01/2015 **במעמד הנוכחים.**

|  |
| --- |
|  |
| **וויליאם חאמד , שופט** |

<#5#>

**ניתנה והודעה היום כ"ג טבת תשע"ה, 14/01/2015 במעמד הנוכחים.**

|  |
| --- |
|  |
| **וויליאם חאמד , שופט** |

5129371

54678313

וויליאם חאמד 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)