|  |  |
| --- | --- |
| **בית משפט השלום ברחובות** | |
| ת"פ 45599-07-14 מדינת ישראל נ' בוטה(עציר) |  |

|  |  |  |
| --- | --- | --- |
| **בפני** | **כב' הסגנית נשיאה עינת רון** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **שמעון בוטה** |  |
|  |  | **הנאשם** |

**נוכחים:**

**ב"כ המאשימה עו"ד אביטל פורטנוי**

**ב"כ הנאשם עו"ד שי גבאי**

**הנאשם הובא באמצעות שב"**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**ס**

|  |
| --- |
| **גזר דין** |

**על פי הודאתו הורשע הנאשם בעבירות של התפרצות למקום מגורים, פריצה לרכב בכוונה לגנוב וחבלה במזיד ברכב.**

**בתאריך 22/7/14 התפרץ הנאשם לבית ברחובות בכך שטיפס על סורגי הבית ונכנס מבעד לחלון המקלחת וזאת כאשר גרביים שחורים על ידיו. הנאשם גנב מן הבית סיכה וכסף מזומן בסכום של 244.70 ש"ח וכן נטל הנאשם מן הבית שני צמידים וטבעת והכניסם לגרב שהוריד מרגלו. את הגרב הותיר על שולחן בבית.**

**בתאריך 22/6/14 שבר הנאשם חלון רכב באמצעות פטיש בעל ידית ברזל, והכניס את פלג גופו העליון אל תוך הרכב. כאשר עברו אנשים בסמוך, עזב הנאשם את המקום.**

**הנאשם ביקש לצרף תיק נוסף: 25424/06/14 ועל פי הודאתו הורשע בעבירה של גניבה במציאה.**

**בתאריך 6/3/14 החזיק הנאשם בחלק מגדר התוחמת גן ציבורי ברחובות. שוויו של חלק זה – 300 ₪ והוא רכושה של עירית רחובות.**

**שוטרים שהגיעו למקום עיכבו את הנאשם בחשד לגניבת חלק גדר זה והובילו אותו בניידת לתחנת המשטרה.**

**התביעה הדגישה את הערכים המוגנים שנפגעו במעשיו של הנאשם – פגיעה ברכושו של הפרט וברכוש הציבור.**

**התביעה הציגה לבית המשפט אסופה של פסקי דין באשר לערכים המוגנים ולפסיקה הנוהגת.**

**עוד הדגישה התביעה את עברו הפלילי העשיר של הנאשם, לרבות מאסרים בפועל ומאסרים מותנים ולהפעלה וכי לא היה בכך כדי למנוע אותו מלשוב לסורו.**

**התביעה הציגה את מתחמי הענישה הראויים בעיניה:**

**לעבירת ההתפרצות לדירה – 12-24 חודשי מאסר בפועל.**

**לעבירת הפריצה לרכב וגרימת הנזק לרכב – 4-8 חודשי מאסר בפועל.**

**לעבירת הגניבה בתיק המצורף – ממאסר מותנה ועד מספר חודשי מאסר שיכול וירוצו בעבודות שירות.**

**בהתחשב בנסיבות העבירות ובעברו הפלילי המכביד מאוד של הנאשם, מצאה התביעה לכף זכות אך את הודאתו באשמה והחיסכון בזמן שיפוטי שהיה בכך, ועתרה להטיל על הנאשם 30 חודשי מאסר בפועל ולהפעיל עונש מאסר מותנה במצטבר, כך שירצה בסה"כ 38 חודשי מאסר בפועל, וזאת לצד מאסר מותנה ופיצוי.**

**ב"כ הנאשם הדגיש כי מדובר בנאשם אשר רוב חייו הינו מכור לסמים קשים וכי נסיבות חייו קשות ביותר.**

**באשר לעבירות נשוא תיק זה ציין ב"כ הנאשם כי אין מדובר במעשים המצויים ברף העליון של עבירות מעין אלה וכי מדובר בנאשם אשר נכנס לדירה באופן חובבני, כך גם לגבי הרכב שניזוק ונפרץ, הרי סוף דבר לא נלקח ממנו דבר.**

**ב"כ הנאשם ער לגיליון המרשם הפלילי של הנאשם וציין כי עבירותיו בעבר נובעות מהתמכרותו לסמים וכי למרבה הצער לא הצליח לצאת ממעגל זה. בכל זאת בתקופה של כשנתיים וחצי הצליח שלא להסתבך עד כי שקע בבעיות קשות ונקלע לביצוע העבירות דנן.**

**בשל כל אלה ונסיבות חייו הקשות של הנאשם, ביקש ב"כ הנאשם כי העונש שיוטל עליו יהיה ברף התחתון ביותר שהציגה המאשימה וכי לא יוטל עליו רכיב עונשי כספי אלא להסתפק בהתחייבות בלבד.**

**בדברו האחרון הביע הנאשם חרטה וציין כי הוא לא יחזור עוד לדרכי הפשע.**

**מגיליון המרשם הפלילי של הנאשם עולה כי הוא יליד 1980 וצבר לחובתו שבע הרשעות קודמות, חלקן בצירוף תיקים רבים (ובסה"כ 30 תיקים), בגין עבירות נגד הרכוש, עבירות לפי** [**פקודת הסמים המסוכנים**](http://www.nevo.co.il/law/4216)**, עבירות של איומים ועוד ועוד.**

**הרשעתו האחרונה של הנאשם ממאי 2011 אז נדון לעונש מאסר בפועל ולהפעלת מאסר מותנה ובסה"כ 14 חודשי מאסר בפועל. תלוי ועומד נגדו עונש מאסר מותנה בן שמונה חודשים שהוא בר הפעלה בענייננו.**

**עסקינן בשלושה אירועים בהם הורשע הנאשם, וכולם עוסקים בעבירות נגד הרכוש.**

**עינינו הרואות כי אין המדובר במעידה חד פעמית וכי הנאשם נושא עיניו הן לדירות, הן לכלי רכב והן לרכוש הנמצא ברחוב והוא רכושה של העירייה.**

**במעשה ההתפרצות לדירה ניתן ללמוד מהגיעו של הנאשם למקום כשהוא עוטה גרביים על ידיו כי מדובר במעשה מתוכנן. יש גם לזכור כי במעשה הפריצה לרכב, עשה הנאשם שימוש בפטיש וגרם לרכב נזק.**

**במעשיו פוגע הנאשם בביטחון הציבור ובעלי הרכוש, בזכות הקניינית שלהם על הרכוש ובפרטיותם.**

**מתחמי הענישה אשר הציגה התביעה הם אכן ראויים.**

**עסקינן בנאשם אשר לא השכיל ללמוד מהליכים קודמים שהתקיימו בעניינו, לרבות מעונשי מאסר מכבידים שהוטלו עליו ואף מעונשי מאסר מותנים. גם עונש מאסר מותנה בר הפעלה שהיה תלוי ועומד נגדו לא הרתיעו מלשוב לסורו.**

**הגם שיש ליתן משקל להודאתו של הנאשם באשמות ולנסיבות חייו, כפי שתוארו על ידי בא כוחו, הרי שלאלה בנסיבות הכוללות לעיל, יש ליתן משקל מסויים בלבד ולהעדיף, משמדובר בעבריינות חוזרת, את האינטרסים הציבוריים שבענישה.**

**אני גוזרת על הנאשם כעונש כולל בגין כל העבירות בהן הורשע -**

**עשרים וארבעה חודשי מאסר בפועל.**

**אני מורה על הפעלת עונש מאסר מותנה בן 8 חודשים מתיק** [**38752/01/11**](http://www.nevo.co.il/case/4224495)  **של בימ"ש השלום ברחובות באופן חופף ומצטבר לעונש המאסר בפועל שהוטל, כך שהנאשם ירצה בסה"כ 29 חודשי מאסר בפועל שמניינם מיום מעצרו 22/7/14.**

**אני גוזרת על הנאשם עשרה חודשי מאסר על תנאי למשך שלוש שנים שתחילתן מיום שחרורו ממאסר לבל יעבור עבירה כלשהי נגד הרכוש שהיא פשע ושישה חודשי מאסר על תנאי למשך שלוש שנים, שתחילתן מיום שחרורו ממאסר, לבל יעבור עבירה כלשהי נגד הרכוש שהיא עוון.**

**הנאשם יחתום על התחייבות בסכום של 2,000 ₪ שתוקפה למשך שנתיים לבל יעבור עבירה כלשהי נגד הרכוש. ההתחייבות תחתם עוד היום – 31.12.14 שאם לא כן, יאסר הנאשם למשך 3 ימים.**

**זכות ערעור כחוק.**

**5129371**

**54678313ניתן היום, ט' טבת תשע"ה, 31 דצמבר 2014, במעמד הצדדים.**

הה עינת רון 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)