|  |  |  |
| --- | --- | --- |
| **בתי המשפט** | | |
| **בית משפט השלום קריית גת** |  | **ת"פ 47089-07-14**  **03 פברואר 2016** |
| **בפני: כב' השופטת דינה כהן** |

|  |  |  |  |  |
| --- | --- | --- | --- | --- |
| **בעניין:** | **מדינת ישראל** | | | |
|  |  | **המאשימה** | |
| **נ ג ד** | | | |
|  | הרצל לוסקית.ז.xxxxxxxxx | |  |
|  |  | | **הנאשם** |

<#2#>

נוכחים:

ב"כ המאשימה עו"ד שחר ג'ורנו

ב"כ הנאשם עו"ד זייצב

הנאשם

קצינת מבחן הגב' קרן סיון

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**גזר דין**

הנאשם יליד 1971 הורשע על פי הודאתו, לאחר שכתב האישום נגדו תוקן במסגרת הסדר בעבירות של החזקת סם לצריכה עצמית התנהגות פרועה במקום ציבורי והחזקת סכין למטרה לא כשרה, זאת בתאריך 6.11.14 עלידי כבוד השופטת הבכירה רובין לביא (בהסכמת הצדדים לפי שכבוד השופטת הבכירה לביא יצאה לחופשת פרישה טיעונים לעונש נשמעו בפני).

הנאשם הורשע בכך שהחזיק סם מסוכן מסוג – הרואין לצריכה עצמית במשקל של 0.16 גרם והחזיק סכין והצמידה לגרונו בציינו כי אם לא יתאשפז יחתוך את עצמו, ובכך התנהג באופן פסול במקום ציבורי – האישפוזית אליה הגיע על מנת לקבל טיפול.

על פי ההסדר שבין הצדדים, נתבקש שירות המבחן להגיש תסקיר שהצדדים מודיעים שהטיעונים לעונש ישמעו באופן פתוח. מאז שהוכרע דינו של הנאשם ועד היום התקיימו מספר דיונים והוגשו מספר תסקירים שהתייחסו לכך שהנאשם משתמש בסמים ולאפשרויות הטיפוליות.

בתסקיר מיום 22.12.14 מתייחס שירות המבחן לנסיבותיו האישיות של הנאשם לכך שהנאשם נקלט להליך טיפולי באוגוסט 2014 התבקש למסור בדיקות שתן אולם פסק להגיע לאותן פגישות. שירות המבחן התרשם מרגרסיה במצב התמכרותי וציין בתסקיר ביניים כי הנאשם זקוק למסגרת טיפולית מציבת גבולות.

בתסקיר נוסף לאחר שבית המשפט אפשר דחיית הדיון, מדווח שירות המבחן על ריגרסיה נוספת במצב ההתמכרותי אף שהנאשם ביטא רצון להמשיך בגמילה בכוחות עצמו ושלל שילוב במסגרת אינטנסיבית כדוגמת קהילה טיפולית תוך שביקש להשתלב באישפוזית דולפין באשדוד.

בתסקיר נוסף מיום 16.4.15 לאור פניית בית המשפט , המליץ שירות המבחן על דחיית הדיון לצורך ניסיון טיפולי למשך 3 חודשים. זאת לאחר שבית המשפט אפשר לנאשם להשתלב בקהילה הטיפולית מלכישוע. שירות המבחן מדווח כי הנאשם נמצא בשלבי הסתגלות למסגרת, שירות המבחן הגיש תסקיר נוסף ביום 6.9.15 ובו מדווח כי על פי המידע מהקהילה הטיפולית מלכישוע, הנאשם נקלט בתאריך 23.2.15 , עבר גמילה פיסית הגיע לסוף שלב א', עלה לשלב ב' אולם ב- 12.6.15 הורחק מהקהילה על רקע התנהגות אלימה כלפי מדריך, בהמשך שב להתגורר באשדוד.

שירות המבחן מתייחס להמשך שילובו של הנאשם בתהליך הגמילה במסגרת האישפוזית באשדוד.

מדיווח שהתקבל מגורמי האישפוזית, סיים הנאשם את הטיפול ביום 31.8.15 בהצלחה.

אולם בהמשך הופנה להמשך טיפול לרבות בתחום הנפשי, ושוב חלה ריגרסיה בהליך הגמילה.

שירות המבחן סבר שהענישה מוחשית בדמות מאסר בפועל תפחית את הסיכון של הנאשם כלפי עצמו וכלפי סביבתו.

בתסקיר נוסף ואחרון העומד בפני בית המשפט לאחר שאפשר דחיית הדיון לצורך כך, מסכם שירות המבחן כי הנאשם התקבל לאישפוזית תמרה בצפון הארץ בתאריך 20.10.15 היה אמור להמשיך בקהילה טיפולית, אך בשל מצב בריאותי ובפרט כאבי גב שמהם סובל שוחרר מן האישפוזית על רקע רפואי ביום 1.11.15.

שירות המבחן דיווח כי מאז השחרור מהאישפוזית מצוי הנאשם בביתו באשדוד, שולל שימוש בסמי רחוב, אך נוטל משככי כאבים ממשפחת האופייתים וכיום לא מצוי בקשר טיפולי.

לאור זאת, שירות המבחן מתרשם כי מדובר במי שמכור כרונית לסמים לא ניצל הזדמנויות טיפוליות לא השלים אישפוזית תוך חזרה על ההמלצה העונשית כמפורט לעיל.

לעניין נתוני עברו הפלילי של הנאשם יאמר כי לחובתו, 8 רישומים קודמים בעבירות של התפרצות, ניסיון לגניבה, החזקת סם לצריכה עצמית, החזקת סם שלא לצריכה עצמית, השגת גבול, איומים , העלבת עובד ציבור ועוד. הרשעתו האחרונה של הנאשם הינה בגין עבירה מינואר 2009 ומאז לא הורשע בפלילים מעבר לעבירות עליהם נותן את הדין. קודם לכן הורשע הנאשם בעבירות המוזכרות בין השנים 1986 ועד שנת 2000 כך שמשנת 2000 ועד שנת 2009 לא הסתבך הנאשם בפלילים.

ב"כ המאשימה סברה שיש לקבל את המלצת שירות המבחן ועתרה להשית על הנאשם עונש מאסר לריצוי בפועל, תוך הפנייתי לפסיקה לפיה הוטלו מאסרים בפועל בגין עבירות דומות ובפרט עבירות של החזקת סכין ובהם שיקולי שיקום יש להורות על מאסר.

הסניגורית עתרה להסתפק בעונש מותנה והתחייבות כספית, בהדגישה את מאמצי הנאשם לשיקום, את התקופה בה היה נתון לאיזוק וכי לא יהיה מידתי להורות על מאסר ממש, בהנתן שיש להניח בסבירות גבוהה מאוד כי הנאשם לא ימצא מתאים למאסר בעבודות שירות לאור מצבו הרפואי היותו לאחר ניתוח ובנסיבות בהן עומד בפני 2 ניתוחים נוספים.

אין צורך להכביר מילים בפגיעה שעבירות הסמים גורמות, הן למבצע והן לסביבה, אף אם עסקינן בעבירות של החזקת סם ושימוש בו לצריכה עצמית, אף עבירת החזקת הסכין, פוגעת בערכים חברתיים אותם יש לשמר של הזכות מפני פוטנציאל הסיכון הגלום בעבירה, עבירה של התנהגות פרועה במקום ציבורי, נקבעה כנובעת מערך חברתי שיש לשמר, בעניין זכות הציבור להתנהל בלא שהתנהגות פרועה תפריע להתנהלות שוטפת יום יומית.

ניתן להסכים כי מתחם הענישה נע בין מאסר קצר לבין מספר חודשי מאסר, אפשר בעבודות שירות.

אין ספק כי הנאשם פגע בערכים שיש לשמר ולבטא במסגרת גזר הדין, מאידך, הנאשם הודה בהזדמנות הראשונה בעבירות המיוחסות לו, ניכר כי למרות שניסיונותיו להשתלב בהצלחה בהליכי גמילה על פי רוב לא נשאו פרי עד כה. אולם, לא ניתן להתעלם כי ביצע ניסיונות רבים להשתלב במסגרות טיפוליות שונות.

בהינתן תקופת מעצרו של הנאשם הגם שקצרה, בהביאי בחשבון כי הנאשם היה נתון בתנאים מגבילים, לאחר שחרורו מן המעצר, ובכלל זאת כחודשיים באיזוק אלקטרוני, ובשלב מסוים נקלט לקהילה טיפולית סגורה שהה בה למעלה מ-4 חודשים. לפיכך, אעמיד את עונשו של הנאשם על הרף התחתון של מתחם הענישה, שנקבע כאמור בנסיבותיהן של העבירות בהן הורשע הנאשם.

שקלתי האם יש מקום להפנות את הנאשם לממונה על עבודות השירות, אולם לאור קובץ המסמכים הרפואיים נ/1 (למעלה מ-10 מסמכים), עולה כי הנאשם סובל מבעיה רפואית קשה בגבו, אף צפוי לניתוח, ועל כן ההנחה היא כי לא יתאים למאסר בעבודות שירות.

במסמך מיום 13.1.16, מתועדת הגבלה בתנועות בגב התחתון, לאחר תלונות על החמרה בכאבים. על פי המסמך הרפואי הופנה הנאשם לטיפולים שונים לרבות פיזיותרפיה, לאור תחושות נימול והירדמות במרפאת כאב ועוד. ממסמך רפואי נוסף עולה כי תוצאות בדיקת סיטי מלמדת על בלט בדיסקים, בחוליות הגב, ופריצת דיסק בחוליות שונות. בתאריך 13.1.16 הוצג מסמך ממנו ניתן ללמוד אודות זריקת אפידורל שקיבל הנאשם.

לאור האמור לעיל, נראה כי לא יהיה מידתי להורות על מאסר נוסף בשלב זה, ולהסתפק במניין ימי מעצרו, תוך קביעת רכיבי ענישה נוספים שיש לקוות ירתיעו את הנאשם בעתיד מלהמשיך ולבצע עבירות דומות, במסגרת שיקולי הבאתי בחשבון כי עברו הפלילי של הנאשם הינו עבר ישן.

אשר על כן, אני גוזרת על הנאשם לעונשים כדלקמן:

1. מאסר בפעול כמניין ימי מעצרו מיום 21.7.14 עד 31.7.14.

2. אני מטילה על הנאשם 6 חודשי מאסר על תנאי למשך 3 שנים והתנאי הוא שהנאשם לא יעבור כל עבירה לפי [פקודת הסמים המסוכנים](http://www.nevo.co.il/law/4216) או עבירה אחרת בה הורשע.

3. קנס כספי בסך 2,000 ₪, או 10 ימי מאסר תמורתו.

הקנס ישולם ב- 10 תשלומים שווים ורצופים החל מה- 1.4.16.

אם לא ישלם אחד מן התשלומים במועד יעמוד כל הסכום לפרעון מיידי.

4. הנאשם יחתום על התחייבות בסך 3,000 ₪ להימנע מביצוע העבירות בהן הורשע במשך 3 שנים מהיום.

אם לא יחתום על ההתחייבות, יאסר למשך 10 ימים.

5. הסמים והסכין יושמדו.

תסקיר מיום 16.4.15 – מועבר לסריקה.

**זכות ערעור תוך 45 יום מהיום.**

**<#5#>**

**ניתנה והודעה היום כ"ד שבט תשע"ו, 03/02/2016 במעמד הנוכחים.**

5129371

|  |
| --- |
| 54678313 |
| **דינה כהן , שופטת** |

קלדנית: מזל+קטי

דינה כהן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)