|  |  |  |
| --- | --- | --- |
| **בית משפט השלום בתל אביב - יפו** | | |
| **ת"פ 49008-09-14 מדינת ישראל נ' סרור(עציר)** |  | **12 מרץ 2015** |

|  |  |  |
| --- | --- | --- |
| **בפני כב' ה**שופטת תרצה שחם קינן |  | 49019-09-14 |

|  |  |
| --- | --- |
| **המאשימה** | מדינת ישראל |
| **נגד** | |
| **ה**נאשם | גבי סרור (עציר) |

<#5#>

**נוכחים:**

ב"כ המאשימה, עו"ד ליכטר-סול

ב"כ הנאשם, עו"ד רבי

הנאשם – בעצמו ע"י שב"ס

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [40יג](http://www.nevo.co.il/law/70301/40jc)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [36 א'](http://www.nevo.co.il/law/4216/36a)

**גזר דין**

1. הנאשם הודה והורשע בעבירות של סחר בסם מסוכן והחזקת סמים שלא לצריכה עצמית. מעובדות כתב האישום, בהן הודה הנאשם, עולה כי ביום 12.9.14 מכר הנאשם לאחר סם מסוכן מסוג קוקאין במשקל של 0.5569 גר' בתמורה לסך של 450 ₪. באותן נסיבות החזיק הנאשם בתחתוניו קוקאין במשקל של 0.5949 גר' נטו, כמו כן החזיק בביתו קוקאין במשקל של 0.2754 גר' נטו וכן סם מסוכן מסוג קנבוס במשקל של 0.24 גר' ובמשקל של 4.3 גר נטו, כל זאת שלא לצריכתו העצמית.

1. ביום 16.12.14 הודה הנאשם במיוחס לו בפני כב' השופט עוזיאל, והורשע. לבקשת הנאשם, היות והנאשם הודה בהליך של גישור, ובית המשפט הביע את עמדתו לעונש, הועבר התיק לטיפולי.

**תסקיר שירות המבחן**

1. הנאשם מוכר לשירות המבחן מאבחונים קודמים בעניינו משנת 2012 וכן מחקירת מעצר בתיק הנוכחי. מתסקיר שירות המבחן, שהוגש בעניינו של הנאשם, עולה כי הנאשם כבן 53 השתחרר בשנת 2013 ממאסר. שירות המבחן התרשם מבעיית תלות בסמים, אם כי הנאשם אינו מכיר בצורך להשתלב בטיפול. שירות המבחן מעריך כי ללא טיפול מתאים קיים סיכון להישנות עבירות. בנסיבות אלה לא בא שירות המבחן בהמלצה.

**טיעוני הצדדים לעונש**

1. בטיעוניו לעונש ביקש ב"כ המאשימה להכריז על הנאשם כעל סוחר סמים ולחלט סך של 3,270 ₪, אשר נתפסו ברשותו. ב"כ המאשימה ביקש לקבוע כי מתחם הענישה ההולם נע בין 8 חודשים ל-18 חודשי מאסר בגין כל עבירה, הפנה להרשעותיו הקודמות של הנאשם ולמאסר על תנאי תלוי ועומד כנגדו למשך 5 חודשים. עוד הפנה לעובדה שהנאשם ביצע את העבירה זמן קצר לאחר שחרורו מבית הסוהר, לתסקיר שירות המבחן שלא בא בהמלצה טיפולית ולעיקרון ההלימה המחייב, לטעמו, הטלת מאסר ברף העליון של המתחם והפעלת העונש המותנה באופן מצטבר. ב"כ המאשימה עתר להטלת קנס וכאמור לחילוט סך של 3,270 ₪ אשר נתפסו ברשות הנאשם.
2. ב"כ הנאשם ביקש להקל עם הנאשם ולזקוף לזכותו את הודאתו ואת חיסכון הזמן השיפוטי. ב"כ הנאשם טען שהמתחם הראוי נע בין 6 חודשים לבין 15 חודשים וביקש לגזור את עונשו של הנאשם ברף התחתון. ב"כ הנאשם ביקש להטיל צו פיקוח שירות המבחן על הנאשם.
3. הנאשם אמר כי אכן מעד, אם כי לדבריו אינו סוחר סמים. הנאשם סיפר שחבר ביקש ממנו להביא עבורו סם ולכן מכר לו את הסם. עוד אמר שמשבר נפשי הביא אותו לשימוש בסמים. לדבריו, הוא נכון למסור בדיקות שתן ולעבור הליך שיקום.

**הרשעותיו הקודמות של הנאשם**

1. מגיליון הרישום הפלילי של הנאשם עולה כי לחובתו ארבע הרשעות קודמות, כשהראשונה, בגין עבירה שנעברה בשנת 2011. מהגיליון עולה כי ביום 10.12.12 הורשע הנאשם בהחזקת סם שלא לצריכה עצמית וכן בשלושה אישומים של סחר בסם.

**מתחם העונש ההולם**

1. בטרם גזירת הדין יש לקבוע את מתחם העונש ההולם, תוך התחשבות בעיקרון המנחה בענישה, קיומו של יחס הולם בין חומרת מעשה העבירה, בנסיבותיו ומידת אשמו של הנאשם ובין סוג ומידת העונש המוטל עליו, במידת הפגיעה בערך החברתי המוגן, במדיניות הענישה הנהוגה ובנסיבות ביצוע העבירה.
2. על אף היותן של העבירות, החזקת הסם ומכירת הסם, עבירות נפרדות, ומעשים נפרדים, אני סבורה כי ניתן לראות בביצוען אירוע אחד, אשר בגינו אגזור עונש כולל, שכן בוצעו בסמיכות זמנים. (לעניין זה ראו [ע"פ 4910/13](http://www.nevo.co.il/case/13093721) **ג'אבר נ' מדינת ישראל** (29.10.2014), שם התייחס בית המשפט לסוגית הפרשנות של המונח "אירוע" כאמור [בסעיף 40יג](http://www.nevo.co.il/law/70301/40jc) ל[חוק העונשין](http://www.nevo.co.il/law/70301)).
3. רבות נכתב אודות הצורך למגר את נגע הסמים, על עבירות הרכוש והאלימות הנגזרות ממנו ועל המסר התקיף אותו על בית המשפט להעביר לכל מי שממלא תפקיד בשרשרת הפצת הסם. עבירת הסחר הינה מהחמורות שבעבירות הסמים, ובהתאם לעקרון ההלימה, יש לקבוע את מתחם העונש.
4. נסיבות ביצוע העבירות של החזקת הסם והסחר בסם אינן חריגות. מדובר במכירה של סם מסוכן מסוג קוקאין, אשר נמנה אמנם על הסמים הקשים, עם זאת הכמות אינה גדולה באופן מיוחד. עסקינן בעיסקה אחת. העובדה שנמצאו סמים בביתו של הנאשם מעידה על מעורבותו של הנאשם בעולם הסמים.
5. בחינת הענישה הנוהגת מלמדת על כך כי בגין עבירה של סחר בקוקאין בכמויות דומות לכמות האמורה בכתב האישום, נע מתחם הענישה בין עונש של מאסר לתקופה שאינה ממושכת, לבין מאסר לתקופה של שמונה עשר חודשים. הכל בהתאם לנסיבות המעשה ולנסיבותיו של העושה.
6. בהתחשב בעקרון ההלימה בין המעשה לעונש, בשים לב לפגיעה בערכים המוגנים, בנסיבות ביצוע המעשים ובמדיניות הענישה הנוהגת אני קובעת כי מתחם העונש ההולם את מעשה המכירה, ואת החזקת הסם בתחתוניו של הנאשם והחזקת הסם בביתו, נע בין מאסר לתקופה של שמונה חודשים ל-18 חודשי מאסר.
7. הנאשם אינו צעיר, וריצה עד כה ענשי מאסר. שירות המבחן התרשם מתלות אשר פיתח הנאשם בסם, וכן כי הנאשם אינו מכיר בהתמכרות, ואינו חש כמי שצריך טיפול.
8. הנאשם ביצע את העבירות בהן הורשע זמן קצר לאחר שחרורו ממאסר, ואין לומר כי העונש, אשר ריצה, הרתיע אותו מלשוב ולעבור עבירות, או להתגייס לטיפול. עם זאת אינני מתעלמת מהעובדה שהעבירה הראשונה בה הורשע הנאשם, נעברה בשנת 2011, בהיותו של הנאשם כבן 49.
9. אני זוקפת לזכותו של הנאשם את הודאתו בביצוע העבירה, אשר חסכה בזמן שיפוטי.
10. אני מביאה בגדר שיקוליי את הצורך בהרתעתו של הנאשם, ובהרתעת הרבים מביצוע עבירות סמים.
11. לא מצאתי מקום לקבל את עתירתו של ב"כ הנאשם להטיל על הנאשם צו פיקוח שירות המבחן, חרף האמור בתסקיר. מתסקיר שירות המבחן עולה באופן ברור כי הנאשם אינו תופס את עצמו כמכור לסמים, ודומה שהסכמתו לטיפול, אותה הביע בדיון, הינה מהשפה אל החוץ. לא מן הנמנע שהנאשם אינו בשל לטיפול, ומאמין ביכולתו להתגבר על תלותו בסם בכוחות עצמו.
12. המאשימה עתרה להכריז על הנאשם כעל סוחר סמים ולחלט את סכום הכסף שנתפס ברשותו, בסך של 3,270 ₪. הנאשם לא כפר בטענה כי מקור הכסף בעבירות הסמים. בנסיבות אלה אני מכריזה על הנאשם כעל סוחר סמים.

**סוף דבר, לאחר ששקלתי את טענות הצדדים אני גוזרת על הנאשם את העונשים הבאים:**

1. מאסר בפועל לתקופה של 10 חודשים, בניכוי ימי מעצרו בין יום 12.9.2014 ועד היום.
2. אני מפעילה את עונש המאסר המותנה בן חמישה חודשים אשר הוטל על הנאשם בבית משפט השלום בתל אביב ב[ת"פ 1851-02-12](http://www.nevo.co.il/case/5064295) באופן מצטבר למאסר, כך שסה"כ ירצה הנאשם חמישה עשר חודשי מאסר.
3. ששה חודשי מאסר על תנאי למשך שלוש שנים מיום שחרורו, שלא יעבור כל עבירת סמים.
4. אני מורה על חילוט סך של 3,270 ₪, אשר נתפסו ברשות הנאשם.
5. בנסיבות אלה לא מצאתי מקום להטיל על הנאשם קנס.

**זכות ערעור לבית המשפט המחוזי בתוך 45 יום.**

<#6#>

**ניתנה והודעה היום** כ"א אדר תשע"ה**,** 12/03/2015 **במעמד הנוכחים.**

|  |
| --- |
|  |
| **תרצה שחם קינן , שופטת** |

**ב"כ הנאשם:**

אבקש להחזיר לנאשם זוג אופניים חשמליים וכן מכשיר טלפון. במהלך החיפוש הרסו אנשי המשטרה את הספה בביתו של הנאשם. הדבר מצויין בדו"ח החיפוש, ואבקש שלא לחלט את הכסף, כדי שיקנה ספה חלופית.

**ב"כ המאשימה:**

אינני רואה לפי דו"ח החיפוש או בטופס המוצגים כי נתפסו אופניים. במידה ונתפסו אופניים וטלפון אין התנגדות להשיבם. מדובר בפל"א 407821/14. אינני מסכימה לטיעוניו של חברי בקשר לספה. אני מסכימה להחזיר את הטלפון.

<#7#>

**החלטה**

היה ונתפס על ידי אנשי המשטרה זוג אופניים חשמליים, הרי שבהסכמת ב"כ המאשימה יוחזרו לנאשם.

מכשיר הטלפון שנתפס אצל הנאשם יוחזר לו.

הסמים – להשמדה.

לא אוכל בשלב זה לדון בבקשתו של ב"כ הנאשם שלא לחלט את הסכום. החילוט מתבצע על פי סעיף [36 א'](http://www.nevo.co.il/law/4216/36a) [לפקודת הסמים](http://www.nevo.co.il/law/4216).

<#8#>

**5129371ניתנה והודעה היום כ"א אדר תשע"ה, 12/03/2015 במעמד הנוכחים.**

|  |
| --- |
| 54678313 |
| **תרצה שחם קינן , שופטת** |

תרצה שחם קינן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)