|  |  |  |
| --- | --- | --- |
| **בית משפט השלום בראשון לציון** | | |
| **ת"פ 55068-09-14 מדינת ישראל נ' אטדגי** |  | **16 אפריל 2015** |

|  |  |
| --- | --- |
|  | 55075-09-14 |

|  |  |
| --- | --- |
| **בפני כב' ה**שופט מנחם מזרחי | |
| **ה**מאשימה | מדינת ישראל | |
| **נגד** | | |
| **ה**נאשם | חן חיים אטדגי | |

<#2#>

נוכחים:

ב"כ המאשימה עו"ד דניאלה שדה

ב"כ הנאשם עו"ד סוכמי

הנאשם הובא ע"י שב"ס

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29)

**גזר דין**

הנאשם הורשע, לפי הודאתו בעבירה של סחר בסם מסוכן, בצוותא, עבירה לפי [סעיפים 13](http://www.nevo.co.il/law/4216/13) +[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש) התשל"ג – 1973 + [סעיף 29](http://www.nevo.co.il/law/70301/29) ל[חוק העונשין](http://www.nevo.co.il/law/70301), התשל"ז – 1977.

כתב האישום מגולל התרחשות שארעה בימים 6/8/14 ו 7/8/14, כאשר הנאשם נטל חלק פעיל, בעסק סמים, ניהל משא ומתן, לקראת הוצאתה אל לקוח, כמפורט בעובדות, עד שבסופו של יום בוצעה העסקה, שבמסגרתה הועברו 19.70 גרם נטו סם מסוכן מסוג קוקאין תמורת סכום הכסף המפורט בעובדות.

אני סבור, כי מתחם הענישה הנוהג לכתב האישום העומד בפני, נע בין 8-18 חודשי מאסר בפועל.

אני קובע את המתחם הנ"ל, לאור פסיקת בתי המשפט השונים, לאור האינטרס העומד אחר ביצוע עבירה, שהוא מניעת הפגיעה בשלום הציבור, בבריאותו, מניעת ההשפעה ההרסנית, הישירה והעקיפה שיש לסחר בסמים על החברה.

אפנה בעניין זה למתחמים, ולענישה שנקבעה בפסקי הדין הבאים: [רע"פ 126/15](http://www.nevo.co.il/case/18793360) חביף נגד מדינת ישראל (מיום 13/1/15), ל[ת"פ (מחוזי מרכז) 33394-06-13](http://www.nevo.co.il/case/7844512) מיום 7/9/14, עפ"ג ( מחוזי ב"ש) 39844-08—3 מדינת ישראל נגד אבו רקייק (26/12/13), ל[ע"פ 810/11](http://www.nevo.co.il/case/5727295) בורגרקר נגד מדינת ישראל (30/5/11), [ע"פ 3117/12](http://www.nevo.co.il/case/5583030) ארביב נגד מדינת ישראל (8/9/12), ע"פ 7317/3 חג'ב נגד מדינת ישראל (19/5/14), [רע"פ 189/15](http://www.nevo.co.il/case/19994719) כהן נגד מדינת ישראל (21/1/15) – הכל בהתאם לשינויים המחוייבים, ביחס לכל גזר דין.

אני שוקל לחומרה את הנתונים הבאים:

העובדה כי הנאשם היה חלק פעיל בעסקת סמים, שיצאה אל הפועל.

העובדה שמדובר בסם מסוכן מסוג קוקאין.

הסחר התבצע בכמות נכבדת – 19.70 גרם קוקאין.

אני שוקל לקולא את הנתונים הבאים:

למרות שהנאשם הורשע בעבירה של סחר בסמים, עיון קפדני בעובדות מלמד שהמהות הבסיסית, נוכח חלקו של הנאשם, הייתה כמעין תיווך. במה דברים אמורים: העובדות מתארות את השיחות שניהל הנאשם עם הסוכן, ההסכמה, שלפיה תמכר כמות הסם, העובדה שחלקו של הנאשם בעסקה, אשר יצאה אל הפועל היה 1,000 ₪ בלבד, ואילו ליאור אזרד, הוא זה שקיבל את מלוא הסכום – 10,000 ₪, העובדה כי מכתב האישום הוסרה קשירת הקשר של הנאשם עם אותו ליאור אזרד (עובדה 11), העובדה העשירית המתארת את חלקו הפעיל של ליאור אזרד, כמי שמעביר את הסם ומקבל את סכום הכסף.

אין להקל ראש בחלקו של הנאשם, חלק פעיל, בלעדיו לא הייתה יוצאת העסקה אל הפועל, ומבלי להקל ראש בכך שהורשע בעבירה של סחר, אם מרימים את המסך מעל העובדות שבכתב האישום, ניתן להבין שהנאשם ביצע עבירה של סחר בסמים, שהיא על גבול התיווך בין הסוכן, מכרו, לבין המוכר – ליאור אזרד.

סביר להניח, שהסוכן לא היה קונה אל הנאשם, אלמלא הייתה בניהם הכרות טובה, קודם לכן.

הנאשם בעל הרשעה קודמת אחת- תקיפת שוטר והפרעה לשוטר במילוי תפקידו. מדובר בהרשעה בעבירה משנת 2005 (במ/1)

הנאשם מעולם לא ריצה עונש מאסר בפועל.

ידוע הוא, שריצוי מאסר בפועל, למי שאינו רגיל בביתי הסוהר, מהווה עונש נכבד, וקשה הרבה יותר, מאילו היוצאים ובאים מבעד לכותלי בתי הסוהר.

כאשר בוחנים את חלקיהם של שני המעורבים הנוספים המוזכרים בכתב האישום – ליאור אזרד ושמעון כהן – ואת עונשיהם, מתקבלת התמונה הבאה:

ליאור אזרד, שכאמור, מתקבלת התמונה העובדתית כי הוא בעל העסקה, המוכר בפועל, שגרף את סכום המכר לכיסו, כתב האישום בעניינו שונה, הוא הפך להיות מסייע לעסקה בלבד, והמדינה הגיעה איתו להסדר טיעון שלפיו יוטלו עליו 10 חודשי מאסר בפועל, בגין כתב אישום זה, למרות עברו הפלילי, הפעלת מאסר על תנאי, הפקעת רישיון, אשר הוביל נאשם זה לגזר דין חמור יותר ([ת"פ 55178-09-14](http://www.nevo.co.il/case/18054784) – במ/3).

שמעון כהן, נדון בהסדר טיעון ל 8 חודשי מאסר בפועל. אומנם, כתב האישום בעניינו שונה וראו בעניין זה [ת"פ 54991-09-14](http://www.nevo.co.il/case/18054597) – במ/4.

הנאשם הודה במשפטו, ובכך חסך זמן שיפוטי יקר, ודיי אם אפנה לרשימת עדי התביעה הארוכה.

הנאשם הודה בחקירתו במשטרה- במ/5. סביר להניח, שמי שהודה בחקירתו במשטרה, מסר גם את שמותיהם של אחרים, יתקשה לשוב ולבצע עבריינות נוספת, בצוותא חדא, שכן האחרים, וודאי יודעים על הודיתו זו, ויירתעו מלשוב ולבצע יחד עמו עבריינות דומה.

הנאשם הביע בפניי צער ובושה מן המעשה, ביקש לשקם את חיו, שמעתי ממנו, וגם ראיתי בבמ/5, כי הוא עבד למחייתו, כנהג מונית, הוא בעל משפחה.

כאשר אני משקלל את הנתונים שפרטתי לעיל, נוכח חלקו המהותי של הנאשם בעסקה, אך העובדה כי לא הוא זה שגרף את הכסף בגינה, העובדה כי נעדר עבר פלילי מתחום הסמים, עונשו של ליאור אזרד, שחלקו מהותי הרבה יותר, וכן שאר הנתונים אני מגיע למסקנה, כי יש לגזור את עונשו של הנאשם באופן הנושק לרף התחתון של המתחם.

לאור כל האמור אני גוזר על הנאשם את העונשים הבאים:

א. 10 חודשי מאסר בפועל לריצוי יום מעצרו 11/9/14.

ב. 5 חודשי מאסר, שאותם לא ירצה הנאשם, אלא אם כן יעבור בתוך 3 שנים מיום שחרורו, עבירה בניגוד ל[פקודת הסמים המסוכנים](http://www.nevo.co.il/law/4216), שהיא מסוג פשע.

ג. 5,000 ₪ קנס או 60 ימי מאסר תמורתם, והקנס ישולם עד ליום 3/9/15.

ניתן בזאת צו להשמדת הסמים.

זכות ערעור לבית המשפט המחוזי תוך 45 ימים.

**מועדי ההוכחות שנקבעו לימים 7/5/15 13/5/15 19/5/15 בטלים- אין להביא את הנאשם לאותם מועדים.**

**5129371ניתנה והודעה היום כ"ז ניסן תשע"ה, 16/04/2015 במעמד הנוכחים.**

|  |
| --- |
| 54678313 |
| **מנחם מזרחי , שופט** |

הוקלד על ידי בתאל קשרי

מנחם מזרחי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)