|  |  |
| --- | --- |
| **בית משפט השלום בתל אביב - יפו** | |
| ת"פ 56389-09-14 מדינת ישראל נ' חיים חזיזה  ת"פ 68055-03-16 מדינת ישראל נ' חיים חזיזה  ת"פ 73270-01-19 מדינת ישראל נ' חיים חזיזה |  |

|  |  |  |
| --- | --- | --- |
| **לפני כבוד השופט איתי הרמלין** | | |
| **המאשימה** | **מדינת ישראל**  ע"י עו"ד אסף כרמונה ועו"ד רינת יצחקי |  |
|  | **נגד** | |
| **הנאשם** | **שלמה חיים חזיזה**  ע"י עו"ד ארי שמאי |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**גזר דין**

1. בתיק הראשון מבין שלושת התיקים שבפניי הורשע הנאשם לפי הודאתו בעבירה של תקיפה הגורמת חבלה ובעבירה של היזק לרכוש במזיד. זאת, בעקבות כך שביום 8.1.2014 לאחר חצות הלילה הגיע לתחנת מוניות ברמת גן הכניס את פלג גופו העליון דרך חלון התחנה וחבט במחשב ובטלפונים שהיו מונחים על השולחן ונפלו לארץ כתוצאה מן החבטה. אחר כך חבט הנאשם במראה שבכניסה לתחנה ושבר אותה (הנאשם נפצע בידו כתוצאה מכך). נהג בשם אליהו מעודה יצא מן התחנה בעקבות מעשיו של הנאשם. הנאשם היכה את מעודה באגרופים והוא נפל ארצה. כתוצאה ממעשיו של הנאשם נגרמו למעודה נפיחות וסימנים אדומים מתחת לעיניו. נהג נוסף בשם משה צמח ניגש לנאשם וניסה להורידו מעל מעודה. בתגובה שרט הנאשם את צמח בעינו ונשך אותו בחזהו. כתוצאה מכך נותר על חזהו של צמח סימן נשיכה. ככל הנראה עשה הנאשם מעשים אלה בהשפעת אלכוהול. מעשים אלה פגעו בזכותם של נהגי המוניות המותקפים לשלמות הגוף ולחיים שלווים ובזכות הקניין של בעלי תחנת המוניות. פגיעות אלה היו קלות יחסית.

2. בשל ניסיונותיו להתחמק משוטרים בחודשים ינואר ופברואר 2014 הורשע הנאשם בשתי עבירות של הפרעה לשוטר במילוי תפקידו. באחת הפעמים הגיע שוטר לדירת הנאשם על מנת לערוך בה חיפוש והנאשם סירב להגיע לדירה בזמן החיפוש. בפעם השנייה מסר פרטים של אדם אחר לשוטרת שביקשה ממנו להזדהות. מעשים אלה עמדו בניגוד לחובה לציית לחוק ולשתף פעולה עם גורמי האכיפה.

3. לבקשת הנאשם צורפו לתיק זה שני תיקים נוספים שעניינם עבירות סמים. לתיקים אלה שאינם קשורים כלל לתיק זה, אתייחס בהמשך גזר הדין.

4. התביעה טענה שמתחם העונש ההולם לעבירות שבגינן הורשע הנאשם בתיק ראשון זה נע בין 6 ל-18 חודשי מאסר בפועל. לעומתה טען הסניגור שמתחם העונש ההולם מתחיל במאסר על תנאי.

5. לתמיכה בטענתה בקשר למתחם העונש ההולם בתיק הראשון הפנתה התביעה למספר פסק דין שאת הרלבנטיים שביניהם אפרט להלן. ב[רע"פ 10017/17](http://www.nevo.co.il/case/23507626) **אליהו מתן נ' מדינת ישראל** (2018) נדון מקרה של מי שהורשע בתקיפה הגורמת חבלה - תקיפה חמורה יותר מאשר בענייננו שהביאה לתוצאות דומות לאלו שנגרמו בתיק שבפניי. בבית משפט השלום נקבע כי מתחם העונש ההולם במקרה שכזה נע בין מספר חודשי מאסר שניתן לרצות בעבודות שירות ל-10 חודשי מאסר בפועל, ונגזר עונש של 3 חודשי מאסר בפועל. ערעור ובקשת רשות ערעור נדחו. ב[ע"פ (ירושלים) 38408-12-17](http://www.nevo.co.il/case/23421583) **דוד ברודי נ' מדינת ישראל** (2018) נדון עניינו של מי שתקף ללא כל התגרות נהג אוטובוס וגרם לו חבלות דומות לאלה שגרם הנאשם בתיק שבפניי. בית משפט השלום קבע כי מתחם העונש ההולם נע בין מאסר בפועל קצר שניתן לרצות בעבודות שירות ל-12 חודשי מאסר בפועל, וגזר על הנאשם חודשיים מאסר בפועל. גזר הדין אושר בערעור. ב[עפ"ג (חיפה) 53423-01-18](http://www.nevo.co.il/case/23573370) **עבד נסאר נ' מדינת ישראל** (2018) נדון עניינו של מי שתקף באופן חמור יותר מאשר בתיק שבפניי אדם שהיה מוכר לו וגרם לו לאבדן הכרה ולחבלות חמורות יותר מאשר אלו שגרם הנאשם. בית משפט השלום קבע כי מתחם העונש ההולם הוא בין חודשיים מאסר בפועל ל-12 חודשים מאסר בפועל וגזר על הנאשם 4 חודשי מאסר בפועל. ערעור שהוגש לבית המשפט המחוזי נדחה.

6. אני מוצא כי הפסיקה שאליה הפנתה התביעה מבטאת נכון את רמת הענישה הנוהגת. לפיכך, ועל בסיס טיבם המדויק של המעשים שעשה הנאשם ומידת פגיעתם בערכים המוגנים על ידי החוק, אני קובע כי מתחם העונש ההולם בגין העבירות שביצע הנאשם בתחנת המוניות (שאותן יש לראות כאירוע אחד) נע בין תקופת מאסר בפועל קצרה שניתן לרצות בעבודות שירות ל-12 חודשי מאסר בפועל. מתחם העונש ההולם בגין העבירות של הפרעה לשוטר (שהם אירועים נפרדים שהצדדים כלל לא התייחסו אליהם) נע בין עונש של קנס לתקופת מאסר קצרה מאד.

7. בתיק שני, שצורף לתיק הראשון לבקשת הנאשם, הורשע הנאשם לפי הודאתו בכך שביום 2.9.2016 ולמחרת היום מכר סם מסוכן מסוג AMB 5f המכונה "נייס גאי" תמורת 100 ₪ בכל אחת מן הפעמים (הכינוי "נייס גאי" מתייחס לשורה ארוכה של תרכובות כימיות שונות). כמו כן, ביום 3.9.2019 נתפס הנאשם כשברשותו 13 שקיות ובהן סם מסוכן מאותו סוג. במעשיו פגע הנאשם במאבקה של המדינה בשימוש בחומרים משני תודעה.

8. בתיק שני זה הודה הנאשם במסגרת הסדר טיעון עם פרקליטות מחוז מרכז שבהתאם לו עתרה התביעה לגזור על הנאשם עונש של 3 חודשי מאסר בפועל ואילו הסניגור טען שיש להסתפק במאסר על תנאי. הפרקליטות לא נימקה את הסכמתה לענישה המקלה יחסית שלה הסכימה והוצגה בבית משפט אחר. הסניגור הסביר את הסכמת הפרקליטות לענישה מקלה בכך שהתרכובת הספציפית שאותה החזיק ומכר הנאשם הוכנסה לרשימת הסמים המסוכנים זמן קצר מאד לפי שהנאשם עבר את העבירות.

9. הצדדים לא התייחסו לרמת הענישה הנוהגת לעבירות שבהן הורשע הנאשם בתיק שני זה. יתכן שהסיבה לכך היא שהעונש שלו עתרה התביעה בגין תיק זה נופל מרמת הענישה המקובלת בעבירות מעין אלה. נראה כי גם בהתחשב בנסיבה שאותה ציין הסניגור שלפיה הנאשם עבר את העבירה סמוך מאד למועד שבו הוכנסה התרכובת הרלבנטית ל[פקודת הסמים המסוכנים](http://www.nevo.co.il/law/4216), הרי שהעונש שלו עתרה התביעה בגין תיק זה נמצא בתחתית מתחם העונש ההולם לעבירות שבהן הודה והורשע בתיק שני זה.

10. בתיק שלישי, שצורף אף הוא לבקשת הנאשם, הודה והורשע הנאשם בכך שב-24.2.2017 החזיק במכוניתו 5.1 גרם קנביס בתוך שתי שקיות וכן בסיגריה ובה חשיש.

11. בהתחשב בנסיבות ביצוע העבירה ובראשן סוג הסם שבו מדובר וכמותו, בהתחשב בשינוי החקיקה מן העת האחרונה שקבע כי החזקת קנביס לשימוש עצמי בנסיבות מסוימות תהווה עבירת קנס ובהתחשב ברמת הענישה הנוהגת, אני קובע כי מתחם העונש ההולם לעבירה שבה הורשע בתיק שלישי זה נע בין קנס למאסר על תנאי.

12. הנאשם בן 25. מגיליון הרישום הפלילי שהגישה התביעה עולה כי לחובתו ארבע הרשעות קודמות – מתוכן אחת כבגיר בהחזקת סם לצריכה עצמית ושלוש בבית המשפט לנוער ובהן הרשעה בעבירה של תקיפה הגורמת חבלה של ממש שבגינה נדון בשנת 2011 ל-10 חודשי מאסר בפועל. זאת, לאחר שתי הרשעות קודמות שבגינן נדון לעונשי מאסר.

13. הנאשם וסניגורו פירטו בפני את נסיבותיו האישיות הקשות ביותר של הנאשם שלא זכה לגדול בּקִרְבּה של משפחה חמה ותומכת, אלא נשלח על רקע בעיות התנהגות לפנימייה למשך חמש שנים כבר כשהיה בן שבע וחצי.

14. הטיפול בתיק זה התמשך בין היתר בשל מספר בקשות דחייה של שירות המבחן שהגיש מספר תסקירים בעניינו של הנאשם. בתסקיר שהוגש ב-31.12.2018, ציין שירות המבחן כי הנאשם הוא צעיר עם נטייה להתנהגות אימפולסיבית ובעייתית וקושי לווסת את כעסיו שנהג להשתמש בחומרים פסיכואקטיביים. מן התסקיר עלה כי מחודש מאי 2018 ועד מועד הגשת התסקיר השתלב הנאשם בטיפול ביחידה למניעת התמכרויות בבני ברק. במסגרת טיפול זה הוא השתתף בשיחות פרטניות, מסר דגימות שתן (שנמצאו נקיות) ואף השתתף בקבוצה ללימוד אנגלית. אנשי היחידה למניעת התמכרויות שיתפו את שירות המבחן בהתרשמותם הטובה מהירתמותו של הנאשם לטיפול. שיתוף הפעולה של הנאשם עם שירות המבחן עצמו היה מוגבל יותר. שירות המבחן היה מעוניין בכך שהנאשם ימשיך בטיפול ביחידה לטיפול בהתמכרויות ובהמשך ישולב בטיפול לשליטה בכעסים. הטיפול צפוי היה לדעת שירות המבחן להפחית את הסיכון להישנות התנהגות דומה מצדו של הנאשם. שירות המבחן המליץ שאגזור על הנאשם עונש מאסר שירוצה בעבודות שירות וכן שיוצא בעניינו צו מבחן למשך שנה. במשך הזמן הדרדר שיתוף הפעולה של הנאשם עם שירות המבחן ועם היחידה למניעת התמכרויות (כמו גם עם בית המשפט), ובתסקיר מיום 4.9.2019 זנח שירות המבחן את ההמלצה הטיפולית והותיר על כנה את ההמלצה להטלת עונש של עבודות שירות, שלפי הערכתו יבהיר ויחדד לנאשם את חומרת מעשיו ואת השלכותיהם.

15. התביעה סבורה כי יש מקום לגזור על הנאשם עונש של 8 חודשי מאסר בפועל בגין התיק הראשון, 3 חודשי מאסר בפועל בגין התיק השני וחודש בגין התיק השלישי – ובסך הכל שנה מאסר בפועל. הסניגור לעומת זאת, סבר כי בגין שלושת התיקים יחד יש לגזור על הנאשם עונש של שירות לתועלת הציבור או לכל היותר "עבודות שירות ברף הנמוך".

16. בהתחשב בעברו הפלילי של הנאשם, בחלוף הזמן מאז ביצוע העבירות, בנסיבות חייו הקשות ביותר של הנאשם מילדות, ובהירתמותו החלקית של הנאשם לטיפול, אני מוצא מקום לגזור על הנאשם עונשים הנמצאים בחלק התחתון של מתחם העונש ההולם, אך לא בקצה התחתון ממש. בגין העבירות בתחנת המוניות – 4 חודשי מאסר בפועל. בגין העבירות שקשורות בניסיונו להתחמק מן השוטרים – מאסר על תנאי. בגין העבירות בסם "נייס גאי" – 3 חודשי מאסר בפועל (עונש שנמצא בתחתית מתחם העונש ההולם, אך תואם את עתירת התביעה) בתוספת קנס, ובגין העבירות בתיק שעניינו החזקת קנביס – מאסר על תנאי. הואיל ואין קשר בין האירועים השונים העונשים יצטברו זה לזה.

17. לפיכך, אני גוזר על הנאשם בגין כלל העבירות והתיקים את העונשים הבאים:

א. 7 חודשים מאסר בפועל שירוצו בדרך של עבודת שירות במקום ובתנאים שקבע הממונה על עבודות שירות. הנאשם יתייצב לתחילת ריצוי עונשו ביום 1.1.2020 בשעה 8:00 ביחידת עבודות השירות במפקדת פיקוד המרכז של שב"ס ברמלה.

ב. 4 חודשים מאסר על תנאי למשך 3 שנים שלא ישוב ויעבור עבירות אלימות.

ג. 6 חודשים מאסר על תנאי לשלוש שנים שלא ישוב ויעבור עבירה לפי [פקודת הסמים המסוכנים](http://www.nevo.co.il/law/4216) למעט עבירה של החזקת סם לשימוש עצמי.

ד. חודש מאסר על תנאי למשך 3 שנים שלא ישוב ויעבור עבירה של החזקת סם לצריכה עצמית.

ה. קנס בסך 2,000 ₪. שישולם עד ליום 1.3.2019. מסכום הקנס יש לקזז כל סכום שהופקד במסגרת צו הבאה.

12. אני מחייב את הנאשם בתשלום פיצוי בסך 1,000 ₪ לכל אחד מן המתלוננים בתיק הראשון (אליהו מעודה ומשה צמח). הפיצוי יופקד בקופת בית המשפט עד ליום 1.3.2020.

בהתאם להסכמת הצדדים אני מכריז על הנאשם כסוחר סמים ומורה על חילוט הכסף שנתפס ממנו ב[ת"פ 68055-03-16](http://www.nevo.co.il/case/21071669). אני מורה על השמדת הסמים שנתפסו בתיקים השונים.

המזכירות תשלח גזר דין זה לממונה על עבודות שירות.

זכות ערעור בתוך 45 יום לבית המשפט המחוזי.

5129371

54678313ניתן היום, 8 בדצמבר 2019, בנוכחות הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

איתי הרמלין 54678313-/

נוסח מסמך זה כפוף לשינויי ניסוח ועריכה