|  |  |  |
| --- | --- | --- |
| **בתי המשפט** | | |
| **בית משפט השלום קריית גת** |  | **ת"פ 37009-12-14**  **25 אוקטובר 2015** |
| **בפני: כב' השופטת בכירה רובין לביא** |

|  |  |  |  |  |
| --- | --- | --- | --- | --- |
| **בעניין:** | **מדינת ישראל** | | | |
|  |  | **המאשימה** | |
| **נ ג ד** | | | |
|  | אדיב אבו בקרת.ז.301873543 | |  |
|  |  | | **הנאשם** |

**נוכחים:**

ב"כ המאשימה עו"ד – יוליה מינביץ

הנאשם - בעצמו ובא כוחו עו"ד – פצ'בסקי

<#1#>

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**גזר דין**

הנאשם הודה והורשע במסגרת הסדר טיעון בתיקון מהותי בכתב האישום, בכך שב- 14.12.14, בשעה 12:00 סמוך לכניסה למכללת ספיר בשדרות, פגש בשוטר סרגיי גוטליב, וביצע עסקת סמים בתוך מיגונית של פיקוד העורף, הוציא גרב שבה הסתיר סם מסוכן מסוג חשיש ומכר לשוטר חשיש במשקל נטו של 82.6 גרם עטוף בניילון, תוך שאומר לו "אחי אין מה לבדוק אצלי, מעל הכל זה האיכות, זה חומר טוב, אתה תהנה". השוטר עצר אותו בטרם העביר לידיו התמורה המוסכמת בסך של 2,200 ₪.

הנאשם יליד 1988, לחובתו רישום פלילי מבית משפט לנוער בעבירות של התפרצות לרכב, גניבה מרכב, התפרצות נוספת לרכב, בגינן בית משפט נמנע מלהרשיעו והסתפק בהתחייבות ופיצוי. באותו ענין היה מדובר בעבירות שנעברו באפריל 2005. ב- 17.4.13 הורשע ונגזר דינו בגין גניבה והונאה בכרטיס חיוב, עבירות שנעברו ב- 20.11.09, ובית משפט הסתפק במאסרים מותנים, קנס נמוך, התחייבות ופיצוי.

בהתאם להסדר נתקבל בעניינו תסקיר, ממנו עולה שהוא בן 27, רווק, עובד במסעדה. לפני כן עבד באופן מזדמן בעסק משפחתי של אירוח. הוא השלים 12 שנות לימוד, בעל תעודת בגרות חלקית. עקב צנעת הפרט לא תפורטנה נסיבות חייו בילדות.

הנאשם הושם בצו פיקוח מעצרים בקבוצה טפולית, חש נתרם מהקבוצה. הגיע לכל המפגשים והשתתף באופן יעיל. לפני כ-3 שנים החל להשתמש בחשיש, אך מאז נעצר הפסיק, מסר בדיקות שתן נקיות. לדבריו, מדובר במכירת סם שנועד למימון מנתו. הוא הביע צער וחרטה וטען שהוא מבין את חומרת המעשים וההשלכות וכי מדובר בבחירות שגויות, בלתי מקדמות. שירות המבחן התרשמו כי הוא נגרר, מושפע בקלות ובעל נטיה לרצות את האחר, לעיתים במחיר אישי כבד. הוא בעל יכולת נמוכה לבחון השלכות שבחירותיו על עתידו, מתקשה לווסת דחפים, אך מצליח להפיק תועלת מטפול קבוצתי והחל לבחון ולהבין השלכות מעשיו על הסביבה ועליו. הוא מבטא מוטיבציה לערוך שינוי.

לאור גילו הצעיר ושיתוף הפעולה בהליך הטפולי ממליצים על צו מבחן . לצד הענישה השיקומית, בשל עברו הקודם, הם מתרשמים כי יש צורך בעונש מוחשי שיהווה גורם מרתיע ולכן ממליצים על מאסר בעבודות שירות יחד עם מאסר מותנה וקנס כספי. הם סבורים כי עונש מאסר בכלא יחשוף אותו לחברה שולית ויהווה גורם מסוכן ומדרדר.

בהתאם נתקבלה חוות דעת ממונה שמצאו כשיר לשאת מאסר בעבודות שירות.

התביעה עומדת על עתירתה למאסר וטוענת למתחם הנע בין 6 ל- 12 חודשים ובשל עברו, עותרת ל- 8 – 9 חודשי מאסר בכלא.

התביעה מפנה ל[רע"פ 7275/11](http://www.nevo.co.il/case/5600751) בעניינו של סלמן נסר, באותו ענין בית משפט שלום נמנע ממאסר לחלוטין, בית משפט קיבל ערעור וגזר הדין ל- 5 חודשי מאסר בעבודות שירות ועונש מרתיע, מבלי למצות את הדין ובקשה לבית משפט עליון נדחתה, אף שגם שם היה מדובר בסוכן, לא היה מדובר בעסקה אחת, אלא בנהג מונית שיחסו לו מספר עבירות של סחר בסם מסוכן בהזדמנויות שונות.

הסניגור מצידו מבקש להימנע לחלוטין ממאסר שיהיה בו לפגוע במקום תעסוקה קבוע בו החל לעבוד הנאשם ומבקש במקום זאת עבודות של"צ בהיקף גדול.

הסניגור מפנה למספר פסקי דין של בתי משפט שלום וכן של בי ת משפט מחוזי מרכז. בחלקן בית משפט נמנע מהרשעה, בחלקן הסתפק במאסר בעבודות שירות. ע"פ 53414-11-12 מדינת ישראל נ' סטניסלב אסבייאן, הנאשם נדון בגין החזקת חשיש לצריכה עצמית, גידול קנבוס וסחר בחשיש ונמנע מלהרשיעו, תוך שמסתפק בצו מבחן וצו של"צ. המדינה הגישה ערעור בגין אי ההרשעה. בית משפט מחוזי ציין כי לא קיימות נסיבות המצדיקות הימנעות מהרשעה וכי במקרה זה יש להעדיף את האינטרס הציבורי של הוקעתן של העבירות והרתעה מביצוען על פני נסיבות אישיות שלא יהיו חריגות ולמרות שהרשיעו, הסתפק במאסר מותנה יחד עם צו של"צ.

במקרה שבפני כאמור מדובר במי שלחובתו הרשעה קודמת וכן רישום פלילי מבית משפט לנוער, אולם מדובר בעבירות שנעברו לפני מספר שנים, שאינם מאותו סוג.

הערך החברתי המוגן במקרה שלפניי, הינו החובה להגן על בריאותו ושלומו הפיסי והנפשי של הציבור, והצורך למנוע הפגיעה והנזק לחברה, שנגרמים מהתופעה הקשה של ההתמכרות לחומרים פסיכואקטיביים, משני תודעה. הנזק נגרם גם במעשי עבירה , הנלווים לעבירה זו ונובעים מהצורך להשביע הרעב הבלתי נדלה לסמים . הסכנה הנשקפת לכן ממי שמהווה חוליה בשרשרת הפצת הסמים , ידועה, ולא בכדי קבע המחוקק בצד העבירה מאסר לתקופה ארוכה.

המתחם העונשי ההולם למי שסוחר בסם מסוכן או מחזיק בו למטרת סחר הינו עונש מאסר בפועל לתקופה שבין 6 חודשים ל-18 חודשים .

המחוקק לא הבחין בעונש, בין סוגי הסם או כמויות הסם ,ובתי המשפט נוהגים להחמיר ככל שהכמות גדולה יותר ומעשי הסחר רבים יותר, כשגם לעברו ניתן שיקול של ממש.

כאמור, התיקון מאפשר לביהמ"ש לחרוג מן העונש ההולם בשל שיקולי שיקום אולם אם מדובר בעבירה בעלת חומרה יתרה, יעשה כן אך ורק בנסיבות מיוחדות ויוצאות דופן.

בכל מקרה גם התביעה לא חולקת על כך שמתחם המינימום במקרה שבפני הוא 6 חודשים, אלא שכאמור סבורה שיש לגזור הדין בתוך המתחם בשל עברו, אולם בהתחשב בתסקיר והמלצת שירות המבחן, מצאתי כי בהחלט התקיימו שיקולים שיקומיים המצדיקים הפחתה ממתחם המינימום.

כאמור, שירות המבחן ממליצים על צו מבחן כדי להמשיך בהליך הטפולי.

בנסיבות אלה, לא ברור מדוע התובעת סבורה שלא קיימים שיקולים שיקומיים טיפוליים במקרה שבפני. מאידך גיסא, לא ניתן להימנע ממאסר בעבודות שירות, על אחת כמה וכמה כשגם שירות המבחן סבורים שזה העונש הראוי המציב גבולות לנאשם.

מדובר כאמור באדם שנגרר אחרי אחרים. במצבים מסוימים קיימת אפשרות שישוב לסורו.

לאור האמור, אני גוזרת על הנאשם עונשים כדלקמן:

1. מאסר בפועל לתקופה של 5 חודשים, בניכוי התקופה שהיה עצור. יתרת המאסר ישא בעבודות שירות במעש בבאר שבע, וזאת 5 ימים בשבוע, 8.5 שעות יומיות, בעבודות אחזקה וסיוע, מנהלה ושירותים בפיקוח מלול אריה.

תחילת המאסר מיום 4.1.16 ועליו להתייצב בשעה 08:00 במועד זה בפני המפקח על עבודות השירות לצורך קליטה והצבה במפקדת גוש דרום ב"ש, ליד כלא ב"ש, (אוטובוס אגד מתחנה מרכזית בב"ש קו 46).

על הנאשם לדווח לממונה על עבודות השירות בשב"ס אודות כל שינוי בכתובתו ובפרטיו.

כמו כן, מוסבר לו כי עליו לעמוד בתנאי הפיקוח וביקורות הפתע וכי כל הפרה תביא להפסקה מנהלית של העבודות ולנשיאה בעונש בין כותלי הכלא.

2. אני מטילה על הנאשם 10 חודשי מאסר על תנאי למשך 3 שנים והתנאי הוא שלא יעבור עבירה מסוג פשע על [פקודת הסמים המסוכנים](http://www.nevo.co.il/law/4216).

3. קנס בסך 1,500 ₪, או 30 ימי מאסר תמורתו.

הקנס ישולם ב- 5 תשלומים שווים ורצופים החל מה- 10.11.15.

אם לא ישלם אחד מן התשלומים במועד יעמוד כל הסכום לפרעון מיידי.

4. הנאשם יחתום על התחייבות בסך 10,000 ₪ להימנע מביצוע עבירה מסוג פשע על [פקודת הסמים המסוכנים](http://www.nevo.co.il/law/4216) במשך 3 שנים מהיום.

אם לא יחתום על ההתחייבות, יאסר למשך 90 ימים.

5. הנאשם ימצא בפיקוח שירות המבחן למשך שנה מהיום.

לצורך זאת עליו לחתום על צו מבחן.

מוסבר לנאשם כי אם לא יעמוד בתנאי הצו, ניתן יהיה להפקיעו ולגזור דינו לרכיבי ענישה נוספים.

**זכות ערעור תוך 45 יום מהיום. <#5#>**

**ניתנה והודעה היום** י"ב חשוון תשע"ו**,** 25/10/2015 **במעמד הנוכחים.**

|  |
| --- |
|  |
| **רובין לביא , שופטת בכירה** |

**<#4#>**

**החלטה**

הסמים יושמדו.

הפקדון יושב למפקיד.

<#6#>

**ניתנה והודעה היום י"ב חשוון תשע"ו, 25/10/2015 במעמד הנוכחים.**

|  |
| --- |
|  |
| **רובין לביא , שופטת בכירה** |

5129371

54678313

רובין לביא 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)