

|  |  |
| --- | --- |
| **בית משפט השלום בירושלים** | |
| **ת"פ 15427-02-15 מדינת ישראל נ' מזרחי**  **ת"פ 28615-12-14 מדינת ישראל נ' שלוש** | **15 מרץ 2017** |
| **בפני כב' השופט יצחק שמעוני** |  |

|  |  |  |  |  |
| --- | --- | --- | --- | --- |
|  |  |  |  | |
| בעניין: |  |  | **מדינת ישראל ע"י ענף תביעות מחוז ירושלים** |  |
|  |  |  |  | **המאשימה** |
|  |  |  | **נגד** | |
|  |  |  | **בר מזרחי -שלוש** |  |
|  |  |  | **ע"י ב"כ עוה"ד חגית רוזנברג** | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

**האישומים והסדר הטיעון**

1. הנאשם הורשע על יסוד הודאתו בביצוע עבירות איומים והחזקת סם לצריכה עצמית בגין שני כתבי אישום שהוגשו נגדו, במסגרת הסדר טיעון.

על פי כתב האישום ב[**ת"פ 15427-02-15**](http://www.nevo.co.il/case/20012534), ביום 12/11/13 החזיק הנאשם סם מסוג חשיש במשקל 4.15 גרם נטו וכן סם מסוג קנבוס במשקל 0.21 גרם נטו.

על פי כתב האישום ב[**ת"פ 28615-12-14**](http://www.nevo.co.il/case/18731211), ביום 12/10/14 בשעה 2:50 במהלך חקירת הנאשם על ידי שוטר במשטרת מוריה, אמר הנאשם לשוטר: **"אני אגמור אותם בכמה מכות"**, תוך שהוא מניף את ידו הימנית באוויר והאגרוף מכווץ בתנועה של תקיפה. בהמשך, ביקש השוטר מהנאשם להירגע, אז אמר הנאשם לשוטר: **"כל השוטרים על הזין שלי והמשטרה על הזין שלי"**, תוך שהוא דופק באמצעות ידו על שולחם שעמד בחדר החקירות. בכך עבר עבירת איומים.

כחלק מהסדר הטיעון, הודיעה המאשימה ביום 6.1.16 כי בכפוף לתסקיר חיובי אשר כולל לקיחת אחריות, ניקיון מסמים ואי פתיחת תיקים חדשים מאותו מועד, תסכים להארכת התנאי ב[ת"פ 39128-01-14](http://www.nevo.co.il/case/11258985), בנוסף למאסר על תנאי לפי [פקודת הסמים המסוכנים](http://www.nevo.co.il/law/4216) וצו שירות לתועלת הציבור ופסילה על תנאי.

**תסקיר שירות המבחן**

2. מן התסקיר הראשון מיום 3.11.16, עולה כי הנאשם רווק בן 25 שנה, מתגורר בבית אמו ועובד כמחסנאי ובמחשוב בבית החולים הדסה עין כרם מזה כ-6שנים.

הוריו לא נישאו מעולם ולפני כעשור נפרדו דרכיהם. אביו של הנאשם היה מעורב בפלילים וריצה בעברו עונשי מאסר, וכיום הוא מתגורר בבית אחותו ומתמודד עם מחלת הסרטן.

אמו עובדת כמנהלת מחלקת עובדי משק בבית החולים הדסה עין כרם ולאורך השנים עשתה מאמצים להציב גבולות לילדיה ולחזק צדדים נורמטיביים באישיותם.

אחיו בן 28 שנים, מרצה כיום עונש מאסר בגין עבירת פריצה.

בתסקיר צוין כי לאורך חייו התמודד הנאשם עם חוסר יציבות במבנה המשפחתי, במסגרות הלימוד ובמקום מגוריו. הוא סיים 12 שנות לימוד עם בגרות חלקית ולאחר שירות צבאי בן 3 חודשים כנהג סיור בחיל האוויר, שוחרר על רקע נפקדות ושירות המבחן העריך כי ברקע לכך עומד קושי להתמודד עם מאפייני המסגרת הצבאית.

בחמש השנים האחרונות שומר הנאשם על יציבות תעסוקתית וניכר כי הדבר גורם לו תחושת העצמה אישית, עם זאת הנאשם מתקשה לבחון את קשייו האחרים ונוטה לטשטשם.

לנאשם 2 הרשעות קודמות בתחום התעבורה ובפלילים (ר' פירוט להלן) ולחובתו מאסר מותנה בר הפעלה בתיקים שבפניי.

בתסקיר זה דיווחה קצינת המבחן כי הנאשם מתקשה לקבל על עצמו אחריות לביצוע העבירות ולוקח אחריות באופן מילולי בלבד.

בתסקירו מיום 18/1/17 מציין שירות המבחן את התרשמותו לפיה ההליך המשפטי מהווה "מנוף" להשתלבותו בטיפול וכי הנאשם החל ליטול חלק בסדנת "חוק ומשפט" באופן חיובי ופעיל.

עוד נמסר כי בדיקה לאיתור שרידי סם שנערכה לנאשם נמצאה תקינה.

3. בתסקיר משלים מיום 12.3.17 מדווחת קצינת המבחן כי הנאשם ממשיך ומשתתף בסדנת "חוק ומשפט" באופן פעיל ומשקיע מאמצים רבים להתגבר על קשיים אישיים המקשים על השתתפותו.

מתסקיר זה עולה, כי הנאשם קיבל אחריות על ביצוע העבירות. הוא מסר כי התנהגותו נבעה ממניפולציות שערכו השוטרים במהלך החקירה, אך ציין כי התבגר וכיום הוא מבין שהתנהגותו הייתה מוטעית ולא שקולה.

בדיקות שמסר לאיתור סמים, נמצאו נקיות והנאשם הביע רצונו לנהל אורח חיים תקין.

לבסוף, המליצה קצינת המבחן להאריך את המאסר על תנאי התלוי ועומד נגד הנאשם, נוכח התמדתו בעבודתו בבית החולים הדסה במשך 6 שנים, השתלבותו החיובית בטיפול וגילו הצעיר.

קצינת המבחן הודיעה כי הנאשם סיים ביצוע צו של"צ במסגרת [ת"פ 39128-01-14](http://www.nevo.co.il/case/11258985), והמליצה להשית על הנאשם צו מבחן למשך שנה וצו של"צ בהיקף 100 שעות, שיאפשרו שמירה על שגרת חייו של הנאשם.

במידה ותתקבל המלצתה, המליצה קצינת המבחן על ביצוע צו השל"צ בעבודות אחזקה וסיוע ב"בית רחל" ובמתנ"ס "פיליפ לאון" במסגרת המינהל הקהילתי "יובלים", תוך שהנאשם ימשיך וישתתף בסדנת "חוק ומשפט" וימסור בדיקות לאיתור סם.

**העונש המתאים**

4. בדיון שהתקיים היום לאחר שהוגש התסקיר המשלים הודיעו ב"כ הצדדים כי הגיעו לידי הסכמה לעניין העונש לפיה יוארך מאסר על תנאי ב-[ת.פ. 39128-01-14](http://www.nevo.co.il/case/11258985), ובנוסף יוטל על הנאשם עונש של ביצוע 100 שעות של"צ בהתאם לתסקיר, צו מבחן ופסילה על תנאי.

5. לאחר עיון בתסקירי שירות המבחן כפי שפורטו לעיל, לאחר שמיעת טיעוני ב"כ הצדדים, אני מכבד את הסדר הטיעון וגוזר על הנאשם את העונשים הבאים:

א. מוארך מאסר על תנאי ב[ת.פ. 39128-01-14](http://www.nevo.co.il/case/11258985) בו נגזר על הנאשם תנאי למשך 3 חודשים והוא מוארך למשך שנתיים נוספות מהיום.

ב הנאשם יבצע שירות לתועלת הציבור בהיקף של 100 שעות בבית רחל מתנ"ס פיליפ ליאון בירושלים. הנאשם מצווה להיות בקשר עם שירות המבחן.

ג. ניתן צו מבחן למשך שנה מהיום. שירות המבחן ידווח לביהמ"ש על התנהגות חריגה של הנאשם בתקופת המבחן.

ד. פסילת רישיון על תנאי למשך 3 חודשים, והתנאי הוא שבמשך שנתיים מהיום לא יעבור הנאשם על כל עבירה לפי [פקודת הסמים המסוכנים](http://www.nevo.co.il/law/4216).

ה. אני מורה על השמדת הסם.

ו. **העתק יישלח לשירות המבחן.**

**זכות ערעור לביהמ"ש המחוזי בתוך 45 יום מהיום.**

5129371

54678313ניתן היום, י"ז אדר תשע"ז,15 מרץ 2017

יצחק שמעוני 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)