|  |  |  |
| --- | --- | --- |
| **בית משפט השלום בעכו** | | |
| **ת"פ 22567-02-15 מדינת ישראל נ' קוגן** |  | **26 ספטמבר 2016** |

|  |  |
| --- | --- |
| **לפני כבוד ה**שופטת ג'ני טנוס | |
| **המאשימה** | מדינת ישראל | |
| **נגד** | | |
| **הנאשם** | גנאדי קוגן | |

<#2#>

נוכחים:

ב"כ המאשימה - עו"ד סמוכה

הנאשם – נוכח

הסניגורית – עו"ד פטמה אבו עסבה ממשרדו של סאהר פאר, ס. ציבורית

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

**גזר דין**

הנאשם הורשע עפ"י הודאתו בעבירה בהחזקת סמים לצריכה עצמית, עבירה לפי [סעיף 7(א)+(ג)](http://www.nevo.co.il/law/4216/7.a.;7.c) סיפא ל[פקודת הסמים המסוכנים](http://www.nevo.co.il/law/4216).

עפ"י עובדות כתב האישום, ביום 28.1.14 בסמוך לקניון עזריאלי בעכו, נמצא הנאשם מחזיק בסם מסוכן מסוג קוקאין במשקל 0.5129 ג' נטו לצריכתו העצמית ומבלי שהיה בידיו היתר לכך.

בעניינו של הנאשם הוגשו שני תסקירים מטעם שירות המבחן אשר סקרו את נסיבותיו האישיות של הנאשם ונסיבות ביצוע העבירה.

לנאשם הוצע לשלבו בהליך טיפולי לגמילה מסמים, אך הוא סירב לכך וטען להעדר נזקקות טיפולית משום שהפסיק להשתמש בסמים בכוחות עצמו. בנסיבות אלו, נמנע שירות המבחן ממתן המלצה טיפולית או כל המלצה אחרת בעניינו.

הצדדים טענו לעונש כמפורט לעיל.

העבירה בה הורשע הנאשם ניצבת במרכז הקונצנזוס לגבי עבירות שיש לנקוט לגביהן את מירב האמצעים כדי למגר את תופעת השימוש בסמים מסוכנים. כידוע, בעבירות הסמים המסוכנים השלכות הרסניות על שלומה, ביטחונה ובריאותה של החברה בכללותה, וכבר נאמר כי הסמים משחיתים כל חלקה טובה בחברה.

במסגרת העבירות הקשורות בביצוע העבירה, אני לוקחת בחשבון את סוג הסם, שאינו נמנה על הסמים הקלים, ומנגד את כמות הסם הקטנה יחסית אשר שימשה את הנאשם לצריכתו העצמית.

טווח הענישה הנהוג בעבירות סמים לצריכה עצמית הוא רחב ותלוי, בין השאר, בכמות וסוג הסם, ולעניין זה מקובלת עליי עמדת ב"כ המאשימה כי מתחם העונש ההולם נע בין מאסר על תנאי לבין מספר חודשי מאסר בפועל שיכול וירוצו בעבודות שירות.

במסגרת הנסיבות שאינן קשורות בביצוע העבירה אני לוקחת בחשבון את הודאת הנאשם והעובדה כי לחובתו הרשעה אחת בעבירה דומה (שני אירועים), וכן את הזמן שעבר מאז ביצוע העבירה מבלי שנפתחו נגדו תיקים נוספים.

כמו כן, אני לוקחת בחשבון שהנאשם לא ריצה בעבר עונש מאסר וכי הוא עובד כיום למחייתו וסועד את אביו.

בנוסף לכך, אין להתעלם מהעובדה כי בדיקות שתן שנעשו לנאשם לאחר הפנייתו לשירות המבחן היו בחלקן שליליות משרידי סם ובחלקן חיוביות. לאור כך, יש לתהות אודות עמדת הנאשם אשר סירב להשתלב בהליך טיפולי לגמילה.

השיקול האחרון שיש לקחת בחשבון נוגע לעובדה כי הנאשם לא נרתע מביצוע העבירה חרף עונש המאסר המותנה שריחף מעל ראשו.

בהתחשב במכלול השיקולים אשר הובאו לעיל, שוכנעתי להטיל על הנאשם עונש מאסר בפועל בנוסף להפעלת עונש המאסר המותנה, בדרך של עבודות שירות. כמו כן ובשים לב למהות העבירה בה הורשע הנאשם והעובדה כי חלק מבדיקות השתן שנעשו לאחרונה היו חיוביות לגבי שרידי סם, אני מוצאת הצדקה לפסילת הנאשם מלקבל או להחזיק ברישיון נהיגה.

אשר על כן, אני גוזרת על הנאשם את העונשים הבאים:

1. מאסר בפועל לתקופה של חודש ימים אשר ירוצה בעבודות שירות עפ"י קביעת הממונה.

על הנאשם להתייצב ביום 22.12.16 בשעה 08.00 במשרדי הממונה לתחילת ריצוי עונשו.

2. אני מורה על הפעלת עונש המאסר המותנה בן 3 חודשים אשר הוטל על הנאשם ב[ת.פ. 5065-02-13](http://www.nevo.co.il/case/5663048) בימ"ש השלום בעכו באופן מצטבר לעונש המאסר שבסעיף 1 לעיל ואשר ירוצה בדרך של עבודות שירות.

סה"כ תקופת המאסר שעל הנאשם לרצות עומדת על 4 חודשים אשר ירוצו בעבודות שירות.

**הנאשם מוזהר, כי מדובר בתנאי העסקה קפדניים וכל חריגה מהם עלולה להביא להפסקת העבודות וריצוי יתרת התקופה מאחורי סורג ובריח.**

**כמו כן, הנאשם מוזהר כי אין להגיע למקום העבודה תחת השפעת אלכוהול, שאם לא כן, יהווה הדבר עילה להפסקת העבודות וריצוי יתרת התקופה מאחורי סורג ובריח. בנוסף לכך, מובהר בזאת, כי במהלך ריצוי עבודות השירות הנאשם יהיה נתון למעקב של בדיקות שתן מטעם הממונה וסירובו לבדיקה או בדיקה עם ממצאים חיוביים, יהוו עילה להפסקה מידית של העבודות וריצוי יתרת התקופה מאחורי סורג ובריח.**

3. מאסר על תנאי לתקופה של 3חודשים למשך 3 שנים מהיום, והתנאי הוא כי הנאשם לא יבצע בתקופה זו העבירה בה הורשע, ויורשע עליה בדין.

4. אני מורה על הפעלת ההתחייבות הכספית עליה חתם הנאשם בסכום של 5,000 ₪ או 50 ימי מאסר תמורתה. ההתחייבות תשולם ב-10 תשלומים חודשיים ושווים החל מיום 1.6.17 ובכל ראשון לחודש עוקב עד לסיום התשלומים.

5. חתימה על התחייבות כספית על סך של 5,000 ש"ח להימנע משך שנתיים מביצוע עבירה בה הורשע בתיק זה.

ההתחייבות תחתם עוד היום, שאם לא כן, ייאסר ל-10 ימים.

6. אני פוסלת את הנאשם מלקבל או להחזיק ברישיון נהיגה לתקופה של 24 חודשים. הנאשם הצהיר כי אין בידיו רישיון נהיגה להפקדה, ולכן מניין הפסילה יחל מהיום ובכפוף לסיום כל פסילה קודמת שטרם הסתיימה או טרם חושבה.

**לידיעת הנאשם חישוב הפסילה ייעשה במשרד הרישוי ועפ"י בקשתו.**

אני מורה על השמדת המוצג – סמים.

זכות ערעור תוך 45 יום.

המזכירות תמציא עותק מגזר הדין לממונה על עבודות השירות.

<#4#>

**5129371ניתנה והודעה היום כ"ג אלול תשע"ו, 26/09/2016 במעמד הנוכחים.**

|  |
| --- |
| 54678313 |
| **ג'ני טנוס , שופטת** |

ג'ני טנוס 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)