|  |  |  |
| --- | --- | --- |
| **בתי המשפט** | | |
| **בית משפט השלום קריית גת** |  | **ת"פ 16969-03-15**  **29 מרץ 2017** |
| **בפני: כב' השופטת נועה חקלאי** |

|  |  |  |  |  |
| --- | --- | --- | --- | --- |
| **בעניין:** | **מדינת ישראל** | **המאשימה** | | |
| **נ ג ד** | | | |
|  | **יוסי יונתי** **ת.ז. xxxxxxxxx** | | **הנאשם** |

**נוכחים:**

ב"כ המאשימה עו"ד נופר לוי ומתמחה רפי עמוס

הנאשם - בעצמו ובא כוחו עו"ד משה זכות <#2#>

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6)

מיני-רציו:

\* ביהמ"ש גזר את דינו של נאשם שהורשע בעבירה של גידול יצור הכנת סמים מסוכנים. נקבע כי יוטל רכיב מאסר מותנה אשר יהווה תמרור אזהרה מפני מעידה נוספת בעתיד.

\* עונשין – ענישה – מדיניות ענישה: עבירות סמים

.

הנאשם הורשע על פי הודאתו בעבירה של גידול יצור הכנת סמים מסוכנים, שהינן עבירות בניגוד [לסעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216).

.

בית המשפט גזר את דינו של הנאשם, ופסק כלהלן:

הערך החברתי אשר נפגע הינו ההגנה מפני הנזקים הישירים והעקיפים אשר נגרמים עקב השימוש בסמים. הרציונל העומד מאחורי העבירה של איסור גידול סמים מסוכנים הוא למנוע הכנסת סם חדש למערכת ההפצה הכוללת, שכן אין לדעת לאן יגיע הסם ומה ייעודו. מטעם זה, לא הבחין המחוקק בין גידול סם לצריכה עצמית לבין גידול סם שלא לצריכה עצמית, בניגוד להבחנה הקיימת בשימוש והחזקה של סמים.

בחינת מדיניות הענישה הנוהגת מעלה כי מידת הענישה משתנה בהתאם לכמות הסם, כמות השתילים, דרך הגידול, שלב הגידול, נסיבות אישיות ועוד. במקרים דומים (מבחינת היקף גידול הסם) הוטלו על נאשמים עונשים הנעים ממאסר מותנה ועד לתקופות מאסר של מספר חודשים. במקרים חריגים אף נמנעו מהרשעה. מתחם העונש ההולם לעבירות בנסיבות שלפנינו נע ממאסר מותנה ועד לשנת מאסר.

לא נמצא לנכון, בזו הפעם, לגזור על הנאשם עונש מאסר בפועל. עם זאת, יוטל רכיב מאסר מותנה אשר יהווה תמרור אזהרה מפני מעידה נוספת בעתיד.

**גזר דין**

רקע

1. **הנאשם הורשע על פי הודאתו בכתב אישום מתוקן המייחס לו עבירה של גידול יצור הכנת סמים מסוכנים שהינן עבירות בניגוד** [**לסעיף 6**](http://www.nevo.co.il/law/4216/6) **ל**[**פקודת הסמים המסוכנים**](http://www.nevo.co.il/law/4216)**, (נוסח חדש) תשל"ג-1973.**
2. על פי עובדות כתב האישום המתוקן ביום 18.8.14, הגיע צוות מד"א לבית הנאשם בעקבות דיווח על מציאת גופה. בהמשך הגיעה משטרה. נטען כי הנאשם גידל, בגינה הצמודה לביתו, 2 שתילי סם מסוכן מסוג קנבוס שמשקלם 100 גר' נטו ו- 50 גר' נטו והחזיק כלים המשמשים להכנת סם: 9 בקבוקים ובהם מוצרי דשן שונים, 2 בקבוקונים קטנים, 4 בקבוקונים בינוניים, 2 מדי טמפרטורה, פנסים ובתי מנורה עם פלטות פח. כל זאת ללא היתר כדין.

הסדר הטיעון

1. ביום 18.4.16 הציגו הצדדים הסדר לפיו הנאשם יודה בכתב אישום מתוקן, יורשע ויופנה לשירות המבחן לקבלת תסקיר. התביעה תעתור ל-6 חודשי עבודות שירות וענישה נלווית ואילו הסניגור יעתור לכל היותר למאסר מותנה. עוד הוסכם כי הצדדים ישובו לדבר לאחר התסקיר.

תסקירי שירות המבחן

1. בתסקיר מיום 20.11.16 סקר שירות המבחן את הרקע האישי והמשפחתי של הנאשם. הנאשם בן 43, רווק, מתגורר בבית הוריו וממעט לצאת מהבית. סיים 8 שנות לימוד, לא גויס לצה"ל על רקע מחלת מאניה-דיפרסיה, אינו עובד מזה זמן רב, אושפז מספר פעמים בבית חולים פסיכיאטרי, אינו כשיר לעבודה, מתפרנס מקצבת נכות של הביטוח הלאומי ומצוי בטיפול ומעקב פסיכיאטרי לרבות טיפול ונטילת תרופות נוגדות דיכאון וחרדה.

**הנאשם משתמש בסמים מגיל צעיר, לדבריו כ"טיפול משלים" לתרופות הפסיכיאטריות, ציין כי בכוונתו להגיש בקשה ל"גראס" רפואי. שירות המבחן התרשם כי הנאשם פיתח תלות פיזית ומנטלית בסם וכי הוא נעדר מוטיבציה להיגמל, לפיכך העריך שירות המבחן שרמת הסיכון להישנות העבירות גבוהה.**

**בשים לב שהנאשם שלל כל רצון או צורך להשתלב בהליך גמילה נמנע שירות המבחן מהמלצה טיפולית בעניינו.**

טיעוני הצדדים

1. **ב"כ המאשימה עתרה להטיל על הנאשם עונש של 6 חודשי מאסר בעבודות שירות, מאסר על תנאי, קנס, התחייבות ופסילה בפועל. ב"כ האשימה הפנתה לערך המוגן שנפגע כתוצאה ממעשי הנאשם ולמתחם העונש ההולם שמתחיל לדבריה, ממאסר קצר ועד 8 חודשי מאסר בפועל ובנסיבות מחמירות 6-24 חודשים בפועל. ב"כ המאשימה התייחסה לתסקיר שירות המבחן שנמנע מלתת המלצה טיפולית בעניינו.**
2. **ב"כ הנאשם עתר להסתפק במאסר על תנאי, קנס, התחייבות ופסילה על תנאי, הפנה למצבו הרפואי והאישי של הנאשם, לכך שתומך בהוריו החולים,ולכך שבשל נסיבות חייו אינו מסוגל לעבור הליך גמילה ובשל מצבו אינו כשיר לרצות עבודות שירות. לדבריו הנאשם אינו מזיק לחברה. הלחץ והחרדה מההליך המשפטי כבדים מאוד עבורו. ב"כ הנאשם הפנה לפסיקה התומכת בטיעוניו.**
3. הנאשם ביקש לומר שהוא מצטער על הכל. היה רוצה להיגמל אך אינו מסוגל.
4. אמו של הנאשם ביקשה את רחמיו של בית המשפט. לדבריה למרות שהנאשם חולה, הוא היחיד שנמצא עם הוריו החולים ותומך בהם.

דיון:

מתחם העונש ההולם:

1. הערך החברתי **אשר נפגע הינו ההגנה מפני הנזקים הישירים והעקיפים אשר נגרמים עקב השימוש בסמים.**

**על חומרת העבירה של גידול סמים ראו** [**ע"פ(חיפה) 42358-10-14**](http://www.nevo.co.il/case/18119161) גיא נ' מדינת ישראל[פורסם בנבו]**:**

**"דומה שמעבדות הסם הפכו למכת מדינה. נראה שהקלות שבגידול הסם, הביטחון היחסי באי חשיפת העבירה כאשר מדובר בפעילות בתוך תחומי הבית והפוטנציאל הגלום בה, משמשים קרקע נוחה להפיכתה לנפוצה. נפיצות העבירה מחייבת אמירה ברורה ונורמטיבית של בתי משפט העוסקים בתחום זה".**

**ראו גם** [**ע"פ (חיפה) 41827-08-10**](http://www.nevo.co.il/case/4213217)פרידמן נ' מדינת ישראל[פורסם בנבו]**:**

**"על בית המשפט להחמיר עם המגדלים על מנת לצקת תוכן לתכלית החקיקה שאינה מבחינה בין גידול לצריכה עצמית לגידול שאינו לצריכה עצמית".**

הרציונל העומד מאחורי העבירה של איסור גידול סמים מסוכנים הוא למנוע הכנסת סם חדש למערכת ההפצה הכוללת, שכן אין לדעת לאן יגיע הסם ומה ייעודו. מטעם זה, לא הבחין המחוקק בין גידול סם לצריכה עצמית לבין גידול סם שלא לצריכה עצמית, בניגוד להבחנה הקיימת בשימוש והחזקה של סמים.

1. מידת הפגיעה בערך המוגן **היא ממשית, בשים לב לכמות הסם שגידל הנאשם. על פי עובדות כתב האישום הנאשם גידל תספר שתילים בכמות שאינה ידועה. בתמונות שהוגשו ניתן להבחין ב- 5 דליים כשבכל אחד מהם מספר שתילים בגודל לא מבוטל. כאמור משקל השתיקים הגיע לכדי 439.570 גרם.**
2. **באשר לנסיבות ביצוע העבירה,**  הנזק שיכול היה להיגרם מהעבירה, המניע לגידול הסם, כפי שעולה מדברי הנאשם לשירות המבחן היה לשימושו העצמי, הנתונים מלמדים על שימוש מתמשך בסמים משך שנים.
3. **בחינת** מדיניות הענישה הנוהגת **מעלה כי מידת הענישה משתנה בהתאם לכמות הסם, כמות השתילים, דרך הגידול, שלב הגידול, נסיבות אישיות ועוד. במקרים דומים (מבחינת היקף גידול הסם) הוטלו על נאשמים עונשים הנעים ממאסר מותנה ועד לתקופות מאסר של מספר חודשים. במקרים חריגים אף נמנעו מהרשעה.**

**למקרים דומים ראו:**

* [רע"פ 314/16](https://www.nevo.co.il/psika_html/elyon/16003140-i03.htm) **גיא בן צבי נ' מדינת ישראל** [פורסם בנבו]. הנאשם גידל זרעי קנבוס במשקל של 2.5 ק"ג בדירה ששכר. נדון בבית משפט קמא ל- 6 חודשי מאסר בעבודות שירות. בית המשפט המחוזי החמיר בעונשו והעמיד המאסר על 10 חוד' מאסר בפועל. ערעור בעליון נדחה.
* [רע"פ 8237/15](https://www.nevo.co.il/psika_html/elyon/15082370-i01.htm) **יצחק בן זקן נ' מדינת ישראל** [פורסם בנבו] הנאשם גידל בחורשה שבעיר יבנה כ- **26 שתילי** קנבוס במשקל 8.4 ק"ג. נדון ל- 7 חוד' מאסר בפועל, מע"ת וענישה נלווית. ערעורים במחוזי ובעליון נדחו.
* [רע"פ 1787/15 **אדי עמר נ' מדינת ישראל** [פורסם בנבו].](https://www.nevo.co.il/psika_html/elyon/15017870-i02.htm) הנאשם גידל בביתו 9 שתילי קנבוס במשקל 4.380 גר' ונתפסו כלי מעבדה רבים. נגזרו 8 חוד' מאסר בפועל, מע"ת וענישה נלווית. ערעורים למחוזי ולעליון נדחו.
* [רע"פ 7005/14](https://www.nevo.co.il/psika_html/elyon/14070050-i02.htm) **עידן דגן נ' מדינת ישראל** [פורסם בנבו]. הנאשם גידל במעבדה בביתו קנבוס במשקל כולל של 2.721 גר' לצריכה עצמית ובנוסף החזיק קנבוס במשקל 3.3 גר' לצריכה עצמית. נגזרו 10 חוד' מאסר בפועל, מע"ת וענישה נלווית. ערעורים במחוזי ובעליון נדחו.
* [עפ"ג (חיפה) 43046-12-15](http://www.nevo.co.il/case/20811885) **יוסף ליב גולדברג נגד מדינת ישראל** [פורסם בנבו]. הנאשם גידל בחצר ביתו 36 שתילי קנביס, במשקל 525.05 גרם נטו. כמו כן, הנאשם החזיק שתיל, ככל הנראה לצורך יבוש, על דלת מחסן בחצר, במשקל 12.60 גרם והחזיק בביתו סם מסוג קנביס במשקל 12.28 גרם. בית משפט קמא גזר 5 חודשי מאסר בפועל, כולל הפעלת מאסר מותנה. בית המשפט המחוזי המיר המאסר לריצוי בעבודות שירות.
* [עפ"ג (מחוזי ת"א) 42358-10-14 **אבי גיא נ' מדינת ישראל** [פורסם בנבו]**.**](https://www.nevo.co.il/psika_html/mechozi/ME-14-10-42358-416.htm) הנאשם גידל בביתו קנבוס במשקל 5.5 ק"ג וחשיש במשקל 1.4 גר' ונמצאו כלי מעבדה. נגזרו 8 חוד' מאסר בפועל, מע"ת וענישה נלווית. ערעור במחוזי נדחה.
* [ת"פ (ראשל"צ) 44091-11-15](https://www.nevo.co.il/psika_html/shalom/SH-15-11-44091-659.htm)**מדינת ישראל נ' תומר ראובני** [פורסם בנבו]. הנאשם גידל בביתו 3 עציצי קנבוס במשקל 132.10 גר' נטו. נגזרו 6 חוד' מאסר בפועל לריצוי בעבודות שירות, מע"ת, מבחן וענישה נלווית.
* [**ת"פ (חיפה) 13388-08-15**](http://www.nevo.co.il/case/20490746)מדינת ישראל נ' סודרי[פורסם בנבו]**. הנאשם גידל בביתו במעבדה מאולתרת שכללה ציוד גידול מתאים, 9 שתילי קנבוס במשקל 3.9 ק"ג והחזיק קנבוס ב-3 צנצנות במשקל כולל של 97.6 גר'. נדון ל-60 ימי מאסר שירוצו בעבודות שירות וענישה נלווית.**
* [**ת"פ (רמלה) 21679-04-15**](http://www.nevo.co.il/case/20199517)מדינת ישראל נ' ש.ב. [פורסם בנבו]**. הנאשם גידל בחדרי דירה ובגג הבית כ- 40 שתילי קנבוס במשקל של 1.8 ק"ג נטו. הנאשם בן 48, אינו עובד ומתקיים מקצבת נכות. הוטלו של"צ, מע"ת וענישה נלווית.**
* [**ת"פ (כ"ס) 1884-11-14**](http://www.nevo.co.il/case/18122298)מדינת ישראל נ' יבגני פורמן [פורסם בנבו]**. הנאשם גידל בבית עם חצר ששכר 28 שתילי קנבוס במשקל 4.35 ק"ג והחזיק בשני ארגזי קרטון 688.37 גר' + שתילים שנתלו לייבוש במשקל 292.26 גר'. נדון למע"ת, קנס, של"צ.**
* [ת"פ (י-ם) 5119-09-13](https://www.nevo.co.il/psika_html/shalom/SH-13-09-5119-643.htm) **מדינת ישראל נ' אברהם לישנר** [פורסם בנבו] הנאשם גידל בדירתו 18 שתילי קנבוס במשקל 246.47 גר' נטו (מס' עציצים לא צוין) בנוסף החזיק חשיש לצריכה עצמית. במשקל 2.5 גר' נטו וכן כלי מעבדה. הנאשם נדון למע"ת, של"צ ומבחן.

**למקרים דומים שהסתיימו ללא הרשעה ראו למשל:**

* [עפ"ג (חיפה) 28110-10-15 **מדינת ישראל נ' עידן דוד,** [פורסם בנבו]](https://www.nevo.co.il/psika_html/mechozi/ME-15-10-28110-519.htm)**;** [ת"פ (ק"ג) 53716-03-15](http://www.nevo.co.il/case/20145219) **מדינת ישראל נ' ירון זגורי** [פורסם בנבו]; [ת"פ (בי"ש) 10816-02-15](https://www.nevo.co.il/psika_html/shalom/SH-15-02-10816-529.htm) **מדינת ישראל נ' אבישי אברהם** [פורסם בנבו]; [ת"פ (ק"ג) 35384-05-14 **מדינת ישראל נ' אסף עטיה**](https://www.nevo.co.il/psika_html/shalom/SH-14-05-35384-731.htm) [פורסם בנבו] ; [ת"פ (פ"ת) 9748-10-13](https://www.nevo.co.il/psika_html/shalom/SH-13-10-9748-94.htm) **מדינת ישראל נ'** **איתי קחלון** [פורסם בנבו] **;** [ת"פ (ת"א) 23797-03-14](https://www.nevo.co.il/psika_html/shalom/SH-14-03-23797-981.htm) **מדינת ישראל נ' רן אביב** [פורסם בנבו] ; [ת"פ (טבריה) 13365-08-13](https://www.nevo.co.il/psika_html/shalom/SH-13-08-13365-666.htm) **מדינת ישראל נ' אוריה טל** [פורסם בנבו] **;**. [ת"פ (אילת) 25749-03-13](https://www.nevo.co.il/psika_html/shalom/SH-13-03-25749-976.htm) **מדינת ישראל נ' אנדריי דובזנקו** [פורסם בנבו] ; [**ת"פ (ת"א) 38955-12-10**](http://www.nevo.co.il/case/4645679)מדינת ישראל נ' איל תלמודי [פורסם בנבו] .

לאור כל המפורט לעיל אני קובעת כי **מתחם העונש ההולם לעבירות בנסיבות שלפני נע ממאסר מותנה ועד לשנת מאסר.**

1. **בשים לב שהנאשם אינו מעוניין לעבור הליך שיקומי, ובהעדר המלצה בעלת אפיק שיקומי טיפולי של שירות המבחן, אין הצדקה לסטות לקולא ממתחם העונש ההולם. אף לא מצאתי הצדקה לסטות לחומרה ממתחם העונש ההולם.**

**גזירת עונשו של הנאשם בתוך מתחם העונש ההולם**

1. **בבואי לגזור את עונשו של הנאשם בתוך מתחם העונש ההולם לקחתי בחשבון את השיקולים הבאים:**

* זקפתי לזכותו של הנאשם את העובדה שבחר לקחת אחריות על מעשיו בהזדמנות ראשונה.
* לקחתי בחשבון את הרשעותיו הקודמות. הנאשם יליד 1973. לחובתו 4 הרשעות קודמות, אחרונה משנת 2007 אין לחובתו הרשעות קודמות בעבירות על [פקודת הסמים המסוכנים](http://www.nevo.co.il/law/4216).
* לקחתי בחשבון שהנאשם מעולם לא ריצה עונש מאסר.
* לקחתי בחשבון את מצבו האישי והרפואי של הנאשם, את העובדה כי אינו מסוגל להיגמל מסמים, וכי בשל כך אין המלצה טיפולית בעניינו.
* לקחתי בחשבון את הערכת שירות המבחן כי קיימת מסוכנות גבוהה להישנות העבירות.
* לקחתי בחשבון את השפעת העונש על הנאשם ועל בני משפחתו, על הוריו המבוגרים אשר עימם הוא גר ומטפל בהם.

15. לאחר שלקחתי בחשבון כל אלה, לא מצאתי לנכון, בזו הפעם, לגזור על הנאשם עונש מאסר בפועל, עם זאת יוטל רכיב מאסר מותנה אשר יהווה תמרור אזהרה מפני מעידה נוספת בעתיד.

16. **לפיכך, מצאתי לנכון ולמידתי להטיל על הנאשם את העונשים הבאים:**

1. גוזרת על הנאשם 5 חודשי מאסר אשר ירוצו במידה והנאשם יעבור עבירה מסוג פשע על [פקודת הסמים המסוכנים](http://www.nevo.co.il/law/4216) זה תוך 3 שנים מהיום.
2. גוזרת על הנאשם חודש מאסר אשר ירוצה במידה והנאשם יעבור עבירה מסוג עוון על [פקודת הסמים המסוכנים](http://www.nevo.co.il/law/4216) זה תוך 3 שנים מהיום.
3. הנאשם יחתום על התחייבות כספית בסך 3,000 ₪ להימנע מביצוע עבירה בה הורשע והכל תוך שנתיים מהיום.

ההתחייבות תחתם במזכירות בית משפט עוד היום. לא יחתום הנאשם כאמור, יאסר למשך 15 יום.

1. קנס בסך 1,500 ₪ או 15 ימי מאסר תמורתו.

הקנס ישולם ב- 2 תשלומים חודשיים רצופים ושווים תשלום ראשון לא יאוחר מיום 1.6.17.

ה. פסילה בפועל מקבל או מהחזיק רשיון נהיגה לתקופה של 6 חודשים.

הפסילה בפועל תחל לא יאוחר מיום 1.6.17 , ועל הנאשם להפקיד רשיון הנהיגה במזכירות בית המשפט השלום בקרית גת לא יאוחר משעה 13:00 באותו מועד. **מוסבר לנאשם שהוא חייב להפקיד את רשיון הנהיגה במזכירות בית המשפט**. לא יופקד הרשיון, הוא יחשב כפסול מלנהוג מיום 1.6.17 אך הפסילה לא תימנה ולכן לא תסתיים.

ו. פסילה מלהחזיק ומלקבל רישיון נהיגה לתקופה של 6 חודשים וזאת על תנאי למשך 3 שנים שהנאשם לא יעבור עבירה בניגוד ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג 1973,

ניתן בזאת צו להשמדת המוצג -סמים , וזאת בכפוף לחלוף תקופת הערעור.

**זכות ערעור תוך 45 יום מהיום לבית המשפט המחוזי בבאר שבע.**

<#3#>

5129371ניתנה והודעה היום ב' ניסן תשע"ז, 29/03/2017 במעמד הנוכחים.

|  |
| --- |
| 54678313 |
| **נועה חקלאי, שופטת** |

הוקלד על ידי דניאל זזון

נועה חקלאי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)