|  |  |
| --- | --- |
| **בית משפט השלום בכפר סבא** | |
| ת"פ 51810-03-15 מדינת ישראל נ' מסארוה |  |

|  |  |  |
| --- | --- | --- |
| בפני | **כבוד השופטת מרב גרינברג** | |
| בעניין: | מדינת ישראל |  |
|  | ע"י ב"כ עו"ד נופר מזולה | המאשימה |
|  | **נגד** | |
|  | ראמזי מסארוה |  |
|  | ע"י ב"כ עו"ד הלאל קאסם | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [192](http://www.nevo.co.il/law/70301/192)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6)

|  |
| --- |
| **גזר דין** |

**כללי**

הנאשם הורשע על יסוד הודאתו בעובדות כתב אישום מתוקן בתיק דנא בעבירת איומים לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301) וכן צירף את [ת"פ 47259-07-16](http://www.nevo.co.il/case/21870842), המייחס לו עבירה של **גידול יצור והכנת סמים מסוכנים** - לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973 (להלן: "פקודת הסמים").

בתיק זה נטען, כי בשלהי שנת 14', על רקע מחלוקת כספית, איים על שלומו של המתלונן. בתיק המצורף הורשע הנאשם, בכך כי בחודש יולי 2016 גידל 23 שתילי סם במשקל של כ-3 ק"ג במתחם מגודר בחצר עסקו, וכן בהחזקת 85 גר' סם, תוצר הגידול. עוד גידל 3 שתילים במשקל 576 גר' בחצר העסק.

מתסקיר, שהוגש בהסכמת הצדדים, עולה שהנאשם בן 40, אב לחמישה ילדים, אשתו- עו"ד במקצועה. לנאשם שתי הרשעות, האחרונה משנת 2013 בהסעת תושב זר. באשר לעבירת האיומים, הנאשם נטל אחריות והביע חרטה על פגיעה במתלונן. באשר לעבירת הסמים, מסר שהשתמש בסמים מזה שלוש שנים על רקע קשייו להתמודד עם מצבו הכלכלי הקשה וטען כי הסם נועד לשימושו העצמי. לנאשם נערכו שתי בדיקות שתן, באחת מהן נמצאו שרידי חשיש. שירות המבחן התרשם מאדם נטול דפוסים עבריינים, שההליכים המשפטיים היוו עבורו גורם מרתיע. עם זאת, לא מצאו להמליץ על ענישה טיפולית וסבורים שיש להשית עליו ענישה מוחשית בדמות עבודות שירות.

ב"כ המאשימה, עו"ד קליינפלד, עמדה על חומרת מעשי הנאשם בשני התיקים. עוד הפנתה לכך ששירות המבחן לא בא בהמלצה שיקומית. על כן עותרת המאשימה, בתיק הגידול, למתחם שנע בין 10-18 חודשי מאסר ובעבירת האיומים למתחם שנע בין מאסר על תנאי לשנת מאסר ומבקשים למקם הנאשם במרכז המתחם, לצד ענישה נלווית.

מן העבר השני, מבקש ב"כ הנאשם, עו"ד הילאל קאסם, להסתפק בענישה מתונה. באשר לתיק האיומים, הדגיש חלוף הזמן ונתק מהמתלונן. באשר לגידול הסם, נטען כי הנאשם גידלם כדי להשתמש בהם. עוד הוסיף שהנאשם מצוי במצב כלכלי קשה, בשל קריסת עסקו שהיה רשום גם ע"ש אשתו, זו נאלצה להתפטר מתפקיד ציבורי בו עבדה.

הנאשם עצמו הסביר שגידל השתילים מבלי שידע לאיזה משקל יגיעו וביקש להסתפק בעבודות שירות. עוד טען שכיום אינו משתמש בסם.

**דיון והכרעה**

תיקון 113 קובע כי על בית המשפט לגזור את הדין בהתאם לעקרון ההלימה, שהוא העיקרון העומד בראש קביעת מתחם העונש, לפיו בעת גזירת עונשו של נאשם על בית המשפט לקבוע, את מתחם העונש ההולם את המעשים בגינם הורשע הנאשם, להתחשב בערך החברתי שנפגע מביצוע העבירה ובמידת הפגיעה בו, במדיניות הענישה הנוהגת ובנסיבות הקשורות בביצוע העבירה. בתוך מתחם העונש ההולם יגזור בית המשפט את העונש המתאים לנאשם, בהתחשב בנסיבות המקרה הספציפי.

בענייננו, חטא הנאשם בפגיעה בשלומו של המתלונן בכך שאיים עליו איומים קשים על רקע מחלוקת כספית. בכל הקשור למעשה גידול הסם, יש להדגיש את הפגיעה בבריאות הגוף והנפש של הציבור ובכלל זה של הנאשם עצמו, זאת לצד ההגנה על שלום הציבור והסיכון מפני ביצוע עבירות פליליות, ומפני הנזקים החברתיים הישירים והעקיפים, אשר נגרמים כתוצאה מעבירות המתבצעות על רקע של שימוש בסמים מסוכנים.

מידת הפגיעה בערך החברתי המוגן המונח בבסיס מעשי הנאשם מוחשית. עם זאת, יש ליתן משקל לכך שמעשה האיומים לא חזר על עצמו ולחלוף הזמן. באשר לעבירת הגידול, אתחשב בתיקון לקולא של כתב האישום, לפיו אין מחלוקת שהסם שהוחזק הינו תוצר גידול עצמי. כמות הסם אינה גדולה במיוחד ויכולה להתיישב גם עם טיעוני ההגנה, שהנאשם צרך אותה עת סם וגידלו, בעיקר, לשימוש עצמי. לראיה, נמחקה אף העבירה של החזקת הסם שלא לצריכה עצמית. לנסיבות אלו משקל ממשי בקביעת מתחם הענישה.

**קביעת מתחם הענישה**

בתי המשפט שבו ועמדו על חשיבות המאבק בעבירות הסמים. כמו כן הודגש הפסול שבעבירות השימוש בסמים והשלכותיו הקשות על גופו ונפשו של המשתמש, ולפיכך נקבע כי הענישה אמורה לשקף את הצורך במיגור תופעה זו. ראו [ע"פ 6029/03](http://www.nevo.co.il/case/5786821) **מדינת ישראל נ' שמאי** (9.2.2004)**, מפי כב' השופט מ' חשין**, שם הודגש כי יש להילחם מלחמת חורמה קשה וארוכה, בעברייני הסמים המחזיקים, הסוחרים והמפיצים**.**

הפסיקה בעבירות אלו מגוונת ורבה. אציין מספר דוגמאות המלמדות על מתחם ענישה מחמיר שקבע בית המשפט העליון וכולל ענישה של מאסר בפועל שננקטה כנגד מגדלי סם- כך ב[רע"פ 314/16](http://www.nevo.co.il/case/20881083) **בן צבי נ' מדינת ישראל** (22.2.2016), הורשע המבקש בגידול סם בכמות של 2.5 ק"ג במעבדה. על הנאשם נגזרו ששה חודשי עבודות שירות בשל הליך שיקומי שעבר. עונשו הוחמר במסגרת ערעור ל-10 חודשי מאסר בפועל, בית משפט העליון דחה רשות ערעור בעניינו; [רע"פ 7819/15](http://www.nevo.co.il/case/20685141) **עופר סלור נ' מדינת ישראל** (22.5.2016), שם הורשע הנאשם בהחזקת סמים שלא לצריכה עצמית ובגידול סמים במשקל 7.44 ק"ג נטו וציוד רב. נקבע מתחם ענישה הנע בין **7 ל – 18 חודשי** **מאסר לריצוי בפועל**, ונגזרו על הנאשם 9 חודשי מאסר לריצוי בפועל, ערעורו נדחה.

עוד אפנה ל[עפ"ג 23788-02-17](http://www.nevo.co.il/case/22238304) (מח-מרכז) הלמר נ' מדינת ישראל, שם הורשע הנאשם בגידול בשתי מעבדות שונות, ללא הליך שיקומי ונדון ל-8 חודשי מאסר. בית המשפט המחוזי קיבל ערעורו, הקל בעונשו והסתפק במאסר בדרך של עבודות שירות.

**בהנתן נסיבותיו הייחודיות של תיק זה, המלמדות על גידול שעיקר תכליתו לשימוש עצמי ומשקל הסם, מצאתי לקבוע מתחם ענישה שנע בין 3-8 חודשי מאסר. באשר לעבירת האיומים אקבע מתחם שנע בין מאסר על תנאי ל-3 חודשי מאסר.**

**נסיבות הנאשם**

הנאשם יליד 1977, נשוי ואב לחמישה ילדים. לנאשם שתי הרשעות קודמות, אחת בעבירת אלימות. התרשמתי אף אני, כפי שעשה שירות המבחן, כי מדובר בנאשם שאינו מנהל אורח חיים שולי ואף דפוסיו אינם עבריינים. עם זאת, הנאשם אינו מקפיד על התנהלות שומרת חוק, ולעיתים, במצבי דחק- ויכוח עם אחר או מצב כלכלי קשה, נוטה להתנהל באופן פורץ גבולות.

עוד נתתי משקל לחלוף הזמן בתיק דנא, להודאת הנאשם במיוחס לו וגילוי התובנה לפסול במעשיו, ולנסיבותיו האישיות.

על כן מצאתי למקם עונשו בסמוך לרף התחתון של מתחם הענישה ולגזור עליו מאסר שניתן לריצוי בדרך של עבודות שירות, לצד ענישה נלווית.

**אשר על כן** **הנני גוזרת על הנאשם את העונשים כדלקמן**

1. 5 חודשים שירוצו בדרך של עבודות שירות. הנאשם ירצה עבודות שירות במסגרת "צ'יימס" בכפר סבא החל מיום 10.6.18, בימים א'-ה', במשך 7.5 שעות עבודה יומיות. **תשומת לב הממונה על עבודות השירות לשינוי מועד תחילת עבודות השירות.**
2. בית המשפט מבהיר לנאשם כי אם לא ישתף פעולה עם הממונה כנדרש, ניתן יהיה להפקיע העבודות ולהמירן במאסר ממש.
3. 6 חודשי מאסר על תנאי, לבל יעבור הנאשם עבירות סמים מסוג פשע במשך שלוש שנים מהיום.
4. 4 חודשי מאסר על תנאי, לבל יעבור הנאשם עבירות סמים מסוג עוון או עבירת איומים במשך 3 שנים מהיום.
5. קנס בסך 1500 ש"ח או 14 ימי מאסר תמורתו. הקנס ישולם בשלושה תשלומים שווים ורצופים החל מיום 1.5.18.
6. 3 חודשים פסילה על תנאי לבל יעבור הנאשם עבירה על פקודת הסמים במשך שנתיים מהיום.

**מורה על השמדת מוצגי הסם וכלים.**

**זכות ערעור לבית המשפט המחוזי תוך 45 יום**

ניתן היום, י"ח אדר תשע"ח, 05 מרץ 2018, במעמד הצדדים.

5129371

54678313

מרב גרינברג 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)