|  |  |  |
| --- | --- | --- |
| **בית משפט השלום בתל אביב - יפו** | | |
| **ת"פ 34334-04-15 מדינת ישראל נ' גיא**  **34302-04-15** |  | **16 יולי 2017** |

|  |  |
| --- | --- |
| **מספר פל"א 158099/2015** | |
|  | |
| **לפני כבוד השופטת מעין בן ארי** | |
| **המאשימה** | **מדינת ישראל** | |
| **נגד** | | |
| **הנאשם** | **אלעד גיא** **ת.ז. xxxxxxxxxx** | |
|  |  | |

<#1#>

**נוכחים**:

ב"כ המאשימה: עו"ד ורד ליכטר – סול ועו"ד רעות בן משה

ב"כ הנאשם: עו"ד יניב שגב

הנאשם

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

**גזר דין**

**כללי**

הנאשם הורשע על בסיס הודאתו בכתב האישום, במסגרת הסכמה דיונית, בעבירות של **גידול סם מסוכן**, לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973 (להלן – **הפקודה**), **החזקת סם שלא לצריכה עצמית**, לפי [סעיף 7(א)](http://www.nevo.co.il/law/4216/7.a) יחד עם [סעיף 7(ג)](http://www.nevo.co.il/law/4216/7.c) רישא לפקודה, **החזקת סם לצריכה עצמית**, לפי [סעיף 7(א)](http://www.nevo.co.il/law/4216/7.a) יחד עם [סעיף 7(ג)](http://www.nevo.co.il/law/4216/7.c) סיפא לפקודה.

בהתאם לעובדות, ביום 13/4/15 בשעה 15:30 או בסמוך לכך, במחסן ברחוב שביל המרץ 3 בתל אביב, גידל הנאשם בתוך מחסן שתילים של סם מסוכן מסוג קנבוס במשקל כולל של 15.9 ק"ג. לצורך הגידול הקים הנאשם מעבדה משוכללת לגידול סם ובה שתילים של קנבוס וציוד משוכלל. המעבדה הורכבה מציוד משוכלל ומתוחכם הכולל כלים המשמשים להכנת סם מסוכן או לצריכתו או לגידולו, כגון: מנורה, אדניות, מיזוג, 3 טרמוסטטים, 2 טיימרים, משקל אלקטרוני, מדי לחות, שנאי מתח, משאבה חשמלית, מאוור, מכשיר לסינון אוויר וחומרי דישון וגידול מסוגים שונים. לצורך החזקת המחסן שולמו חשבונות חשמל שנתי בסך 20.850 ₪, שכירות בסך של 2500 ₪ בחודש, תשלומי ניהול בסך של 220 ₪ לחודש וארנונה שנתית בסך של 18.836 ₪ לחודש.

ביום 14/4/15 בשעה 1:00 או בסמוך לכך, בבית הנאשם ברחוב טרומפלדור 41 בתל אביב, החזיק הנאשם בארון ובשולחן בחדר השינה סם מסוכן מסוג קנבוס במשקל של 290.9 גרם נטו וכן סם מסוכן מסוג חשיש במשקל 0.61 גרם נטו.

באותו היום, בשעה 1:40 או בסמוך לכך, ברחוב גאולה 42 בתל אביב, בעסקו הפרטי של הנאשם, החזיק בסם מסוכן מסוג קנבוס במשקל של 1.69 גרם נטו וזאת לצריכה עצמית.

בהתאם להסכמת הצדדים, עניינו של הנאשם הופנה לשירות המבחן.

**תסקיר שירות המבחן**

מתסקיר שירות המבחן מיום 23/5/17 עולה כי הנאשם בן 39 רווק ואב לשתי בנות המטופלות על ידי אימן בהולנד. הנאשם החל להשתמש בסמים מאז גיל 21.

הנאשם קיבל אחריות מלאה למעשיו, הביע חרטה והסבירם על רקע שימוש מאסיבי יום יומי בסם מסוג קנביס. הנאשם שלל כוונות סחר.

במסגרת צו פיקוח המעצרים, שולב בטיפול ביחידה לנפגעי סמים בכפר סבא בתאריך 22/10/15, והשתתף בקבוצה טיפולית בשירות. עבר תהליך חיובי, פעל לשינוי, ההליך נחווה עבורו כאקט מציב גבול. מסר בדיקות שתן נקיות, השתתף בקביעות במפגשים, כאשר "**ניכר כי הינו מחויב לתהליך הטיפולי ומגלה רצון לקדם את מצבו ולרכוש כלים לניהול חיים נורמטיביים ללא שימוש בחומרים ממכרים**". ההתרשמות היא מנאשם אשר עבר תהליך משמעותי ביותר. קיימת מוטיבציה רבה לשינוי, שומר על יציבות תעסוקתית. הארוע חריג בנוף חייו. הסיכון פחת משמעותית. נוכח האמור, קיימת חשיבות לאימוץ התהליך השיקומי והטלת ענישה בדרך של עבודות שירות, צו מבחן למשך שנה.

**דיון והכרעה**

ראשית, יש לקבוע את מתחם העונש ההולם למעשי הנאשם וזאת על יסוד הפסיקה הנוהגת, הערכים המוגנים שנפגעו ונסיבות המקרה בכללותן. נתתי דעתי לכך שבגידול הסם על ידי הנאשם הוא פגע בערך החברתי שעניינו הצורך למגר את נגע הסמים אשר פשט בחברה בעיקר בשנים האחרונות, כאשר מי שמגדל סם מסכל את מאמצי מיגור הנגע. ידוע כי השפעת הסמים רעה היא הן על המשתמש והן על החברה בכללותה. נתתי את דעתי לפסיקה הנוהגת אשר נותנת ביטוי לכמות השתילים, לאופן הגידול ולכמות הסם וסוגו. יש להדגיש בהקשר זה, כי נודעת חשיבות למספר השתילים כאשר יש בכך אינדיקציה בדבר היקף הגידול. בהקשרים אלה ראיתי להפנות ל[רע"פ 5177/14](http://www.nevo.co.il/case/17084501) **זוארץ נ' מדינת ישראל** (29.7.2014); [עפ"ג 12819-11-15](http://www.nevo.co.il/case/20705570) **מדינת ישראל נ' בן צבי** (16.12.2015)). בנוסף, בתי המשפט נותנים מטבע הדברים ביטוי להליכי שיקום באופן בו לעיתים קיימת חריגה ממתחמי העונש ההולם, כפי שעולה באופן ברור משורת פסקי הדין אותם הגיש בא כוח הנאשם לעיוני.

יש להביא בחשבון את נסיבות המקרה שבפניי לרבות העובדה כי גודלה כמות משמעותית של סם בתנאי מעבדה במחסן שנשכר עבור כך (ת/1), בנוסף גם החזקת סם, כאשר יש לציין כי כמות השתילים אינה ידועה.

לאור מקבץ הנתונים האמור, ובטרם נדרשתי להליכי השיקום, סבורני כי מתחם העונש ההולם נע בין 12 חודשי מאסר בפועל לבין 20 חודשי מאסר בפועל.

בהינתן המתחם האמור, יש לקבוע את העונש המתאים לנאשם על יסוד נסיבות שאינן קשורות בביצוע העבירה, כדלקמן:

ראשית, הנאשם הודה ונטל אחריות על מעשיו בהזדמנות הראשונה ואף הביע חרטה משמעותית הן בפני שירות המבחן והן בדברו האחרון בבית המשפט.

שנית, מדובר בנאשם ללא כל הרשעות קודמות אשר זו לו הסתבכותו הראשונה אי פעם עם החוק. ניכר, כי יש בהליך המשפטי לרבות תקופת המעצר והתקופה הממושכת בתנאים מגבילים, כדי להרתיעו הרתעה של ממש.

שלישית, יש לתת ביטוי לחלוף זמן משמעותי מאז ביצוע העבירה כאשר התקופה האמורה נוצלה לשיקום משמעותי עליו אעמוד בהמשך.

רביעית, כאמור, הנאשם שולב לפני שנתיים, מיד עם שחרורו, בהליכי שיקום מרשימים הכוללים פיקוח של שירות המבחן, השתתפות בקבוצות וטיפול פרטני, ובהמשך ביחידה למניעת התמכרויות. כפי שצוין לעיל, שירות המבחן התרשם מנאשם אשר מחויב להליך הטיפולי אשר רכש כלים נורמטיביים, שומר על יציבות תעסוקתית ועל זוגיות יציבה וכן מסר בדיקות שתן נקיות במהלך כל התקופה האמורה הן בפיקוח השירות והן במפגשיו עם הממונה על עבודות השירות. נתונים דומים בדבר יציבות תעסוקתית שמעתי גם מעד האופי מר מסס אשר התייצב היום לדיון וסיפר על תכונותיו של הנאשם, על השינוי שחל בו כאשר המעשים בהם הורשע הפתיעו אותו הפתעה של ממש.

חמישית, יש לתת משקל לנסיבותיו האישיות של הנאשם לרבות הקושי בקיום קשר עם בנותיו הנמצאות מחוץ לארץ. בנוסף, לתקופה הממושכת בה שהה בתנאים מגבילים, על כל המשתמע מכך.

שישית, יש להדגיש כי אלמלא השיקום המשמעותי והממושך (שנתיים) אשר הסתיים, אותו עבר הנאשם, לא ניתן היה לקבוע עונש שניתן לרצותו בדרך של עבודות שירות ונכון היה להטיל ענישה משמעותית מאחורי סורג ובריח. לצד האמור, יש לקבוע רכיבי ענישה נוספים לרבות פיקוח של שירות המבחן וכן אין מקום לנכות תקופת מעצר.

לאור כל האמור, אני גוזרת על הנאשם את העונשים הבאים:

א. שישה חודשי מאסר בדרך של עבודות שירות בהתאם לחוות דעת ממונה מיום 12.7.17. על הנאשם להתייצב ביום 25.10.17 בשעה 08:00 במפקדת מחוז מרכז.

ב. מאסר למשך 6 חודשים, ואולם הנאשם לא יישא עונש זה אלא אם תוך שלוש שנים יעבור עבירה בה הורשע.

ג. קנס בסך 5,000 ₪, או 7 ימי מאסר תמורתו. הקנס ישולם לא יאוחר מיום 1.10.17. ניתן לקזז סכומי הקנס מהפקדות שהופקדו בהליכי המעצר וככל שקיימת יתרה, יש להשיבה לנאשם.

ד. צו מבחן למשך שנה. הנאשם מוזהר כי אי עמידה בתנאי הצו עלולה להביא להפקעתו ולגזירת הדין מחדש.

ה. פסילת רישיון נהיגה למשך שישה חודשים וזאת על תנאי למשך שנתיים שלא יעבור עבירה בה הורשע.

המוצגים יחולטו/יושמדו/יושבו לבעליהם על פי החלטת קצין משטרה.

ככל שהופקד פיקדון בתיק על ידי הנאשם, ובהיעדר מניעה על פי דין, יש להחזירו לידיו או לידי גורם אחר לפי בקשת הנאשם.

בהסכמת הצדדים, אני מורה על חילוט הכספים שנתפסו ואשר מפורטים בסיפא לכתב האישום: 5,650 ו-230 אירו.

המזכירות וההגנה ישלחו העתק הפרוטוקול לשירות המבחן.

**זכות ערעור לבית המשפט המחוזי בתוך 45 ימים מהיום.**

<#3#>

**ניתנה והודעה היום כ"ב תמוז תשע"ז, 16/07/2017 במעמד הנוכחים.**

|  |
| --- |
|  |
| **מעין בן ארי , שופטת** |

<#4#>

**החלטה**

אני מורה על עיכוב ביצוע רכיב עבודות השירות בלבד.

ככל שיוגש ערעור, יוארך רכיב זה עד למתן פסק דין.

בתוך 30 ימים תודיע המאשימה בדבר החלטתה, ככל שלא יוגש ערעור, יש להודיע מיידית לבא כוח הנאשם ולממונה על עבודות השירות.

<#5#>

**5129371ניתנה והודעה היום כ"ב תמוז תשע"ז, 16/07/2017 במעמד הנוכחים.**

|  |
| --- |
| 54678313 |
| **מעין בן ארי , שופטת** |

5129371

54678313

מעין בן ארי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)