|  |  |  |
| --- | --- | --- |
| **בית משפט השלום בנתניה** | | |
| **ת"פ 36599-04-15 מדינת ישראל נ' קוניו** |  | **21 נובמבר 2017** |

|  |  |
| --- | --- |
| **לפני כבוד השופט עמית פרייז** | |
| **המאשימה** | **מדינת ישראל** | |
| **נגד** | | |
| **הנאשם** | **אלעד קוניו** **ת.ז. xxxxxxxxxx** | |

<#2#>

נוכחים:

ב"כ המאשימה עו"ד ניסים סוסי

הנאשם וב"כ עו"ד איתי רוזין מטעם הסניגוריה הציבורית

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**גזר דין**

הנאשם הורשע על פי הודאתו, במסגרת הסדר טיעון, בביצוע עבירות של החזקת סמים שלא לצריכה עצמית. החזקת כלים, שלוש עבירות של סחר בסם מסוכן ושתי עבירות של עיסקה אחרת בסם מסוכן וזאת בגין מספר אירועים כפי שיפורט להלן.

בחודש אפריל 2015 נמצאו בדירה בה התגורר הנאשם, סך של קרוב ל- 50 גרם נטו קנאבוס ובנוסף כלי עישון סמים מסוג באנג ומשקל אלקטרוני.

במהלך חודשים פברואר עד אפריל 2015 בשתי הזדמנויות הנאשם מכר לשרון יפעי סך כולל של 15 גרם סם מסוג קנאבוס בתמורה כוללת של 1,300 ₪.

במהלך חודש מרץ 2015 מכר הנאשם לניקול סמילה סם מסוג קנאבוס במשקל של 15 גרם בתמורה ל- 1,250 ₪.

במהלך חודש אפריל 2015 הנאשם מכר ליאיר פאר שני גרם קנאבוס בתמורה ל- 200 ₪.

במהלך חודשים מרץ עד אפריל 2015 הנאשם סיכם עם שגיא סמילה על מכירת 10 גרם קנאבוס בתמורה ל- 900 ₪.

במהלך חודש מרץ 2015 הנאשם סיכם עם אורי שאנן על מכירת 5 גרם קנאבוס תמורת 500 ₪.

הנה כי כן הנאשם עסק הלכה למעשה בסחר בסמים, בתקופה קצרה יחסית, באופן המלמד על התדירות הגבוה של העיסוק. מבחינת כמויות בסופו של דבר לא דובר במכירת כמויות רבות, כאשר התמורה שמן הסתם לא משקפת את כלל הרווח ולא את רובו, היתה בשיעור מצטבר של אלפי שקלים, עם זאת המדובר בחמישה אנשים עימם ביצע הנאשם את העיסקאות, בד בבד יוער כי רק לגבי שלוש מהעיסקאות נטען כי התממשו.

הסנגור טוען כי המניע של הנאשם לביצוע העיסקאות לא היה של סוחר סמים מובהק, באשר מדובר במכירה למכרים שפנו אליו, הגם שהדברים לא נסתרו על ידי התביעה ומשלא מתעורר הרושם שמדובר ברשת מאורגנת שבה חברים מספר ובכמויות ובתמורות משמעותיות, הרי שעדיין יש לאבחן לחומרה מקרה זה ממקרה שבו נאשם שמעוניין לצרוך סמים רוכש אותם, וצורך אותם בצוותא עם חבריו אשר משלמים לו אודות הסמים שרכש עבורם. הרושם העולה הוא שהנאשם היה כתובת מוכרת גם מאנשים שלא הכיר לצורך רכישת סמים ודי עם נפנה לעניין זה לאמור באישום החמישי.

אין צורך להכביר מילים על כך שעבירות הסמים בייחוד הסמים הקלים, הינן עבירות נפוצות וכדי להילחם בתופעה שכזו יש מקום בראש ובראשונה להחמיר בעונשיהם של העוסקים בהפצת הסם בתמורה או שלא בתמורה, והנאשם בוודאי נמנה על קטגוריה זו.

בשים לב לכל אלה, סברתי כי מתחם הענישה הראוי במקרה זה, בהחלט נע בין 6 ל- 24 חודשי מאסר בפועל כפי שתיארה התביעה ועל כך יש להוסיף מאסר מותנה משמעותי, קנס בשיעור של אלפי שקלים וכן פסילת רישיון נהיגה ולו מותנית.

בתוך המתחם יש לזקוף לזכות הנאשם את הודאתו ועברו הנקי (למעט הרשעה זניחה שהינה צבאית במהותה במהלך שירותו).

עניינו של הנאשם בא לא אחת לפני שירות המבחן, אשר מסר בעניינו מספר תסקירים. מתסקירים אלה עולה כי בסופו של דבר בסך הכל ניתן להגדיר את הנאשם כמי שנקי משימוש בסמים, בנוסף במהלך היותו במעצר בית עליו עוד יפורט, הנאשם נטל חלק פעיל בטיפול אשר הוביל להתרשמות מנחה הטיפול בדבר שינוי שחל בנאשם, כך שהתבונן במעשיו באופן ביקורתי ובהשלכתם על סביבתו. שירות המבחן אף הציע לנאשם להמשיך בטיפול והפעם באופן פרטני, ובמידת הצורך חזרה לטיפול קבוצתי מעט שונה מזה שביצע. הנאשם סבר כי אין צורך בכך, שכן לטעמי מיצה את האפיק הטיפולי בטיפול שעבר תוך כדי מעצר הבית. יצוין כי על רקע תוצרי הטיפול שתוארו לעיל, הן בהיבט של ניקיון בבדיקות שתן והן בהיבט התרשמות מנחה הקבוצה, לא מדובר בעמדה נוגדנית (באופן שילמד לרעה על אופיו של הנאשם) אלא עניינית. יחד עם זאת, משמעות הדבר הינה שלא מדובר בהליך שיקום שלם שעבר הנאשם לשביעות רצון שירות המבחן האמון על הליכים מסוג זה.

הנאשם אף שילם בחירותו בגין ההליך, כיוון ששהה במעצר בתקופה של כחודש וחצי. בהמשך כחודש וחצי במעצר בית מלא, ולאחר מכן כשמונה וחצי חודשים מעצר בית עם שעות התאווררות לא מעטות, וברוב התקופה ללא פיקוח.

הסנגור מבקש לאבחן לקולא את עניינו של הנאשם מעניינו של אדם נוסף אשר נתפס עימו באותה דירה, בשם יוסף רחבי, אשר נדון בפניי ב[ת"פ 36589-04-15](http://www.nevo.co.il/case/20222198) לשישה חודשי מאסר בפועל על דרך עבודות שירות ורכיבים נוספים. עיון בכתב האישום בו הורשע אותו אדם נוסף, מגלה כי זה החזיק כמויות סם מסוכן מסוג קנאבוס בשיעור משמעותי בהרבה משל הנאשם, וכן החזיק ברשותו כדורי תחמושת. יחד עם זאת, זה לא הפיק כל תועלת כספית מעיסאות הסם שביצע, כאשר שתיים לא בוצעו ואחת התבטאה בהספקת סם מסוג קנאבוס ללא תמורה במשקל של 30 גרם, ובכך עניינו של הנאשם חמור הרבה יותר, מה גם שהנאשם פעל מול יותר אנשים. לפיכך, בהשוואת מעשיהם לא סברתי שעניינו של הנאשם קל יותר. יצוין כי גם בעניינו של אותו רחבי מדובר במי שעברו היה נקי, ואולם לא ברור מגזר הדין האם שילם מחיר בגין ההליך באמצעות פגיעה נוספת בחירות, כפי שפורט בעניין הנאשם שבפניי.

בשקלול כל האמור סברתי כי ניתן במקרה זה לסטות מהמתחם שצוין לקולא משיקולים שיקומיים ואולם לא באופן שמבקש הסנגור בדמות הסתפקות ברכיב של של"צ חלף עבודות שירות. מודע אני לנסיבותיו האישיות של הנאשם, אשר מצוי בגפו בארץ דבר המקים עליו נטל לא פשוט ומצליח בכל זאת להתמיד במסגרת עבודה מזה שנים, בה הוא מצטיין ואשר להערכתו נתונה בסכנה אם יבצע עבודות שירות. בכל הכבוד בעבירות מסוג זה המסר ההרתעתי לסוחרים פוטנציאליים עתידיים מגמד את הנסיבות האישיות ועל כן מכל ההשפעה האפשרות של כך למהלך חייו של הנאשם, עליו לשאת במחיר העונשי המינימלי למעשיו, גם לאחר השיקול השיקומי וזאת בדמות עבודות שירות שלא לתקופה המירבית.

באשר לקנס, הרי שיש מקום להתחשב במצבו הכלכלי של הנאשם, כמו גם העובדה שבהיבט של רווח להבדיל מתמורה לעיסקאות שבוצעו, סביר שהנאשם לא הפיק תועלת רבה ממעשיו בנוסף כבר ייפגע בכיסו נוכח החילוט המוסכם, נוכח האמור בסייפת כתב האישום, כמובן שגם לרכיב עבודות השירות תהיה השפעה כלכלית עליו. אשר על כן סברתי שיש מקום לקנס בשיעור הנמוך של המתחם שציינתי.

באשר לפסילת רישיון נהיגה, הרי שכאשר נאשם נמצא באופן עיקבי בשירות המבחן כשהוא נקי מסם סברתי שניתן להסתפק בפסילה מותנית משמעותית.

סוף דבר אני גוזר על הנאשם את העונשים הבאים:

1. מאסר בפועל של 4 חודשים אשר ירוצו בדרך של עבודות שירות, החל מיום 17.1.18. לשם כך, על הנאשם להתייצב במשרדי הממונה על עבודות השירות בשב"ס מרכז (רמלה), באותו מועד עד השעה 8:00.
2. מאסר על תנאי של 9 חודשים למשך 3 שנים מהיום, והתנאי הוא שלא יעבור עבירה על [פקודת הסמים המסוכנים](http://www.nevo.co.il/law/4216) מסוג פשע.
3. מאסר על תנאי של 6 חודשים למשך 3 שנים מהיום, והתנאי הוא שלא יעבור עבירה על [פקודת הסמים המסוכנים](http://www.nevo.co.il/law/4216) מסוג עוון.
4. קנס בסך 1,000 ₪ אשר ישולם באמצעות הפיקדון בסך 6,000 ₪ אשר הופקד בתיק [מ"ת 36594-04-15](http://www.nevo.co.il/case/20222203). יתרת הפיקדון תוחזר לנאשם בכפוף לעיקול. יחד עם זאת אין לבצע את מימוש הקנס מהפיקדון ואת החזר יתרת הפיקדון, עד שיתקבל אישור משב"ס כי הנאשם סיים לרצות את עבודות השירות. הפיקדון ישמש להבטחת ריצוי עבודות השירות ככל שיחולט חלילה מסיבה זו, הרי שהנאשם יהיה מחויב לשלם את הקנס תוך חודש ימים מהוראות החילוט.
5. פסילה על תנאי מלהחזיק ו/או לקבל רישיון נהיגה לתקופה של 12 חודשים באם בתוך 3 שנים מהיום יעבור עבירה על [פקודת הסמים המסוכנים](http://www.nevo.co.il/law/4216).

ניתן צו להשמדת המוצג – הסמים שנתפסו והכלים להחזקתם. בנוסף, אני מכריז על הנאשם סוחר סמים ומשכך מורה על חילוט שני טלפונים סלולריים וכן סכומי כסף של 600 ₪ ו- 12 דולרים שנתפסו ממנו.

**זכות ערעור לבית-המשפט המחוזי בלוד בתוך 45 יום.**

**<#5#>**

**ניתנה והודעה היום ג' כסלו תשע"ח, 21/11/2017 במעמד הנוכחים.**

|  |
| --- |
|  |
| **עמית פרייז, שופט** |

<#6#>

**החלטה**

הבקשה נדחית על הסף.

עבודות השירות אמורות להתחיל לאחר תום התקופה להגשת הערעור, ומעבר לכך ממילא התביעה עתרה לעבודות שירות ובקשתה התקבלה באופן חלקי, כך שלא ברור לי מדוע ביצוע עבודות השירות אמור לסכל אפשרות של קבלת ערעור תביעה על גזר הדין.

<#7#>

**5129371ניתנה והודעה היום ג' כסלו תשע"ח, 21/11/2017 במעמד הנוכחים.**

|  |
| --- |
| 54678313 |
| **עמית פרייז, שופט** |

5129371הוקלד על ידי סופיה עטיה

54678313

עמית פרייז 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)