|  |  |
| --- | --- |
| **בית משפט השלום ברחובות** | |
| ת"פ 41186-05-15 פרקליטות מחוז מרכז - פלילי נ' לוי(עציר) |  |

|  |  |  |
| --- | --- | --- |
| **בפני** | **כבוד השופטת - נשיאה עינת רון** | |
| **בעניין:** | **פרקליטות מחוז מרכז - פלילי** |  |
|  |  | **המאשימה** |
|  | **נגד** | |
|  | **מיכאל לוי (עציר)** |  |
|  |  | **הנאשם** |

**נוכחים:**

**ב"כ המאשימה עו"ד שמי לוי**

**ב"כ הנאשם עו"ד שי ברגר**

**הנאשם בעצמו**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

**על פי הודאתו הורשע הנאשם בעבירות של ייצור סם מסוכן, החזקת חצרים לשם הכנת סם מסוכן, החזקת כלים ונטילת חשמל.**

**ביום 1/3/15 שכר הנאשם בית ביבנה שתמורת שכר דירה חודשי של 6000 ₪.**

**הנאשם הכניס לבית זה ציוד רב למטרת גידול צמחי קנביס, שכלל תאורה פלורסנטית, חומרי דישון, השרשה וגידול, גופי חימום, טרמוסטט ומאווררים, משאבת אוויר, צינורות השקייה, אדניות ועציצים ובהם אדמה.**

**הנאשם ארגן בחדר לשם גידול השתילים, בכך שפרס את אמצעי התאורה והצנרת.**

**כן שילם הנאשם לחשמלאי, סכום של 7000 ₪ והלה ביצע עבורו ובהנחייתו חיבור של כבלי חשמל לבית, תוך עקיפת מונה החשמל של חברת החשמל המוצב בארון החשמל הביתי וזאת על מנת ליטול חשמל ללא תשלום.**

**ביום 14/5/15, במהלך חיפוש שביצעה משטרת ישראל בבית, נמצאו במקום 252 שתילי קנבוס בשלבי גידול שונים במשקל כולל של 27.81 ק"ג נטו.**

**התביעה הדגישה את התכנון שהיה במעשיו של הנאשם לקראת גידול הסמים , לרבות נטילת החשמל שלא כדין וכי כל מטרתו היתה עשיית רווחים כספיים, תוך התעלמות משלטון החוק.**

**בגזירת הדין, יש לטעמה של המאשימה, להתחשב בערכים המוגנים, בנזק שנגרם ובזה שעלול היה להיגרם, דהיינו הספקת כמות סמים גדולה מאוד במדינה, ובכך סיכון לאוכלוסיה.**

**המאשימה הדגישה כי אין המדובר בעבירה מזדמנת , אלא בעבירה שהצריכה תכנון מדוקדק, כגון שכירת דירה, רכישת ציוד מתאים, התקנתו , הבאת בעלי מקצוע ועוד.**

**לטעמה של התביעה ראוי להטיל על הנאשם 30 חודשי מאסר בפועל, לצד מאסר מותנה וקנס גבוה.**

**התביעה הדגישה את עברו של הנאשם, לרבות את העובדה כי בעבר כבר הורשע בעבירה לפי** [**פקודת הסמים המסוכנים**](http://www.nevo.co.il/law/4216)**.**

**את טיעוניה תמכה התביעה בפסיקה שהציגה לביהמ"ש.**

**ב"כ הנאשם הדגיש כי הנאשם הודה בכתב האישום כפי שהוגש ללא הסדרים כלשהם והדבר מצביע על נטילת האחריות מצידו, והדגיש כי כך היה כבר בשלבי החקירה.**

**אמנם לנאשם שלוש הרשעות קודמות, אך אין בעברו הרשעה בעבירה של החזקת סם שלא לצריכה עצמית.**

**ב"כ הנאשם ציין כי הנאשם נשוי ואב לארבעה ילדים. עסק שפתח קרס והוא שקע בחובות כבדים. הוגש בענין זה מסמך של ריכוז חובותיו להוצאה לפועל.**

**עוד הדגיש ב"כ הנאשם כי מדובר במעבדה שפעלה במשך זמן קצר ביותר וסוף דבר הנאשם לא הפיק סם או מכר אותו ועל כן נזק ממשי לא נגרם.**

**ב"כ הנאשם תאר את נסיבותיו האישיות של הנאשם ואת הבעיות מהן סובלים ילדיו. שלושה מהם מטופלים בשל בעיות כאלה ואחרות , האחד בשל מצוקות נפשיות לא קלות כלל ועיקר. ואף הוגשו מסמכים באשר לכך. אף הנאשם עצמו לקה בסוכרת ומצבו הוחמר מאז מעצרו.**

**פן נוסף של הבעת החרטה מצידו של הנאשם, כך ציין בא כוחו, הוא הסדר התשלומים אליו הגיע עם חברת החשמל להסדרת חובו, כפי שהציג במסמכים וקבלות.**

**ב"כ הנאשם הציג לביהמ"ש אסופת פסיקה נרחבת בה העונשים שהוטלו על נאשמים קלים מאלה שהוצגו על ידי התביעה.**

**הוגש גיליון המרשם הפלילי של הנאשם ממנו עולה כי הנאשם יליד שנת 1976 ולחובתו שלוש הרשעות קודמות.**

**שתיים מהן מן השנים 2004 ו-2008 הן בעבירה של החזקת סמים לצריכה עצמית והאחרונה שבהן משנת 2009 בעבירה של החזקת סמים שלא לצריכה עצמית, כמו גם עבירות איומים , סחיטה באיומים ותקיפה. בגין הרשעה זו נדון הנאשם לעונש מאסר בפועל בן שנתיים.**

**המעשים בהם הורשע הנאשם פגעו בערכים מוגנים של שלום הציבור ובריאותו. נגע הסמים פוגע קשה הן בפרט והן בחברה כולה ובמיוחד אמורים הדברים משמדובר בעבירות של גידול והפצת הסם.**

**מתחם הענישה הראוי לעבירות מעין אלה נע בין 15-36 חודשי מאסר בפועל.**

**בענייננו מדובר במעשים אשר קדמו להם תכנון ותחכום.**

**הנאשם שכר דירה לצורך ביצוע העבירות. הוא רכש פריטי ציוד מתאימים לצורך גידול הסם והכין תשתית מתאימה לצורך כך בדירה. עינינו הרואות כי נדרשה עבודת הכנה רבה ולא פשוטה לצורך ביצוע העבירה.**

**הנאשם אף הכין תשתית עבודות חשמל, עבורן שכר חשמלאי ושילם לו מחיר לא מועט, וזאת לא רק לצורך ביצוע עבירת גידול הסם, אלא אף לצורך נטילת החשמל המרובה הדרוש לצורך כך,**

**ללא תשלום לחברת החשמל.**

**כאשר על ביהמ"ש לגזור דינו של המגדל סם, עליו להביא בחשבון את סוג הסם, את התשתית שהכין לגידול, את נסיבות גידול הסם, את מספר השתילים שגידל ואת הכמות שנמצאה במקום גידול הסם.**

**בענייננו, הוכנה תשתית מושקעת כאמור לעיל, ונמצאו במקום 252 שתילי סם במשקל כולל העולה על 27 ק"ג.**

**מדובר, איפוא, בכמות גדולה מאוד של שתילים ובכמות גדולה מאוד של הסם.**

**כל אלה, הנסיבות האופפות את העבירות, מביאות את עניינו של הנאשם אל הרף העליון של מתחמי הענישה.**

**לכך יש להוסיף את עברו של הנאשם , הכולל עבירות לפי** [**פקודת הסמים המסוכנים**](http://www.nevo.co.il/law/4216)**, לרבות הרשעה אחת בעבירה של החזקת סמים שלא לצריכה עצמית.**

**אם בכל זאת מצאתי שלא להחמיר עם הנאשם כפי שראוי היה לעשות הרי זה בשל הודאתו באשמה ונטילת האחריות ותוך התחשבות בנסיבותיו האישיות והמשפחתיות, כפי שפורטו לעיל ונתמכו במסמכים שהוגשו לעיון ביהמ"ש. התחשבתי אף במצבו הרפואי של הנאשם ובכך שפעל לתקן את הנזק שנגרם לחברת החשמל ולהשיב את הכסף שנטל בדרך נטילת החשמל שלא כדין.**

**לאחר איזון בין מכלול השיקולים אני גוזרת על הנאשם כדלקמן –**

**20 חודשי מאסר לריצוי בפועל שמניינם מיום מעצרו 14/5/15.**

**10 חודשי מאסר על תנאי למשך שלוש שנים, שתחילתן מיום שחרורו ממאסר, לבל יעבור עבירה כלשהי לפי פקודת הסמים שהיא פשע.**

**5 חודשי מאסר על תנאי למשך שלוש שנים, שתחילתן מיום שחרורו ממאסר, לבל יעבור עבירה כלשהי לפי פקודת הסמים שהיא עוון, או עבירה של נטילת חשמל.**

**קנס בסכום של 7500 ₪ או 60 ימי מאסר תמורתו.**

**הקנס ישולם בעשרה תשלומים חודשיים, שווים ורצופים שהראשון בהם ביום 1/2/16 והבאים אחריו בכל 1 לחודש שלאחר מכן. לא ישולם תשלום במועדו, יעמוד כל הסכום לפרעון מיידי.**

**סמים שנתפסו במהלך החקירה – יושמדו.**

**מוצגים נוספים שנתפסו במהלך החקירה- יושמדו או יחולטו, על פי שיקול דעתו של קצין משטרה.**

**זכות ערעור כחוק.**

**5129371**

**54678313ניתן היום, כ"א כסלו תשע"ו, 03 דצמבר 2015, במעמד הצדדים.**

ה עינת רון 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)