|  |  |  |
| --- | --- | --- |
| **בית משפט השלום בנתניה** | | |
| **ת"פ 22215-06-15** ת"פ 23569-08-15 |  | **07 פברואר 2018** |

|  |  |
| --- | --- |
| **לפני כבוד השופט עמית פרייז** | |
| **המאשימה** | **מדינת ישראל** | |
| **נגד** | | |
| **הנאשם** | **פלוני** | |

#2#>

נוכחים:

ב"כ המאשימה עו"ד רוני אלסטר

הנאשם וב"כ עו"ד עזר מבורך מטעם הסניגוריה הציבורית

**במסמך זה הושמטו פרוטוקולי**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**ם**

**גזר דין**

הנאשם הורשע על פי הודאתו, בביצוע עבירות של החזקת סמים לצריכה עצמית וגידול סמים מסוכנים בצוותא וזאת בגין 2 אירועים כפי שיפורט להלן. אירוע ראשון התרחש בחודש מאי 2015, כאשר במבנה בחוות סוסים בו התגורר הנאשם הוא החזיק ברשותו כמות מצטברת של כ-21 גרם סם מסוכן מסוג קנבוס/חשיש . אירוע שני והמרכזי התרחש בחודש יוני 2015, כאשר הסתבר שהנאשם גידל יחד עם אחר בשטח פתוח 41 שתילים של סם מסוג קנבוס במשקל של כ-1.3 קילוגרם נטו. לצורך הגידול הנאשם השתמש בג'רקנים, מסור ידני, משפך, בקבוק דישון, אדניות ואת חפירה.

הנה כי כן, הנאשם עירב עצמו בעבירות סמים לרבות כזו מסוג גידול, שהינה מעבירות הסמים החמורות. יחד עם זאת, יש גידול ויש גידול ולהלן יפורטו נסיבות הגידול שבענייננו.

נסיבה לחומרה הינה שהגידול בוצע בצוותא עם אחר אולם לצד זאת סבורני כי קיים צבר של נסיבות לקולא כפי שיפורט להלן.

ראשית המדובר בכמות של 1.3 קילוגרם אשר הינה כמות בינונית של חומר צמחי יחסית לעבירות מסוג זה, אולם כאשר משקללים זאת עם העובדה שמדובר ב-41 שתילים הרי שהמסקנה הינה שמדובר בשתילים בשלב גידול מוקדם יחסית.

בנוסף, מדובר בגידול באמצעים חקלאים בסיסיים בשטח פתוח . נסיבה זו מבחינה לקולא את עניינו של הנאשם מעניינם של מי אשר מגדלים בחדר סגור ובאמצעים טכנולוגיים סמים מסוג זה. זאת לא בכדי, שכן לא רק שלא מדובר בתחכום אלא שהפוטנציאל של ההצלחה בגידול, משמע הבאת השתילים שהינם במקרה זה בשלב גידול מוקדם יחסית לכאלה אשר יניבו פריחה ממנה ניתן להפיק את הסם, הינו נמוך יותר. לשון אחר הסיכוי של כל שתיל שהוא לרבות מסוג קנבוס לגדול בתנאים בהם גידל הנאשם, ובוודאי להגיע למצב של פריחה, הינו נמוך יותר מאשר שתיל שגדל באמצעים משוכללים יותר.

הנה כי כן, הפוטנציאל של הפקת הסם ממעשיו של הנאשם אינו בהכרח כזה שניתן להגדירו כפוטנציאל משמעותי להפקת כמויות סם מסחריות.

מעבר לכך, אין כל ראיה לסתור לכך שהנאשם אכן התכוון לגדל את הסמים לצרכיו האישיים. בגין זה יצוין שמדובר בנאשם שסובל ממכאובים קשים וכן ממצב נפשי לא פשוט וזאת על רקע אירועים בריאותיים קשים שפקדו אותו, כמפורט בתסקיר שירות המבחן. עם זאת, לא אחת נאמר שגם במקרים מסוג זה עדין יש פוטנציאל של העברת הסם לאחרים, אדרבה בענייננו עת היה מעורב אדם נוסף בגידול. יחד עם זאת אשוב ואזכיר שבמקרה שבפנינו סיכון זה עשוי היה שלא להתממש מהטעם שצוין כבר שלא ברור אם הנאשם היה מסוגל, אילו מעשיו לא היו מופרעים, להפיק מהצמחים כמויות מסחריות של הסם.

בשים לב לכל האמור, ובהתאם לפסיקה שהוגשה, ואף לפסיקה נוספת הרי שצודקת עקרונית התביעה בכך שיש מקום לקבוע מתחם ענישה שתחילתו מאסר בפועל, אך יחד עם זאת המדובר במספר מועט של חודשים נוכח הנסיבות לקולא שצויינו. באשר לרף העליון של המתחם הרי שבהחלט ניתן להגיע ל18 חודשים . לצד מתחם המאסר בפועל יש מקום להטיל מאסר מותנה, וכן במקרים המתאימים גם רכיבים כספיים, ובנוסף יש מקום לפסילת רישיון נהיגה ולו על תנאי.

בתוך המתחם יש לזקוף לזכות הנאשם את הודאתו במיוחס לו המהווה נטילת אחריות. בנוסף אין לחובתו כל עבר פלילי עדכני וגם זה הישן הינו זניח למדי מבחינת מהותו והעונשים שנגזרו.

בנוסף, הנאשם סובל מבעיות בריאות קשות, נתמך למעשה בידי אישתו, ולא מסוגל לבצע כל עבודה, ועל כן דומה שיש הסכמה כי אינו כשיר לבצע אף עבודות שירות.

בד בבד אין במקרה זה כל היבט שיקומי. הנאשם ממשיך למרבה הצער לסבול ממכאובים, ומנסה לקבל רישיון לקנביס רפואי אך לפחות כרגע לא הצליח לעשות כן כאשר מדובר במשפט שנדחה לא אחת למטרה זו ולא ברור אם יצליח להשיג זאת בעתיד. מכל מקום אין בפנינו מי אשר בעת גזירת עונשו נקי משימוש בסם, או למצער עושה בו שימוש במסגרת פקוח רפואי. נוכח נסיבות אלה, בהחלט סביר שללא הרתעה ראויה הנאשם ימשיך לחפש מזור למכאוביו בעבירות סמים כאלה ואחרות.

בשים לב לכל האמור ,סברתי כי יש מקום להטיל על הנאשם מאסר בפועל אשר קרוב לרף התחתון של המתחם ולצד זאת מאסר על תנאי משמעותי וכן פסילת רישיון נהיגה בפועל ועל תנאי למניעת סיכון העושים בדרכים. סבורני כי די בכך ואין צורך להכביד על הנאשם במרכיב של קנס וניתן להסתפק חלף זאת בהתחייבות להימנע מעבירה.

סוף דבר אני גוזר על הנאשם את העונשים הבאים:

1. מאסר בפועל של 6 חודשים וזאת בניכוי ימי מעצרו 4.6.15 עד 7.6.15.
2. מאסר על תנאי של 9 חודשים למשך 3 שנים מהיום, והתנאי הוא שלא יעבור כל עבירה על [פקודת הסמים המסוכנים](http://www.nevo.co.il/law/4216).
3. הנאשם יחתום על התחייבות בסך 2000 ₪ להימנע במשך שלוש שנים מהיום מלעבור עבירה על [פקודת הסמים המסוכנים](http://www.nevo.co.il/law/4216). לא יחתום על ההתחייבות, ייאסר למשך 7 ימים.
4. פסילה בפועל מלהחזיק ו/או מלקבל רישיון נהיגה לתקופה של 11 חודשים החל ממחר . הנאשם יפקיד את רשיונו במזכירות ביהמ"ש עד מחר בשעה 16.00.
5. פסילה על תנאי מלהחזיק ו/או לקבל רישיון נהיגה לתקופה של 18 חודשים באם בתוך 3 שנים מיום שחרורו מהמאסר יעבור עבירה על [פקודת הסמים המסוכנים](http://www.nevo.co.il/law/4216).

ניתן צו להשמדת המוצג – סמים ואמצעים לגידולם.

זכות ערעור לבית-המשפט המחוזי בלוד בתוך 45 יום.

<#6#>

**ניתנה והודעה היום כ"ב שבט תשע"ח, 07/02/2018 במעמד הנוכחים.**

|  |
| --- |
|  |
| **עמית פרייז, שופט** |

<#7#>

**החלטה**

הריני מורה על עיכוב ביצוע המאסר בפועל וזאת עד ליום 25.3.18 . ככל שתקופת העיכוב לא תוארך יתייצב הנאשם לאותו מועד עד השעה 8.30 במתקן כליאה הדרים לריצוי עונשו .

הערבויות הקיימות יעמדו בתוקפן להבטחת התייצבות הנאשם לריצוי מאסרו. כמו כן ניתן בזאת לנאשם צו עיכוב יציאה מהארץ.

הנאשם יפקיד את דרכונו במזכירות ביהמ"ש עד מחר בשעה 16.00.

הפרוטוקול יתויק בשני התיקים.

<#8#>

**ניתנה והודעה היום כ"ב שבט תשע"ח, 07/02/2018 במעמד הנוכחים.**

|  |
| --- |
|  |
| **עמית פרייז, שופט** |

5129371

54678313

5129371הוקלד על ידי סופיה עטיה

54678313

5129371עמית פרייז 54678313

512937154678313נוסח מסמך זה כפוף לשינויי ניסוח ועריכה

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)