|  |  |
| --- | --- |
| **בית משפט השלום בקריית גת** | |
| ת"פ 46741-07-15 מדינת ישראל נ' בן חמו  ת"פ 22937-11-14 מדינת ישראל נ' בן חמו |  |

|  |  |  |
| --- | --- | --- |
| בפני | **כבוד השופטת נועה חקלאי** | |
| בעניין: | מדינת ישראל |  |
|  |  | המאשימה |
|  | **נגד** | |
|  | טל בן חמו |  |
|  |  | הנאשמים |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [56(א)](http://www.nevo.co.il/law/70301/56.a)

**גזר דין**

**כתב האישום**

1. הנאשם הורשע על פי הודאתו בשתי עבירות של החזקת סמים לצריכה עצמית בניגוד [לסעיף 7(א)+7(ג)](http://www.nevo.co.il/law/4216/7.a.;7.c) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג 1973.

על פי עובדות כתב האישום בתיק 46741-07-15, ביום 21.1.13, החזיק הנאשם בדירתו בסם מסוכן מסוג חשיש במשקל 7.7191 ג' וזאת לצריכתו העצמית וללא היתר או רישיון כדין.

על פי עובדות כתב האישום בתיק 22937-11-14, ביום 1.7.14 החזיק הנאשם בדירתו בסם מסוכן מסוג חשיש במשקל 2.5526 ג' וזאת לצריכתו העצמית וללא היתר או רישיון כדין.

**הסדר הטיעון**

1. **ביום 27.7.15 הציגו הצדדים להסדר לפיו הנאשם יודה בשני התיקים, יורשע, יופנה לשירות המבחן על מנת שיתקבל תסקיר בעניינו אשר יבחן את שאלת הארכת המאסר המותנה. עמדת המאשימה היא למאסר ולו בעבודות שירות וענישה נלווית. הוסכם כי הצדדים ישובו לדבר לאחר קבלת תסקיר.**

תסקיר שירות המבחן וחוות דעת הממונה על עבודות השירות

1. **שירות המבחן סקר באריכות את הרקע האישי המשפחתי והעברייני של הנאשם. את הפגיעה הקשה שעבר בילדותו ואת השפעתה על המשך חייו, הנאשם נפלט בגיל מוקדם ממערכת החינוך, השתחרר מהצבא על רקע אי התאמה למסגרת ומגיל צעיר חבר לחברה שולית, החל לצרוך סמים מגיל 16, ולבצע עבירות. לדברי הנאשם הסמים מספקים לו מענה זמין להתמודדות עם הפגיעה והשלכותיה, להדחקת הקשיים ולתפקוד תקין. שירות המבחן התרשם כי לצד רצונו של הנאשם לנהל אורח חיים תקין ונורמטיבי, הוא אינו מעוניין בשלב זה של חייו לערוך שינוי בתחום צריכת הסמים ורואה את הסמים כחלק אינטגרלי אשר מסייע לו לתפקד ולהתנהל באופן תקין. בשל כך העריך שירות המבחן כי קיימת רמת סיכון גבוהה להישנות העבירה. בשל העדר מוכנות להתערבות טיפולית בעניינו, שירות המבחן נמנע מלהציע תכנית טיפולית.**
2. **התקבלה חוות דעת הממונה על עבודות השירות לפיה הנאשם מתאים לריצוי מאסר בדרך של עבודות שירות, זאת לאחר שבדיקת שתן שמסר יצאה נקייה משרידי סם.**

טיעוני הצדדים לעונש:

1. ב"כ המאשימה הפנתה לערך המוגן בעבירות הסמים, לחובתו של בית המשפט לתרום תרומתו במלחמה בסמים, לכך שהנאשם לא בשל בשלב זה של חייו לערוך שינוי. לפיכך עתרה המאשימה להטיל על הנאשם מאסר שיכול וירוצה בעבודות שירות, לצד ענישה נלווית.
2. ב"כ הנאשם הפנה לחלוף הזמן ממועד ביצוע העבירות, לכמויות הסם הקטנות, לנסיבותיו האישיות הקשות של הנאשם, לטענתו הנאשם משתמש בסמים כדי להתמודד עם ההתעללות שעבר בילדותו, לאור שהרשויות לא הצליחו ליתן מענה לסבלותיו. לדבריו מנסה לקבל את האישורים הנדרשים לקבל קנביס רפואי. ב"כ הנאשם עתר, ולו בשל המצפון להאריך את המאסר המותנה.
3. הנאשם ציין כי אין לו רישיון נהיגה. לדבריו לאור מצבו אין לו ברירה, באפשרותו לקחת כדורים או לעשן. לדבריו עובד ולא מבצע עבירות רכוש. לדבריו אינו מעוניין להירתם להליך טיפולי כי לא מעוניין לפתוח פצעים שאינו יכול לסגור, לדבריו ניסה זאת בעבר והניסיון כשל.

דיון

**מתחם העונש ההולם**

1. הנאשם נותן את הדין בגין שתי עבירות. המתחם הוא לכל אחת מהעבירות בנפרד. המתחם זהה, לאור היות העבירות זהות בטבען.
2. הערך החברתי **אשר נפגע בעבירה של שימוש בסמים לצריכה עצמית הוא הוא הגנה מפני הנזקים הישירים והעקיפים אשר נגרמים עקב שימוש בסמים (פגיעה בשלומו ובריאותו הפיזי והנפשי של הציבור, התדרדרות לעבירות רכוש ואלימות לצורך השגת הסמים).**

**ראו דברי כב' הש' ברלינר ב**[**ע"פ 170/07**](http://www.nevo.co.il/case/5681787)מטיס נ' מדינת ישראל **ביחס לשימוש עצמי בסמים מסוג קנאביס וחשיש:**

**"אכן הסם שמדובר בו בתיק הנוכחי הוא קנבוס שמוגדר כ"סם קל". לרוע המזל סמים קלים מהווים לעיתים קרובות את יריית הפתיחה להתמכרות לסמים קשים יותר שלא לדבר על כך שגם בשימוש בהם עצמם טמונה סכנה".**

1. מידת הפגיעה בערך המוגן **היא ברף הנמוך, בשים לב לסוג הסם (חשיש) ולכמותו (7.7 ג' ו- 2.5 ג') ולכך שנועד לצריכה עצמית.**
2. **באשר לנסיבות ביצוע העבירה,** נתתי דעתי לכך שהנאשם, לדבריו, משתמש בסמים על מנת להתמודד עם פגיעה קשה שעבר בילדותו, על מנת למצוא שלווה לנפשו ולעזור לו בהדחקה.
3. **בחינת** מדיניות הענישה הנוהגת **מעלה כי במקרים דומים (מבחינת כמות וסוג הסם) הוטלו על נאשמים עונשים הנעים ממאסר מותנה ועד לתקופות מאסר קצרות שיכול וירוצו בעבודות שירות. במקרים רבים אף נמנעו מהרשעה.**

**ראו למשל:**

* [**רע"פ 6138/09**](http://www.nevo.co.il/case/6051623)איליה פרדזב נ' מדינת ישראל**. הנאשם הורשע בביצוע מספר עבירות של החזקת סם מסוכן לצריכה עצמית ונדון ל-8 חודשי מאסר וענישה נלווית. ערעורו נדחה.**
* [**ת"פ (מחוזי-פ"ת) 32746-11-09**](http://www.nevo.co.il/case/4914678)מדינת ישראל נ' ביטון ואח'**. נאשם, נעדר עבר פלילי, הורשע בהחזקת קנבוס במשקל כ-18 גרם, נדון למאסר החופף את תקופת מעצרו למשך חודשיים ושבוע, וענישה נלווית. עונש דומה הוטל במסגרת אותו תיק על נאשם אחר, בעל עבר פלילי ישן.**
* [ת"פ (י-ם) 16926-04-16](https://www.nevo.co.il/psika_html/shalom/SH-16-04-16926-902.htm) **מדינת ישראל נ' יואל כף** הנאשם הורשע בעבירה של החזקת סמים לצריכה עצמית במשקל של 20.109 גר'. נגזרו עליו 3 חוד' מע"ת וקנס.
* [ת"פ (באר שבע) 32753-12-13](http://www.nevo.co.il/case/10528217) **מדינת ישראל נ' בן אבו**. הנאשם הורשע בעבירה של החזקת סם לצריכה עצמית מסוג הרואין במשקל 0.1984 גר'. נגזרו עליו במסגרת הסדר התחייבות, והארכת מאסר מותנה שהיה תלוי ועומד כנגדו.
* [ת"פ (באר שבע) 6920-11-13](http://www.nevo.co.il/case/8485650) **מדינת ישראל נ' חזיזה**. הנאשם הורשע בעבירה של החזקת סם לצריכה עצמית מסוג חשיש במשקל של 20.1931 גר'. נידון במסגרת הסדר למבחן והארכת 2 מאסרים מותנים, התחייבות וקנס.
* [ת"פ (רחובות) 30653-04-12](http://www.nevo.co.il/case/4900850) **מדינת ישראל נ' הרמס**. הנאשם הורשע בהחזקת סם לצריכה עצמית מסוג חשיש במשקל 8.4 גר'. הוטל עליו של"צ, צו מבחן, הארכת מאסר על תנאי ופסילה בפועל.
* [**תפ (עכו) 4864-05-11**](http://www.nevo.co.il/case/2903544)מדינת ישראל נ' נסר גבריס**. הנאשם הורשע בהחזקת 3.99 גרם חשיש לצריכה עצמית. נדון למע"ת. וענישה נלווית.**
* [**ת"פ (בית שמש) 50810-12-10**](http://www.nevo.co.il/case/5607304)מדינת ישראל נ' גבריאל בראונשטיין **) נאשם בעל עבר פלילי הורשע בהחזקת 0.3 גרם חשיש. בית המשפט הפעיל מאסר מותנה בן 6 חודשים שהוטל על הנאשם בתיק אחר, וגזר בנוסף מאסר מותנה.**
* [ת"פ (עכו) 53325-11-10](http://www.nevo.co.il/case/4602687) **מדינת ישראל נ' יאסין**.הנאשם הורשע בעבירה של החזקת סם מסוכן מסוג חשיש במשקל של 27.29 גר' לצריכתו העצמית. הוטל עליו של"צ.

**למקרים בהם הוארכו מאסרים מותנים, בניגוד להמלצת שירות המבחן, ראו למשל:** [**תפ(י-ם) 33344-12-12**](http://www.nevo.co.il/case/4108675)מדינת ישראל נ' נאסים סלאיימה; [**ת"פ (רמלה) 53481-06-12**](http://www.nevo.co.il/case/3748129)מדינת ישראל נ' מאיר ברייט**;** ת"פ (ת"א) 2830-09 **מדינת ישראל נ' שלמה הלוי**; ת"פ (חדרה) 1794-07 **מדינת ישראל נ' עאלנאסר גבארין**; [ת"פ (ראשל"צ) 4890/07](http://www.nevo.co.il/case/1611196) **מדינת ישראל נ' אחוון מסעוד**.

1. לאור כל המפורט לעיל אני קובעת כי **מתחם העונש ההולם** לכל אחת מהעבירות בנסיבות שלפני נע ממאסר מותנה ועד למאסר קצר שיכול וירוצה בעבודות שירות.

גזירת עונשו של הנאשם בתוך מתחם העונש ההולם.

1. בבואי לגזור את עונשו של הנאשם בתוך מתחם העונש ההולם, לקחתי בחשבון את השיקולים הבאים:

* את העובדה כי הנאשם בחר לקחת אחריות ולהודות בהזדמנות ראשונה.
* את הרשעותיו הקודמות: הנאשם יליד 1982 לחובתו 12 הרשעות קודמות, לרבות בגין עבירות דומות, ועבירות רכוש.
* את העובדה כי חלפו למעלה מ- 4 שנים ממועד ביצוע העבירה שמפעילה את התנאי וכמעט 3 שנים מאז ביצוע העבירה הנוספת ולא נפתחו תיקים חדשים.
* את העובדה כי חלפו למעלה מ- 6 שנים ממועד ביצוע העבירה בגינה הוטל המאסר המותנה שהינו בר הפעלה בתיק זה.
* את התרשמות שירות המבחן כי קיימת רמת סיכון גבוהה להישנות התנהגות עוברת חוק בתחום הסמים וכי הנאשם אינו מעוניין לערוך בשלב זה שינוי בחייו.
* את נסיבותיו האישיות של הנאשם, את הטראומה שעבר בילדותו את דברי הנאשם כי הסם מסייע לו בהתמודדות עם הטראומה ובכוונתו לפעול לקבלת היתר לקנביס רפואי.

1. באשר לבקשת ב"כ הנאשם כי התנאי יוארך משיקולי "מצפון": על פי מצוות [סעיף 56(א)](http://www.nevo.co.il/law/70301/56.a) ל[חוק העונשין](http://www.nevo.co.il/law/70301), התשל"ז 1977, הארכת תקופת תנאי אפשרית "מטעמים שיירשמו... אם שוכנע בית המשפט שבנסיבות העניין לא יהיה זה צודק להפעיל את המאסר על תנאי".

**ב**[**רע"פ 7391/08**](http://www.nevo.co.il/case/6102737)מחאג'נה נ' מדינת ישראל **נקבע:**

"שיקול הדעת הניתן לבית המשפט בהארכת עונש מאסר מותנה מתמקד במצבים שבהם מוצדק לתת לנאשם הזדמנות נוספת לחזור לדרך הישר, כאשר הוא מראה סימנים המניחים יסוד לציפייה כי כך יהיה..."

1. בנסיבות התיק שבפני, נכון לעת הזו, בהעדר נכונות של הנאשם לערוך שינוי בחייו בכל הנוגע לשימוש בסמים, אין "סימנים המניחים יסוד לציפייה כי כך יהיה", לפיכך לא מתקיימים הטעמים המצדיקים הארכת התנאי.
2. עם זאת, בשל מכלול השיקולים שפורטו לעיל, לא מצאתי לנכון לגזור על הנאשם מאסר בפועל נוסף מעבר לתקופת התנאי.

**סוף דבר**

24. אשר על-כן, מצאתי לנכון ולמידתי לגזור על הנאשמת את העונשים הבאים:

א. אני מורה על הפעלת המאסר המותנה בן חודש כפי שהוטל על הנאשם בתיק 46310-03-11 בבית משפט השלום בקריית גת ביום 3.7.11.

המאסר ירוצה בדרך של עבודות שירות, במועצה דתית קרית מלאכי ברחוב הגליל 6 קרית מלאכי.

הנאשם יועסק 5 ימים בשבוע, 8.5 שעות עבודה יומיות.

הנאשם הביע את הסכמתו לרצות את עונש המאסר בעבודות שירות.

על הנאשם להתייצב לתחילת ריצוי המאסר ביום 16.5.17 בשעה 08:30 במשרדי הממונה על עבודות שירות במפקדת מחוז דרום, יחידת עבודות שירות ב"ש.

מוסבר לנאשם כי עליו לבצע כל עבודות שמוטלות עליו במסגרת עבודות השירות על פי ההנחיות שתינתנה לו מעת לעת על ידי הממונה במקום וכל הפרה של עבודות שירות תגרום להפסקה מנהלית של עבודות השירות וריצוי עונש המאסר בפועל. למען הסר ספק, הממונה על עבודות השירות רשאי לדרוש מהנאשם למסור בדיקות שתן, על מנת לוודא שאינו משתמש בסמים בעת ריצוי המאסר. שימוש בסמים בעת המאסר מהווה הפרה של התנאים ויוביל לנקיטת צעדים כלפיו ולהפסקה מנהלית של עבודות השירות.

ב. אני מטילה על הנאשם חודש מאסר וזאת על תנאי למשך שנתיים לבל יעבור עבירה בניגוד ל[פקודת הסמים המסוכנים](http://www.nevo.co.il/law/4216).

ג. פסילה בפועל מקבל או מהחזיק רשיון נהיגה לתקופה של 24 חודשים.

מורה על הפעלת 11 חודשי פסילה מותנית כפי שהוטלה על הנאשם בתיק 46310-03-11 בבית משפט השלום בקריית גת ביום 3.7.11. לפנים משורת הדין, הפסילה המותנית שהפעלתי תרוצה בחופף לפסילה שהטלתי.

למען הסר ספק על הנאשם לרצות בסך הכל 24 חודשי פסילה.

הפסילה בפועל תחל היום.

בשים לב שאין בידי הנאשם רישיון נהיגה, המזכירות תנפיק אישור הפקדה מהיום ללא צורך בהפקדת רישיון.

ד. פסילה מלהחזיק ומלקבל רישיון נהיגה לתקופה של 12 חודשים וזאת על תנאי למשך 3 שנים שהנאשם לא יעבור עבירה בניגוד ל[פקודת הסמים המסוכנים](http://www.nevo.co.il/law/4216).

ה. הנאשם יחתום על התחייבות כספית בסך 1500 ₪ להימנע מביצוע עבירה על [פקודת הסמים המסוכנים](http://www.nevo.co.il/law/4216) ההתחייבות למשך שנתיים מהיום.

ההתחייבות תיחתם במזכירות בית משפט עוד היום. לא יחתום הנאשם כאמור, יאסר למשך 15 יום.

הסמים בשני התיקים יושמדו, בכפוף לחלוף תקופת הערעור.

5129371זכות ערעור תוך 45 יום לביהמ"ש המחוזי<#3#>

**54678313ניתנה והודעה היום י' ניסן תשע"ז, 06/04/2017 במעמד הנוכחים.**

נועה חקלאי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)