|  |  |
| --- | --- |
| **בית משפט השלום בירושלים** | |
| ת"פ 2232-08-15 מדינת ישראל נ' סנד | 03 מאי 2016 |

|  |  |  |
| --- | --- | --- |
| בפני | **כב' השופטת חגית מאק-קלמנוביץ, ס. נשיא** | |
| **בעניין:** | **מדינת ישראל**  **ע"י משטרת ישראל,**  **ענף תביעות מחוז ירושלים** |  |
|  |  | **המאשימה** |
|  | **נגד** | |
|  | **חוסין סנד** |  |
|  | **ע"י ב"כ עו"ד אשרף חסן** | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [+ (ג)](http://www.nevo.co.il/law/4216/7.D), [7(א)](http://www.nevo.co.il/law/4216/7.a), [(ג)](http://www.nevo.co.il/law/4216/7.c), [13](http://www.nevo.co.il/law/4216/13), [14](http://www.nevo.co.il/law/4216/14)

[חוק העונשין, תשל"ז-1977](http://www.nevo.co.il/law/70301): סע' [275](http://www.nevo.co.il/law/70301/275)

|  |
| --- |
| **גזר דין** |

**התיקים ועיקרי העובדות**

1. הנאשם הודה והורשע בכתב אישום מתוקן במסגרת הסדר טיעון שכלל תיקון כתב האישום בתיק הנוכחי וכן צירף כתבי אישום מתוקנים משני תיקים נוספים, ללא הסכמה בעניין העונש.

2. כתב האישום המתוקן בתיק הנוכחי כולל שני אישומים של סחר בסם מסוכן לפי [סעיף 13](http://www.nevo.co.il/law/4216/13) ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג-1973 (להלן: הפקודה; פקודת הסמים), אישום אחד של תיווך בסם מסוכן לפי [סעיף 14](http://www.nevo.co.il/law/4216/14) לפקודה ואישום נוסף של החזקת סם מסוכן שלא לצריכה עצמית לפי [סעיף 7(א)](http://www.nevo.co.il/law/4216/7.a) [+ (ג)](http://www.nevo.co.il/law/4216/7.D) רישא לפקודת הסמים. שלושת האישומים הראשונים בכתב אישום זה מתארים עיסקאות שבוצעו במועדים שונים בחודש ינואר 2015 בשכונת מוסררה בירושלים בין הנאשם לבין סוכן משטרתי סמוי. בכולם נמכרו לסוכן סמים מסוכנים מסוג הירואין במשקלים של פחות מגרם אחד תמורת סכום של 120 ₪. באישום השלישי מעורב אדם נוסף והנאשם הואשם, כאמור, בעבירה של תיווך בלבד. באישום נוסף הורשע הנאשם בהחזקת סם מסוכן מסוג הירואין במשקל 10.4736 גרם נטו ביום 29.7.15 בביתו שבעיר העתיקה בירושלים.

3. הנאשם צירף לתיק זה גם כתב אישום מתוקן ב[ת"פ 42872-08-15](http://www.nevo.co.il/case/20526765) בו הורשע בהחזקת סם לצריכה עצמית, עבירה לפי [סעיף 7(א)](http://www.nevo.co.il/law/4216/7.a) + [(ג)](http://www.nevo.co.il/law/4216/7.c) לפקודת הסמים, בכך שהחזיק בסם מסוג הירואין במשקל 0.58 גרם. בכתב אישום מתוקן נוסף שצורף, ב[ת"פ 57082-02-15](http://www.nevo.co.il/case/20050203), הורשע הנאשם בהחזקת סם שלא לשימוש עצמי לפי [סעיף 7(א)](http://www.nevo.co.il/law/4216/7.a) [+ (ג)](http://www.nevo.co.il/law/4216/7.c) לפקודת הסמים ובהפרעה לשוטר במילוי תפקידו לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301) התשל"ז-1977. על פי כתב אישום זה החזיק הנאשם בתאריך 2.10.14 סם מסוג הירואין במשקל 1.5865 גרם וכשהתבקש על ידי שוטר להזדהות ניסה לבלוע את הסם, וכן החזיק סם מסוג חשיש במשקל 0.21 גרם בביתו.

**טיעוני הצדדים**

4. ב"כ המאשימה ציין לזכותו של הנאשם את הודאתו שחסכה זמן, ומנגד את עברו הפלילי הכולל גם מאסר על תנאי חב הפעלה. הוא טען כי נסיבות ביצוע העבירות חמורות, מדובר על סם מסוג הירואין ועל מספר עבירות סחר ותיווך שבוצעו תוך מספר שבועות.

בנוגע למתחם הענישה פירט ב"כ המאשימה את הערכים המוגנים בעבירות הסחר והתיווך – החשש להיגררות לעבירות רכוש ולהתנהגות אנטי חברתית. הוא הפנה למספר פסקי דין וטען כי מתחם הענישה לאישומים 1 ו-2, אישומי הסחר, נע בין 9 לבין 18 חודשי מאסר, המתחם לאישום התיווך נע בין 6 לבין 15 חודשים, המתחם לעבירת ההחזקה שלא לשימוש עצמי נע בין 12 לבין 24 חודשי מאסר, לנוכח הכמות הגדולה שהוחזקה, ובתיקים שצורפו המתחם נע בין מאסר על תנאי לבין מספר חודשי מאסר בפועל.

התובע טען כי לאור עברו של הנאשם יש לגזור עליו עונש ברף העליון של כל אחד מהמתחמים, ובסך הכל להשית עליו מאסר לתקופה שלא תפחת משש שנים, וכן פסילה ופסילה על תנאי.

5. ב"כ הנאשם הדגיש את הודאתו של הנאשם אשר חסכה זמן שיפוטי רב, וכן חסכה את הגעתו ושמיעת עדותו של סוכן משטרתי, על כל הכרוך בכך. הוא ציין את הכמויות הקטנות שבהן סחר הנאשם ואת הסכומים הקטנים שקיבל בתמורה. לדבריו הדבר מצביע על כך שהנאשם לא פעל לשם בצע כסף אלא למימון צריכתו העצמית. עוד טען הסניגור כי התנהגותו של הסוכן גבלה בשידול או בהדחה, שכן הנאשם לא פנה אל הסוכן, והסוכן הוא שחשד שהנאשם סוחר בסמים.

הסניגור פירט את נסיבותיו האישיות של הנאשם, אשר אביו נפטר לפני שנולד והוא הידרדר לפלילים. עובר למעצרו הנאשם תמך באמו ולא הקים משפחה בעצמו.

בנוגע למתחם טען ב"כ הנאשם כי בשל סמיכות הזמנים והמכירה של סם מסוג אחד לסוכן אחד יש לקבוע מתחם עונש אחד. הוא הפנה לפסיקה וטען כי מתחם העונש ההולם לכל כתב אישום נע בין מאסר לשישה חודשים אשר אפשר שירוצו בעבודות שירות לבין 18 חודשים. הסניגור ביקש להסתפק בתקופת מעצרו הממושך של הנאשם, ולחלופין להטיל עליו עונש שלא יעלה על שנת מאסר אחת.

**מתחמי הענישה**

6. האיסור שבעבירות הסמים נועד להגן על הציבור מפני השפעתם הרעה של הסמים המסוכנים. הדברים אמורים ביתר שאית כשמדובר ב"סמים קשים", שהשפעתם מזיקה במיוחד וההתמכרות אליהם קשה. נוסף על הנזק שבעצם השימוש בסמים, עבירות אלו מתאפיינות בזיקה לעבירות נוספות, עבירות רכוש המבוצעות לצורך מימון צריכת הסמים, וכן ביצירת מעגלים רחבים של פשיעה. בעבירות הסחר וההפצה נוסף הצורך למנוע כניסתם של משתמשים נוספים למעגל הסמים.

מתחם אחד או מספר מתחמים

7. ב"כ המאשימה טען למתחמים שונים לכל אחת מהעבירות בהן הורשע הנאשם, וב"כ הנאשם ביקש לקבוע מתחם אחד לכל העבירות נשוא כתב האישום המקורי בתיק.

אני סבורה שיש לקבוע מתחם אחד לשלושת האישומים הראשונים בכתב האישום בתיק שבפני, שכן מדובר בעסקאות בסמים מסוג דומה, בכמויות דומות, לקונה אחד (הסוכן) ותוך תקופה קצרה של פחות מחודש ימים, המהווים אירוע אחד בהתאם למבחנים שנקבעו בפסק הדין ב[ע"פ 4910/13](http://www.nevo.co.il/case/13093721), **אחמד בני ג'אבר נ' מדינת ישראל**. יתר האישומים כוללים אירועים שכל אחד מהם עומד בפני עצמו.

8. אני מביאה בחשבון את עמדת הפסיקה הרצויה והנוהגת העולה מפסקי הדין המפורטים להלן:

פסיקה לעבירות הסחר והתיווך:

[רע"פ 126/15](http://www.nevo.co.il/case/18793360), טל חביוף נ' מדינת ישראל – נדחתה בקשת רשו ערעור על עונשו של המערער שהורשע בשתי עבירות סחר ועבירת תיווך של סם מסוג קוקאין לסוכן סמוי. הסכומים והכמויות גדולים במעט מאלה שבתיק שבפני. נקבעו מתחמים שבין 8-18 חודשי מאסר לכל עבירת סחר או תיווך, ומתחם של 6-12 חודשי מאסר להחזקת סם. בסעיף 10 להחלטת בית המשפט העליון מובאים דברי בית המשפט המחוזי בפסק הדין בערעור, בו הוגדרו העבירות כ"מכירה מקצוענית" של סם.

[רע"פ 7681/13](http://www.nevo.co.il/case/10459115), יוסף דקה נ' מדינת ישראל - נקבע מתחם שבין 6-12 חודשים לעבירות סחר בהירואין בכמויות וסכומים קטנים. הוטל עונש של 10 חודשי מאסר ועונשים נלווים על שתי עבירות.

[ת"פ (תא) 45136-02-13](http://www.nevo.co.il/case/6793436), מדינת ישראל נ' עמאד מצרי – הנאשם הורשע בחמש עבירות סחר בקוקאין בכמויות גדולות מעט מהכמויות בתיק שבפני ובהחזקת גרם אחד של סם. נקבעו לעבירות הסחר מתחמים שבין 4-14 חודש ובין 8-18 חודש.

פסיקה לעבירת ההחזקה שלא לשימוש עצמי:

[ע"פ 2646/15](http://www.nevo.co.il/case/20450155), מדינת ישראל נ' שאדי אבו בכר – הוטל עונש של 34 חודשי מאסר על החזקת 990 גרם הרואין. זאת בשים לב לגזר דין מקל של מעורב נוסף.

[רע"פ 7572/12](http://www.nevo.co.il/case/5601732), קמאל הזייל נ' מדינת ישראל – המערער הורשע בהחזקת 8 יחידות הירואין במשקל 5.3 גרם ובהפרעה לשוטר. הוא נדו ןלשנים עשר חודי מאסר בפועל לאחר שנקבע שנהג כסוחר סמים מקצועי.

[ע"פ 211/09](http://www.nevo.co.il/case/5698919), שמעון אזולאי נ' מדינת ישראל – המערער הורשע בהחזקת 176.6 גרם הירואין ונדון לחמש שנות מאסר.

[ת"פ (רמ) 33848-05-14](http://www.nevo.co.il/case/16941717), פרקליטות מחוז מרכז נ' עאמר – הנאשם הורשע בהחזקת 52 גרם הירואין, נקבע מתחם שבין 18-40 חודש ופסק הדין דן בשאלת החריגה מהמתחם.

[ת"פ (ים) 56088-02-14](http://www.nevo.co.il/case/13016917), מדינת ישראל נ' אבוקסיס – הנאשם הורשע בהחזקת 26 גרם קוקאין מחולק לאריזות יחד עם שקיות במועדון. נקבע כי קיימת כוונת הפצה ברורה. נקבע מתחם שבין שנה לשנתיים וחצי שנות מאסר בפועל.

[ת"פ (קג) 9369-01-13](http://www.nevo.co.il/case/4151601), מדינת ישראל נ' אוראל שמואל – הנאשם הורשע בהחזקת כ-5 גרם קוקאין. נקבע מתחם שבין 3-10 חודשי מאסר. אושרה עמדתה מדינה בהסדר טיעון של 6 חודשי מאסר בעבודות שירות.

קביעת המתחמים

9. אין ספק באשר לחומרתן של עבירות הסחר בסמים. עם זאת, במקרה שבפני נסיבות הסחר והתיווך אינן מן החמורות, בשל הנסיבות ומאפייני העסקאות שבוצעו: על פי כתבי האישום כל עסקאות הסמים בוצעו עם אדם אחד, הסוכן המשטרתי, ואין אינדיקציה למכירה לאנשים נוספים; מסעיף 2 לעובדות האישום הראשון עולה כי הסוכן הוא שיזם את העיסקה, לאחר שהנאשם סירב בתחילה למכור לסוכן את הסם וניהל עמו ויכוח; כמויות הסם והסכומים בשלושת האישומים הראשונים קטנים מאד, ונראה כי נכונה טענת ב"כ הנאשם לפיה העסקאות נועדו בעיקר לממן את שימושו העצמי של הנאשם ולא להתעשר. באישום הראשון אף מתואר כי הצדדים לעיסקה דחו תשלום סכום פעוט של 14 ₪. כל אלו מצביעים על רמת חומרה נמוכה ביחס לעבירות סחר, כאשר באישום השלישי אין מדובר בסחר אלא בתיווך בלבד.

10. לאור האמור אני סבורה ש**מתחם הענישה לשלושת האישומים של סחר ותיווך יחד נע בין שנה אחת לבין שלוש שנות מאסר.**

11. האישום הנוסף בתיק הנוכחי הוא החזקה שלא לצריכה עצמית של כ-10.5 גרם הרואין. על פי עובדות כתב האישום בחיפוש שבוצע בביתו נמצא בכיס מכנסיו של הנאשם סם במשקל של פחות מחצי גרם, ובקופסא נמצאו מספר שקיות ניילון שהכילו יחד הרואין במשקל של כעשרה גרם. חלוקת הסם לשקיות שונות עשויה היתה להתבצע עוד לפני שנרכש על ידי הנאשם. לא נתפסו אצל הנאשם כלים, סכומי כסף גדולים וכיוצ"ב המעידים על סחר בסמים, וככלל אין בנסיבות ביצוע העבירה כדי להצביע על היותו של הנאשם "סוחר מקצועי", כפי שתוארו הנאשמים בחלק מפסקי הדין בעבירות דומות.

12. בנסיבות אלו אני סבורה ש**מתחם הענישה לאישום ההחזקה שלא לצריכה עצמית נע בין שמונה לבין שמונה עשר חודשי מאסר.**

13. בשני התיקים שצורפו הודה הנאשם בעבירות החזקה עצמית של כמויות זעירות של הירואין. עבירת הכשלת השוטר באחד מהם היא מינורית. לאור האמור **המתחם לכל אחד מאישומי ההחזקה העצמית אלו נע בין מאסר על תנאי למאסר קצר.**

**העונש הראוי במסגרת המתחמים**

14. הנאשם יליד 1977. לחובתו עבר מכביד הכולל ריצוי מספר מאסרים, ומדגים את הקשר הידוע בין עבירות הרכוש לבין עבירות סמים. עם זאת עברו הפלילי של הנאשם כולל עבירת סמים אחת בלבד, שבגינה אף הוטל עליו מאסר על תנאי שהוא עתה חב הפעלה. יתר הרשעותיו של הנאשם הן בעבירות רכוש.

לא התבקש ולא הוגש תסקיר, ואין על הפרק אופק שיקומי. ב"כ הנאשם תיאר את נסיבותיו האישיות. הנאשם הידרדר לשולי החברה ומזה שנים הוא נכנס ויוצא מבתי הכלא לאחר ביצוע עבירות שונות. עובדות אלו מצביעות על נסיבות חיים קשות, אך גם על החשש שהנאשם ישוב ויבצע עבירות ועל הצורך להגן על החברה מפניהן.

15. עברו של הנאשם מעלה את רף הענישה הנדרש. עם זאת, יתר הנסיבות מצדיקות הקלה מסויימת, שכן כפי שפורט לעיל הן אינן מצביעות על היות של הנאשם סוחר מקצועי אלא מכור לסם השואף לממן את צריכתו שלו, ולצורך כך עוסק בסחר בהיקף זעיר. מקומו של הנאשם ב"שרשרת הפצת הסם" נמוך ביותר.

על כן מקומו של הנאשם במרכז מתחם הענישה.

**16. לאור האמור אני דנה את הנאשם לעונשים אלו:**

1. על שני אישומי החסר ואישום התיווך אני מטילה על הנאשם עונש מאסר לתקופה של 16 חודשים.

2. על האישום בהחזקה שלא לשימוש עצמי אני מטילה על הנאשם מאסר לתקופה של 10 חודשים במצטבר למאסר שהוטל לעיל.

3. על שני התיקים שצורפו (ההחזקה לשימוש עצמי) אני מטילה על הנאשם מאסר לחודש אחד בכל אחד מהתיקים. מאסרים אלו ירוצו בחופף למאסרים הנוספים.

4. אני מפעילה מאסר על תנאי לשישה חודשים שהוטל על הנאשם ב[ת"פ 15114-09-10](http://www.nevo.co.il/case/5230968) של בית משפט זה למשך שישה חודשים. בהעדר נסיבות מיוחדות יופעל התנאי במצטבר.

בסך הכל ירצה הנאשם שלושים ושניים חודשי מאסר בפועל, בניכוי תקופת מעצרו בתיקים אלו.

5. מאסר על תנאי לארבעה חודשים למשך שלוש שנים על כל עבירת סמים שאינה החזקת סם לשימוש עצמי בלבד.

6. פסילה מקבלת רשיון נהיגה למשך שישה חודשים לאחר שחרורו ממאסר.

5129371זכות ערעור לבית המשפט המחוזי בירושלים בתוך 45 יום.

54678313ניתן היום, כ"ה ניסן תשע"ו, 03 מאי 2016, בנוכחות הצדדים.

חגית מאק קלמנוביץ 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)