|  |  |  |
| --- | --- | --- |
| **בית משפט השלום ברחובות** | | |
| **ת"פ 25603-08-15 מדינת ישראל נ' פילברג** |  | **21 דצמבר 2016** |

|  |  |
| --- | --- |
|  | **מספר פל"א 350781/2015** |

|  |  |
| --- | --- |
| **לפני כבוד ה**שופט מנחם מזרחי | |
| **המאשימה** | מדינת ישראל | |
| **נגד** | | |
| **הנאשם** | יבגני פילברג **ת.ז. xxxxxxxxxx** | |

נוכחים:

ב"כ המאשימה עו"ד שירלי ברזילי ועו"ד עדי סעדיה

ב"כ הנאשם עו"ד אלון קריטי

הנאשם בעצמו

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**גזר דין**

הנאשם הורשע לפי הודאתו בעבירות של גידול והכנת סמים מסוכנים, החזקת כלים להכנת סם שלא לצריכה עצמית.

בקצרה, הודה והורשע בכך שביום 9.8.15 גידל הנאשם בשלושה חדרי דירה ברחובות מעל 229 שתילי קנאביס בשיטת ה"הידרו", במשקל כולל של 19 ק"ג נטו וכן החזיק כלים, כמפורט בסעיף 3, לשם גידול הסם.

הצדדים היו חלוקים ביחס למתחם הענישה הנוגע לאירוע זה.

ואכן, ניתן לומר שקיים מגוון רחב של פסיקה הנוגע למתחמי ענישה בעבירות גידול סם, הן של בתי המשפט המחוזיים השונים, ולעתים ניתן למצוא כך בבית המשפט העליון, הכל תלוי נסיבות, מס' השתילים, היקף הגידול, המשקל, שכלול המעבדות והשלב בו נתפסו הסמים והשתילים.

ניתן להפנות למס' פסקי דין, כדוגמאות בלבד: [רע"פ 7819/15](http://www.nevo.co.il/case/20685141) עופר סלור נ' מדינת ישראל מיום 22.5.16, שם נדון אדם ל- 9 חודשי מאסר בפועל, בגין החזקה וגידול קנאביס, 45 שתילים, במשקל של 7,440 גרם נטו, התסקיר היה בעל כיוון שיקומי, אושר מתחם ענישה שבין 7 חודשים ל- 18 חודשים;

[רע"פ 6987/13](http://www.nevo.co.il/case/8291661) אברמוב נ' מדינת ישראל (21.10.13) אושר מתחם שבין 6 חודשי מאסר שניתנים לריצוי בדרך של עבודות שירות עד 24 חודשי מאסר בפועל, בגין גידול שתילי קנאביס במשקל של כ- 10 ק"ג, ללא הרשעות קודמות, נדון ל- 12 חודשי מאסר בפועל; [רע"פ 1787/15](http://www.nevo.co.il/case/20111708) בעניין עמר נ' מדינת ישראל (24.3.15), נדון ל- 8 חודשי מאסר, פלוס ענישה נלווית, סיכויי שיקום, 9 שתילי קנאביס במשקל של 4,380 גרם; [ת.פ. (מרכז) 2456-07-10](http://www.nevo.co.il/case/4855721) מדינת ישראל נ' טבל (8.5.11) 8 חודשי מאסר בגין 8.9 ק"ג קנאביס; [ע"פ (נצרת) 1370/05](http://www.nevo.co.il/case/419951) שינגאמונג נ' מדינת ישראל (28.2.06) 100 שתילי קנאביס במשקל 6.5 ק"ג פלוס עבירות מכירה נוספות, 8 חודשי מאסר; [רע"פ 8374/06](http://www.nevo.co.il/case/6128041) גילילוב נ' מדינת ישראל (12.12.06) בעניינו של אדם אשר החזיק 860 גרם קנאביס, גיל צעיר, עבר נקי, נדון ל- 5 חודשי מאסר בפועל; [ת.פ. (שלום ת"א) 5391-02-14](http://www.nevo.co.il/case/11291895), מפנה לצורך פריסת מתחם הענישה, כפי שנסרק שם (פסקה 5); [ת.פ. (קרית גת) 39579-01-14](http://www.nevo.co.il/case/11259455), [ת.פ. 29401-11-12](http://www.nevo.co.il/case/4044896) (שלום ת"א) לעמוד רביעי שם הובאו פסקי דין רלבנטיים; וכן אפנה לפסיקה שהוצגה ב[ת.פ. 42690-11-14](http://www.nevo.co.il/case/18171592) (שלום כפר סבא), עמוד רביעי; [ע"פ 8092/04](http://www.nevo.co.il/case/6120591) חביב נ' מדינת ישראל, ועוד כהנה וכהנה, ניתן להציג פסקי דין רבים של כל הערכאות השיפוטיות.

מתחם הענישה נקבע לנסיבות התיק, נוכח עקרון ההלימה, והאינטרס העומד אחר העבירות, שהוא במקרנו, אינטרס ברור – המלחמה בנגע הסמים, ובפגיעה הקשה לבריאות הציבור.

כאשר דנים בעבירה המתוארת בכתב האישום שבפניי, 229 שתילי קנאביס, לפחות, במשקל של 19 ק"ג, לאחר תכנון, שבמסגרתו בונים מעבדה, אם כי לא מעבדה משוכללת האפשרית, מתחם הענישה נע בין 12 חודשי מאסר ל- 36 חודשי מאסר.

אני שוקל את הנתונים הבאים:

ראשית, הנאשם נעדר כל עבר פלילי, זו הסתבכותו הראשונה עם החוק, ובעבירות מתחום הסמים.

שנית, הנאשם היה עצור תקופה נכבדה, מיום 10.8.15 עד 28.10.15, ויש בכך ענישה בפני עצמה, שאין להקל בה ראש.

שלישית, הנאשם הודה, לא ניהל משפט.

רביעית, התקבלו תסקירים חיוביים ביותר: תחילה נמסר כי הנאשם מכור לסם, ויש צורך ביצירת קשר טיפולי, הוא הציג מוטיבציה לשיקום, לאחר מכן שולב בטיפול בהצלחה, הגיע למפגשים, מסר בדיקות שתן נקיות, השקיע כוחות לשיקום, לא נפתחו תיקים חדשים, וההמלצה היא לענישה שיקומית. התסקיר העומד בפניי, היום, ממשיך ברוח זו ואף ממליץ להטיל על הנאשם ענישה שלא בדרך של עבודות שירות, משום שענישה כזו תפגע בהשלמת ההליך השיקומי.

חמישית, הצדדים סיכמו על ענישה כלכלית בדמות חילוט 25,000 ₪.

שישית, הנאשם נתון במעצר בית מוחלט מיום שחרורו 28.10.15 ועד ליום 2.3.16, ולאחר מכן במעצר בית חלקי עד היום, ויש בכך ענישה, כשלעצמה.

כאשר אני משקלל את הנתונים הרלבנטיים ביחס לנאשם זה, נוכח מתחם הענישה, לאור כתב האישום החמור, שאין להקל בו ראש, הרי שמדובר בנאשם, שאין כל עניין ענישתי אמיתי לצוות על השמתו מאחורי סורג ובריח ממש, עונש מסוג זה, למרות שראוי היה לפי המתחם, אינו עולה בקנה אחד עם העובדה כי מדובר בנאשם שעשה דרך שיקומית ממשית, שניתן לסטות לקולא באופן משמעותי מן המתחם.

ברור, כי אין לקבל את המלצת שירות המבחן ויש, למצער, להטיל על הנאשם ענישה בדרך של עבודות שירות, המביאה בחשבון את העובדה כי הוא כבר ריצה תקופת מעצר נכבדה.

אני ער לכך, כי אני גוזר על הנאשם ענישה הסוטה מן המתחם התחתון, אך סבור שראוי לעשות כן כאשר מדובר בנאשם, אשר ביצע עבירות, במעידה חד פעמית, שינה את דרכיו, יחזיר את חובו לחברה בדרך יומיומית של עבודות שירות, ובד בבד ניתן יהא להשלים את ההליך השיקומי בעניינו.

אזכיר, כי מדובר באדם צעיר, נעדר כל עבר פלילי.

לאור כל האמור, אני גוזר על הנאשם את העונשים הבאים:

א. 6 חודשי מאסר לריצוי בדרך של עבודות שירות, לפי חוות דעת הממונה על עבודות שירות, החל מיום 5.3.17 בבית ספר ניר ברמלה. וביום זה יתייצב הנאשם בשעה 08:30 אצל ההמונה על עבודות השירות במפקד מחוז מרכז.

ב. 6 חודשי מאסר, שאותם לא ירצה הנאשם, אלא אם כן, יעבור בתוך 3 שנים מהיום עבירה מסוג פשע בניגוד ל[פקודת הסמים המסוכנים](http://www.nevo.co.il/law/4216).

ג. אני מכריז על הנאשם "סוחר סמים", ומורה על חילוט 25,000 ₪ וכן 700 ₪, המופקדים בתיק 22754-09-15 ובתיק 25613-08-15, לטובת אוצר המדינה.

ד. קנס בסך 10,000 ₪ או 90 ימי מאסר תמורתו.

הקנס ישולם ב- 10 תשלומים חודשיים שווים ורצופים, בני 1,000 ₪ כל אחד, התשלום הראשון ישולם עד ולא יאוחר מיום 1.2.17, והבאים אחריו בכל 1 לכל חודש שלאחר מכן.

ה. הנאשם ייפסל מלקבל ומלהחזיק רישיון נהיגה לתקופה של 6 חודשים, וזאת על תנאי, למשך 3 שנים, לבל יעבור עבירה מסוג פשע לפי [פקודת הסמים המסוכנים](http://www.nevo.co.il/law/4216).

הסמים יושמדו.

ניתן בזאת צו כללי למוצגים.

**זכות ערעור לבימ"ש המחוזי מרכז בתוך 45 יום מהיום.**

**<#6#>**

**ניתנה והודעה היום** כ"א כסלו תשע"ז**,** 21/12/2016 **במעמד הנוכחים.**

|  |
| --- |
|  |
| **מנחם מזרחי , שופט** |

**החלטה**

ממילא מועד תחילת עבודות השירות הוא ביום 5.3.17, כך שאין מה לעכב בעניין זה.

ההפקדה והערבויות, ימשיכו להבטיח את התייצבותו של הנאשם לתחילת ריצוי עבודות השירות, ויבטיחו את התנאים לצורך ערעור, אם יוגש על ידי המאשימה.

יתר התנאים, כלומר מעצר הבית החלקי – בטלים.

<#8#>

**5129371ניתנה והודעה היום כ"א כסלו תשע"ז, 21/12/2016 במעמד הנוכחים.**

|  |
| --- |
| 54678313 |
| **מנחם מזרחי , שופט** |

קלדנית: איילת

5129371הוקלד על ידי איילת סוסן

54678313

מנחם מזרחי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)