|  |  |
| --- | --- |
| **בית משפט השלום בתל אביב - יפו** | |
| ת"פ 40810-08-15 מדינת ישראל נ' שלום לוי |  |

|  |  |  |
| --- | --- | --- |
| **לפני** | **כבוד השופט עידו דרויאן-גמליאל** | |
| **המאשימה** | **מדינת ישראל**  ע"י ב"כ עוה"ד בן-משה, בר-טוב וחבר |  |
|  |  |  |
|  | **נגד** | |
| **הנאשם** | **נסים שלום לוי**  ע"י ב"כ עו"ד לב וחזות |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [14](http://www.nevo.co.il/law/4216/14)

|  |
| --- |
| **גזר דין** |

ביום 24.1.16 הודה הנאשם בכתב אישום מתוקן, במסגרת הסדר טיעון דיוני ללא הסכמה לעונש, והורשע בעבירה של תיווך בסם מסוכן, לפי [סעיף 14](http://www.nevo.co.il/law/4216/14) ל[פקודת הסמים המסוכנים](http://www.nevo.co.il/law/4216).

בהתאם למוסכם, הופנה הנאשם לשירות המבחן והוגשו בעניינו שלושה תסקירים, שהאחרון שבהם מיום 23.4.17. ביום 25.4.17 טענו הצדדים לעונש, איש כעמדתו:

התביעה עתרה לעונש עיקרי של ארבעה חודשי מאסר, שיכול וירוצו בעבודות שירות אם יימצא הנאשם מתאים לכך, וזאת לאחר שמצאה כי מטעמי שיקום יש לחרוג ממתחם העונש המקובל, המחייב כליאה.

ההגנה עתרה להטיל על הנאשם עונש שעיקרו של"צ, לצד צו מבחן.

**מעשי הנאשם:**

ב-5.11.14 בשעה 21:00 התקשרה לנאשם סוכנת משטרתית סמויה והשניים הסכימו להיפגש ליד מועדון בתל-אביב לשם העברת סם מהנאשם לסוכנת. בפגישתם בפתח המועדון, מסר הנאשם לסוכנת קוקאין במשקל 0.8159 גרם נטו וקיבל ממנה 600 ₪, ובכך עבר את עבירות התיווך המיוחסת לו.

**נסיבות העבירה – קביעת מתחם העונש ההולם:**

נסיבות העבירה חמורות, לנוכח מקום מסירת הסם (מועדון), כמות הסם וסוגו. הנאשם מסר לשירות המבחן כי ביצע את המעשה כדי שבתמורה תקיים אתו הסוכנת יחסי מין. אפילו יתקבל הסבר זה, אין בו כדי להקהות את עוקץ החומרה שבמעשה, ואולי אף להוסיף ולהחמירו.

התביעה הציעה מתחם עונשי מקובל ואף מתון, בין 6 לבין 12 חודשי מאסר בפועל כעונש עיקרי, לנוכח תיקונו של כתב האישום והרשעת הנאשם בתיווך "בלבד". גם כ"מתווך", היה הנאשם חוליה מהותית בשלשלת הפצת הסם, ועמדת התביעה ראויה. מתחם זה ייקבע אפוא כהולם את נסיבות העבירה, לעניין עונש עיקרי.

**נסיבות הנאשם – חריגה מהמתחם מטעמי שיקום:**

1. הנאשם, יליד 1965, כבן 52 כיום, אב לשלושה ילדים, בקשר זוגי מזה שש שנים (אחרי גירושין), מנהל ובעלים של סנדלריה, נטול עבר פלילי וללא תיקים נוספים הפתוחים נגדו.
2. שירות המבחן מצא, כי הסתבכותו של הנאשם נבעה ממשבר קשה שעבר בעקבות גירושיו ושגרר ערעור כללי של מסגרות חייו. משבר זה הוביל את הנאשם לניהול אורח חיים חסר-אחריות, שהתאפיין בבליינות לא-מבוקרת, בהתערות בחברה שולית, בקשרים מיניים מזדמנים ותמורת תשלום, ובשימוש בסמים.
3. אם בתחילה התקשה הנאשם להפנים את מידת הסתבכותו ואחריותו להתנהלותו, ואף המשיך לצרוך סמים, הרי מעידים שני תסקירי ההמשך על התגייסות מלאה וכנה של הנאשם לשיקום חייו בכל תחום: הנאשם חדל משימוש בסמים ונרתם להליך טיפולי מוצלח בו הוא מתמיד; החל לתת משקל ראוי לחובותיו כאב וכבן-זוג; וממשיך לקדם את עסקו ופועל בהצלחה לייצוב מצבו הכלכלי ולטיפול בחובות-עבר. ככלל, מדווח שירות המבחן על שינוי מהותי בתפיסותיו ובדרכי התנהלותו של הנאשם, שהשכיל לתפוס בשתי ידיים את הזדמנות הטיפול והשיקום שניתנה לו ומפיק ממנה את המיטב – כפי שתיאר גם בדברו לעונש.
4. לנוכח כל אלה, ומחמת החשש שמאסר בעבודות שירות יוביל לפגיעה עסקית-כלכלית בנאשם, ממליץ שירות המבחן על ענישה שיש עמה קונקרטיות וטיפול גם-יחד: של"צ ולחילופין מאסר בעבודות שירות לתקופה קצרה, לצד צו מבחן.
5. ענייננו אפוא בנאשם, שהסיכוי לשיקומו טוב מאוד, ואף ניתן לראות בהתקדמותו עד-עתה שיקום בפועל, המצדיק חריגה ממתחם העונש ההולם ([ע"פ 1903/13](http://www.nevo.co.il/case/6824952) **עיאשה נ' מ.י.** (2013); [רע"פ 7683/13](http://www.nevo.co.il/case/10459128) **פרלמן נ' מ.י.** (2014)). ואכן, גם התביעה בהגינותה מסכימה כי יש לאפשר לנאשם ליהנות מפרי מאמציו עד-עתה ולהמשיך בשיקום חייו.
6. החשש לפגיעה בעסקו של הנאשם, שניהולו כרוך במאמצי השיקום, מצטרף ליתר הנסיבות ויצדיק קיצורו של עונש מאסר בעבודות שירות; עם-זאת, אין הצדקה אמיתית לוויתור כולל על ענישה ראויה של מאסר, ולו בעבודות שירות לתקופה קצרה.
7. שיקומו של הנאשם מאפשר להקל גם ברכיבי הענישה הנלווים.

**סוף-דבר, אני גוזר על הנאשם את העונשים הבאים:**

א. חודשיים מאסר, שירוצו בעבודות שירות החל מיום 12.9.17 בבית האבות "משען" ברמת אפעל. הנאשם מוזהר כי אי-ציות להוראות הממונה על עבודות השירות, או הממונים במקום העבודה, יוביל להפסקת העבודות ולריצוי יתרת המאסר בכליאה. אני מתיר עריכת בדיקות סמים לנאשם, ומזהיר אותו כי גם מציאת עקבות סם בבדיקה, או ניסיון לעוות תוצאות בדיקה, יובילו להפסקת העבודות ולריצוי יתרת המאסר בכליאה. תשומת לב הנאשם ליתר ההוראות בחוות-דעתו של הממונה;

ב. 6 חודשי מאסר על-תנאי למשך שנתיים מהיום, שלא יעבור עבירת סמים מסוג פשע;

ג. קנס בסך 600 ₪, או שבוע מאסר תמורתו. הקנס ישולם עד ליום 1.8.17 ויועבר לזכות קרן הסמים;

ד. התחייבות בסך 2,000 ₪ למשך שנתיים מהיום, שלא יעבור עבירת סמים מכל סוג. לא תיחתם ההתחייבות, ייאסר הנאשם למשך חודש ימים;

ה. 3 חודשי פסילה על-תנאי למשך שנתיים מהיום, מלנהוג או לקבל רישיון נהיגה;

ו. פיקוח שירות המבחן למשך שנה מהיום, בתנאי מפורש של המשך הטיפול ביחידה לטיפול בהתמכרויות בעיריית יהוד כל זמן ששירות המבחן ימצא צורך בכך. הנאשם מוזהר כי אי שיתוף-פעולה עם שירות המבחן יוביל להשבת התיק לבית המשפט ולהטלת עונש חלופי נוסף;

**הוראות נלוות:**

א. מוצגים: הסם יושמד, וכל מוצג אחר פרט לכסף יועבר להכרעה פרטנית של קצין משטרה;

ב. ערבויות: ככל שהפקיד הנאשם פיקדון בתיק המשטרה, יושב לו;

ג. עותקי גזר הדין יישלחו לשירות המבחן ולממונה על עבודות השירות;

זכות ערעור תוך 45 יום מהיום לבית המשפט המחוזי.

5129371

54678313ניתן היום, י' תמוז תשע"ז, 04 יולי 2017, בהעדר הצדדים.

עידו דרויאן גמליאל 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)