|  |  |
| --- | --- |
| **בית משפט השלום ברמלה** | |
| ת"פ 49401-08-15 משטרת ישראל תביעות- שלוחת רמלה נ' יהל |  |

|  |  |  |
| --- | --- | --- |
| **בפני** | **כב' השופט ד"ר עמי קובו, סגן הנשיאה** | |
| **בעניין:** | **משטרת ישראל תביעות- שלוחת רמלה** |  |
|  |  | **המאשימה** |
|  | **נגד** | |
|  | **נדב לוי יהל** |  |
|  |  | **הנאשם** |

ב"כ המאשימה: עוה"ד לונדנר, בן דוד והראל-כחולי

ב"כ הנאשם: עו"ד איתי בר עוז

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א'](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40 ט'](http://www.nevo.co.il/law/70301/40i), [40 יא'](http://www.nevo.co.il/law/70301/40ja), [40 יג'](http://www.nevo.co.il/law/70301/40jc)

|  |
| --- |
| **גזר דין** |

רקע

1. הנאשם הורשע בהתאם להודאתו בעובדות כתב האישום המתוקן בעבירות כדלקמן:

אישום ראשון:

1. **סחר בסמים** (3 עבירות), לפי [סעיף 13](http://www.nevo.co.il/law/4216/13) [וסעיף 19א'](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג – 1973 (להלן: "פקודת הסמים").

אישום שני:

1. **סחר בסמים** (3 עבירות), לפי [סעיף 13](http://www.nevo.co.il/law/4216/13) [וסעיף 19א'](http://www.nevo.co.il/law/4216/19a) לפקודת הסמים.

אישום שלישי:

1. **סחר בסמים** (6 עבירות), לפי [סעיף 13](http://www.nevo.co.il/law/4216/13) [וסעיף 19א'](http://www.nevo.co.il/law/4216/19a) לפקודת הסמים.

אישום רביעי:

1. **החזקת סמים לצריכה עצמית**, לפי [סעיף 7(א)](http://www.nevo.co.il/law/4216/7.a) יחד עם [7(ג)](http://www.nevo.co.il/law/4216/7.c) סיפא לפקודת הסמים.
2. על-פי המתואר בעובדות האישום הראשון, **בשלוש הזדמנויות שונות** בתאריכים 12.8.15, 7.8.15 ובין 15.7.15 ל- 16.7.15 **מכר הנאשם** לבן אמנו (להלן: "בן") **סם מסוכן מסוג קנבוס במשקל של כ- 5 גרם בתמורה ל- 500 ₪**.

על פי המתואר בעובדות האישום השני, במהלך חודשיים עובר ליום 17.8.15, **בכשלוש הזדמנויות נוספות מכר הנאשם לבן סם מסוכן מסוג קנבוס במשקל של כ- 5 גרם בתמורה ל- 500 ₪**.

על פי המתואר בעובדות האישום השלישי, במהלך חמישה חודשים עובר ליום 17.8.15 **מכר הנאשם להראל אלנקרי (להלן: "הראל") בכשש הזדמנויות, סם מסוכן מסוג קנבוס, ובהזדמנות אחת מכר לו סם מסוכן מסוג חשיש בתמורה לסכומים של בין 600 ₪ ל- 50 ₪**.

על פי המתואר בעובדות האישום הרביעי, **בתאריך 17.8.15 החזיק הנאשם במחסן ביתו סם מסוכן מסוג קנבוס במשקל 9.8 גרם נטו לצריכתו העצמית**.

1. הצדדים הגיעו להסדר דיוני, לפיו הנאשם הודה והורשע בכתב האישום המתוקן ונשלח לקבלת תסקיר שירות מבחן.

**תסקיר שירות המבחן**

1. על פי תסקיר שירות המבחן מיום 5.4.16, הנאשם כבן 24, רווק, השלים 12 שנות לימוד ללא תעודת בגרות. שירת שירות צבאי, במהלכו ריצה עונש מאסר בגין עריקות בשל קשיי הסתגלות. לאחר שחרורו עבד בעבודות מזדמנות. הקשר עם אביו מרוחק, ואמו ואחותו ניתקו עימו קשר על רקע מעצרו בתיק זה. שירות המבחן התרשם כי הנאשם מצוי במצוקה רגשית וחווה את עצמו כמי שנדרש להתנהל בעצמאות מגיל צעיר ונעדר גורמי תמיכה יציבים. בהתייחס לעבירות, נטל הנאשם אחריות מלאה למעשיו. הנאשם תאר שהפעיל שיקול דעת מוטעה בחיפוש אחר מקור להשגת רווח כספי ושימוש בסמים. שירות המבחן התרשם כי הנאשם מכיר בחומרת העבירות שביצע. הנאשם שלל בעת הזאת שימוש בסמים, ותיאר כי בעבר ולאורך השנים נהג להשתמש בסמים באופן מזדמן כדרך להשגת תחושות רגיעה והתמודדות עם חרדה. במהלך תקופת הפיקוח מסר הנאשם בדיקות שתן נקיות משרידי סם. בשיחות שהתקיימו עם הנאשם ניכר כי הוא מודע באופן מוחשי יותר לסיכון בו מצוי סביב השימוש בסם וקשר עם עוברי חוק אחרים וכן העמיק במחירים אותם משלם. שירות המבחן סבור כי מעצרו הצליח לבלום התדרדרותו וגייס אותו להתבוננות רצינית בבחירותיו. בין גורמי הסיכון שקל שירות המבחן כי מגיל צעיר היה מעורב בחברה שולית וגילה קשיים להסתגל למסגרות. בנוסף התרשם מנטייה לשימוש בסמים כדרך להימנע מהתמודדות ישירה עם קשיים וכן קושי בקבלת גבולות, סמכות ומרות. בין הגורמים המגבירים סיכוי לשיקומו שקל שירות המבחן העדר הרשעות קודמות, תפקודו התעסוקתי והמאמצים שהשקיע סביב שמירת תנאי שחרורו והסתייעות בשירות המבחן, כמו גם הימנעותו משימוש בסמים והתרשמות כי ההליך המשפטי מהווה עבורו גורם מרתיע ומציב גבולות. שירות המבחן התרשם מהפחתה ברמת הסיכון להישנות המעשים כשלצורך שימורה נדרשת מעורבות טיפולית מתמשכת. לפיכך המליץ שירות המבחן על ענישה שתבהיר את חומרת העבירה ותתחשב בנסיבות חייו לצד המשך קשר עם שירות המבחן.

ראיות לעונש:

1. העידה הגברת לימור דרי, אשר מכירה את הנאשם מעל 13 שנה, משמשת כמפקחת במסגרת תנאי שחרורו. עובדת עם אביו של הנאשם. הם מפעילים חוגי ריקודי עם לנכים בהתנדבות. במהלך השנים הנאשם היה מצטרף אליהם ומסייע להם בעבודות ההתנדבות, והוא המשיך לעשות כן גם במסגרת שהייתו בתנאי מעצר בית חלקי. בעבר היה הנאשם ילד בעייתי והסתובב עם אנשים שליליים. אולם כיום הוא אדם שונה לגמרי, הוא שינה את הרגליו ואת חבריו, ומבין את חומרת מעשיו.
2. נ/1 – מסמכים המאשרים שירות צבאי מלא.
3. נ/2 – מסמכים באשר למצבו הכלכלי של הנאשם.

טיעוני הצדדים

1. לטענת ב"כ המאשימה, עוה"ד מעין דואק ורוני מרקוביץ, הנאשם כבן 25, לחובתו רישום משנת 2015 ללא הרשעה בעבירת סמים. לנאשם כבר ניתנה הזדמנות שעה שבתיקו הקודם נמנע בית המשפט מלהרשיעו וגזר עליו צו של"צ. אמנם הנאשם מכר את הסמים לחברי ילדות שלו, ברם, אין בכך כדי לשנות מכך שמדובר בעבירת סחר. אמנם מדובר בנאשם עם נסיבות חיים קשות כפי שעלה בתסקיר ואולם מכתב האישום עולה כי הנאשם ביצע 12 עבירות סחר על פני תקופה של חצי שנה למספר קונים שונים. מתחם העונש לגבי כל אחת מעבירות הסחר הינו בן 6 ל- 12 חודשי מאסר בפועל. בתיק זה המתחם הכולל הינו בין 24 ל- 48 חודשי מאסר. לפיכך עתרו ב"כ המאשימה להשית על הנאשם עונש מאסר שלא יפחת מ- 36 חודשי מאסר לצד ענישה נלווית.
2. לטענת ב"כ הנאשם, עו"ד איתי בר עוז, הנאשם צעיר כבן 25, רווק, נורמטיבי. הנאשם גדל בבית בו הוריו התגרשו בהיותו בגיל צעיר, אביו נפצע ועבר הליך שיקומי מורכב, דבר אשר ריחף מעל ילדתו של הנאשם. הנאשם השלים 12 שנות לימוד, שירת שירות צבאי מלא ולאחר מכן עבד בעבודה מעודפת. אף על פי שמדובר בעבירה חמורה, נסיבות ביצוע העבירה מצביעות על רף חומרה נמוך. אין מחלוקת כי כל הקונים הם חברי ילדות שלו. בכל האירועים מדובר בסמים מסוג קנבוס ובמשקל של עד 5 גרם. מדובר בכמה חברי ילדות שהיו משתמשים בסמים יחד, הרווח של הנאשם קטן, זה אינו עיסוקו, הוא עובד למחייתו. הנאשם עבר הליך משמעותי, היה בקשר של פעם בשבוע עם שירות המבחן, מסר בדיקות שתן נקיות ושיתף פעולה. התסקיר בעניינו חיובי. הנאשם לקח אחריות מלאה על מעשיו. הנאשם היה עצור חודשיים, שהה לאחר מכן במעצר בית מוחלט והותר לו בהמשך לצאת לעבודה והוא עמד בכל התנאים. מתחם העונש שהוצג על ידי ב"כ המאשימה אינו מתאים בנסיבות תיק זה. לפיכך עתר ב"כ הנאשם להשית על הנאשם מאסר שירוצה בעבודות שירות, קנס וצו מבחן.
3. הנאשם הביע חרטה על מעשיו.

דיון - קביעת מתחם העונש ההולם

1. אישומים 1-3 בכתב האישום מתארים מספר מקרים בעלי מאפיינים דומים, אשר התרחשו לאורך תקופה של חצי שנה ולפיכך יש לראותם כאירוע אחד, ומכאן שיש לקבוע בגינו **מתחם עונש הולם אחד**. אישום 4 מתאר אירוע נוסף ושיש לקבוע בגינו מתחם עונש הולם נפרד.
2. במקרה דנן, **הערך החברתי** אשר נפגע הינו הגנה מפני הנזקים הישירים והעקיפים אשר נגרמים עקב שימוש בסמים.
3. בחינת **מידת הפגיעה בערך המוגן** מובילה למסקנה כי הפגיעה בערך המוגן הינה ממשית, בשים לב לכך שמחד גיסא מדובר בריבוי עבירות של סחר בסם שהינה על-פי הגדרתה ברף גבוה של עבירות הסמים, ומאידך גיסא בהתייחס לסוג הסם, מסוג קנאביס, שאינו מן הקשים שבסמים, ולכמויות הסם הקטנות יחסית של 5 גרם בכל פעם. באישום 4 הפגיעה בערך המוגן הינו ברף נמוך, כאשר הנאשם החזיק בסמים לשימושו העצמי בלבד.
4. בחינת **מדיניות הענישה הנוהגת** מעלה כי במקרים דומים הוטלו על נאשמים עונשים במנעד רחב כמפורט להלן:
   1. ב[רע"פ 3627/13](http://www.nevo.co.il/case/7012287) **שדה נ' מדינת ישראל** (22.5.13), נדחתה בקשת רשות ערעור של נאשם אשר הורשע בשתי עבירות של סחר בסמים. הנאשם מכר לשני אחרים סם מסוג קנבוס במשקלים של 0.8 גרם ו- 1 גרם תמורת 80 ש"ח, בכל הזדמנות. הנאשם בעל נסיבות אישיות קשות, בעל עבר פלילי, נידון לשבעה חודשי מאסר בפועל.
   2. ב[עפ"ג (מח' חי') 39261-10-13](http://www.nevo.co.il/case/8448705) **מדינת ישראל נ' הולצמן** (30.12.13) נדחה ערעור המדינה נגד קולת עונשם של שלושה נאשמים אשר הורשעו בעבירות של סחר בסם ותיווך בסם. הנאשמים מכרו על פני תקופה של מספר שנים סמים מסוג חשיש בכמויות שונות. הנאשמים נידונו לעונשים הבאים: נאשם 1 בעל עבר פלילי וריצה מאסר בעברו נידון ל- 8 חודשי מאסר. נאשם 2 לחובתו עבר מכביד בתחום הסמים נידון ל- 24 חודשי מאסר. נאשם 3 צעיר, נעדר עבר פלילי נידון ל- 6 חודשי עבודות שירות.
   3. ב[ע"פ (מח' חי') 7319-08-12](http://www.nevo.co.il/case/3892678) **סבח נ' מדינת ישראל** (25.10.12), נדחה ערעורו של נאשם אשר הורשע בשתי עבירות של סחר בסם מסוכן. הנאשם סחר בשתי הזמדנויות בסם מסוכן מסוג חשיש במשקלים של 5.38 גרם ו- 2.93 גרם. הנאשם צעיר, בעל עבר פלילי אשר ביצע את המיוחס לו שעה שהיה נתון בתנאים מגבילים. נידון ל- 18 חודשי מאסר בפועל.
   4. ב[ת"פ (רמ') 26709-06-14](http://www.nevo.co.il/case/17011278) **מדינת ישראל נ' ישראלוב** (26.10.14), הורשע נאשם בשלושה אישומים של סחר בסם בכך שמכר בשלוש הזדמנויות שונות סם מסוג חשיש במשקלים של 7.54 גרם, 21 גרם ו- 9.4 גרם, לסוכנת משטרתית בנסיבות חברתיות. הנאשם בעל עבר פלילי בעבירות אלימות נידון ל- 11 חודשי מאסר בפועל.
   5. ב[ת"פ (פ"ת) 44321-09-11](http://www.nevo.co.il/case/4626995) **מדינת ישראל נ' איפרגן** (1.2.12), הורשע נאשם בשתי עבירות של סחר בסם מסוכן ובעבירה של ניסיון לסחר מסוכן. הנאשם סחר בשתי הזדמנויות בסם מסוג חשיש במשקל של כ- 5.6 וכן במשקל שאינו ידוע תמורת 200 ₪ וכן ניסה לסחור בהזדמנות נוספת שלא צלחה. הנאשם נעדר עבר פלילי, בעל משפחה וילדים קטנים. נידון ל- 8 חודשי מאסר בפועל..
   6. ב[ת"פ (פ"ת) 26762-06-14](http://www.nevo.co.il/case/17011345) **מדינת ישראל נ' טהאהא** (11.06.15), הורשע נאשם על פי הודאתו, בשתי עבירות של סחר בסמים מסוכנים. הנאשם מכר בשתי הזדמנויות שונות לסוכנת משטרתית סמים מסוכנים מסוג חשיש במשקל של 0.48 גרם ו-2.99 גרם. הנאשם נידון ל-6 חודשי עבודות שירות.
   7. ב[ת"פ (רמ') 21873-05-14](http://www.nevo.co.il/case/16927083) **מדינת ישראל נ' דהאן** (06.09.15), הורשע נאשם בהתאם להודאתו בעבירות של החזקת סמים שלא לצריכה עצמית, החזקת כלים להכנת סם שלא לצריכה עצמית וסחר בסמים. על פי המתואר, הנאשם מכר בארבעה מועדים שונים לאחר מנת סם מסוג חשיש במשקל שאינו ידוע במדויק. בנוסף, הנאשם החזיק במקומות שונים חשיש במשקל של 248 גרם. הנאשם נידון ל-6 חודשי עבודות שירות.
   8. ב[ת"פ (י-ם) 54706-01-13](http://www.nevo.co.il/case/5642705) **מדינת ישראל נ' חביב** (09.09.13), הורשע נאשם שמכר בארבע הזדמנויות שונות סמים מסוג חשיש במשקלים של 6.4 גרם, 5.38 גרם, 3.98 גרם, וכן אצבע חשיש בכמות לא ידועה. הנאשם נידון ל-6 חודשי עבודות שירות.
   9. ב[ת"פ (ראשל"צ) 3720-03-15](http://www.nevo.co.il/case/20081335) **מדינת ישראל נ' דוידוב** (25.10.15), הורשע נאשם בשישה אישומים של סחר בסם ובאישום נוסף של החזקת סמים. הנאשם מכר לאחרים סם מסוג מריחואנה בכמויות קטנות. הנאשם צעיר נורמטיבי. נידון ל- 6 חודשי עבודות שירות.
   10. [ת"פ (י-ם) 39699-03-13](http://www.nevo.co.il/case/6850525) **מדינת ישראל נ' ממן** (12.11.14), הורשע נאשם בחמישה אישומים של סחר בסמים. הנאשם מכר בארבעה מועדים שונים סם מסוג קנבוס בכמויות קטנות ובהזדמנות נוספת סם מסוג מריחואנה לסוכן משטרתי. הנאשם צעיר, נעדר עבר פלילי. נידון ל- 6 חודשי עבודות שירות.
   11. ב[ת"פ (פ"ת) 40701-10-14](http://www.nevo.co.il/case/18117030) **מדינת ישראל נ' אוחיון** (09.07.15), הורשע נאשם בעבירות של סחר בסמים, החזקת סם שלא לצריכה עצמית והחזקת תחמושת. הנאשם מכר כמויות קטנות של סם מסוג חשיש בשלוש הזדמנויות שונות, החזיק שלא לשימוש עצמי כ-30 גרם חשיש וקנבוס וכן החזיק ב-3 מחסניות וב-12 כדורי רובה. הנאשם נעדר עבר פלילי נידון ל-5 חודשי עבודות שירות.
5. במסגרת **הנסיבות הקשורות בביצוע העבירה** (סעיף [40 ט'](http://www.nevo.co.il/law/70301/40i) לחוק), יש ליתן את הדעת לכך שהנאשם מכר על פני תקופה של כחצי שנה ב - 12 הזדמנויות שונות סמים מסוג קנבוס למכרים שלו, בכמות של כ- 5 גרם בכל פעם תמורת 500 ₪. עבירת הסחר בסמים מביאה להפצת הסם ועשויה להביא לנזקים ישירים ועקיפים כתוצאה מכך. הנאשם ביצע את המיוחס לו במסגרת קשרים חברתיים כשהוא מוכר לחבריו את הסמים בהם הם עושים שימוש יחד לצורך המשך מימון הסם בו עשה שימוש. לא מדובר במי שזה משלח ידו אלא במי שמכר את הסמים למכרים שלו, אשר איתם נהג להשתמש בסם בנסיבות חברתיות.
6. בהתאם לתיקון 113 ל[חוק העונשין](http://www.nevo.co.il/law/70301) (סעיף [40 יג'](http://www.nevo.co.il/law/70301/40jc)), סבורני כי ככל ככל שיש לראות את כל המקרים כאירוע אחד **מתחם העונש ההולם** הינו החל מ- 6 חודשי מאסר שיכול וירוצה בעבודות שירות ועד ל- 24 חודשי מאסר בפועל. ככל שניתן לראות כל אחד מהמקרים באישומים 1-3 כאירועים בודדים, **מתחם העונש ההולם** הינו החל מעבודות שירות ברף נמוך ועד ל- 12 חודשי מאסר בפועל. מתחם העונש ההולם לאישום 4 הינו החל ממאסר על תנאי ועד ל- 6 חודשי מאסר בפועל.
7. במקרה דנן, לא קיימים שיקולים אשר מצדיקים סטייה מהמתחם, לחומרה או לקולא.

גזירת העונש המתאים לנאשם

1. בגזירת העונש המתאים לנאשם, בגדרי מתחם העונש ההולם, יש להתחשב **בנסיבות שאינן קשורות בביצוע העבירה** (סעיף [40 יא'](http://www.nevo.co.il/law/70301/40ja)). במסגרת זו מן הראוי ליתן את הדעת לכך שהנאשם יליד 1991, רווק, נעדר מסגרת תמיכה משמעותית, אשר גדל בצל גירושי הוריו ושיקומו של אביו מפציעה קשה. הטלת עונש מאסר לריצוי מאחורי סורג ובריח תפגע קשות בו ובמשפחתו ועלולה להוביל להידרדרותו. הנאשם הודה במיוחס לו, נטל אחריות מלאה על מעשיו והביע חרטה. במהלך התקופה שלאחר הגשת כתב האישום, נרתם הנאשם להליך שיקומי במסגרת שירות המבחן. לנאשם רישום פלילי, ללא הרשעה בעבירה של החזקת סם לשימוש עצמי.
2. עוד נתתי דעתי לכך שהנאשם היה נתון במעצר במשך חודשיים ולאחר מכן שהה בתנאים מגבילים תקופה משמעותית.
3. עוד יש ליתן את הדעת לשיקול **הרתעת היחיד** בגדרו של המתחם, וזאת בשים לב לכך שהנאשם ביצע את העבירות במשך פרק זמן משמעותי וזאת לאחר שכבר נשפט בגין עבירת סמים ונידון לצו של"צ ללא הרשעה. כמו כן נוכח התרשמות שירות המבחן לפיה דרוש לנאשם הליך טיפולי משמעותי כדי לשמור על הפחתת הסיכון לחזרה על המעשים.
4. באיזון בין השיקולים השונים, סבורני כי יש לגזור על הנאשם עונש מאסר שירוצה בעבודות שירות ברף המירבי לצד עונשים נלווים. נוכח העובדה כי המדובר בעבירה שבוצעה למטרת רווח כלכלי, ראוי להשית קנס כספי משמעותי תוך התחשבות במצבו הכלכלי של הנאשם.

**סוף דבר**

1. **אשר על-כן, הנני גוזר על הנאשם את העונשים הבאים**:
   1. **6 חודשי מאסר בפועל אשר ירוצו בעבודות שירות**. עבודות השירות תבוצענה בהתאם להמלצת הממונה. תחילת עבודות השירות ביום 2.6.16.
   2. 10 חודשי מאסר על תנאי, לבל יעבור הנאשם במשך שלוש שנים מהיום כל עבירת סמים מסוג פשע.
   3. 5 חודשי מאסר על תנאי, לבל יעבור הנאשם במשך שלוש שנים מהיום כל עבירת סמים מסוג עוון.
   4. קנס כספי בסך של 8,000 ₪ או 80 ימי מאסר תמורתו. ככל שקיימת הפקדה בהליך המ"ת אשר קשור לתיק זה, ישולם הקנס מתוך ההפקדה, לאחר היות גזר הדין חלוט, והיתרה תשולם בשני תשלומי החל 1.10.16.
   5. צו מבחן למשך שנה. מובהר בזאת לנאשם כי אם לא ימלא אחר תנאי צו המבחן ניתן יהיה להפקיעו ולשוב ולגזור את עונשו.

הסם והכלים יושמדו, לאחר היות גזר הדין חלוט.

מכשירי טלפון שנתפסו מרשות הנאשם, יושבו לו.

ככל שנתפס סכום כסף מזומן ברשות הנאשם, יושב לו.

מזכירות בית המשפט תמציא העתק גזר דין לשירות המבחן ולממונה על עבודות השירות.

5129371 זכות ערעור לבית-המשפט המחוזי תוך 45 ימים.

54678313ניתן היום, י"ד אייר תשע"ו, 22 מאי 2016, בנוכחות הצדדים.

5129371

54678313

ד"ר עמי קובו 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)