|  |  |
| --- | --- |
| **בית משפט השלום בקריית גת - בשבתו בבימ"ש אשקלון** | |
| ת"פ 33835-10-15 מדינת ישראל נ' בן יוסי |  |

|  |  |  |
| --- | --- | --- |
| בפני | **כבוד השופטת נועה חקלאי** | |
| בעניין: | מדינת ישראל |  |
|  |  | המאשימה |
|  | **נגד** | |
|  | יוסף חיים בן יוסי |  |
|  |  | הנאשם |
| חקיקה שאוזכרה:  [פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)    **גזר דין** | | |

רקע

1. הנאשם הורשע על פי הודאתו בעבירה של החזקת סמים שלא לצריכה עצמית, בניגוד [לסעיף 7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216), (נוסח חדש) תשל"ג 1973.

על פי עובדות כתב האישום ביום 20.4.15 החזיק הנאשם בגג דירתו בשתיל של סם מסוכן מסוג קנבוס במשקל כולל של 47.40 גרם שלא לצריכתו העצמית.

הסדר הטיעון

1. **ביום 20.3.17 הציגו הצדדים הסדר טיעון על פיו הנאשם יודה בכתב אישום מתוקן, יורשע, יופנה לשירות המבחן לקבלת תסקיר. לא הוצגה הסכמה עונשית. ב"כ הנאשם ביקשה שתיבחן שאלת הרשעת הנאשם.**

תסקירי שירות המבחן

1. **בתסקירים מיום 2.11.17 ומיום 24.1.18 סקר שירות המבחן את הרקע האישי והמשפחתי של הנאשם. הנאשם בן 24, בוגר 9 שנות לימוד, עזב את בית הספר על מנת לסייע בפרנסת המשפחה. שירות שירות צבאי מלא. עובד בחברת הפצת ירקות, נעדר עבר פלילי. לדבריו באותה תקופה צרך סמים וגידל את הסם כדי להימנע מקשר עם חברה שולית. לא היה מודע לחומרת מעשיו. לדבריו, מזה כשנתיים אינו צורך סמים. מסר בדיקות אשר יצאו נקיות משרידי סם. שירות המבחן התרשם כי הנאשם בעל עמדות נורמטיביות ושאיפות להתקדמות בתחום המקצועי והאישי. הנאשם התחתן לפני מספר חודשים, מגלה יציבות במסגרת התעסוקתית. הנאשם הביע תחושות של יאוש ותסכול בשל התמשכות ההליכים ובשל שעות העבודה המרובות והביע רצון לסיים את ההליכים מבלי שידרש להמשך שיתוף פעולה עם שירות המבחן.**

**במכלול נתוניו של הנאשם התרשם שירות המבחן כי הסיכון להישנות עבירות נמוך. שירות המבחן שקל להמליץ על ענישה חינוכית בדמות של"צ אך לאור עמדת הנאשם נמנע מכך. שירות המבחן לא מצא נימוקים המצדיקים ביטול הרשעת הנאשם ולפיכך המליץ להטיל על הנאשם מאסר מותנה וקנס.**

טיעוני הצדדים

1. ב"כ המאשימה הפנתה לחומרת העבירה, לערכים המוגנים שנפגעו, טענה כי מתחם העונש ההולם נע בין 6-12 חודשי מאסר וענישה נלווית, טענה כי בעניינו של הנאשם, לאור האמור בתסקיר אין הצדקה לסטות לקולה ממתחם העונש ההולם ועתרה להטיל על הנאשם מאסר בפועל ברף התחתון של המתחם וענישה נלווית בדמות מאסר מותנה, קנס, פסילה בפועל, פסילה מותנית והתחייבות.
2. ב"כ הנאשם טען כי מתחם העונש ההולם מתחיל ממאסר מותנה, הגיש פסיקה לתמיכה בטיעוניו, הגיש מכתב ממעסיקו של הנאשם, טען כי עסקינן במעידה חד פעמית של נאשם נורמטיבי, הפנה לבדיקות השתן שמסר שיצאו נקיות משרידי סם, ביקש להסתפק בענישה מותנית. ביקש להימנע מפסילת רישיונו כי עלול לאבד את מקום עבודתו. ביקש להימנע מהטלת של"צ.
3. הנאשם ציין כי מדובר באירוע חד פעמי, מעולם לא הסתבך עם החוק, רישיון הנהיגה הוא מקור פרנסתו, שכן עובד כנהג משאית. לדבריו למד את הלקח ולא יחזור על המעשים.
4. **הנאשם ביקש לומר דברים. לדבריו הוא מודע לחומרת המעשה, משתדל להיות נורמטיבי, קם, עובד, עוזר להורים. מנסה להתמודד עם בעיית הסמים ללא הצלחה. לדבריו יש לו רישיון נהיגה על רכב פרטי וגם על משאית, אך אין לו רכב, לא נוהג, למעט במסגרת עבודתו שם נוהג על במת הרמה.**

דיון

מתחם העונש ההולם:

1. הערך החברתי **אשר נפגע הינו ההגנה מפני הנזקים הישירים והעקיפים אשר נגרמים עקב השימוש בסמים.**
2. מידת הפגיעה בערך המוגן **אינה ברף הגבוה בשים לב לכמות הסם שהחזיק הנאשם ולסוגו (שתיל של קנבוס במשקל של 47.4 גרם)**
3. **באשר לנסיבות ביצוע העבירה,**  לקחתי בחשבון הנאשם החזיק שתיל יחיד, כי השתיל הוחזק בביתו, נתתי דעתי לדברי הנאשם בפני שירות המבחן כי גידל את השתיל שכן אותה תקופה השתמש בסמים וכי גידל עבור עצמו את השתיל שכן ביקש להימנע מלבוא במגע עם אוכלוסיה שולית. (הגם שכאמור הודה בכתב אישום מתוקן בעבירה של החזקה שלא לצריכה עצמית).
4. **בחינת** מדיניות הענישה הנוהגת **מעלה כי מידת הענישה משתנה בהתאם לכמות הסם, סוגו, נסיבות אישיות ועוד. במקרים דומים (מבחינת סוג וכמות הסם) הוטלו על נאשמים עונשים הנעים ממאסר מותנה ועד לשנת מאסר. ראו למשל:**

* [רע"פ 322/15](https://www.nevo.co.il/psika_html/elyon/15003220-h01.htm) **חן ג'אנח נ' מדינת ישראל** (22.1.15) החזקת סכין והחזקת סם מסוכן שלא לצריכה עצמית. המבקש הובהל לבית החולים לאחר שנדקר. המבקש החזיק בכיסו סכין. באישום הנוסף החזיק בביתו חשיש במשקל של 214.62 גר' מחולקים למספר פלטות ופלטה של 192.67 גר'. מתחם העונש שנקבע לעבירת הסם נע בין 7 חוד' מאסר ועד 18 חוד'**.** בימ"ש קמא גזר על המבקש 12 חוד' מאסר בפועל, הופעל מאסר מותנה כך שהמבקש ירצה סה"כ 18 חוד' מאסר. ערעורים למחוזי ולעליון נדחו.
* [רע"פ 2590/10](https://www.nevo.co.il/psika_html/elyon/10025900-o01.htm) **אלדר שגיא נ' מדינת ישראל** (8.4.10). החזקת סם מסוכן שלא לצריכה עצמית והחזקת כלים להכנת סם או צריכתו. המבקש החזיק בסם מסוג חשיש במשקל של 256.58 גר' בסם מסוג קנבוס במשקל 13.11 גר' וכן משקל דיגיטלי. נגזרו על המבקש 6 חוד' מאסר בעבודות שירות, מע"ת, פסילה, קנס וכן צו מבחן. ערעורים במחוזי ובעליון נדחו.
* ב[עפ"ג (מחוזי ב"ש) 41634-10-14](http://www.nevo.co.il/case/18118326) ו- 42384-10-14 **לסרי ואח' נ' מדינת ישראל** (18.3.15) [טרם פורסם]. הנאשמים הודו והורשעו בעבירה של החזקת סם שלא לצריכה עצמית. הנאשמים, כל אחד מהם, החזיק בכיסו קנבוס במשקל של 230 גר' נטו שלא לצריכה עצמית. על הנאשמים נגזרו 5 חוד' מאסר לריצוי בעבודות שירות, מאסרים מותנים, פסילה מותנית וקנס. הנאשמים נעדרי עבר פלילי. ערעור נדחה.
* [ת"פ (קרית שמונה) 34607-03-17](http://www.nevo.co.il/case/22331295) **מדינת ישראל נ' דגאישה** ( 28.11.17) הנאשם הורשע בעבירות של עסקה אחרת בסם והחזקת סם שלא לצריכה עצמית. במהלך מסיבת טבע שוטר מסווה פנה אל הנאשם וביקש לקנות סמים, הנאשם הסכים למכור לו חצי מהאקסטה שהיתה לו תמורת 70 ₪. באותן נסיבות החזיק 1.23 גרם קנבוס ו- 4.46 גרם חשיש. בית המשפט קבע כי בנסיבות המקרה, אשר נופל בחומרתו מנסיבות רגילות של "עסקה אחרת" מתחם העונש ההולם נע ממאסר מותנה ועד 10 חודשי מאסר. נגזרו על הנאשם מע"ת, קנס פע"ת והתחייבות.
* [ת"פ (ראשל"צ) 20028-06-16](http://www.nevo.co.il/case/21684954) **מדינת ישראל נ' אברהם** ( 26.11.17) הנאשם החזיק סם מסוכן מסוג קנבוס במשקל של 2.689 ק"ג שלא לצריכה עצמית וכן משקל אלקטרוני. בית המשפט קבע כי מתחם העונש ההולם נע ממאסר מותנה ועד מספר חודשי מאסר ובשל שיקולי שיקום הטיל על הנאשם צו מבחן והאריך מאסר מותנה שתלוי ועומד נגדו.
* [ת"פ (קריות) 19339-10-15](http://www.nevo.co.il/case/20621782) **מדינת ישראל נ' נגוסה ואח'** (10.1.18) הנאשמים החזיקו בסם מסוכן מסוג חשיש במשקל של 92.76 גרם, שלא לצריכה עצמית. בית המשפט קבע כי מתחם העונש ההולם נע ממאסר מותנה ועד 8 חודשי מאסר וגזר על הנאשם מאסר מותנה וקנס בסך 3000 ₪.
* [ת"פ (רמ') 42543-06-14](https://www.nevo.co.il/psika_html/shalom/SH-14-06-42543-178.htm) **משטרת ישראל תביעות-שלוחת רמלה נ' קובי בלו** (3.1.16). החזקת סם שלא לצריכה עצמית והחזקת כלים להכנת סמים לצריכה עצמית. הנאשם החזיק סם מסוג חשיש במשקל כולל של 170.4 גר' נטו וכן כלים המשמשים לצריכת סם: שטרות וכרטיסי ביקור, זכוכית וקשית מברזל, משקל אלקטרוני ושני סכינים. בנוסף, הודה בתיק נוסף בהחזקת סמים לצריכה עצמית (חשיש במשקל 9.34 גרם).נקבע מתחם של כ- חודש מאסר לריצוי בדרך של עבודות שירות ועד ל- 15 חודשי מאסר. נגזרו חודשיים מאסר בדרך של עבודות שירות, מע"ת, קנס, פסילה וצו מבחן.
* [ת"פ (ב"ש) 50987-05-13](http://www.nevo.co.il/case/7018336) **מדינת ישראל נ' בראונשטיין** (11.7.13). החזקת סם שלא לצריכה עצמית. הנאשם החזיק חשיש במשקל של כ- 83.5 גרם. בימ"ש גזר על הנאשם 4 חודשי מאסר בעבודות שירות, מע"ת, קנס ופסילה על תנאי.
* [ת"פ (פ"ת) 37340-06-12](http://www.nevo.co.il/case/3505224) **מדינת ישראל נ' בוחניק** (4.2.14), 3 אישומים של החזקת סם שלא לצריכה עצמית, החזקת כלים שלא לצריכה עצמית, החזקת סם לצריכה עצמית. הנאשם החזיק בסם מסוכן מסוג חשיש במשקל כולל של 357 גר'. בימ"ש הטיל על הנאשם של"צ, צו מבחן, מע"ת ופסילה על תנאי.
* [ת"פ (טב') 51933-05-12](http://www.nevo.co.il/case/5074126) **מדינת ישראל נ' בוטבול** (27.3.14). החזקת סם שלא לצריכה עצמית. הנאשם החזיק שקית ובה 11 אריזות שהכילו סם מסוג קנבוס במשקל של 254.66 גר' נטו. נגזרו על הנאשם חודשיים מאסר בעבודות שירות, מע"ת, פסילה וקנס.
* [ת"פ (ק"ג) 33690-02-12](http://www.nevo.co.il/case/4242855) **מדינת ישראל נ' אפלמן** (11.12.13) החזקת סם שלא לצריכה עצמית. הנאשם החזיק בסם מסוכן מסוג חשיש במשקל כולל של 47.4 גרם. בימ"ש הטיל על הנאשם, במסגרת הסכמה עונשית, מאסר מותנה, התחייבות, של"צ וצו מבחן.
* [ת"פ (פ"ת) 51123-01-12](https://www.nevo.co.il/psika_html/shalom/SH-12-01-51123-1491.htm) **מדינת ישראל נ' ברוך חוטוריאנסקי** (23.3.14), החזקת סם שלא לשימוש עצמי. הנאשם החזיק בכיסו פלטה של חשיש במשקל של 97.25 גר' וקובית חשיש במשקל של 2.33 גר'. הנאשם נדון ל- 3 חוד' מאסר בדרך של עבודות שירות, הפעלת מאסר מותנה של 3 חוד' במצטבר, כך שהנאשם ירצה בסה"כ 6 חוד' מאסר בעבדות שירות, מע"ת, קנס ופסילה.
* [ת"פ (ראשל"צ) 20127-06-11](http://www.nevo.co.il/case/3720891) **מדינת ישראל נ' אברמוב** (2.10.11). החזקת סמים מסוג חשיש שלא לצריכה עצמית במשקל של 77.68 גרם והפרת הוראה חוקית. ונדון למאסר בפועל למשך 5 חודשים, מע"ת וקנס.
* [ת"פ (פ"ת) 38865-09-10](http://www.nevo.co.il/case/4569822) **מדינת ישראל נ' יחיאל** (31.1.12). החזקת סם שלא לצריכה עצמית והסתייעות ברכב לעוון או פשע. הנאשם נעצר ע"י שוטרים כאשר נכנס לרכב ובכיס מכנסיו נמצא סם מסוג חשיש במשקל של 481.48 גר' נטו המחולקים ל- 5 פלטות. נגזרו על הנאשם 4 חוד' מאסר שירוצו בעבודות שירות, מע"ת, פסילה, פסילה על תנאי וקנס.
* [ת"פ (ראשל"צ) 16046-05-13](http://www.nevo.co.il/case/7001941) **מדינת ישראל נ' פלוני** (29.10.13) החזקת סם שלא לצריכה עצמית מסוג חשיש במשקל של 96.89 גרם. על הנאשם הוטל עונש מאסר על תנאי, קנס ופסילה.

לאור נסיבות ביצוע העבירה – קרי שהסם שהחזיק הנאשם הינו שתיל יחיד של קנבוס, מצאתי לנכון להפנות גם למקרים דומים של גידול סמים:

* [רע"פ 314/16](https://www.nevo.co.il/psika_html/elyon/16003140-i03.htm)  **בן צבי נ' מדינת ישראל** (פורסם בנבו, 22.2.16), הנאשם גידל זרעי קנבוס במשקל של 2.5 ק"ג בדירה ששכר. הנאשם נדון בבית משפט קמא ל- 6 חודשי מאסר בעבודות שירות. בית המשפט המחוזי החמיר בעונשו והעמיד המאסר על 10 חוד' מאסר בפועל. ערעור בבית המשפט העליון נדחה.
* [רע"פ 8237/15](https://www.nevo.co.il/psika_html/elyon/15082370-i01.htm)  **בן זקן נ' מדינת ישראל** (פורסם בנבו, 2.12.15), הנאשם גידל בחורשה שבעיר יבנה כ- 26 שתיליקנבוס במשקל 8.4 ק"ג. נדון ל- 7 חוד' מאסר בפועל, מאסר על תנאי וענישה נלווית. ערעורים בבית המשפט המחוזי ובבית המשפט העליון נדחו.
* [רע"פ 1787/15 **עמר נ' מדינת ישראל**](https://www.nevo.co.il/psika_html/elyon/15017870-i02.htm) (פורסם בנבו, 24.3.15), הנאשם גידל בביתו 9 שתילי קנבוס במשקל 4.380 גר' ונתפסו כלי מעבדה רבים. נגזרו 8 חוד' מאסר בפועל, מאסר על תנאי וענישה נלווית. ערעורים בבית המשפט המחוזי ובבית המשפט העליון נדחו.
* [רע"פ 7005/14](https://www.nevo.co.il/psika_html/elyon/14070050-i02.htm) **דגן נ' מדינת ישראל** (פורסם בנבו, 30.11.14), הנאשם גידל במעבדה בביתו קנבוס במשקל כולל של 2.721 גר' לצריכה עצמית ובנוסף החזיק קנבוס במשקל 3.3 גר' לצריכה עצמית. נגזרו 10 חוד' מאסר בפועל, מאסר על תנאי וענישה נלווית. ערעורים בבית המשפט המחוזי ובבית המשפט העליון נדחו.
* [עפ"ג (מחוזי י-ם) 7138-04-17](https://www.nevo.co.il/psika_html/mechozi/ME-17-04-7138-190.htm) **יזרעאלי נ' מדינת ישראל** (פורסם בנבו, 8.11.17), הנאשם הורשע, לאחר הוכחות בעבירות של גידול סמים, החזקת כלים להכנת סם, החזקת סם שלא לצריכה עצמית והחזקת סכין. הנאשם גידל במעבדה שיצר במחסן שבנה, 25 שתילי קנבוס במשקל 526 גר' ו-99 שתילי קנבוס במשקל 29 גר' והחזיק בנוסף סם מסוג קנבוס בצנצנות במשקל 7 גר'. הנאשם נדון ל-6 חודשי מאסר בעבודות שירות לצד ענישה נלווית. ערעורו בבית המשפט המחוזי נדחה.
* [ע"פ (מחוזי י-ם) 60465-10-17](http://www.nevo.co.il/case/23203443) **טופולנסקי נ' מדינת ישראל** (23.1.18), המערער הורשע בכך שגידל בקרוואן בו מתגורר, שתיל קנבוס במשקל 0.63 גר' ושני שתילי קנבוס במשקל 549.44 גר' לצד כלים להכנסת סם וקופסה שהכילה סם מסוג קנבוס במשקל של 30.64 גר' שלא לצריכה עצמית. בית משפט קמא גזר על המערער מאסר על תנאי לצד ענישה נלווית. בהמלצת בית המשפט המחוזי חזר בו המערער מערעורו.
* [עפ"ג (חיפה) 43046-12-15](http://www.nevo.co.il/case/20811885) **גולדברג נגד מדינת ישראל** (פורסם בנבו, 24.1.16), המערער גידל בחצר ביתו 36 שתילי קנביס, במשקל 525.05 גרם נטו. כמו כן, הנאשם החזיק שתיל, ככל הנראה לצורך יבוש, על דלת מחסן בחצר, במשקל 12.60 גרם והחזיק בביתו סם מסוג קנביס במשקל 12.28 גרם. בית משפט קמא גזר 5 חודשי מאסר בפועל, כולל הפעלת מאסר מותנה. בית המשפט המחוזי המיר המאסר לריצוי בעבודות שירות.
* [עפ"ג (מחוזי ת"א) 42358-10-14 **גיא נ' מדינת ישראל**](https://www.nevo.co.il/psika_html/mechozi/ME-14-10-42358-416.htm) (פורסם בנבו, 18.2.15), הנאשם גידל בביתו קנבוס במשקל 5.5 ק"ג וחשיש במשקל 1.4 גר' ונמצאו כלי מעבדה. נגזרו 8 חוד' מאסר בפועל, מאסר על תנאי וענישה נלווית. ערעור בבית המשפט המחוזי נדחה.
* [ת"פ (י-ם) 5119-09-13](https://www.nevo.co.il/psika_html/shalom/SH-13-09-5119-643.htm) **מדינת ישראל נ' לישנר** (פורסם בנבו, 6.5.15), הנאשם גידל בדירתו 18 שתילי קנבוס במשקל 246.47 גר' נטו (מס' עציצים לא צוין) בנוסף החזיק חשיש לצריכה עצמית. במשקל 2.5 גר' נטו וכן כלי מעבדה. הנאשם נדון למאסר על תנאי, של"צ וצו מבחן.
* [ת"פ (ראשל"צ) 44091-11-15](https://www.nevo.co.il/psika_html/shalom/SH-15-11-44091-659.htm)**מדינת ישראל נ' ראובני** (פורסם בנבו, 17.5.16), הנאשם גידל בביתו 3 עציצי קנבוס במשקל 132.10 גר' נטו. נגזרו 6 חוד' מאסר בפועל לריצוי בעבודות שירות, מאסר על תנאי, צו מבחן וענישה נלווית.
* [ת"פ (שלום רמ') 47820-11-15](https://www.nevo.co.il/psika_html/shalom/SH-15-11-47820-18.htm) **מדינת ישראל נ' שיינר** (פורסם בנבו, 3.10.17), נאשם 1 גידל, יחד עם בת זוגו, שתיל קנבוס במשקל 57.70 גר' והחזיק בסם מסוג קנבוס במשקל כולל של 224.098 גר' בחדרים שונים בבית. הנאשם נעדר רישום פלילי בעבירות סמים. הנאשם נדון למאסר על תנאי לצד ענישה נלווית.

**למקרים דומים שהסתיימו ללא הרשעה, ראו למשל:** [עפ"ג (חיפה) 28110-10-15 **מדינת ישראל נ' דוד;**](https://www.nevo.co.il/psika_html/mechozi/ME-15-10-28110-519.htm) ת"פ (קג"ת) 483520-05-15 **מדינת ישראל נ' שובל;** [ת"פ (קג"ת) 53716-03-15](http://www.nevo.co.il/case/20145219) **מדינת ישראל נ' זגורי**. [ת"פ (ב"ש) 35207-02-15](http://www.nevo.co.il/case/20035958) **מדינת ישראל נ' מור ואח'**; [ת"פ (בי"ש) 10816-02-15](https://www.nevo.co.il/psika_html/shalom/SH-15-02-10816-529.htm) **מדינת ישראל נ' אברהם**. [ת"פ (ק"ג) 35384-05-14 **מדינת ישראל נ' עטיה**](https://www.nevo.co.il/psika_html/shalom/SH-14-05-35384-731.htm). [ת"פ (פ"ת) 9748-10-13](https://www.nevo.co.il/psika_html/shalom/SH-13-10-9748-94.htm) **מדינת ישראל נ'** **קחלון**. [ת"פ (ת"א) 23797-03-14](https://www.nevo.co.il/psika_html/shalom/SH-14-03-23797-981.htm) **מדינת ישראל נ' אביב**. [ת"פ (טבריה) 13365-08-13](https://www.nevo.co.il/psika_html/shalom/SH-13-08-13365-666.htm) **מדינת ישראל נ' טל;**. [ת"פ (אילת) 25749-03-13](https://www.nevo.co.il/psika_html/shalom/SH-13-03-25749-976.htm) **מדינת ישראל נ' דובזנקו**;[ת"פ (ב"ש) 2746-09](https://www.nevo.co.il/psika_html/shalom/SH-09-2746-115.htm) מדינת ישראל **נ' ספורטס;** [ת"פ (טב') 1886-10-07](https://www.nevo.co.il/psika_html/shalom/SH-07-10-1886.htm) **מדינת** **ישראל נ'** **אלינגולד;** [ת"פ(ת"א) 8905/08](http://www.nevo.co.il/case/2376276) **מדינת ישראל נ' אילת**; [ת"פ (ת"א) 8153-08](http://www.nevo.co.il/case/2522650) **מ.י. מדור תביעות פלילי ת"א נ' סאלאם**; ( [ת"פ (פ"ת) 2262/07 **מדינת ישראל נ'**](https://www.nevo.co.il/psika_html/shalom/s07002262-153.htm) **קרואני**.

1. לאור כל המפורט לעיל אני קובעת כי **מתחם העונש ההולם לעבירה בנסיבות שלפני (החזקת שתיל קנבוס יחיד במשקל 47.4 גרם) נע ממאסר מותנה ועד לשנת מאסר.**
2. בעניינו של הנאשם אין הצדקה לחרוג לקולה או לחומרה ממתחם העונש ההולם.
3. הגם שבשלב הצגת ההסדר עתרה ב"כ הנאשם לבחון אם קיימת הצדקה לביטול הרשעת הנאשם, הרי שבשלב הטיעונים לעונש, לא עמד ב"כ הנאשם על ביטול הרשעת הנאשם. ואכן בנסיבותיו של הנאשם, בהעדר נזק קונקרטי כתוצאה מהרשעה, בשים לב שהנאשם אינו מעוניין לבחון ענישה בעלת אפיק שיקומי ולאור המלצת שירות המבחן, לא מתקיימים בעניינו של הנאשם התנאים המצדיקים ביטול הרשעתו.

**עונשו של הנאשם בתוך מתחם העונש ההולם**

1. בבואי לגזור את עונשו של הנאשם בתוך מתחם העונש ההולם לקחתי בחשבון את השיקולים הבאים:

* זקפתי לזכותו של הנאשם את העובדה שבחר להודות ולקחת אחריות על מעשיו בהזדמנות ראשונה.
* זקפתי לזכותו את היותו נעדר הרשעות קודמות.
* לקחתי בחשבון כי חלפו 3 שנים ממועד ממועד ביצוע העבירה.
* לקחתי בחשבון את התרשמות שירות המבחן כי הנאשם מנהל אורח חיים נורמטיבי, בעל שאיפות להתקדם בתחום האישי והמקצועי.
* לקחתי בחשבון כי בעקבות האירוע הנאשם שינה אורחותיו ונמנע משימוש בסמים. בדיקות שנערכו בשירות המבחן מעלות כי הנאשם אינו משתמש בסמים.
* לקחתי בחשבון את המלצתו העונשית של שירות המבחן להטיל על הנאשם ענישה בדמות מאסר מותנה וקנס.
* לקחתי בחשבון את נסיבותיו האישיות של הנאשם, את גילו הצעיר, את היותו נשוי טרי, את העובדה כי זקוק לרישיון הנהיגה לצרכי פרנסתו, את מכתב ההמלצה של מעסיקו המלמד על אופיו של הנאשם.

1. לאור כל האמור לעיל, מצאתי לגזור את עונשו של הנאשם ברף התחתון של המתחם.
2. בשים לב לחלוף השנים, לכך שהנאשם שומר על ניקיון מסמים, לכך שעסקינן בהרשעה ראשונה ויחידה, ובשים לב שזקוק לרישיונו לצרכי פרנסתו, לא יוטל על הנאשם רכיב של פסילה בפועל, אלא אסתפק בפסילה מותנית מרתיעה אשר תהווה תמרור אזהרה מפני מעידה נוספת בעתיד.

**עונשו של הנאשם**

1. לפיכך, מצאתי לנכון ולמידתי להטיל על הנאשם את העונשים הבאים:

א. מאסר על תנאי בן 5 חודשים שלא יעבור עבירות מסוג פשע על [פקודת הסמים המסוכנים](http://www.nevo.co.il/law/4216) למשך 3 שנים מהיום.

ב. מאסר על תנאי בן חודש שלא יעבור עבירות מסוג עוון על [פקודת הסמים המסוכנים](http://www.nevo.co.il/law/4216) למשך 3 שנים מהיום.

ג. הנאשם יחתום על התחייבות כספית בסך 2,000 ₪ להימנע מביצוע עבירה בניגוד ל[פקודת הסמים המסוכנים](http://www.nevo.co.il/law/4216) והכל תוך שנתיים מהיום. ההתחייבות תחתם במזכירות בית משפט עוד היום. לא יחתום הנאשם כאמור, יאסר למשך 15 יום

ד. קנס בסך 1,500 ₪. הקנס ישולם ב-3 תשלומים חופפים שווים ורצופים החל מיום 10.5.18.

ה. פסילה מלהחזיק ומלקבל רישיון נהיגה לתקופה של 6 חודשים וזאת על תנאי למשך 3 שנים שהנאשם לא יעבור עבירה בניגוד ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג 1973.

המוצגים יושמדו בחלוף תקופת הערעור.

**5129371זכות ערעור כחוק.**<#3#>

**54678313ניתנה והודעה היום כ"ד ניסן תשע"ח, 09/04/2018 במעמד הנוכחים.**

נועה חקלאי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)