|  |  |
| --- | --- |
| **בית משפט השלום ברמלה** | |
| ת"פ 50774-11-15 משטרת ישראל תביעות- שלוחת רמלה נ' אורסולה(עציר) |  |

|  |  |  |
| --- | --- | --- |
| **בפני** | **כב' השופט ד"ר עמי קובו, סגן הנשיאה** | |
| **בעניין:** | **משטרת ישראל תביעות- שלוחת רמלה** |  |
|  |  | **המאשימה** |
|  | **נגד** | |
|  | **נוי אורסולה** |  |
|  |  | **הנאשם** |

ב"כ המאשימה: עוה"ד רעות זוסמן ומיכל בן דוד

ב"כ הנאשם: עו"ד שני ד

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19א'](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40 ט'](http://www.nevo.co.il/law/70301/40i), [40 יא'](http://www.nevo.co.il/law/70301/40ja), [40 יג'](http://www.nevo.co.il/law/70301/40jc)

ר

י

|  |
| --- |
| **גזר דין** |

רקע

1. הנאשם הורשע בהתאם להודאתו בעובדות כתב האישום המתוקן ב[ת"פ 50774-11-15](http://www.nevo.co.il/case/20746710) (להלן: "**התיק העיקרי**") בעבירות כדלקמן:

אישומים מספר 1-2:

1. **סחר בסמים מסוכנים (ריבוי עבירות)**, לפי [סעיף 13](http://www.nevo.co.il/law/4216/13) יחד עם [19א'](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג – 1973 (להלן: "פקודת הסמים").

אישומים מספר 3-11:

1. **סחר בסמים מסוכנים**, לפי [סעיף 13](http://www.nevo.co.il/law/4216/13) יחד עם [19א'](http://www.nevo.co.il/law/4216/19a) לפקודת הסמים.

אישום מספר 12:

1. **החזקת סמים לצריכה עצמית,** לפי סעיף [7(א) ו- 7(ג)](http://www.nevo.co.il/law/4216/7.a.;7.c) סיפא לפקודת הסמים.

אישום מספר 13:

1. **גידול ייצור והכנת סמים מסוכנים בצוותא חדא**, לפי [סעיף 6](http://www.nevo.co.il/law/4216/6) לפקודת הסמים.

על-פי המתואר בעובדות האישום הראשון, במהלך תקופה של כ- 3 חודשים עובר לתאריך 15.11.15 בתדירות של כפעם בשבוע, וכן בתאריך 7.11.15, ובשתי הזדמנויות שונות בתאריך 29.10.15, תיאם קונה 1 עם הנאשם באמצעות מסרונים הגעה לביתו לצורך רכישת סמים. בהמשך היה מגיע קונה 1 לביתו של הנאשם, פוגש בנאשם ורוכש ממנו סם מסוג חשיש בתמורה לסך של 100 ₪.

על פי המתואר באישום השני, כחודשיים עובר לתאריך 17.11.15 וכן בשתי הזדמנויות בתאריך 6.11.15 וכן בתאריך 8.11.18, תיאם קונה 4, שהינו קטין, עם הנאשם באמצעות מסרונים הגעה לביתו לצורך רכישת סמים. בהמשך היה מגיע לביתו של הנאשם, פוגש בנאשם ורוכש ממנו סם מסוג חשיש.

על פי המתואר באישום השלישי, כחודשיים וחצי עובר לתאריך 15.11.15, תיאם קונה 5 באמצעות מסרונים הגעתו לביתו של הנאשם כדי לרכוש ממנו סמים. בהמשך הגיע לבית, פגש בנאשם ורכש ממנו סם מסוכן מסוג חשיש בתמורה לסך של 1,200 ₪ (120 ₪ לגרם). בהמשך למתואר, במהלך התקופה, בתדירות של כפעם בחודש הגיע קונה 5 לבית, פגש בנאשם ורכש ממנו סם מסוכן מסוג חשיש ומריחואנה בתמורה לסך של 120 ₪ עבור כל רכישה.

על פי המתואר באישום הרביעי, בין התאריכים 4.11.15 ל- 5.11.15 במועד שאינו ידוע במדויק, תיאם קונה 5 באמצעות מסרונים עם הנאשם, הגעתו לבית כדי לרכוש ממנו סמים. בהמשך למתואר, הגיע קונה 5 לבית ורכש כ- 16 גרם סם מסוכן מסוג חשיש ומריחואנה, בתמורה לסך של 120 ₪ עבור כל 1 גרם.

על פי המתואר באישום החמישי, בתאריך 31.7.15 הגיע קונה 6, אשר היה קטין במועד הרלוונטי, לבית, פגש בנאשם ורכש ממנו כ- 1.7 גרם סם מסוג מריחואנה.

על פי המתואר באישום השישי, בתאריך 16.7.15, הגיע קונה 6, אשר היה קטין במועד הרלוונטי, לבית, פגש בנאשם ורכש ממנו סם מסוכן מסוג חשיש בתמורה לסך של 100 ₪.

על פי המתואר באישום השביעי, בתאריך 26.2.15 תיאם קונה 6, אשר היה קטין במועד הרלוונטי, באמצעות מסרונים הגעתו לבית כדי לרכוש סמים. בהמשך, הגיע קונה 6 לבית, פגש בנאשם ורכש ממנו סם מסוכן מסוג חשיש בתמורה לסך של 100 ₪.

על פי המתואר באישום השמיני, בתאריך 25.2.15 תיאם קונה 6, אשר היה קטין במועד הרלוונטי, באמצעות מסרונים הגעתו לבית כדי לרכוש סמים. בהמשך, הגיע קונה 6 לבית, פגש בנאשם ורכש ממנו סם מסוכן מסוג חשיש בתמורה לסך של 200 ₪.

על פי המתואר באישום התשיעי, בתאריך 23.2.15 תיאם קונה 6, אשר היה קטין במועד הרלוונטי, באמצעות מסרונים הגעתו לבית כדי לרכוש סמים. בהמשך, הגיע קונה 6 לבית, פגש בנאשם ורכש ממנו סם מסוכן מסוג חשיש בתמורה לסך של 100 ₪.

על פי המתואר באישום העשירי, בתקופה שבין החודשים מאי-יוני 2015, בשלוש הזדמנויות שונות, הגיע קונה 7 לאחר תיאום טלפוני לבית, פגש בנאשם ורכש ממנו סם מסוכן מסוג חשיש בתמורה לסך של 100 ₪ בכל הזדמנות.

על פי המתואר באישום האחד עשר, בתאריך 24.2.15 בשתי הזדמנויות שונות, הגיע קונה 8 לאחר תיאום טלפוני לבית, פגש בנאשם ורכש ממנו סם מסוג חשיש בתמורה לסך של 100 ₪.

על פי המתואר באישום השניים עשר, בתאריך 8.11.15 החזיק הנאשם בביתו סם מסוג חשיש במשקל 5.02 גרם לצריכתו העצמית.

על פי המתואר באישום השלושה עשר, עובר לתאריך 15.11.15 גידל הנאשם יחד עם אחר במבנה נטוש במושב, 4 שתילים של סם מוסג קנבוס. בתאריך 15.11.15 נתפסו הסמים במשקל של 36.6 גרם וכן במשקל של 0.477 גרם.

1. הצדדים הגיעו להסדר דיוני, לפיו הנאשם הודה והורשע בכתב האישום המתוקן. המאשימה הצהירה כי תעתור לעונש מאסר ממושך לצד עונשים נלווים וכי ההגנה תהיה חופשיה בטיעוניה.

**תסקיר שירות המבחן**

1. על פי תסקירי שירות המבחן, הנאשם כבן 22.5, רווק ומתגורר עם הוריו. סיים 12 שנות לימוד ושירת שירות צבאי חלקי לאחר ששוחרר על רקע בעיות רפואיות. בשנים האחרונות סובל מבעיות רפואיות המתבטאות בעיקר בכאבי שרירים וראש וכן לחץ דם גבוה. בני משפחתו של הנאשם מנהלים אורח חיים נורמטיבי ושירות המבחן התרשם ממשפחה קרובה ומלוכדת, כאשר ההורים מגלים מעורבות בחיי הילדים ונתפסים על ידם כדמויות בעלות השפעה וסמכות. בתאריך 17.12.15 במסגרת הליך המעצר שולב הנאשם בקבוצה טיפולית, במסגרתה הגיע למפגשים קבוצתיים באופן רציף ועקבי ושיתף בקשייו ובהתמודדותו. ביוני 2016 פנה הנאשם מיוזמתו לטיפול פרטני אצל עו"ס שיקומי. מחוות הדעת שהוצגה בעניינו עולה כי הוא משתף פעולה בהליך הטיפולי, מגלה מוטיבציה להתבוננות מקיפה ועמוקה ולהמשך הליך הטיפולי. כן הומלץ כי הנאשם ימשיך בטיפול הפרטני והומלץ על שילובו בהליך טיפולי בתחום גמילה מסמים. בהתייחסו לעבירות תאר הנאשם דפוס של שימוש בסמים מסוג חשיש מאז היותו כבן 19, באופן תדיר ובעל אופי של תלות והתמכרות. לתפיסתו, השימוש בסמים סייע לו בהתמודדות עם מצבו הבריאותי והקלה בכאביו הפיזיים, כמו גם להפחתת תחושת לחץ והקלה רגשית. הנאשם שלל ביצוע העבירות ממניעים כלכליים ולדבריו נענה לבקשתם של חבריו לרכוש עבורם סמים, מתוך צורך בהשתייכות חברתית וביסוס מעמדו החברתי וללא מודעות לעומק חומרת העבירות. הנאשם הביע חרטה על מעשיו. כיום ער להתנהגותו אך נמצא עדיין בראשית תהליך טיפולי. בדיקות שתן שביצע נמצאו נקיות משרידי סם. שירות המבחן התרשם כי הנאשם מצוי בהליך איטי של פיתוח הזהות ועיצוב אישיותו. הינו בעל מיומנויות מצומצמות להתמודדות עם מצבים מורכבים. להערכת שירות המבחן, הנאשם אינו מאופיין בדפוסי עבריינות. נוכח צרכיו בשייכות חברתית והצורך בקרבה של דמויות גבריות כוחניות, עלול עונש מאסר להעמיק את מעורבותו העבריינית ולפיכך המליץ שירות המבחן על הטלת מאסר שירוצה בעבודות שירות לצד צו מבחן במהלכו ישולב בהליך טיפולי.

ראיות לעונש

1. נ/1 – חוות דעת מטעם עו"ס ירדן אולמן, המטפל בנאשם באופן פרטי. ממנה עולה כי הנאשם מגלה מוטיבציה גבוהה להתבוננות מקיפה ומעמיקה בקשייו. הפסקת השירות הצבאי, מצבו הרפואי וקשייו הרגשיים מנעו ממנו מלתת אמון בסובבים אותו והוא חש כי הוא אינו עומד בציפיות וכושל פעם אחר פעם לאורך השנים, כאשר מלווה אותו תחושה של חוסר שייכות והעדר מעמד חברתי. כל אלו גורמים המסייעים לו לחפש חלופות הגורמות לו להסתבך עם החוק. הנאשם נעדר כישורי חיים בסיסיים ואם לא יטופל עלול להידרדר ולהתחבר עם גורמים שליליים. לפיכך, ממליץ להימנע מהטלת מאסר בכליאה.
2. נ/2- נ/5 – חקירות החשודים שרכשו את הסמים מהנאשם.

טיעוני הצדדים

1. לטענת ב"כ המאשימה, עוה"ד רעות זוסמן ומיכל בן דוד, הנאשם יליד 1994, ללא עבר פלילי. הנאשם הורשע בעשרה אישומים שעניינם סחר בסמים וכן אישום אחד של תיווך בסם, אישום אחד של החזקה לצריכה עצמית ואישום אחד של גידול סמים. הפגיעה בערך החברתי המוגן היא משמעותית נוכח המספר הרב של העסקאות. העובדה שחלקן בוצעו עם קטינים מהווה פן חומרה נוסף. מתסקיר שירות המבחן עולה כי הנאשם נמצא בראשיתו של הליך טיפולי ועל כן אין בכך כדי להצדיק סטייה ממתחם העונש. גם מהדברים המופיעים בחוות הדעת שהוגשה מטעם ההגנה (נ/1) לא ניתן ללמוד על מי שעבר טיפול, שיקום או גמילה. שירות המבחן טוען כי אינו מתרשם מדפוסים עברייניים ואולם העובדה שהנאשם הורשע ב- 13 אישומים הקשורים לסם, כאשר בחלקם הסמים נמכרים לקטינים, על פני תקופה, אינה מעידה על אדם נורמטיבי. אמנם אין המדובר בסמים קשים, אך מדובר בעבירות תכופות על פני תקופה ארוכה. מדובר בעבירות שכללו צורך בהתארגנות, תכנון והכנה מראש, אין בכמויות הקטנות שנמכרו בכל פעם כדי להפחית מחומרת המעשים. מתחם העונש ההולם באשר לאישומים 1,4,10 ו- 11 הינו החל מ- 8 חודשי מאסר ועד ל- 18 חודשי מאסר. מתחם העונש לאישומים 2 ו- 5 עד 9 הינו בין 9 ל- 20 חודשי מאסר. אישום 3 – מתחם בין 12 ל- 24 חודשי מאסר. באישום 12 מתחם העונש ההולם הינו בין מאסר על תנאי למספר חודשי מאסר בעבודות שירות. באישום 13 מתחם העונש ההולם הינו בין 4 ל- 12 חודשי מאסר. המאשימה עותרת לראות כל אישום כאירוע נפרד הואיל וכל אישום מתאר עסקה נפרדת שבוצעה בתאריך שונה. לפיכך עתרו ב"כ המאשימה להשית על הנאשם עונש מאסר שלא יפחת מ- 40 חודשי מאסר לצד מאסר על תנאי, קנס, פסילה בפועל ועל תנאי וכן כי הנאשם יוכרז סוחר סמים ויחולטו הכספים שנתפסו.
2. לטענת ב"כ הנאשם, עו"ד שני דרי, הנאשם הודה והורשע במסגרת הסדר טיעון בכך שסחר בסם מסוג חשיש. הנאשם מכר סמים ל- 6 קונים שונים בהזדמנויות שונות בסכומים שבין 100 ₪ ל- 120 ₪. מתוך הודעות של הקונים (נ/2-נ/5) עולה כי מדובר בקונים איתם יש לו יחסים חבריים. כמו כן עולה כי הם כולם משתמשים בסם ומוכרים לאחרים. באשר למתחם העונש ההולם, הפסיקה קבעה כי יש משמעות לסוג הסם ולכמות הסם כמו גם למספר העסקאות שנעשו. בתיק זה עסקינן בסמים קלים בכמויות קטנות. מתחם הענישה בעבירת סחר נע בין מאסר קצר בעבודות שירות ועד ל- 7 חודשי מאסר. באשר לעבירות האחרות המתחם הינו בין מאסר על תנאי לבין מאסר קצר בעבודות שירות. לעניין הגידול בצוותא המתחם הינו ממאסר קצר בעבודות שירות לבין 8 חודשי מאסר. בזמן ביצוע העבירות היה הנאשם "בגיר-צעיר" בן 21. ההליך השיקומי אותו עבר הנאשם מטה את הכף לטובת סטייה ממדיניות הענישה המקובלת. הנאשם, רווק בן 22 וחצי, שוהה כבר שנה וחצי במעצר בית. סובל בשנים האחרונות מבעיות רפואיות. הנאשם נעדר עבר פלילי. היה עצור מעל חודש ימים וחווה מצוקה רגשית גדולה סביב מעצרו, היה בתנאי השגחה. הנאשם שיתף פעולה באופן מלא עם שירות המבחן ומסר בדיקות שתן נקיות. שירות המבחן התרשם כי העבירות נעברו בתום לב לבקשת חבריו. הנאשם הביע חרטה והיום ער לחומרת מעשיו. שירות המבחן והמטפל תמימי דעים לגבי הנזק שיגרם אם ישלח לרצות מאסר מאחורי סורג ובריח. לפיכך עתרה ב"כ הנאשם לאמץ את המלצת שירות המבחן ולהשית על הנאשם עונש מאסר בעבודות שירות.
3. הנאשם הביע חרטה וצער על מעשיו.

דיון - קביעת מתחם העונש ההולם

1. העובדות באישומים 1 עד 11 מתארות שורה של מקרים דומים שנעשו בנסיבות דומות ובתכיפות זמנים, אשר מלמדות על התנהלות שהינה חלק מאותה מסכת עבריינית, ולפיכך סבורני כי יש לראותם כאירוע אחד ולקבוע מתחם עונש הולם אחד. אישום 12 ואישום 13 מתארים כל אחד מהם אירוע אחד נפרד, ומכאן שיש לקבוע בגין כל אחד מהם **מתחם עונש הולם נפרד**.
2. במקרה דנן, **הערכים החברתיים** אשר נפגעו הינם ההגנה מפני הנזקים הישירים והעקיפים אשר נגרמים עקב השימוש בסמים.
3. בחינת **מידת הפגיעה בערך המוגן** מובילה למסקנה כי הפגיעה בערך המוגן באירוע הראשון (אישומים 1-11) הינו ברף משמעותי, בשים לב מחד גיסא לכך שמדובר בריבוי עבירות של סחר בסם, שהינה על-פי הגדרתה עבירה ברף הגבוה של עבירות הסמים, אשר נעברה על פני תקופה של קרוב לשנה בתכיפות גבוה וכלפי מספר אנשים שונים ואף לקטינים, ומאידך גיסא בהתייחס לסוג הסם, מסוג קנאביס ומריחואנה, שהינם סמים קלים, ולעובדה שכמויות הסם אינן ידועות ולפיכך יש להניח לטובת הנאשם כי מדובר בכמות קטנה יחסית בשווי של בין 100-200 ש"ח. הפגיעה בערך המוגן באירוע השני (אישום 12) הינה ברף נמוך, כאשר הנאשם החזיק בסמים לשימושו העצמי בלבד. הפגיעה בערך המוגן באירוע השלישי (אישום 13) הינה ברף בינוני וזאת נוכח העובדה שהנאשם גידל בביתו שתילים של סם, אם כי בכמות שאינה גדולה.
4. בחינת **מדיניות הענישה הנוהגת** מעלה כי במקרים דומים הוטלו על נאשמים עונשים במנעד רחב כמפורט להלן:
   1. ב[רע"פ 3627/13](http://www.nevo.co.il/case/7012287) **שדה נ' מדינת ישראל** (22.5.13), נדחתה בקשת רשות ערעור של נאשם, אשר הורשע בשתי עבירות של סחר בסמים. הנאשם מכר לשני אחרים סם מסוג קנבוס במשקלים של 0.8 גרם ו- 1 גרם תמורת 80 ש"ח, בכל הזדמנות. הנאשם בעל נסיבות אישיות קשות, בעל עבר פלילי, נידון לשבעה חודשי מאסר בפועל.
   2. ב[עפ"ג (מח' חי') 39261-10-13](http://www.nevo.co.il/case/8448705) **מדינת ישראל נ' הולצמן** (30.12.13) נדחה ערעור המדינה נגד קולת עונשם של שלושה נאשמים אשר הורשעו בעבירות של סחר בסם ותיווך בסם. הנאשמים מכרו על פני תקופה של מספר שנים סמים מסוג חשיש בכמויות שונות. הנאשמים נידונו לעונשים הבאים: נאשם 1 בעל עבר פלילי וריצה מאסר בעברו נידון ל- 8 חודשי מאסר. נאשם 2 לחובתו עבר מכביד בתחום הסמים נידון ל- 24 חודשי מאסר. נאשם 3 צעיר, נעדר עבר פלילי נידון ל- 6 חודשי עבודות שירות.
   3. ב[ת"פ (רמ') 26709-06-14](http://www.nevo.co.il/case/17011278) **מדינת ישראל נ' ישראלוב** (26.10.14), הורשע נאשם בשלושה אישומים של סחר בסם בכך שמכר בשלוש הזדמנויות שונות סם מסוג חשיש במשקלים של 7.54 גרם, 21 גרם ו- 9.4 גרם, לסוכנת משטרתית בנסיבות חברתיות. הנאשם בעל עבר פלילי בעבירות אלימות נידון ל- 11 חודשי מאסר בפועל.
   4. ב[ת"פ (רשל"צ) 40168-05-14](http://www.nevo.co.il/case/16948699) **מדינת ישראל נ' חרבי** (6.4.16),הורשעו הנאשמים בריבוי עבירות של סחר בסמים, החזקת סמים לצריכה עצמית והחזקת כלים להכנת סם מסוכן. הנאשמים סחרו בסמים עשרות פעמים, באירועים שונים לאורך תקופה ארוכה. לגבי נאשם 1 נקבע בהסדר טיעון 6 חודשי עבודות שירות בהתחשב בכך שאין לו עבר פלילי ושהוא נמצא בהליכי שיקום מתקדמים. נאשם 2, בעל עבר פלילי, אינו יכול לבצע עבודות שירות בשל מצבו הרפואי ואפיק השיקום שלו נמצא בספק, נדון ל-12 חודשי מאסר בפועל.
   5. ב[ת"פ (פ"ת) 44321-09-11](http://www.nevo.co.il/case/4626995) **מדינת ישראל נ' איפרגן** (1.2.12), הורשע נאשם בשתי עבירות של סחר בסם מסוכן ובעבירה של ניסיון לסחר מסוכן. הנאשם סחר בשתי הזדמנויות בסם מסוג חשיש במשקל של כ- 5.6 וכן במשקל שאינו ידוע תמורת 200 ₪ וכן ניסה לסחור בהזדמנות נוספת שלא צלחה. הנאשם נעדר עבר פלילי, בעל משפחה וילדים קטנים. נידון ל- 8 חודשי מאסר בפועל.
   6. ב[ת"פ (פ"ת) 26762-06-14](http://www.nevo.co.il/case/17011345) **מדינת ישראל נ' טהאהא** (11.06.15), הורשע נאשם על פי הודאתו, בשתי עבירות של סחר בסמים מסוכנים. הנאשם מכר בשתי הזדמנויות שונות לסוכנת משטרתית סמים מסוכנים מסוג חשיש במשקל של 0.48 גרם ו-2.99 גרם. הנאשם נידון ל-6 חודשי עבודות שירות.
   7. ב[ת"פ (רמ') 21873-05-14](http://www.nevo.co.il/case/16927083) **מדינת ישראל נ' דהאן** (06.09.15), הורשע נאשם בהתאם להודאתו בעבירות של החזקת סמים שלא לצריכה עצמית, החזקת כלים להכנת סם שלא לצריכה עצמית וסחר בסמים. על פי המתואר, הנאשם מכר בארבעה מועדים שונים לאחר מנת סם מסוג חשיש במשקל שאינו ידוע במדויק. בנוסף, הנאשם החזיק במקומות שונים חשיש במשקל של 248 גרם. הנאשם נידון ל-6 חודשי עבודות שירות.
   8. ב[ת"פ (י-ם) 54706-01-13](http://www.nevo.co.il/case/5642705) **מדינת ישראל נ' חביב** (09.09.13), הורשע נאשם שמכר בארבע הזדמנויות שונות סמים מסוג חשיש במשקלים של 6.4 גרם, 5.38 גרם, 3.98 גרם, וכן אצבע חשיש בכמות לא ידועה. הנאשם נידון ל-6 חודשי עבודות שירות.
   9. ב[ת"פ (ראשל"צ) 3720-03-15](http://www.nevo.co.il/case/20081335) **מדינת ישראל נ' דוידוב** (25.10.15), הורשע נאשם בשישה אישומים של סחר בסם ובאישום נוסף של החזקת סמים. הנאשם מכר לאחרים סם מסוג מריחואנה בכמויות קטנות. הנאשם צעיר נורמטיבי. נידון ל- 6 חודשי עבודות שירות.
   10. ב[ת"פ (י-ם) 39699-03-13](http://www.nevo.co.il/case/6850525) **מדינת ישראל נ' ממן** (12.11.14), הורשע נאשם בחמישה אישומים של סחר בסמים. הנאשם מכר בארבעה מועדים שונים סם מסוג קנבוס בכמויות קטנות ובהזדמנות נוספת סם מסוג מריחואנה לסוכן משטרתי. הנאשם צעיר, נעדר עבר פלילי. נידון ל- 6 חודשי עבודות שירות.
   11. ב[ת"פ (רמ') 49401-08-15](http://www.nevo.co.il/case/20535175) **מדינת ישראל נ' יהל** (22.5.16), הורשע נאשם בריבוי עבירות של סחר בסמים והחזקת סמים לצריכה עצמית. הנאשם סחר ב-12 הזדמנויות שונות בסמים מסוג קנאבוס במשקלים של כ-5 גרם לאירוע. לנאשם עבר פלילי מועט, נדון ל-6 חודשי עבודות שירות.
   12. ב[ת"פ (נת') 6553-05-14](http://www.nevo.co.il/case/16908139) **מדינת ישראל נ' זרחאי** (25.10.15), הורשע הנאשם בריבוי עבירות של סחר בסמים, הספקת סמים, החזקה ושימוש בסמים שלא לצריכה עצמית ובהחזקת כלים להכנת סם מסוכן. הנאשם סחר בסמים עשרות פעמים, במשך תקופה ארוכה ובכמויות גדולות. נקבע כי לאור הליכי השיקום שהנאשם החל, יש לסטות ממתחם הענישה, ולהעמיד את עונשו של הנאשם על 6 חודשי עבודות שירות.
   13. ב[ת"פ (פ"ת) 40701-10-14](http://www.nevo.co.il/case/18117030) **מדינת ישראל נ' אוחיון** (09.07.15), הורשע נאשם בעבירות של סחר בסמים, החזקת סם שלא לצריכה עצמית והחזקת תחמושת. הנאשם מכר כמויות קטנות של סם מסוג חשיש בשלוש הזדמנויות שונות, החזיק שלא לשימוש עצמי כ-30 גרם חשיש וקנבוס וכן החזיק ב-3 מחסניות וב-12 כדורי רובה. הנאשם נעדר עבר פלילי נידון ל-5 חודשי עבודות שירות.
5. במסגרת **הנסיבות הקשורות בביצוע העבירה** (סעיף [40 ט'](http://www.nevo.co.il/law/70301/40i) לחוק), יש לתת את הדעת לכך שבין החודשים פברואר-נובמבר 2015, סחר הנאשם בסמים עשרות פעמים תוך שהקונים היו מתאמים עימו את הגעתם לפני רכישת הסמים. בנוסף, גידל הנאשם שתילים של סמים. ריבוי המעשים מהווה שיקול לחומרה. לעומת זאת, סוג הסם מסוג חשיש, אינו מן הקשים שבסמים. אין ספק כי למעשיו של הנאשם קדם תכנון. הנאשם פעל כמתואר על רקע שימוש בסמים אשר סייע לו בהתמודדות עם מצבו הבריאותי ומתוך צורך בהשתייכות חברתית וביסוס מעמדו החברתי.

עוד יש לתת את הדעת לכך שחלק מן הקונים היו חבריו של הנאשם (נ/2), וחלק מן הקונים מכרו אף בעצמם סמים לאחרים (נ/3-נ/5) ולא הועמדו לדין בגין מעשיהם.

1. בהתאם לתיקון 113 ל[חוק העונשין](http://www.nevo.co.il/law/70301) (סעיף [40 יג'](http://www.nevo.co.il/law/70301/40jc)), סבורני כי **מתחם העונש ההולם** באשר לאירוע הראשון (אישומים 1-11) הינו החל משישה חודשים ועד ל- 24 חודשי מאסר בפועל. מתחם העונש באשר לאירוע השני (אישום 12) הינו החל ממאסר על תנאי ועד 6 חודשי מאסר בפועל. מתחם העונש באשר לאירוע השלישי (אישום 13) הינו החל מצו של"צ ועד 6 חודשי מאסר בפועל.
2. במקרה דנן, ככל שהיה נקבע מתחם עונש הולם שהרף התחתון שלו הינו של מאסר בכליאה ממש, ברי שהיה בשיקול השיקומי כדי להצדיק סטייה מן המתחם לקולא. במקרה דנן סבורני כי קיים סיכוי של ממש שהנאשם ישתקם. זאת נוכח גילו הצעיר של הנאשם וכן התלות שפיתח בסמים. מתוך תסקיר שירות המבחן עולה כי במסגרת הליך המעצר שולב הנאשם בקבוצה טיפולית לעצורי בית, במסגרתה הגיע למפגשים קבוצתיים באופן רציף ועקבי ושיתף בקשייו ובהתמודדותו. בנוסף, בחודש יוני 2016 פנה הנאשם מיוזמתו לטיפול פרטני אצל עו"ס שיקומי, ומחוות דעתו (נ/1) עולה כי הנאשם משתף פעולה ומגלה מוטיבציה להתבוננות מקיפה ועמוקה ומעוניין בהמשך הליך טיפולי. מתוך תסקיר שירות המבחן עולה כי הנאשם נמצא עדיין בראשיתו של ההליך הטיפולי ואולם ניכר כי יש בהליך האמור כדי להצביע על סיכויי שיקום גבוהים. בכל מקרה, יש מקום להתחשב בכך בגזירת העונש בגדרי המתחם.

גזירת העונש המתאים לנאשם

1. בגזירת העונש המתאים לנאשם, בגדרי מתחם העונש ההולם, יש להתחשב **בנסיבות שאינן קשורות בביצוע העבירה** (סעיף [40 יא'](http://www.nevo.co.il/law/70301/40ja)). במסגרת זו מן הראוי לתת את הדעת לכך שהנאשם הינו יליד 1994, בעת ביצוע העבירות היה כבן 21, רווק המתגורר עם הוריו ונעדר עבר פלילי. שליחת הנאשם למאסר בפועל בכליאה ממש תפגע בו ללא ספק וזאת בשים לב לקושי הרב שחווה בעת מעצרו. הנאשם הודה במיוחס לו, נטל אחריות למעשיו והביע חרטה. הנאשם התמודד מגל צעיר עם בעיות קשב וריכוז בגינן הישגיו הלימודיים היו נמוכים וכן בשל בעיות בריאותיות שירת שירות צבאי חלקי. בהמשך ולנוכח בעיותיו הרפואיות והרגשיות החל לצרוך סמים. הנאשם נרתם להליך טיפולי הן במסגרת שירות המבחן, עת היה תחת צו פיקוח מעצר והן באופן פרטי על ידי פניה למטפל פרטי. עוד נתתי דעתי לכך כי הנאשם שהה במעצר במשך חודש ולאחר מכן היה נתון בתנאים מגבילים במשך שנה וחצי.
2. עוד יש לתת את הדעת לשיקול **הרתעת היחיד** בגדרו של המתחם, וזאת בשים לב להתרשמות גורמי הטיפול כי הנאשם בעל מיומנויות מצומצמות להתמודדות עם מצבים מורכבים ועם מצבי דחק בחייו.
3. באיזון בין השיקולים השונים, סבורני כי יש לגזור על הנאשם עונש מאסר בעבודות שירות לצד עונשים נלווים. במקביל, ובשים לב לכך שהעבירות בוצעו למען בצע כסף, סבורני כי יש להטיל על הנאשם אף קנס כספי משמעותי, אשר יהווה עבורו רכיב ענישה נוסף ויגלם את שיקולי ההלימה וההרתעה.

**סוף דבר**

1. **אשר על-כן, הנני גוזר על הנאשם את העונשים הבאים**:
   1. 6 חודשי מאסר בפועל אשר ירוצו בעבודות שירות. עבודות השירות תבוצענה בהתאם להמלצת הממונה. תחילת עבודות השירות ביום 21.5.17.
   2. 10 חודשי מאסר על תנאי, לבל יעבור הנאשם במשך שלוש שנים מהיום כל עבירת סמים מסוג פשע.
   3. 5 חודשי מאסר על תנאי, לבל יעבור הנאשם במשך שלוש שנים מהיום כל עבירת סמים מסוג עוון.
   4. קנס כספי בסך של 20,000 ₪ או 200 ימי מאסר תמורתו. הקנס ישולם ב- 20 תשלומים חודשיים שווים ורצופים, שהראשון שבהם ביום 1.7.17. לא ישולם תשלום כלשהו במועדו, תעמוד היתרה לפירעון מיידי.

לאחר היות גזר הדין חלוט, ישולם חלק הקנס מתוך ההפקדה שניתנה בהליך המ"ת.

* 1. 6 חודשי פסילה על תנאי, מלקבל או להחזיק רישיון נהיגה, לבל יעבור הנאשם במשך שנתיים מהיום כל עבירה לפי [פקודת הסמים המסוכנים](http://www.nevo.co.il/law/4216).
  2. צו מבחן למשך שנה.
  3. אני מכריז על הנאשם כסוחר סמים ומורה על חילוט הכספים שנתפסו.

לאחר היות גזר הדין חלוט, הסמים שנתפסו, סכין, ובקבוק יושמדו, בכפוף לכל דין. מכשיר הטלפון של הנאשם יושב לו.

מובהר בזאת לנאשם כי אם יפר את תנאי צו המבחן ניתן יהיה להפקיעו ולשוב ולגזור את דינו.

מזכירות בית המשפט תמציא העתק גזר דין לשירות המבחן ולממונה על עבודות השירות.

זכות ערעור לבית-המשפט המחוזי תוך 45 ימים.

5129371

54678313ניתן היום, ו' ניסן תשע"ז, 02 אפריל 2017, בנוכחות הצדדים.

ד"ר עמי קובו 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)