|  |  |
| --- | --- |
| **בית משפט השלום בתל אביב - יפו** | |
| ת"פ 28087-12-15 מדינת ישראל נ' כשיוף |  |

|  |  |  |
| --- | --- | --- |
| **לפני כבוד השופט עידו דרויאן-גמליאל** | | |
| **המאשימה** | **מדינת ישראל**  ע"י ב"כ עו"ד חבר ובר-טוב |  |
|  | **נגד** | |
| **הנאשם** | **אוראל אורי כשיוף**  ע"י ב"כ עו"ד בן שעיה |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

**השתלשלות ההליך:**

1. ביום 5.12.16, במסגרת הסדר טיעון, הודה הנאשם בכתב אישום מתוקן והורשע בעבירה של החזקת סם מסוכן שלא לצריכה עצמית, לפי [סעיף 7(א)](http://www.nevo.co.il/law/4216/7.a) בצירוף [סעיף 7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216).
2. הנאשם הופנה בהסכמה לשירות המבחן, והתקבלו בעניינו שלושה תסקירים, מהימים 19.4.17, 6.9.17 ו-31.1.18. עוד לפניי חוות דעתו של הממונה על עבודות השירות מיום 10.6.18 ולפיה נמצא הנאשם מתאים לריצוי מאסר בעבודות שירות.
3. היום טענו ב"כ הצדדים לעונש, במסגרת מתווה מוסכם אליו הגיעו:

הצדדים הסכימו על עונש עיקרי של חמישה חודשי מאסר בעבודות שירות, הפעלת מאסר מותנה בחופף, קנס בסך 3,000 ₪, שלושה חודשי פסילה, פסילה מותנית וחילוט סך של 6,900 ₪ (מתוך סך שנתפס, ושיתרתו תושב לנאשם).

**מעשה הנאשם:**

ב-19.8.15 בשעה 00:30, החזיק הנאשם ברכבו, שלא לצריכה עצמית, חשיש במשקל כולל של 181.36 גרם נטו, מחולק ל"אצבעות".

**נסיבות העבירה – קביעת מתחם העונש ההולם:**

1. ההסדר אליו הגיעו הצדדים, מסוג "טווח", מחייב את קביעתו של מתחם העונש ההולם כדי לבחון את מידת האיזון שבהסדר, אך קביעת המתחם לא תבוצע בדקדקנות הרגילה, כפי שמורה ההלכה הפסוקה (וראו [ע"פ 6943/16](http://www.nevo.co.il/case/21479019) **גלקין נ' מ.י.** (2018); [ע"פ 921/17](http://www.nevo.co.il/case/22201884) **אבו זעילה נ' מ.י.** (2017); [ע"פ 2021/17](http://www.nevo.co.il/case/22294063) **מצגר נ' מ.י.** (2017), פסקאות 11 ו-16; [ע"פ 5855/15](http://www.nevo.co.il/case/21472959) **לוגסי נ' מ.י.** (2016), פסקה 11; [ע"פ 512/13](http://www.nevo.co.il/case/5569233) **פלוני נ' מ.י.** (2013), פסקאות 18-12 לפסק דינו של השופט ח' מלצר).
2. חומרתן של עבירות סמים ידועה היטב, והנאשם פגע בערכים המוגנים בעבירה בה הורשע באופן מהותי, בביצוע עבירה מתוכננת ובכמות משמעותית, כשקשה להתעלם מהנסיבות – הנאשם נהג ברכב בחצי הלילה וברכבו סם, מחולק ומזומן לשימוש. עם-זאת, יש להתחשב בטיב הסם המוגדר כ"קל". אין צורך להאריך בידוע, ויש לאמץ את מתחם העונש המקובל בנסיבות דומות, בין מאסר שניתן לרצותו בעבודות שירות לבין 18 חודשי מאסר, כעונש עיקרי.
3. עתירת הצדדים מצויה אפוא במתחם וההסדר סביר ומאוזן.

**נסיבות שאינן קשורות בעבירה – מיקום העונש במתחם:**

1. הנאשם יליד 1987, כבן 31 כיום, התגרש לפני מספר חודשים ואב לשני ילדים. הנאשם גדל במחיצת אמו לאחר גירושי ההורים ונתק מהאב. בגיל 15 נשר הנאשם מלימודיו, לא התגייס לצה"ל, והוא מוצא פרנסתו בעבודות פשוטות ומזדמנות. הנאשם לוקה בהתקפי חרדה ומטופל תרופתית.
2. לחובת הנאשם עבר פלילי והוא אף ריצה בעבר עונש מאסר ממושך. בעבירת סמים הורשע הנאשם בעבר פעם אחת, ב[ת"פ 5030-08-12](http://www.nevo.co.il/case/3890359) מיום 11.9.13, כשבעקבות הרשעה זו נדון בין היתר למאסר מותנה של שלושה חודשים, שניתן להפעילו עתה.
3. לאחר ניסיונות רבים לרתום את הנאשם לטיפול, לאורך תקופה ממושכת, נאלץ שירות המבחן לחזור בו מהמלצה שיקומית: הנאשם מתנהל באופן שמכשיל כל טיפול או ניסיון לברר את מצבו. עם-זאת, המליץ שירות המבחן על ריצוי המאסר בעבודות שירות, לנוכח כוחותיו המוגבלים של הנאשם, לנוכח החשש להשפעה הרסנית של הכלא על הנאשם ועל משפחתו, ובהתחשב ביציבות תעסוקתית מסוימת ובהיעדר הסתבכויות פליליות נוספות. השירות התייחס למאסר המותנה ולא המליץ להאריכו.
4. לזכות הנאשם יעמדו נסיבות אלו:
   1. פגיעתו של העונש בנאשם תהא משמעותית, אף שריצה בעבר עונש מאסר;
   2. פגיעתו של העונש במשפחתו של הנאשם תהא חמורה, כלכלית ואחרת;
   3. הנאשם הודה, ובהודאתו נטל אחריות על המעשה וחסך משאבי ציבור;
   4. חלוף הזמן מעת ביצוע העבירות, ללא הסתבכות נוספת;
5. לנוכח הסדר הטיעון והנסיבות המקלות שפורטו לעיל, עתירת הצדדים מאוזנת ויש לאמצה – לרבות הפעלת המאסר המותנה בחפיפה לעונש שיוטל.

**סוף-דבר, אני גוזר על הנאשם את העונשים הבאים:**

1. חמישה חודשי מאסר בפועל, שירוצו בעבודות שירות החל מיום 18.8.18 במרכז יום לקשיש בנס ציונה. אני מתיר עריכת בדיקות שתן לגילוי שרידי סם לנאשם, לרבות בדיקות פתע. הנאשם מוזהר כי אי-ציות להוראות הממונה על עבודות השירות או הממונים במקום העבודות, או גילוי שרידי סם בבדיקות, או ניסיון לעוות תוצאותיהן של בדיקות אלו – יוביל להפסקת העבודות ולהמשך ריצוי המאסר בכליאה. תשומת-לב הנאשם להוראות שבחוות דעתו של הממונה;
2. אני מפעיל בחפיפה מלאה את עונש המאסר המותנה, בן שלושה חודשים, שהוטל על הנאשם ביום 11.9.13 ב[ת"פ 5030-08-12](http://www.nevo.co.il/case/3890359), כך שסך הכל ירצה הנאשם חמישה חודשי מאסר בעבודות שירות;
3. שלושה חודשי מאסר על-תנאי למשך שנתיים מהיום, שלא יעבור עבירת סם שהיא פשע;
4. קנס בסך 3,000 ₪ או שלושה חודשי מאסר תמורתו. הקנס ישולם עד ליום 2.9.18 ויועבר לזכות קרן הסמים;
5. פסילה מלקבל רישיון נהיגה או לנהוג, למשך שלושה חודשים מיום 31.8.18. תשומת-לב הנאשם לכך שמניין ימי הפסילה יחל רק מיום הפקדת רישיונו או הצהרה על אובדן הרישיון;
6. שלושה חודשי פסילה על-תנאי למשך שנתיים מיום תום הפסילה בפועל;
7. חילוט סך של 6,900 ₪, מכלל הסך שנתפס, שיועבר לזכות קרן הסמים;

**הוראות נלוות:**

1. מוצגים: הסם יושמד; סך של 4,000 ₪ יושב לנאשם; כל מוצג אחר יועבר להכרעה פרטנית של קצין משטרה;
2. פיקדונות: פיקדון שהפקיד הנאשם בתיק [מ"י 37065-08-15](http://www.nevo.co.il/case/20519690) בסך 1,500 ₪ יושב לו, אך הנאשם יוכל לבקש העברת הפיקדון לזכות הקנס ללא צורך בהחלטה שיפוטית נוספת;
3. עותקי גזר הדין יועברו לממונה על עבודות השירות, ולידיעה בלבד לשירות המבחן;

זכות ערעור לבית המשפט המחוזי תוך 45 יום מהיום.

5129371ניתן היום, י"ב אב תשע"ח, 24 יולי 2018, במעמד הצדדים.

54678313

5129371

54678313

עידו דרויאן גמליאל 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)