|  |  |
| --- | --- |
| **בית משפט השלום בכפר סבא** | |
| ת"פ 31394-12-15 מדינת ישראל נ' צוברי |  |

|  |  |  |
| --- | --- | --- |
| **בפני** | **כבוד השופטת מרב גרינברג** | |
| **בעניין:** | **מדינת ישראל** |  |
|  | **ע"י ב"כ עו"ד נופר מזולה** | **המאשימה** |
|  | **נגד** | |
|  | **מאור צוברי – בעצמו** |  |
|  | **ע"י ב"כ עו"ד גלעד מנשה** | **הנאשם** |
| חקיקה שאוזכרה:  [חוק העונשין, תשל"ז-1977](http://www.nevo.co.il/law/70301): סע' [40יג](http://www.nevo.co.il/law/70301/40jc)  [פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [36א](http://www.nevo.co.il/law/4216/36a)    **גזר דין** | | |

1. ביום 15.1.17 הגיעו הצדדים להסדר דיוני, לפיו הנאשם יודה ויורשע במיוחס לו בכתב האישום המתוקן ויופנה לתסקיר.

1. התסקיר שהתקבל לדיון שהתקיים לפניי ביום 12.7.17, היה שלילי ונעדר המלצה. התסקיר לימד על נאשם השולל נזקקות טיפולית וחסר מוטיבציה לטיפול בבעיותיו. על אף זאת, ביקשו ב"כ הנאשם ליתן לו הזדמנות נוספת להשתלב בהליך טיפולי, ובהחלטתי, חרף התנגדות המאשימה ולאחר ששמעתי הנאשם עצמו, מצאתי ללכת לקראתו כברת דרך ולאפשר לו הזדמנות נוספת ובלתי חוזרת לשילוב נוסף בהליך טיפולי.
2. מהתסקירים הנוספים שהתקבלו עלה שהנאשם שולב בהליך טיפולי בבית חוסן, אך בהמשך, בתסקיר מיום 25.10.17, נוכח כישלונו בהפסקת שימוש בסם, התבקש שילובו באשפוזית לניקיון מסם. לא נעתרתי לבקשה זו, ובהמשך, לאחר דיון במעמד הצדדים, מצאתי לדחותה בהחלטה מנומקת. (ראו בהרחבה החלטה מיום 20.12.17).

**תסקירי שירות המבחן**

1. הנאשם כבן 30, גרוש ואב לילדה בת 5. הנאשם, בן למשפחה נורמטיבית ומתגורר בבית אמו החולה. עוד עולה שהחל בשימוש בסמים וחומרים שונים עוד מגיל 16 והורשע בעבר בעבירות של שימוש בסם. באשר לרקע לביצוע העבירות בתיק זה, הסביר שבאותה תקופה לא עבד והתקשה להחזיק עצמו מבחינה כלכלית. בשל כך החל לסחור ולתווך במכירות סם. בדבריו הביע עמדות הנותנות לגיטימציה לשימוש בסם, ולא גילה תובנה לחומרת הסתבכותו.
2. הנאשם שולב בהליך טיפולי מחודש ספטמבר 2016, עם שחרורו ממעצר. מאז ובמשך תקופה ארוכה, לא הצליח להשתלב בהליך גמילה, המשיך להשתמש בסם ולא גילה כוחות מתאימים ומוטיבציה לערוך שינוי של ממש בדפוסי התנהלותו. עוד עולה מהתסקירים שבחלק מבדיקות שתן נמצא נקי מסם אך בהמשך חזר לשימוש בסם. שירות המבחן התרשם, כי מביע עמדה אמביוולנטית באשר לנכונותו לעבור טיפול בדפוסיו ההתמכרותיים ואינו מבטא רצון להפסיק השימוש בסם, על אף מצבו המשפטי המורכב והמחירים האישיים שמשלם. על כן לא באו בהמלצה טיפולית בעניינו (תסקיר מיום 9.7.17). בהמשך, לאחר שניתנה לנאשם הזדמנות נוספת, דיווח שירות המבחן שהנאשם השתלב במרכז יום "בית חוסן" ומגיע כנדרש למפגשים. למרות זאת, התברר שמצבו לא השתפר והנאשם לא הפסיק השימוש בסם. על כן ביקש שירות המבחן לאפשר שילובו באשפוזית במטרה לבחון יכולתו להתנקות מסם ולנסות להגביר רמת המוטיבציה שלו ומחויבותו להליך. לבקשה זו, כאמור, לא נעתרתי.

**תמצית טיעוני הצדדים**

1. המאשימה, באמצעות ב"כ עו"ד קצובסקי, ביקשה להחמיר עם הנאשם. המאשימה עמדה על חומרת מעשיו, עברו הפלילי וכישלונו להיגמל מסם. עוד ביקשה לקבוע מתחם שנע בין 6-12 חודשי מאסר, לכל אחד מהאישומים בנפרד ועתרה למתחם ענישה כולל שנע בין 36-46 חודשי מאסר, הפעלת תנאי בן 6 חודשים במצטבר, ענישה נלווית הכולל הפעלת עונש פסילה, הכרזה על הנאשם כסוחר סמים וחילוט הכסף שנתפס בביתו. בהמשך, לאחר שצירף הנאשם תיק נוסף של הפרת הוראה חוקית, ביקשה להטיל עליו עונש מאסר קצר במצטבר.
2. ב"כ הנאשם, עו"ד אלמוג ועו"ד מנשה, עשו מתחילת הדרך ככל שיכלו על מנת לסייע לנאשם וללמד עליו סנגוריה. ההגנה ביקשה להתחשב בנסיבות הנאשם, בניסיונו להשתלב בהליך טיפולי שלצערם לא צלח ובתקופה הממושכת שנתון בתנאים מגבילים. עוד סבורים שמתחם הענישה שהציעה המאשימה מופרז ואינו מידתי ועותרים למאסר קצר, הפעלת התנאי שתלוי נגדו בחופף לו והסתפקות בחילוט הכספים ללא סנקציות כלכליות נוספות.
3. הנאשם עצמו הביע צער על מעשיו וביקש את רחמיו של בית המשפט.

**דיון והכרעה**

1. הנאשם שלפניי ביצע שורה ארוכה של עבירות סחר, אספקה והחזקת סם. התמונה המצטיירת ממקרא כתב האישום הוא של נאשם המשתמש בסם וסוחר בהם לפרנסתו. לנאשם קונים קבועים, להם מכר סם, במספר הזדמנויות בתמורה כספית או בשווי כסף (אישום 7). הנאשם מעורב מעורבות עמוקה בעולם הסמים, מזה שנים רבות, ויכול אף כי אוחז בהשקפה הממזערת חומרת מעשיו ועל כן הקים לעצמו עסק למכירת סם, כשחלק מרווחיו הכספיים, משמש לקניית סם לשימושו העצמי.
2. לצד מכירת הסם, הנאשם החזיק בסם מחולק וארוז (ראה גם התמונות ע/4). אופן חלוקתו למנות ואריזתו מלמדים, שמטרת החזקתו הייתה לצרכי מסחר ומחזקים ההתרשמות כי אכן מדובר בסוחר מיומן ומתוכנן, שלו נגישות רבה לסם ופועל מול קונים שונים ממניע כלכלי טהור.
3. שיטתיות מעשיו מלמדת על חומרתם ופגיעה מוחשית בערכים חברתיים וביניהם, הגנה על שלום הציבור, הגנה על בריאותם של הצורכים את הסמים, פגיעה בסדר הציבורי ובהגנה על מערכת אכיפת החוק. לכך אוסיף שהנאשם הפר הפרה בוטה את תנאיו המגבילים ובכך מעל באמון בית המשפט.
4. כעולה מכתב האישום, הנאשם פעל, במהלך שנת 2015, במועדים שונים מול קוני הסם השונים. מדובר במעשים דומים, ביניהם קשר ענייני הדוק (ראו [ע"פ 4910/13](http://www.nevo.co.il/case/13093721) **ג'אבר נ' מדינת** **ישראל** (29.10.14)), שבוצעו בתקופה מקבילה ועד לחודש דצמבר 2015, ועל כן אין כל מקום להפרדה ביניהם, כעתירת המאשימה, ויש לראות בהם מסכת אירועים אחת (לפי [סעיף 40יג](http://www.nevo.co.il/law/70301/40jc) [לחוק](http://www.nevo.co.il/law/70301)) ולקבוע מתחם ענישה כולל לכלל המעשים בהם הורשע הנאשם (למעט אירוע ההפרה). זהו המקום לציין, כי חלק מהאישומים התבססו על הודאת הנאשם שפירט בחקירותיו, עיסוקו במכירת סמים בשנה האחרונה.
5. מדיניות הענישה בעבירות של סחר בסם מצווה להחמיר עם סוחרי הסם ולהכביד בעונשם. בשורה ארוכה של פסקי דין עמד בית המשפט העליון על הסיכון הנשקף מעבירות אלו, שהפכו רעה חולה שיש למגרה ועל ההכרח לעצור את התפשטות נגע הסמים בחברה, בין היתר על-ידי השתת ענישה מרתיעה על הנוטלים חלק ממערך הפצת הסמים (ראו [ע"פ 966/94](http://www.nevo.co.il/case/17932979) **אלי אמזלג נ' מדינת ישראל** (10.12.1995).
6. בחינת מדיניות הענישה המקובלת בעבירות סחר בסם, מעלה כי מתחם הענישה מגוון ורחב, וכולל, על דרך הכלל, מאסרים בפועל שאינם קצרים: כך לדוגמא בכמה פסקי דין שנסיבותיהם דומות:
7. [רע"פ 189/15](http://www.nevo.co.il/case/19994719) **עומרי כהן נ' מדינת ישראל** (21.01.15)- הנאשם הורשע בשלוש עבירות סחר, תיווך בסם והחזקת סם בכמות מסחרית ונדון ל-16 חודשי מאסר. ערעורו נדחה.
8. [רע"פ 126/15](http://www.nevo.co.il/case/18793360) **טל חביף נ' מדינת ישראל-** נאשם הורשע בשלוש עבירות של סחר בסם קוקאין לסוכן סמוי. נקבע מתחם לכל עבירה בין 8-18 חודשי מאסר. הנאשם, שהיה מצוי בעיצומו של הליך שיקום, נדון ל-20 חודשים, הכוללים 4 חודשי הפעלת תנאי.
9. [רע"פ 1720/11](http://www.nevo.co.il/case/5787128) **גליק נ' מדינת ישראל**- דחיית ערעור של נאשם צעיר, מצוי בהליך שיקום ונטול עבר פלילי בשלוש עבירות סחר שנדון ל-8 חודשי מאסר.
10. [רע"פ 7996/12](http://www.nevo.co.il/case/5605484) **יוסף נ' מדינת ישראל**- נדחה ערעור של צעיר שהורשע בביצוע ארבע עבירות סחר ונדון ל-21 חודשי מאסר.
11. [ע"פ (מח' חיפה) 7319-08-12](http://www.nevo.co.il/case/3892678) **סבח נ' מדינת ישראל** (25.10.12)- נדחה ערעורו של נאשם אשר הורשע בשתי עבירות של סחר בסם מסוכן . הנאשם סחר בשתי הזדמנויות בסם מסוכן מסוג חשיש במשקלים נמוכים. הנאשם צעיר, נידון ל-18 חודשי מאסר.
12. עפ"ג (מח-מרכז) [26853-04-17](http://www.nevo.co.il/case/22537874)  **ליפצר נ' מדינת ישראל** – הנאשם הורשע, לאחר ניהול הוכחות, ב-12 אישומים של סחר בסמים ואספקת סם ב-44 הזדמנויות. הנאשם נדון ל-30 חודשי מאסר וענישה נלווית. ערעורו נדחה.
13. **לפיכך, כמצוות תיקון 113 ובהתאם לנסיבות מעשי הנאשם, הנני קובעת כי מתחם הענישה ההולם למעשים שביצע הנאשם נע בין 12-24 חודשי מאסר וענישה נלווית.**
14. הנאשם שלפניי הינו כבן 30, בעברו הרשעות בעבירות סם קלות. בשנת 2009 הורשע בשימוש בסם ונדון למאסר על תנאי בן שנה בעבירות סם מסוג פשע ו-6 חודשים בעבירות סם מסוג עוון. במסגרת הרשעתו ב[ת"פ 25801-02-13](http://www.nevo.co.il/case/6273768) (כ"ס) הוארך התנאי הקצר בהסכמת המאשימה. זהו המקום לציין, שעיון בפסק דין מלמד, שהיום כמו אז, גילה הנאשם אדישות למצבו המשפטי ואף לא התייצב לפגישות בשירות מבחן בניגוד להסדר הטיעון בין הצדדים. המאשימה, באופן חריג ביותר, הסכימה להארכת התנאי, ללא המלצת שירות המבחן ועל אף יחסו המזלזל של הנאשם, תנאי שהינו חב הפעלה בתיק שלפנינו.
15. הנאשם קיבל הזדמנויות רבות לערוך שינוי ממשי בהתנהלותו ובאורח חייו. למרות עמדתו השלילית של שירות המבחן, מצאתי לאפשר לנאשם, לפנים משורת הדין, לחזור ולהסתייע בשירותיהם כדי לשלבו בהליך טיפולי. הנאשם מכור לסם, ועל אף זאת, ככל הנראה בשל נטייתו למזער את חומרת מצבו, הופנה לטיפול במרכז יום בלבד. חוסר הצלחת הטיפול והמשך השימוש בסם מלמדנו שלא מדובר בטיפול מתאים והדרך היחידה שבה הנאשם יוכל לסייע לעצמו, הינה אם יבין חומרת מצבו, יגלה מוטיבציה וכוחות להשתלב בהליך גמילה ארוך טווח ויתמסר להצלחתו. במצב הקשה אליו נקלע הנאשם באשמתו הבלעדית, אין קיצורי דרך ואין כל מקום לגלגל האחריות לפתחם של גופי הטיפול השונים שביקשו לסייע לו.
16. המחירים שמשלם הנאשם על דפוסי התנהלותו קשים ואזכיר, בין היתר, את היותו אב לילדה קטנה ומחלת אמו. על אף זאת, לא היה בכל אלו, כדי לדרבנו ולהניעו לטפל בעצמו ואני תקווה שינצל תקופת מאסרו כדי לעשות כן. עוד אתחשב בכך ששהה בתנאים מגבילים זמן ממושך ושזה לו מאסרו הראשון.
17. במצב הדברים הנוכחי, משמעשיו של הנאשם רבים וחמורים, הנאשם לא השכיל לנצל ידו המושטת של בית המשפט ושירות המבחן ומשמסוכנותו נותרה בעינה, אין מנוס משליחתו למאסר ממש לצד הפעלת התנאי וענישה נלווית כואבת. הווה ידוע כי בעבירות מסוג זה נסוגים שיקוליו האישיים של העבריין מפני האינטרסים הציבוריים. ראו [ע"פ 3820/09](http://www.nevo.co.il/case/5917767) **מדינת ישראל נ' אוחיון** (6.09.2009) ; [ע"פ 9482/09](http://www.nevo.co.il/case/5726579) **ביטון נ' מדינת ישראל** (פורסם בנבו, 2009); [ע"פ 307/17](http://www.nevo.co.il/case/22116530) **זוננישווילי נ' מדינת** **ישראל** (21.03.17).
18. בנסיבות אלו, משעסקינן בנאשם שחטא בסחר בסם והפך התנהלות זו לעיסוקו, אני קובעת, מכח סמכותי [בסע' 36א](http://www.nevo.co.il/law/4216/36a) ל[פקודת הסמים המסוכנים](http://www.nevo.co.il/law/4216), כי הנאשם הינו "סוחר סמים" ומורה על חילוט 4,600 ₪ שנתפסו במהלך חיפוש בחדרו.

**סוף דבר**

**אני גוזרת על הנאשם את העונשים הבאים:**

1. מאסר בפועל בן 16 חודשי מאסר, בניכוי ימי מעצרו 6.12.16-17.1.17.
2. מפעילה תנאי בן 6 חודשים שהוטל על הנאשם בת"פ 2160/08(כ"ס) ביום 8.3.09 וחודש למשך שנתיים במסגרת [ת"פ 25801-02-13](http://www.nevo.co.il/case/6273768) (כ"ס) ביום 2.12.14, באופן חופף ומצטבר כך **שהנאשם ירצה מאסר בן 20 חודשים בניכוי ימי מעצרו.** **מעכבת ביצוע עונש המאסר עד ליום 18.2.18. במועד זה יתייצב הנאשם עד השעה 10:00 בבית מעצר הדרים. מאפשרת מיון טרם מאסרו על ידי שב"ס. לצורך הבטחת התייצבותו למאסרו, יעמדו הערבויות וההפקדות שהפקיד בהליך המעצר הנילווה.**
3. מאסר על תנאי בן 8 חודשים לבל יבצע הנאשם עבירת פשע מ[פקודת הסמים המסוכנים](http://www.nevo.co.il/law/4216), תוך 3 שנים מיום שחרורו.
4. מאסר על תנאי בן 4 חודשים לבל יבצע הנאשם עבירת עוון מ[פקודת הסמים המסוכנים](http://www.nevo.co.il/law/4216), תוך 3 שנים מיום שחרורו.
5. קנס בסך 4500 ₪ או 30 ימי מאסר תמורתו. הקנס ישולם בשלושה תשלומים שווים ורצופים החל מיום 1.3.18.
6. מחלטת סך של 4600 ₪ שנתפס אצל הנאשם לטובת המדינה.
7. פוסלת הנאשם מלנהוג או להוציא רישיון נהיגה למשך 6 חודשים מיום שחרורו. הנאשם יפקיד רישיונו תוך 14 יום מיום שחרורו ומניין תקופת הפסילה יחל ממועד זה.
8. מפעילה עונש פסילה בן 9 חודשים שהוטל על הנאשם ב[ת"פ 25801-02-13](http://www.nevo.co.il/case/6273768) באופן חופף ומצטבר, כך שתקופת הפסילה הכוללת תעמוד על 11 חודשים.
9. פוסלת את הנאשם למשך 6 חודשים על תנאי שלא יבצע עבירת סם במשך שנתיים מיום שחרורו.

**מורה על השמדת סמים וכלים.**

**זכות ערעור לבית המשפט המחוזי לוד תוך 45 יום.**

**5129371**

54678313ניתן היום, א' שבט תשע"ח, 17 ינואר 2018, במעמד הצדדים.

מרב גרינברג 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)