|  |  |
| --- | --- |
| **בית משפט השלום בתל אביב - יפו** | |
| ת"פ 32933-12-15 מדינת ישראל נ' חולי  ת"פ 60497-11-15 מדינת ישראל נ' חולי  ת"פ 27228-08-15 מדינת ישראל נ' חולי  ת"פ 31926-08-16 מדינת ישראל נ' חולי |  |

|  |  |  |
| --- | --- | --- |
| **לפני** | **כבוד ה**שופטעידו דרויאן | |
| המאשימה | **פרקליטות מחוז תל אביב פלילי**  ע"י ב"כ עו"ד טליה קלמרו |  |
|  |  |  |
|  | **נגד** | |
| הנאשם | **חיים חולי (עציר)**  ע"י ב"כ עו"ד עידית קן-ציפור |  |
|  |  |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [10](http://www.nevo.co.il/law/4216/10)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [244](http://www.nevo.co.il/law/70301/244), [287(א)](http://www.nevo.co.il/law/70301/287.a), [381(א)(2)](http://www.nevo.co.il/law/70301/381.a.2), [384](http://www.nevo.co.il/law/70301/384), [413](http://www.nevo.co.il/law/70301/413)

|  |
| --- |
| **גזר דין** |

במסגרת הסדר טיעון דיוני, ללא הסדר לעונש, הודה הנאשם והורשע ביום 10.5.16 בכתב אישום ב[ת"פ 32933-12-15](http://www.nevo.co.il/case/20799632), צירף והודה בכתבי אישום מתוקנים ב[ת"פ 60497-11-15](http://www.nevo.co.il/case/20756394) וב[ת"פ 27228-08-15](http://www.nevo.co.il/case/20507970), וביום 20.2.17 צירף והודה בכתב אישום נוסף ב[ת"פ 31926-08-16](http://www.nevo.co.il/case/21627287)[[1]](#footnote-1). הנאשם הורשע אפוא בעבירות הבאות:

א. החזקת סם מסוכן שלא לצריכה עצמית, לפי [סעיף 7(א)](http://www.nevo.co.il/law/4216/7.a) בצירוף [סעיף 7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) [3 עבירות];

ב. החזקת סם מסוכן לצריכה עצמית, לפי [סעיף 7(א)](http://www.nevo.co.il/law/4216/7.a) בצירוף [סעיף 7(ג)](http://www.nevo.co.il/law/4216/7.c) סיפא לפקודה הנ"ל;

ג. החזקת כלים המשמשים להכנת סם מסוכן, לפי [סעיף 10](http://www.nevo.co.il/law/4216/10) רישא לפקודה הנ"ל;

ד. ניסיון לשבש מהלכי משפט, לפי [סעיף 244](http://www.nevo.co.il/law/70301/244) בצירוף [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301), תשל"ז-1977;

ה. הפרת הוראה חוקית, לפי [סעיף 287(א)](http://www.nevo.co.il/law/70301/287.a) לחוק הנ"ל;

ו. תקיפה כדי לגנוב, לפי [סעיף 381(א)(2)](http://www.nevo.co.il/law/70301/381.a.2) לחוק הנ"ל;

ז. גניבה, לפי [סעיף 384](http://www.nevo.co.il/law/70301/384) לחוק הנ"ל;

ח. החזקת נכס החשוד כגנוב, לפי [סעיף 413](http://www.nevo.co.il/law/70301/413) לחוק הנ"ל;

**מעשי הנאשם:**

1. ב-30.12.14, דחף הנאשם ילד כבן 13 מאופניו החשמליים, הפילו ארצה, גנב את אופניו ששווים 4,000 ₪, ונמלט כשהוא רוכב עליהם, על-אף ניסיונו של הילד לעצרו. לילד נגרם שטף-דם בברכו [[ת"פ 60497-11-15](http://www.nevo.co.il/case/20756394), אישום 3];
2. ב-6.1.15, החזיק הנאשם זוג אופניים וזוג אופניים חשמליים שנגנבו שלושה ימים קודם לכן [60497-11-15, אישום 2];
3. ב-15.4.15, ב"מאורת סמים" מוכרת, החזיק הנאשם מנת הרואין ומנת קוקאין לשימושו העצמי [[ת"פ 27228-08-15](http://www.nevo.co.il/case/20507970), אישום 1];
4. ב-24.4.15, בשעת לילה, שב הנאשם לאותה "מאורת סמים" תוך הפרת תנאי שחרור שקבע קצין חקירות [[ת"פ 27228-08-15](http://www.nevo.co.il/case/20507970), אישום 2];
5. ב-30.6.15, בהיותו עצור, בעת הוצאת העצורים מבית המעצר לקראת הבאתם לבית המשפט, נמצאו בכיסיו של הנאשם 34 אריזות קוקאין במשקל כולל של 3.510 גרם נטו [[ת"פ 31926-08-16](http://www.nevo.co.il/case/21627287)];
6. ב-15.8.15, ברחוב, החזיק הנאשם 8 אריזות הרואין במשקל כולל של 6.192 גרם נטו, ו-13 אריזות קוקאין במשקל כולל של 1.8434 גרם נטו. כשהבחין הנאשם בשוטרים, השליך את הסמים כדי להעלים ראיות [[ת"פ 32933-12-15](http://www.nevo.co.il/case/20799632), אישום 2];
7. ב-6.12.15, בדירתו, החזיק הנאשם 33 אריזות הרואין במשקל כולל של 27.6739 גרם נטו, ו-44 אריזות קוקאין במשקל כולל של 3.7576 גרם נטו. עוד החזיק הנאשם בדירה משקל אלקטרוני ושקיות ורצועות ניילון, ששימשו לשקילה ואריזה של הסמים [[ת"פ 32933-12-15](http://www.nevo.co.il/case/20799632), אישום 1];

**נסיבות העבירות - מתחמי העונש ההולם לכל אירוע עבירה:**

מעשי הנאשם התפרשו על-פני תקופה ניכרת של כשנה, וכל אירוע עבירה בוצע כשלעצמו, ולא במסגרת תכנית עבריינית אחת. כל אירוע עבירה יצדיק אפוא קביעתו של מתחם נפרד.

1. תקיפה לשם גניבה וגניבה (30.12.14): הנאשם פגע באופן חמור ומתוכנן בערכים המוגנים של בריאות האדם ושלומו, האוטונומיה שלו על גופו, וחזקתו ברכושו. תו מחפיר במיוחד נלווה לתקיפתו של ילד, כשהנאשם מתגבר על התנגדותו. מניעי הנאשם היו כספיים, קרוב לוודאי למימון סמים. הנזק שנגרם אינו מתמצה בנזק הכלכלי ובחבלה שלא הותירה פגיעה מתמדת, ואולי עיקרו נעוץ דווקא בתחושות החרדה והתסכול של הילד, כמו-גם בפגיעה בתמימותו ובאמונתו בסדר הדברים בעולם. העונש העיקרי ייקבע אפוא בין 6 לבין 18 חודשי מאסר בפועל;
2. החזקת נכס החשוד כגנוב (6.1.15): העונש העיקרי ייקבע במתחם המקובל, בין מאסר מותנה לבין חודשי מאסר ספורים;
3. החזקת סם מסוכן לצריכה עצמית (15.4.15): העונש העיקרי ייקבע במתחם המקובל, בין מאסר מותנה לבין חודשי מאסר ספורים;
4. הפרת הוראה חוקית (24.4.15): העונש העיקרי ייקבע במתחם המקובל, בין מאסר מותנה לבין חודשי מאסר ספורים;
5. החזקת סם מסוכן שלא לצריכה עצמית, בעת מעצרו (30.6.15): מדובר בהחזקת כמות נכבדה של קוקאין, מחולק ל-34 מנות ומוכן להפצה, בבית המעצר. הפסיקה חזרה וקבעה בכל דרגות בתי המשפט את החומרה הרבה המיוחסת לעבירות סמים, עקב כובד משקלם של הערכים החברתיים המוגנים בעבירות סמים ואת חומרת הפגיעה בהם על ידי העבריינים. מדובר בנגע האוכל בחברה בכל פה, משחית את הגוף ואת הנפש, ושולח גרורות גם בדמות עבירות אלימות ורכוש חמורות לכלל הסביבה. זאת, עוד טרם שאזכיר את האומללות הפוקדת את משפחות הצרכנים ואת השימוש ברווחי הסמים למימונם של ארגוני פשיעה ושל כל סוגי העבריינות הקשה. במקרה דנן, ענייננו בעבירת החזקת סם שלא לצריכה עצמית, בנסיבות המצדיקות כינוייה "אחותה של עבירת הסחר", בכמות ניכרת מאוד, כך שמידת הפגיעה בערכים המוגנים הינה קשה וחמורה. אין תמה, שלנוכח חומרת העבירות והפגיעה בערכים המוגנים, הענישה הנוהגת חמורה בהתאם. המעשה היה מתוכנן ולמטרת בצע, סכנתו גדולה במיוחד לנוכח החדרת הסם לבית המעצר, והנזק נמנע רק עקב עירנותו של איש שב"ס. המתחם שאקבע ישקף אפוא את מדדי החומרה והעונש העיקרי ייקבע בין 12 לבין 36 חודשי מאסר;
6. החזקת סם מסוכן שלא לצריכה עצמית (15.8.15): לנוכח הכמות ומספר האריזות, הנסיבות המעידות על קרבה לסחר, והשיקולים התקפים-תמיד בסוג עבירות זה, ייקבע המתחם הנהוג והעונש העיקרי ייקבע בין 12 לבין 24 חודשי מאסר. העונש הנוגע להכשלת השוטרים יתבטא במאסר המותנה שיוטל;
7. החזקת סם מסוכן שלא לצריכה עצמית וחומרי אריזה (6.12.15): כל שנאמר לעיל יפה גם לעניין זה, כאשר הכמות העצומה של הסמים המיועדים להפצה תחייב קביעתו של מתחם מחמיר, לפי מדיניות הענישה הנהוגה. העונש העיקרי ייקבע אפוא בין 15 לבין 36 חודשי מאסר (והשוו לקביעת המתחם ב[ת"פ 60191-06-13](http://www.nevo.co.il/case/7709716) **מ.י. נ' פרץ** (2015) שאושרה ב[עפ"ג 62780-11-15](http://www.nevo.co.il/case/20758712) **פרץ נ מ.י.** (2016));

**נסיבות הנאשם – מיקום העונשים במתחמים:**

1. הנאשם, יליד 1973 וכבן 44 כיום, גרוש שהתגורר בגפו עד למעצרו, אב לשני בנים. מוצא הנאשם במשפחה מוכת-בעיות ומעורה בפשיעה ובחיי שוליים. אביו נרצח בקטנותו, אמו התאבדה בקשר עם צריכת סמים, והנאשם שולב במסגרות חוץ-ביתיות ומצא דרכו לשימוש בסמים ולחיי עבריינות. הנאשם התגרש מאשתו בשנת 2013, עניין שהיה לדבריו טראומטי וגרם לחזרתו לעולם הסם לאחר גמילה בת מספר שנים.
2. לחובת הנאשם עבר פלילי מכביד, בעבירות רכוש, אלימות, סמים ועוד, בהן עסק כבר מנעוריו [תע/1]. עם-זאת, יש לציין כי העבירות האחרונות בהן הורשע הנאשם, קודם לתיקים דנן, הן עבירות סמים שעבר ב-2007: הנאשם לא עבר כל עבירה, עליה הורשע, בין השנים 2007 ו-2014.
3. שירות המבחן התרשם כי לילדותו של הנאשם השפעה גדולה וקשה על התנהלות חייו ומערכת הערכים העבריינית שגיבש. השירות מצא שלנאשם כוחות דלים בלבד, ובעת משבר אינו מצליח לווסת את דחפיו. מאפיין זה, יחד עם היעדרם של מקורות תמיכה, מקטין את הסיכוי לשיקום. בעת מעצרו לא היה הנאשם מעוניין בטיפול גמילה ומצא סיפוק בתחליף-סם, אך לאחרונה גילה מוטיבציה ראשונית והוא ישולב בקבוצת הכנה לגמילה. בשני תסקיריו המליץ השירות על ענישה של מאסר בפועל ושלל-למעשה היתכנות של גמילה מחוץ לכלא [תסקירים 19.916 ו-22.1.17].
4. הנאשם פנה לבית המשפט בכתב [נע/1], פירט את תולדותיו, תאר את רצונו לשקם את הקשר עם בניו, ואת הירתמותו לטיפול גמילה בכלא.
5. לחובת הנאשם ייזקף בראש ובראשונה עברו הפלילי, הגם שאקח בחשבון את תקופת ניקיונו מסמים שבה חדל לבצע עבירות, משנת 2007 ועד לסוף שנת 2014.
6. לזכות הנאשם יעמדו אפוא שיקולים אלו:
   1. הודייתו ונטילת האחריות;
   2. נסיבות ילדותו הקשות, הנקשרות לאימוצו דרך חיים של התמכרות ועבריינות;
   3. משקל-מה יינתן למאמצי השיקום של הנאשם בין כתלי הכלא;
   4. חלוף הזמן מעת ביצוע העבירות;
   5. עוד יינתן משקל-מה לנזק שנגרם לנאשם ולילדיו בשל הניתוק ביניהם הנמשך עקב המעצר והמאסר, הגם שהאחריות לכך מוטלת על הנאשם לבדו;
7. באיזונם של דברים, ייקבעו העונשים העיקריים לעניין האישומים החמורים בחלקו האמצעי של כל מתחם, והקלה נוספת תימצא בהשתת העונש כאחד, תוך חפיפה-רבתי בין העונשים. הענישה לעניין החזקת סם לצריכה עצמית, הפרת הוראה חוקית והחזקת נכס החשוד כגנוב תתבטא במאסר מותנה בלבד.
8. לנוכח מצבו של הנאשם וטיב העונש, לא יוטל עיצום כספי, שאין ביכולת הנאשם לעמוד בו (מעבר לחילוט, שההגנה לא התנגדה לו).
9. נטיית הנאשם לסם מצדיקה פסילתו מלנהוג, ואין טעם המצדיק הימנעות מכך.

**סוף-דבר, אני גוזר על הנאשם את העונשים הבאים:**

א. 40 חודשי מאסר בפועל, בניכוי ימי מעצרו המפורטים להלן, ואפילו יראו רישומי שב"ס אחרת: מיום 6.1.15 עד ליום 9.1.15, מיום 14.1.15 עד ליום 18.1.15, מיום 15.8.15 עד ליום 19.8.15, ומיום 6.12.15 ועד היום[[2]](#footnote-2);

ב. 6 חודשי מאסר על-תנאי למשך שנתיים מיום שחרורו, שלא יעבור עבירת סמים שהנה פשע, או עבירת אלימות מכל סוג;

ג. 3 חודשי מאסר על-תנאי למשך שנתיים מיום שחרורו, שלא יעבור עבירת רכוש מכל סוג, או עבירה של הפרת הוראה חוקית, או עבירה של שיבוש מהלכי חקירה או משפט, או עבירת סמים שהנה עוון;

ד. פסילה מלנהוג ולקבל רישיון נהיגה למשך שנה מיום שחרורו;

ה. חילוט 3,500 ₪ [פל"א 528281/2015] וטלפון נייד [פל"א 575784/2014] לזכות קרן הסמים;

**הוראות נלוות:**

א. מוצגים: הסמים יושמדו, ופריטים אחרים יועברו להכרעה פרטנית של קצין משטרה;

ב. עותק גזר הדין יועבר לידיעת שירות המבחן;

זכות ערעור תוך 45 יום לבית המשפט המחוזי.

5129371

54678313ניתן היום, ד' אדר תשע"ז, 02 מרץ 2017, במעמד הצדדים.

עידו דרויאן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

1. הנאשם בחר שלא לצרף תיק נוסף, [ת"פ 15007-02-16](http://www.nevo.co.il/case/20942476); [↑](#footnote-ref-1)
2. לא ינוכו ימי מעצר, ככל שהיו, בקשר ל[ת"פ 31926-08-16](http://www.nevo.co.il/case/21627287) שעניינו החזקת סמים במעצר; [↑](#footnote-ref-2)