|  |  |  |
| --- | --- | --- |
| **בית משפט השלום בנתניה** | | |
| **ת"פ 39075-12-15 מדינת ישראל נ' סובולב** |  | **18 ינואר 2017** |

|  |  |
| --- | --- |
|  |  |
|  | **מספר פל"א 532969/2015** |
|  |  |

|  |  |
| --- | --- |
| **לפני כבוד ה**שופטת הדס רוזנברג שיינרט | |
| **המאשימה** | מדינת ישראל | |
| **נגד** | | |
| **הנאשם** | אילן סובולב **ת.ז. xxxxxxxxxx** | |

<#1#>

**נוכחים:**

ב"כ המאשימה מתמחה גב' ברלין

הנאשם ובאי כוחו עו"ד כבריאן ועו"ד יניב פרץ

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [21 (א) (1)](http://www.nevo.co.il/law/4216/21.a.1)

[חוק העונשין, תשל"ז-1977](http://www.nevo.co.il/law/70301): סע' [275](http://www.nevo.co.il/law/70301/275)

**גזר דין**

הנאשם הורשע על פי הודאתו, במסגרת הסדר טיעון, בביצוע עבירות של הדחת קטין לסמים מסוכנים, עבירה לפי [סעיף 21 (א) (1)](http://www.nevo.co.il/law/4216/21.a.1)  ל[פקודת הסמים המסוכנים](http://www.nevo.co.il/law/4216), נוסח חדש, תשל"ג – 1973, ושל הפרעה לשוטר במילוי תפקידו, עבירה לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301) התשל"ז – 1977.

עסקינן בכך שכחצי שנה עובר ליום 10.12.15 נפגשו הנאשם וקטין יליד 1999, במרכז המסחרי בצורן, והנאשם נתן לאותו קטין סם מסוג קנאביס ללא תמורה. הנאשם ואותו קטין התאמנו יחדיו בחדר כושר בקדימה, ובשתי הזדמנויות נוספות עובר לתאריך 10.12.15 ביקש הקטין מהנאשם לרכוש קנאביס, והנאשם מכר לו גרם קנאביס דרך חלון חדרו, תמורת 100 ₪.

הנאשם וקטין אחר יליד 1999 התאמנו יחדיו בחדר כושר בפרדסיה. בין החודשים יוני 2015 לדצמבר 2015 במספר רב של מועדים ולאחר תיאום טלפוני, מכר הנאשם לקטין בין גרם ל- 5 גרם קנאביס, במחיר של 100 ₪ לגרם.

בתאריך 9.12.15 הגיעו שוטרים לבית הנאשם עם צו חיפוש. השוטרים דפקו בדלת כ- 20 דקות וצעקו לפתוח זאת משטרה, אך הנאשם אשר שהה בבית התעלם מקריאות השוטרים, ולא פתח את הדלת, עד שנאלצו השוטרים לשבור חלון בביתו, על מנת להיכנס לבית. לאחר מכן אמר הנאשם לשוטרים "תתחפפו אין לי כלום בבית" וקילל אותם במהלך החיפוש.

הצדדים הגיעו להסדר טיעון לפיו יושת על הנאשם עונש מאסר בפועל של 6 חודשים אשר ירוצה בדרך של עבודות שירות, לצד מאסר מותנה וקנס בגובה של 10,000 ₪.

בבסיס הסדר הטיעון עומדים הטעמים הבאים: הודאת הנאשם בכתב האישום המתוקן, תוך חסכון בזמן השיפוטי ובזמנם של עדי התביעה, גילו הצעיר של הנאשם והעובדה שאין לחובתו עבר פלילי מכביד, ההליך השיקומי החיובי אותו עבר הנאשם, ולפיו הנאשם איננו נוטל עוד סמים, והמלצתו החיובית של שירות המבחן.

העבירות אותן ביצע הנאשם חמורות, הפסיקה הדגישה בעבר את הצורך להילחם בנגע הסמים, בדרך של ענישה מחמירה, נוכח נזקיו החברתיים האישיים והכלכליים הקשים של הנגע האמור. הדברים נכונים בדרך של קל וחומר, עת מדובר במכירה של סם לקטינים. יחד עם זאת, מתסקיר שירות המבחן אשר הוגש לעיוני, ניתן ללמוד כי הנאשם כבן 21 ללא עבר פלילי מכביד, לקח אחריות על ביצוע העבירות והסביר את הרקע לביצוען, תוך שמבין כיום את חומרת מצבו באותה תקופה ואת תוצאות התנהגותו. הנאשם שהה במעצר בית כ- 8 חודשים, ובמסגרת צו הפיקוח השתלב בקבוצת עצורי בית בשירות המבחן, ולאחר כשישה חודשי השתתפות הופנה לטיפול פרטני באל-סם בנתניה. נמסר כי הנאשם מגיע למפגשים, מוסר בדיקות שתן נקיות משרידי סמים, משתף פעולה, מפגין מחויבות ונזקקות להליך הטיפולי. שירות המבחן התרשם לחיוב מיכולות התפקוד וההתמדה בתעסוקה שגילה הנאשם, כמו גם מחרטתו על מעורבותו השולית והמוטיבציה הגבוהה שלו לניהול אורח חיים נורמטיבי. על יסוד שכלול הנתונים המליץ שירות המבחן, להטיל על הנאשם ביצוע של עבודות של"צ לצד צו מבחן למשך שנה.

לאחר שנתתי דעתי למכלול הנימוקים העומדים בבסיס הסדר הטיעון, בדגש על גילו הצעיר של הנאשם, נטילת האחריות מצידו, העדר עבר פלילי מכביד, ההליך הטיפולי שיקומי החיובי שעבר הנאשם והחסכון בזמן השיפוטי, מצאתי כי ההסדר אליו הגיעו הצדדים מאזן בצורה סבירה בין האינטרס הציבורי לבין נסיבותיו האישיות של הנאשם וטובת ההנאה המוענקת לו, וכי ניתן ליישבו עם מתחם העונש ההולם אף אם ברף הנמוך שלו.

**נוכח האמור, אני מאמצת את הסדר הטיעון וגוזרת על הנאשם את העונשים הבאים:**

א. 6 חודשי מאסר אשר ירוצו בדרך של עבודות שירות, במועצה המקומית אבן יהודה, רחוב המייסדים 53, וזאת החל מתאריך 7.3.17.

לשם כך, על הנאשם להתייצב במשרדי הממונה על עבודות השירות בשב"ס מרכז (רמלה), באותו מועד עד השעה 8:00.

ב. מאסר על תנאי של 8 חודשים למשך 3 שנים מהיום, והתנאי הוא שהנאשם לא יעבור על עבירה של הדחת קטין לסמים מסוכנים, או על כל עבירת פשע לפי [פקודת הסמים המסוכנים](http://www.nevo.co.il/law/4216), למעט עבירה של החזקה או שימוש בסם מסוכן לצריכה עצמית.

ג. 4 חודשי מאסר על תנאי למשך 3 שנים מהיום, והתנאי הוא שהנאשם לא יעבור על עבירה של הפרעה לשוטר בעת מילוי תפקידו, עבירה לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301).

ד. קנס בסך 10,000 ₪, או חודשיים מאסר תמורתו. הקנס ישולם ב-5 תשלומים חודשיים, שווים ורצופים, החל מיום 1.3.17 ומידי 30 יום לאחר מכן. לא ישולם תשלום אחד במועדו – תעמוד כל היתרה לפרעון מיידי.

ה. מוצא בזאת צו מבחן למשך שנה בעניינו של הנאשם.

**העתק הפרוטוקול יועבר לממונה על עבודות השירות וכן לשירות המבחן.**

**זכות ערעור לבית-המשפט המחוזי בלוד בתוך 45 יום.**

**<#4#>**

**5129371ניתנה והודעה היום כ' טבת תשע"ז, 18/01/2017 במעמד הנוכחים.**

|  |
| --- |
| 54678313 |
| **הדס רוזנברג שיינרט , שופטת** |

5129371הוקלד על ידי אורית זיתוני

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

הדס רוזנברג שיינרט 54678313-/

נוסח מסמך זה כפוף לשינויי ניסוח ועריכה