|  |  |
| --- | --- |
| **בית משפט השלום בכפר סבא** | |
| ת"פ 1838-02-16 מדינת ישראל נ' שוקרון |  |

|  |  |  |
| --- | --- | --- |
| **בפני** | **כבוד השופטת מרב גרינברג** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **ליאור שוקרון** |  |
|  |  | **הנאשם** |

**נוכחים:**

ב"כ המאשימה עו"ד אבישי רובינשטיין

ב"כ הנאשם עו"ד עזר מבורך

הנאשם בעצמו

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [40ג(א)](http://www.nevo.co.il/law/70301/40c.a), [275](http://www.nevo.co.il/law/70301/275), [287(א)](http://www.nevo.co.il/law/70301/287.a), [40יג](http://www.nevo.co.il/law/70301/40jc)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין** |

**רקע כללי**

1. הנאשם הורשע על יסוד הודאתו בעובדות כתב האישום ובכתב אישום מתוקן בתיק שצורף, [ת"פ 16089-08-15](http://www.nevo.co.il/case/20494258), במסגרת הסדר דיוני, בעבירות **הפרעה לשוטר במילוי תפקידו** - עבירה לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301), התשל"ז – 1977; **הפרת הוראה חוקית** - עבירה לפי [סעיף 287(א)](http://www.nevo.co.il/law/70301/287.a) ל[חוק העונשין](http://www.nevo.co.il/law/70301), התשל"ז – 1977;ו**סחר בסם** - עבירה לפי [סעיף 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג- 1973 (4 אישומים).
2. כמפורט בכתב האישום המתוקן ב[ת"פ 16089-08-15](http://www.nevo.co.il/case/20494258), בחודשים יוני-יולי 2015, עסק הנאשם בהפצה ומכירה של סם מסוג קאנבוס לקונים שונים, חלקם קטינים בעת שעבד בחנות לממכר טבק. באישום הראשון נטען שבשתי הזדמנויות מכר לאחר סם מסוג קאנבוס במשקל 2.86 גר' ובכמות לא ידועה עבור 100 ₪. במסגרת האישום השני נטען שהנאשם מכר לקטין סם מסוג קאנבוס בעבור 100 ₪. באישום השלישי מיוחס לנאשם ריבוי מקרי סחר לקטין של סם קאנבוס. באישום הרביעי מיוחסת לנאשם מכירת סם קאנבוס במשקל כ-19 גר' עבור 2000 ₪.

1. עוד הורשע הנאשם בהפרת תנאים מגבילים בהם היה מצוי בהליך המעצר הנלווה לתיק הסחר בכך שיצא מחוץ למעצר הבית ונמלט לשוטר ובכך הפריע לעבודתו.
2. ביום 23.3.16 הגיעו הצדדים להסדר דיוני, לפיו הנאשם יודה ויורשע במיוחס לו בכתב האישום ובכתב האישום המתוקן שצורף ויופנה לתסקיר.

**תסקירי שירות המבחן**

1. מתסקירי שירות המבחן עלה כי הנאשם בן 23, רווק, עובד בקיוסק. בגיל 14 החל להסתובב בחברה שולית ולא גויס לצה"ל עקב עברו הפלילי. לחובת הנאשם 3 הרשעות קודמות בביצוע עבירות אלימות ורכוש. הנאשם סובל מהפרעות מהפרעות קשב וריכוז והיפראקטיביות וטופל תרופתית. עוד אפנה לאירוע טראומטי ומשברי בעברו כמפורט בתסקיר (תסקיר מיום 5.10.16, עמ' 2). הנאשם בן למשפחה תומכת וחיובית, אך חלק מאחיו מעורבים בפעילות פלילית, וכשאחיו הגדול נרצח על רקע זה, חווה משבר נוסף.
2. הנאשם מוכר לשירות המבחן מאבחונים קודמים, עוד בהיותו נער. שירות המבחן התרשם מנאשם דל כוחות, בעל דימוי עצמי נמוך שנחשף להתנהגויות ונורמות שוליות בסביבתו המשפחתית והחברתית. במסגרת הליך המעצר הנלווה לתיק הסחר הועמד הנאשם בפיקוח מעצר ושולב בקבוצה טיפולית המיועדת לעצורי בית. הנאשם השתתף כמיטב יכולתו בקבוצה, הביע מוטיבציה ורבלית לערוך שינוי בחייו ומסר בדיקות שתן נקיות מסמים. עוד חלה הדרדרות במצבו הנפשי של הנאשם והוא נזקק לטיפול תרופתי. שירות המבחן עמד על הפער בין רצונו של הנאשם לערוך שינוי של ממש בחייו לחולשת כוחותיו וחשיפה לחברה שולית.
3. באשר לרקע לביצוע העבירות, הנאשם הודה במיוחס לו בכתב האישום, כשלדבריו באותה העת עבד בחנות לממכר מוצרי טבק, שם פגש לקוחות פוטנציאלים אשר מכר להם סמים במטרה להרוויח רווח קל ומהיר. עוד תיאר את היסטוריית שימוש הסמים שלו, מגיל 16 אז התנסה לראשונה בצריכת סמים מסוג גראס במסגרת קשריו החברתיים, כיום מתאר העדר שימוש בסם.
4. מהתסקיר המשלים (נושא תאריך 22.1.17) עולה שמתקשה בשיתוף פעולה עם שירות המבחן, ולא הגיע לחלק מהפגישות שנקבעו לו. מאידך מסר בדיקות נקיות מסם ועושה מאמצים לנהל אורח חיים תקין. שירות המבחן מנה בעניינו מספר גורמי סיכון וביניהם קשיים בתפקוד והסתגלות למסגרות לגיטימיות, קושי בוויסות דחפים והתמודדות עם משברים שחווה בתקופת ילדותו. לצד זאת רואים בגילו הצעיר, קבלת אחריות מלאה על המיוחס לו, העדר מעורבות נוספת בפלילים וניקיון מסם- גורמי סיכוי בעלי משקל. עם זאת, נוכח העדר בשלות, לא מוצאים המשך יעילות בקיום מפגשים עם הנאשם וממליצים להטיל עליו מאסר בדרך של עבודות שירות. עוד מצוין חששו של הנאשם מריצוי מאסר בפועל.

**תמצית טיעוני הצדדים**

1. המאשימה, באמצעות ב"כ עו"ד דנית שושן, הפנתה לעברו הפלילי של הנאשם בעבירות אלימות ורכוש, אשר לא הרתיעו אותו מלחזור ולבצע עבירות. המאשימה סבורה כי המלצת שירות המבחן להטלת עבודות שירות חורגת לקולא וכי אין הלימה בין חומרת המעשים, האינטרס הציבורי והאמור בגוף התסקירים עצמם לבין המלצתם הסופית. עוד הפנתה לפגיעת הנאשם בערכים של הגנה על שלום הציבור במובן הרחב, הגנה על בריאותם של הצורכים את הסמים, פגיעה בסדר הציבורי ובהגנה על מערכת אכיפת החוק. המאשימה סבורה כי מתחם העונש בתיק העיקרי נע **בין מאסר על תנאי לבין מספר חודשים ספורים של מאסר בפועל** ומתחם העונש בתיק הצירוף נע **בין 28 ל-48 חודשי מאסר בפועל.** ועותרת לגזור על הנאשם עונש במרכז המתחם, מאסר על תנאי, פסילה בפועל, פסילה על תנאי וקנס. עוד הגישה המאשימה פסיקה התומכת בעתירתה.
2. מנגד עמד ב"כ הנאשם, עו"ד עזר מבורך, על מאפייני דמותו המורכבת של הנאשם, בציינו שמדובר בבחור צעיר, החי בסביבת חיים קשה, לא יציבה וללא גבולות ברורים. תיאר את הנאשם כמי שנקשר לחברה שולית בגלל נסיבותיו האישיות הקשות וחולשת אופיו. עוד הוסיף, כי מאז הסתבכותו בתיקים אלו עברו כשנתיים וכיום הנאשם עובד ונמנע משימוש בסם וביצוע עבירות. עוד הפנה לכך שהנאשם לא הורשע, בעברו, בעבירות סם. על כן, עותר להטיל על הנאשם מאסר בדרך של עבודות שירות ולהמנע מהטלת מאסר ממש שידרדר מצבו.
3. הנאשם בדברו האחרון ציין כי כיום הוא בדרך חדשה ואם יוטל עליו עונש מאסר ישוב למצבו הקודם.

**דיון והכרעה**

1. על פי [סעיף 40ג(א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301) יש לקבוע את העונש ההולם את מעשה העבירה בהתאם לעיקרון ההלימה המהווה עקרון מנחה בענישה, תוך התחשבות בערך החברתי שנפגע מביצוע העבירה ובמידת הפגיעה בו, במדיניות הענישה הנוהגת ובנסיבות הקשורות בביצוע העבירה. לאחר מכן, בתוך מתחם העונש ההולם יש לגזור את העונש המתאים לנאשם בהתחשב בנסיבות המקרה הספציפי.
2. מעורבות הנאשם בביצוע עבירות של סחר בסם, חלקם לקטינים היא שעומדת במרכז דיוננו בתיק זה ומגבירה חומרת מעשיו. הנאשם, על רקע כלכלי ונגישות לעולם הסמים, עשה לו מנהג למכור סמים לאחרים, גם קטינים. אמנם מדובר בסם המוגדר כקל ובכמויות שאינן גדולות אלא ששיטתיות המעשים מלמדת על חומרתם ופגיעה מוחשית בערכים חברתיים וביניהם, הגנה על שלום הציבור, הגנה על בריאותם של הצורכים את הסמים, בדגש על ציבור הקטינים. לכך אוסיף שהנאשם הפר הפרה בוטה את תנאיו המגבילים ובכך מעל באמון בית המשפט.
3. הנאשם פעל, כעולה מכתב האישום, במועדים סמוכים בחודשים יוני-יולי 2015 , ומשמדובר בקונים חוזרים ונוכח טווח הזמנים הקצר, מצאתי לקבוע שמדובר במסכת אירועים אחת (לפי [סעיף 40יג](http://www.nevo.co.il/law/70301/40jc) לחוק)ולקבוע מתחם ענישה כולל לכלל המעשים בהם הורשע הנאשם.
4. מדיניות הענישה בעבירות של סחר בסם מצווה להחמיר עם סוחרי הסם ולהכביד בעיקר עם מוכרי סם לקטינים. בשורה ארוכה של פסקי דין עמד בית המשפט העליון על הסיכון הנשקף מעבירות אלו, שהפכו רעה חולה שיש למגרה ועל ההכרח לעצור את התפשטות נגע הסמים בחברה, בין היתר על-ידי השתת ענישה מרתיעה על הנוטלים חלק ממערך הפצת הסמים. (ראו [ע"פ 966/94](http://www.nevo.co.il/case/17932979) **אלי אמזלג נ' מדינת ישראל** (10.12.1995).
5. בחינת מדיניות הענישה המקובלת בעבירות סחר בסם, מעלה כי מתחם הענישה מגוון ורחב, במקרים דומים ואף בסוגי סם קשים יותר הושתו על נאשמים עונשים הנעים בין 5 חודשים בעבודות שרות לבין 24 חודשים, כשניתן משקל מסוים לנסיבות הסחר, נסיבות הנאשם והליכי שיקום. כך לדוגמא בכמה פסקי דין שנסיבותיהם דומות:
6. [רע"פ 2139/16](http://www.nevo.co.il/case/21035570) **שלומי אברמס נ' מדינת ישראל** (18.05.2016) – שם הורשע נאשם בשלושה אישומי סחר חשיש לסוכן משטרתי. המדובר בנאשם צעיר, שחזר לנהל אורח חיים תקין וגילה מוטיבציה רבה לשינוי בחייו וסיכון נמוך להישנות התנהגות דומה. בית המשפט גזר עליו 8 חודשי מאסר בפועל. ערעוריו נדחו, ונקבע שעונשו ראוי ומאוזן.
7. [רע"פ 189/15](http://www.nevo.co.il/case/19994719) **עומרי כהן נ' מדינת ישראל** (21.01.15)- הנאשם הורשע בשלוש עבירות סחר, תיווך בסם והחזקת סם בכמות מסחרית ונדון ל-16 חודשי מאסר. ערעורו נדחה.
8. [רע"פ 126/15](http://www.nevo.co.il/case/18793360) **טל חביף נ' מדינת ישראל-** נאשם הורשע בשלוש עבירות של סחר בסם קוקאין לסוכן סמוי. נקבע מתחם לכל עבירה בין 8-18 חודשי מאסר. הנאשם, שהיה מצוי בעיצומו של הליך שיקום, נדון ל-20 חודשים, הכוללים 4 חודשי הפעלת תנאי.
9. [רע"פ 1720/11](http://www.nevo.co.il/case/5787128) **גליק נ' מדינת ישראל**- דחיית ערעור של נאשם צעיר, מצוי בהליך שיקום ונטול עבר פלילי בשלוש עבירות סחר שנדון ל-8 חודשי מאסר.
10. [רע"פ 7996/12](http://www.nevo.co.il/case/5605484) **יוסף נ' מדינת ישראל**- נדחה ערעור של צעיר שהורשע בביצוע ארבע עבירות סחר ונדון ל-21 חודשי מאסר.
11. [ע"פ (מח' חיפה) 7319-08-12](http://www.nevo.co.il/case/3892678) **סבח נ' מדינת ישראל** (25.10.12)- נדחה ערעורו של נאשם אשר הורשע בשתי עבירות של סחר בסם מסוכן . הנאשם סחר בשתי הזדמנויות בסם מסוכן מסוג חשיש במשקלים נמוכים. הנאשם צעיר, נידון ל-18 חודשי מאסר.
12. [ת"פ (רמ') 26709-06-14](http://www.nevo.co.il/case/17011278) **מדינת ישראל נ' ישראלוב** – הורשע נאשם בשלושה אישומים של סחר בסם מסוג חשיש במשקלים קטנים בנסיבות חברתיות. הנאשם בעל עבר בעבירות אלימות נדון ל-11 חודשי מאסר.
13. **לפיכך, כמצוות תיקון 113 ובהתאם לנסיבות מעשי הנאשם, הנני קובעת כי מתחם הענישה ההולם למעשים שביצע הנאשם נע בין 8 חודשי מאסר בפועל ל-20 חודשים.**
14. הנאשם שלפניי הינו כאמור בחור צעיר, כבן 24, בן למשפחה תומכת אך חווה בחייו משברים קשים וטראומטיים שהותירו בו צלקות קשות. הנאשם מתנהל בסביבה החשופה להתנהלות שולית ועבריינית, כשאופיו החלש בצירוף רצונו לגרוף רווחים קלים לכיסו, כמו גם מעורבותו בעולם הסמים, עומדים ברקע ביצוע עבירות הסחר בהן הורשע.
15. התמונה המתקבלת מתסקירי שירות המבחן מורכבת, כשמחד הנאשם מביע רצון מילולי לערוך שינוי בחייו ומאידך לא משתף פעולה עם שירות המבחן ואינו משקיע כוחות בהליך שיקום נחוץ. עם זאת, בשנתיים הארונות, מאז קרות הארועים, אכן עושה הנאשם מאמצים להמנע ממעורבות פלילית נוסף, ואף נמנע משימוש בסם.
16. ב"כ הנאשם ביקש בטיעוניו ליתן משקל מוגבר לנסיבות הנאשם, לגילו הצעיר ומצבו היום.

בית המשפט העליון עמד בפסיקתו על כך שבעבירות סמים, העדר עבר פלילי מכביד וניהול אורח חיים נורמטיבי, כשלעצמם, אינם מצדיקים חריגה של ממש ממדיניות הענישה המקובלת. כך, שעל דרך הכלל, בעבירות סמים, כל שכן מכירת סם לקטינים, נסוגים שיקוליו האישיים של העבריין מפני האינטרסים הציבוריים. ראו [ע"פ 3820/09](http://www.nevo.co.il/case/5917767) **מדינת ישראל נ' אוחיון** (6.09.2009) ; [ע"פ 9482/09](http://www.nevo.co.il/case/5726579) **ביטון נ' מדינת ישראל** (פורסם בנבו, 2009); [ע"פ 307/17](http://www.nevo.co.il/case/22116530) **זוננישווילי נ' מדינת** **ישראל** (21.03.17).

1. אין עניינו של הנאשם נופל בגדר מקרי השיקום. כאמור, מדובר בנאשם המצוי בסביבה שולית, שככל הנראה מעולם לא ניהל אורח חיים יציב ומסודר, אם בשל אישיותו החלשה ואם בשל סביבתו העבריינית. הנאשם אף שלל נזקקות טיפולית בפני שירות מבחן. מובן גם חששו של הנאשם מפני מאסר ממש ורגרסיה במצבו.
2. בבואי לגזור עונשו של הנאשם מצאתי להתחשב מחד בחומרת מעשיו וריבויים, עברו הפלילי והרקע לביצוע עבירות לסם ומאידך - נטילת אחריות, הבנתו שמצוי בחברה שולית ורצונו לשנות אורח חייו. אכן, אין מנוס משליחתו של הנאשם למאסר מאחורי סורג ובריח אך מצאתי בנסיבותיו כדי להביא להקלה מסוימת בתקופת המאסר שאגזור עליו, מתוך מטרה שלא להביא להתדרדרות משמעותית במצבו של הנאשם ולדרבנו להמשיך בדרכו.

**סוף דבר**

**אני גוזרת על הנאשם את העונשים הבאים:**

1. מאסר בפועל בן 10 חודשי מאסר.
2. מאסר על תנאי בן 6 חודשים לבל יבצע הנאשם עבירה מ[פקודת הסמים המסוכנים](http://www.nevo.co.il/law/4216), תוך 3 שנים מיום שחרורו.
3. קנס בסך 1500 ₪ או 30 ימי מאסר תמורתו. הקנס ישולם עד ליום 1.3.18.

**5129371זכות ערעור למחוזי כדין תוך 45 יום.**

54678313

5129371

54678313ניתן היום, י"ח סיוון תשע"ז, 12 יוני 2017, במעמד הצדדים.

מרב גרינברג 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)