|  |  |
| --- | --- |
| **בית משפט השלום בקריית גת - בשבתו בבימ"ש אשקלון** | |
| ת"פ 40677-02-16 מדינת ישראל נ' בן דוד |  |

|  |  |  |
| --- | --- | --- |
| בפני | **כבוד השופטת נועה חקלאי** | |
| בעניין: | מדינת ישראל |  |
|  | ע"י מתמחה נטע יוספי | המאשימה |
|  | **נגד** | |
|  | שלומי בן דוד |  |
|  | ע"י עו"ד שני | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40ד'](http://www.nevo.co.il/law/70301/40d), [71א(ד)](http://www.nevo.co.il/law/70301/71a.d)

|  |
| --- |
| **גזר דין** |

רקע

1. הנאשם הורשע על פי הודאתו בעבירה של החזקת סמים שלא לצריכה עצמית, בניגוד [לסעיף 7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216), (נוסח חדש) תשל"ג 1973.

על פי עובדות כתב האישום ביום 15.10.15 החזיק הנאשם בביתו בסם מסוכן מסוג קנבוס במשקל כולל של 309.9 גרם שלא לצריכתו העצמית.

הסדר הטיעון

1. **ביום 27.3.17 הציגו הצדדים הסדר טיעון על פיו הנאשם יודה בכתב אישום מתוקן, יורשע, יופנה לשירות המבחן לקבלת תסקיר. המאשימה ציינה כי עמדתה היא למינימום 6 חודשי מאסר בעבודות שירות, וענישה נלווית, ההגנה ביקשה שתיבחן שאלת הרשעת הנאשם.**

תסקירי שירות המבחן

1. **בתסקיר מיום 23.7.17 סקר שירות המבחן את הרקע האישי והמשפחתי של הנאשם. הנאשם בן 36 נשוי ואב לשניים. גר במושב, שותף בעסק השכרת קרוונים ועובד כעצמאי בענף החקלאות. סיים 12 שנות לימוד עם בגרות חלקית, שירת שירות צבאי חלקי, שוחרר מהשירות בשל אי התאמה. לפני מספר שנים החל ללמוד לימודים אקדמאים לתואר במנהל ותקשורת, אך טרם סיים לימודיו. מודה בביצוע העבירה. טען שהחל לצרוך סמים מגיל צעיר ומידי ערב. לדבריו מצא שתיל בשדה גזם יבש ושם בחדרו, לדבריו לא התכוון למכור או לסחור אלא להשתמש בעצמו. הביע צער על ביצוע העבירה ועל הכמות הגדולה של הסם שהחזיק. מאז המעצר הפחית את כמות הסם, אך לדבריו הסם מהווה חלק משגרת יומו ואין בכוונתו להפסיק ולצרוך סמים. שירות המבחן התרשם כי הנאשם בעל שאיפות נורמטיביות, נעדר עבר פלילי, מנהל אורח חיים תיקן, בעל יציבות תעסוקתית, אך אינו מעוניין להפסיק השימוש בסמים ולפיכך הסיכון להישנות עבירות בתחם זה גבוהה. לאור עמדת הנאשם נמנע שירות המבחן מהמלצה טיפולית בעניינו.**
2. **בתסקיר מיום 24.12.17 ציין שירות המבחן כי הנאשם הביע רצון לשתף פעולה בהליך טיפולי ומסר כי הפסיק בצריכת סמים, אך מתוך 4 בדיקות שתן שמסר 3 העידו על שימוש בסמים ורק אחת יצאה נקיה. הנאשם לא הביע רצון להשתלב בטיפול ולדבריו מסוגל להיגמל בכוחות עצמו. שירות המבחן המליץ על דחיה בת 3 חודשים על מנת לעקוב אחר נקיונו מסמים ובחינת הצורך בשילובו ביחידה לטיפול בהתמכרויות.**
3. **בתסקיר מיום 26.3.18 ציין שירות המבחן כי הנאשם מסר בדיקות שתן נקיות מסם. הנאשם מסר כי הפסקת השימוש בסמים היתה קשה בתחילה אך גרמה לו לשינוי חיובי, וחווה רווחים מכך. שירות המבחן התרשם כי עלתה המודעות אצל הנאשם ביחס לבעייתיות שבצריכת הסמים. לאור השינוי שערך הנאשם התרשם שירות המבחן כי הסיכון להישנות עבירות נמוך. הנאשם מסר שהסתגל בכוחות עצמו לחיים ללא סם ולפיכך נמנע שירות המבחן מהמלצה טיפולית בעניינו. שירות המבחן העריך כי העבירה נעברה על רקע צריכת סמים ולא ממניעים עברייניים. שירות המבחן המליץ על ענישה חינוכית בדמות של"צ בשילוב מעקב בדיקות שתן לוודא שהנאשם נמנע משימוש בסמים, וכן על מאסר מותנה כעונש מרתיע ועל הטלת קנס כספי. לאור חומרת העבירה ובהעדר נזקים קונקרטיים לא מצא שירות המבחן להמליץ על ביטול ההרשעה.**

טיעוני הצדדים לעונש

1. ב"כ המאשימה הפנתה לחומרת העבירה, לערכים המוגנים שנפגעו, טענה כי מתחם העונש ההולם נע בין 6-14 חודשי מאסר וענישה נלווית. לאור היות הנאשם נעדר עבר פלילי ולאור האמור בתסקיר עתרה המאשימה לענישה ברף התחתון של המתחם קרי למאסר בפועל בן 6 חודשים שיכול וירוצה בעבודות שירות, וענישה נלווית בדמות מאסר מותנה, קנס, פסילה בפועל, פסילה מותנית והתחייבות.
2. ב"כ הנאשם טען כי הנאשם הודה, הסביר כי הסמים לשימושו אך בשל הכמות שנתפסה הודה במסגרת הסדר בהחזקה שלא לצריכה עצמית. לדבריו אין כל אינדיקציה לסחר. הסמים נתפסו אצלו בשטח החקלאי. לדבריו הנאשם רחוק מהעולם הפלילי, עונש מאסר ולו בעבודות שירות יביא לפגיעה בעבודתו. לדבריו הנאשם נעדר עבר פלילי ואינו רצדביסט. רישיון הנהיגה הוא מטה לחמו.

1. הנאשם ציין כי זקוק לרישיון הנהיגה שלו. ציין שעשה כברת דרך, הפסיק לעשן, עובר בדיקות ובאופן כללי מרגיש טוב יותר. מתחם העונש ההולם מתחיל ממאסר מותנה, הגיש פסיקה לתמיכה בטיעוניו, הגיש מכתב ממעסיקו של הנאשם, טען כי עסקינן במעידה חד פעמית של נאשם נורמטיבי, הפנה לבדיקות השתן שמסר שיצאו נקיות משרידי סם, ביקש להסתפק בענישה מותנית. ביקש להימנע מפסילת רישיונו כי עלול לאבד את מקום עבודתו. ביקש להימנע מהטלת של"צ.

דיון

מתחם העונש ההולם:

1. הערך החברתי **אשר נפגע הינו ההגנה מפני הנזקים הישירים והעקיפים אשר נגרמים עקב השימוש בסמים.**
2. מידת הפגיעה בערך המוגן **הינה משמעותית בשים לב לכמות הסם שהחזיק הנאשם 309.9 גרם קנבוס ולכך שלא נועד לצריכה עצמית.**
3. **באשר לנסיבות ביצוע העבירה,**  לקחתי בחשבון שהנאשם החזיק את הסם בביתו ובמחסן הסמוך לדירתו, הגם שהנאשם הודה בכך שהסם אינו לצריכה עצמית נתתי דעתי לכך שאין כל אינדיקציה לסחר ולכך שמהאמור בתסקיר שירות המבחן, הנאשם אותה תקופה השתמש בסמים וכי הסמים היו עבור שימושו שלו. (הגם שכאמור הודה בכתב אישום מתוקן בעבירה של החזקה שלא לצריכה עצמית).
4. **בחינת** מדיניות הענישה הנוהגת **מעלה כי מידת הענישה משתנה בהתאם לכמות הסם, סוגו, נסיבות אישיות ועוד. במקרים דומים (מבחינת סוג וכמות הסם) הוטלו על נאשמים עונשים הנעים ממאסר מותנה ועד לשנת מאסר. ראו למשל:**

* [רע"פ 322/15](https://www.nevo.co.il/psika_html/elyon/15003220-h01.htm) **חן ג'אנח נ' מדינת ישראל** (22.1.15) החזקת סכין והחזקת סם מסוכן שלא לצריכה עצמית. המבקש הובהל לבית החולים לאחר שנדקר. המבקש החזיק בכיסו סכין. באישום הנוסף החזיק בביתו חשיש במשקל של 214.62 גר' מחולקים למספר פלטות ופלטה של 192.67 גר'. מתחם העונש שנקבע לעבירת הסם נע בין 7 חוד' מאסר ועד 18 חוד'**.** בימ"ש קמא גזר על המבקש 12 חוד' מאסר בפועל, הופעל מאסר מותנה כך שהמבקש ירצה סה"כ 18 חוד' מאסר. ערעורים למחוזי ולעליון נדחו.
* [רע"פ 2590/10](https://www.nevo.co.il/psika_html/elyon/10025900-o01.htm) **אלדר שגיא נ' מדינת ישראל** (8.4.10). החזקת סם מסוכן שלא לצריכה עצמית והחזקת כלים להכנת סם או צריכתו. המבקש החזיק בסם מסוג חשיש במשקל של 256.58 גר' בסם מסוג קנבוס במשקל 13.11 גר' וכן משקל דיגיטלי. נגזרו על המבקש 6 חוד' מאסר בעבודות שירות, מע"ת, פסילה, קנס וכן צו מבחן. ערעורים במחוזי ובעליון נדחו.
* ב[עפ"ג (מחוזי ב"ש) 41634-10-14](http://www.nevo.co.il/case/18118326) ו- 42384-10-14 **לסרי ואח' נ' מדינת ישראל** (18.3.15) [טרם פורסם]. הנאשמים הודו והורשעו בעבירה של החזקת סם שלא לצריכה עצמית. הנאשמים, כל אחד מהם, החזיק בכיסו קנבוס במשקל של 230 גר' נטו שלא לצריכה עצמית. על הנאשמים נגזרו 5 חוד' מאסר לריצוי בעבודות שירות, מאסרים מותנים, פסילה מותנית וקנס. הנאשמים נעדרי עבר פלילי. ערעור נדחה.
* [ת"פ (קרית שמונה) 34607-03-17](http://www.nevo.co.il/case/22331295) **מדינת ישראל נ' דגאישה** ( 28.11.17) הנאשם הורשע בעבירות של עסקה אחרת בסם והחזקת סם שלא לצריכה עצמית. במהלך מסיבת טבע שוטר מסווה פנה אל הנאשם וביקש לקנות סמים, הנאשם הסכים למכור לו חצי מהאקסטה שהיתה לו תמורת 70 ₪. באותן נסיבות החזיק 1.23 גרם קנבוס ו- 4.46 גרם חשיש. בית המשפט קבע כי בנסיבות המקרה, אשר נופל בחומרתו מנסיבות רגילות של "עסקה אחרת" מתחם העונש ההולם נע ממאסר מותנה ועד 10 חודשי מאסר. נגזרו על הנאשם מע"ת, קנס פע"ת והתחייבות.
* [ת"פ (ראשל"צ) 20028-06-16](http://www.nevo.co.il/case/21684954) **מדינת ישראל נ' אברהם** ( 26.11.17) הנאשם החזיק סם מסוכן מסוג קנבוס במשקל של 2.689 ק"ג שלא לצריכה עצמית וכן משקל אלקטרוני. בית המשפט קבע כי מתחם העונש ההולם נע ממאסר מותנה ועד מספר חודשי מאסר ובשל שיקולי שיקום הטיל על הנאשם צו מבחן והאריך מאסר מותנה שתלוי ועומד נגדו.
* [ת"פ (קריות) 19339-10-15](http://www.nevo.co.il/case/20621782) **מדינת ישראל נ' נגוסה ואח'** (10.1.18) הנאשמים החזיקו בסם מסוכן מסוג חשיש במשקל של 92.76 גרם, שלא לצריכה עצמית. בית המשפט קבע כי מתחם העונש ההולם נע ממאסר מותנה ועד 8 חודשי מאסר וגזר על הנאשם מאסר מותנה וקנס בסך 3000 ₪.

[ת"פ (נתניה) 53948-11-14](http://www.nevo.co.il/case/18185061) מדינת ישראל נ' פרל (8.12.15) הנאשם החזיק בביתו בסם מסוכן מסוג מריחואנה שלא לצריכה עצמית במשקל כולל של 771.95 גרם וכן בחשיש במשקל 1.98 גרם וברכבו החזיק 9.8 גרם קנבוס. נקבע כי מתחם העונש ההולם נע ממאסר קצר ועד שנת מאסר. נדון למאסר מותנה, מבחן, של"צ וקנס.

* [ת"פ (רמ') 42543-06-14](https://www.nevo.co.il/psika_html/shalom/SH-14-06-42543-178.htm) **משטרת ישראל תביעות-שלוחת רמלה נ' קובי בלו** (3.1.16). החזקת סם שלא לצריכה עצמית והחזקת כלים להכנת סמים לצריכה עצמית. הנאשם החזיק סם מסוג חשיש במשקל כולל של 170.4 גר' נטו וכן כלים המשמשים לצריכת סם: שטרות וכרטיסי ביקור, זכוכית וקשית מברזל, משקל אלקטרוני ושני סכינים. בנוסף, הודה בתיק נוסף בהחזקת סמים לצריכה עצמית (חשיש במשקל 9.34 גרם).נקבע מתחם של כ- חודש מאסר לריצוי בדרך של עבודות שירות ועד ל- 15 חודשי מאסר. נגזרו חודשיים מאסר בדרך של עבודות שירות, מע"ת, קנס, פסילה וצו מבחן.
* [ת"פ (ב"ש) 50987-05-13](http://www.nevo.co.il/case/7018336) **מדינת ישראל נ' בראונשטיין** (11.7.13). החזקת סם שלא לצריכה עצמית. הנאשם החזיק חשיש במשקל של כ- 83.5 גרם. בימ"ש גזר על הנאשם 4 חודשי מאסר בעבודות שירות, מע"ת, קנס ופסילה על תנאי.
* [ת"פ (פ"ת) 37340-06-12](http://www.nevo.co.il/case/3505224) **מדינת ישראל נ' בוחניק** (4.2.14), 3 אישומים של החזקת סם שלא לצריכה עצמית, החזקת כלים שלא לצריכה עצמית, החזקת סם לצריכה עצמית. הנאשם החזיק בסם מסוכן מסוג חשיש במשקל כולל של 357 גר'. בימ"ש הטיל על הנאשם של"צ, צו מבחן, מע"ת ופסילה על תנאי.
* [ת"פ (טב') 51933-05-12](http://www.nevo.co.il/case/5074126) **מדינת ישראל נ' בוטבול** (27.3.14). החזקת סם שלא לצריכה עצמית. הנאשם החזיק שקית ובה 11 אריזות שהכילו סם מסוג קנבוס במשקל של 254.66 גר' נטו. נגזרו על הנאשם חודשיים מאסר בעבודות שירות, מע"ת, פסילה וקנס.
* [ת"פ (ק"ג) 33690-02-12](http://www.nevo.co.il/case/4242855) **מדינת ישראל נ' אפלמן** (11.12.13) החזקת סם שלא לצריכה עצמית. הנאשם החזיק בסם מסוכן מסוג חשיש במשקל כולל של 47.4 גרם. בימ"ש הטיל על הנאשם, במסגרת הסכמה עונשית, מאסר מותנה, התחייבות, של"צ וצו מבחן.
* [ת"פ (פ"ת) 51123-01-12](https://www.nevo.co.il/psika_html/shalom/SH-12-01-51123-1491.htm) **מדינת ישראל נ' ברוך חוטוריאנסקי** (23.3.14), החזקת סם שלא לשימוש עצמי. הנאשם החזיק בכיסו פלטה של חשיש במשקל של 97.25 גר' וקובית חשיש במשקל של 2.33 גר'. הנאשם נדון ל- 3 חוד' מאסר בדרך של עבודות שירות, הפעלת מאסר מותנה של 3 חוד' במצטבר, כך שהנאשם ירצה בסה"כ 6 חוד' מאסר בעבדות שירות, מע"ת, קנס ופסילה.
* [ת"פ (ראשל"צ) 20127-06-11](http://www.nevo.co.il/case/3720891) **מדינת ישראל נ' אברמוב** (2.10.11). החזקת סמים מסוג חשיש שלא לצריכה עצמית במשקל של 77.68 גרם והפרת הוראה חוקית. ונדון למאסר בפועל למשך 5 חודשים, מע"ת וקנס.
* [ת"פ (פ"ת) 38865-09-10](http://www.nevo.co.il/case/4569822) **מדינת ישראל נ' יחיאל** (31.1.12). החזקת סם שלא לצריכה עצמית והסתייעות ברכב לעוון או פשע. הנאשם נעצר ע"י שוטרים כאשר נכנס לרכב ובכיס מכנסיו נמצא סם מסוג חשיש במשקל של 481.48 גר' נטו המחולקים ל- 5 פלטות. נגזרו על הנאשם 4 חוד' מאסר שירוצו בעבודות שירות, מע"ת, פסילה, פסילה על תנאי וקנס.
* [ת"פ (ראשל"צ) 16046-05-13](http://www.nevo.co.il/case/7001941) **מדינת ישראל נ' פלוני** (29.10.13) החזקת סם שלא לצריכה עצמית מסוג חשיש במשקל של 96.89 גרם. על הנאשם הוטל עונש מאסר על תנאי, קנס ופסילה.
* [ת"פ (ת"א) 3781-11-11](http://www.nevo.co.il/case/2887374) מדינת ישראל נ' ציוני. (6.3.16) החזקת סם שלא לצריכה עצמית מסוג חשיש במשקל כולל של 674.77 גרם נטו. נקבע מתחם ממאסר מותנה ועד 18 ח' מאסר. נגזרו מאסר מותנה, קנס, פסילה מותנית, מבחן ושל"צ.

1. לאור כל המפורט לעיל אני קובעת כי **מתחם העונש ההולם לעבירה בנסיבות שלפני, נע ממאסר קצר ועד לשנת מאסר ועד לשנת מאסר.**
2. הגם שבעת הצגת ההסדר ביקש ב"כ הנאשם לבחון אפשרות לביטול הרשעת הנאשם, לא עמד על כך בטיעוניו לעונש, ובצדק, שכן עניינו של הנאשם אינו עומד בקריטריונים שנקבעו לצורך ביטול הרשעה. גם שירות המבחן כאמור לא מצא לנכון להמליץ על ביטול הרשעה, לאור חומרת העבירה ובהעדר נזק קונקרטי כתוצאה מהרשעה.

**חריגה מהמתחם משיקולי שיקום**

1. המחוקק קבע [בסעיף 40ד'](http://www.nevo.co.il/law/70301/40d) [לחוק](http://www.nevo.co.il/law/70301) כי ניתן לחרוג לקולה ממתחם העונש ההולם משיקולי שיקום.
2. מעיון בתסקירי שירות המבחן עולה כי הנאשם ערך שינוי בחייו בעקבות ההליך המשפטי והפסיק את השימוש בסם. בתחילת הדרך העריך שירות המבחן כי הסיכון להישנות עבירות גבוה, ובסוף הדרך, לאחר שהנאשם הוכיח כי שמר על נקיון מסמים במשך מספר חודשים, התרשם שירות המבחן כי הסיכון להישנות עבירות נמוך.
3. בשים לב שהנאשם נעדר עבר פלילי, הפנים את חומרת העבירה, הורתע מההליך המשפטי, הגביר מודעותו להשלכות הסמים על חייו, נמנע משך כ- 5 חודשים משימוש בסמים, שיפר את איכות חייו כתוצאה מכך, ובשים לב שהנאשם מתפקד בצורה תקינה בכל מישוריי חייו, התרשמתי כי הנאשם השתקם, הגם שעשה כן בכוחות עצמו וללא הליך טיפולי, באופן המצדיק סטיה לקולה ממתחם העונש ההולם, סטיה אשר תאפשר לנאשם להמשיך ולהתמיד במקום עבודתו ובמקביל לשלב ענישה חינוכית תוך המשך מעקב אחר ניקיונו מסמים.
4. על כן, מצאתי הצדקה לאמץ את המלצתו העונשית של שירות המבחן ולהימנע מהשתת רכיב של מאסר בפועל, ולו בדרך של עבודות שירות.
5. לאור מהות העבירה סברתי שיש מקום לשקול רכיב של פסילה אלא שהמאשימה הסתפקה בזו הפעם ברכיב של פסילה מותנית ולא מצאתי להחמיר מעבר לעמדת המאשימה.

**עונשו של הנאשם**

1. לפיכך, מצאתי לנכון ולמידתי להטיל על הנאשם את העונשים הבאים:

א. מאסר על תנאי בן 5 חודשים שלא יעבור עבירות מסוג פשע על [פקודת הסמים המסוכנים](http://www.nevo.co.il/law/4216) למשך 3 שנים מהיום.

ב. מאסר על תנאי בן חודש שלא יעבור עבירות מסוג עוון על [פקודת הסמים המסוכנים](http://www.nevo.co.il/law/4216) למשך 3 שנים מהיום.

ג. הנאשם יחתום על התחייבות כספית בסך 3000 ₪ להימנע מביצוע עבירה בניגוד ל[פקודת הסמים המסוכנים](http://www.nevo.co.il/law/4216) והכל תוך שנתיים מהיום. ההתחייבות תחתם במזכירות בית משפט עוד היום. לא יחתום הנאשם כאמור, יאסר למשך 15 יום.

ד. קנס בסך 1500 ₪ או 15 ימי מאסר תמורתו.

ככל שקיים פיקדון בתיק המעצר הקשור לתיק זה ([מ"י 29508-10-15](http://www.nevo.co.il/case/20634175)), יקוזז הקנס מהפיקדון והיתרה תושב לנאשם.

ככל שקיים עיקול על הפיקדון, ישולם הקנס תוך 120 יום.

ה. פסילה מלהחזיק ומלקבל רישיון נהיגה לתקופה של 6 חודשים וזאת על תנאי למשך 3 שנים שהנאשם לא יעבור עבירה בניגוד ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג 1973.

ו. הנני מטילה על הנאשם צו לביצוע 200 שעות שירות לתועלת הציבור וזאת במשך שנה.

השל"צ יבוצע תפקיד עוזר מדריך נוער ומפעיל גינה קהילתית במשחקיה במנהלת שכונת קיבוץ גלויות של היחידה להתנדבות בקרית מלאכי.

בהתאם לתכנית שגובשה על ידי שירות המבחן ובפיקוח שרות המבחן.

אם יתעורר צורך בשינוי מקום ההשמה, שרות המבחן יעשה כן וידווח לבית המשפט.

הנאשם מוזהר כי אם לא ימולאו תנאי הצו במלואם, ניתן יהיה לבטלו ולהטיל עליו עונש נוסף, בגין העבירות בהן הורשע, במקום צו השל"צ.

מתוקף סמכותי לפי [סעיף 71א(ד)](http://www.nevo.co.il/law/70301/71a.d) לחוק אני מורה לנאשם לבצע בדיקות שתן לצורך איתור שרידי סם בתקופה בה יהיה בפיקוח שירות המבחן, מועדי הבדיקות יהיה על פי הזמנת שירות המבחן ולפי שיקול דעתו של שירות המבחן. מובהר לנאשם כי במידה ולא ימסור בדיקה כשידרש או במידה וימצאו שרידי סם בבדיקה יהיה בכך משום הפרת צו השל"צ.

**זכות ערעור כחוק**

5129371המוצגים יושמדו בחלוף תקופת הערעור

54678313

ניתן היום, כ"ח אייר תשע"ח, 13 מאי 2018, בנוכחות הצדדים.

5129371

54678313

נועה חקלאי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)