|  |  |
| --- | --- |
| **בית משפט השלום בפתח תקווה** | |
|  | **22 נובמבר 2016** |
| **ת"פ 6132-03-16 מדינת ישראל נ' דוסובצקי(עציר)** | |

|  |  |  |
| --- | --- | --- |
| **בפני** | **כב' השופטת הבכירה ניצה מימון שעשוע** | |
| המאשימה | | מדינת ישראל |
| **נגד** | | |
| **הנאשם** | | **דמיטרי דוסובצקי (עציר) ע"י ב"כ עו"ד קובי בן שעיה** |

|  |
| --- |
| **גזר – דין** |

הנאשם הורשע על פי הודאתו בעבירות של גידול, ייצור והכנת סמים מסוכנים, החזקת כלים להכנת סמים מסוכנים לא לצריכה עצמית והחזקת סכין, כמפורט בכתב האישום.

בהתאם לאישום הראשון בכתב האישום, ביום 22.2.16 החזיק הנאשם בדירה שיוחדה למטרה זו בלבד, במעבדה לייצור סמים מסוכנים מסוג קנאביס (להלן: **המעבדה**).

הנאשם גידל בדירה 136 שתילים של סם מסוכן מסוג קנבוס במשקל 6.003 ק"כ נטו, ללא רשיון כדין.

הנאשם גידל את השתילים בתוך עציצים באמצעות הכלים הבאים שהוחזקו במעבדה –

פילטר, ניירות כסף + שרוולים, מיכלי מים, 16 מגשי ברכה אפורים, 127 עציצים, מאוורר, אקווריום לגידול עם ספוג, משאבת מים, דשנים שונים, מד טמפרטורה אלקטרוני.

בהתאם לאישום השני, ביום 22.1.16 בשעה 23:00 לערך, בתא השהייה בתחנת המשטרה בפתח תקווה, החזיק הנאשם בארנקו סכין הנחזית להיות כרטיס פלסטיק.

הנאשם נעצר ביום 22.2.16 והוא עצור עד תום ההליכים כנגדו.

**עברו הפלילי של הנאשם**

במסגרת הטיעונים לעונש הוגש לבית המשפט גליון ההרשעות של הנאשם ממנו עולה כי לחובת הנאשם 4 הרשעות בין השנים 2004-2016.

בשנת 2004 הורשע הנאשם בשמונה תיקים מצורפים בעבירות סמים ונגזרו עליו 6 חודשי מאסר בפועל.

בשנת 2009 הורשע הנאשם בעבירה של הונאה בכרטיס אשראי.

בשנת 2012 הורשע בעבירות שבל"ר, חבלה במזיד ברכב ונהיגה ללא רשיון ונגזרו עליו 3 חודשי מאסר לריצוי בעבודות שירות.

בשנת 2016 הורשע בעבירות של היזק לרכוש במזיד ותקיפת בן זוג ונדון למע"ת.

**הטיעונים לעונש**

**טיעוני המאשימה**

נטען כי **לחובת הנאשם, יליד 1985, 4 הרשעות קודמות בעבירות אלמ"ב, נהיגה ללא רשיון, שבל"ר ועוד, לרבות סמים, וכי בשנת 2004, הורשע בצבר של שמונה תיקים בעבירות סמים, לרבות סחר והדחת קטין לסם, בגינן ריצה ששה חודשי מאסר.**

**נטען כי לא מדובר בנאשם שהדרך העבריינית זרה לו, בפרט בעבירות הסמים.**

**ב"כ המאשימה טענה כי הערכים המוגנים הנפגעים כתוצאה ממעשיו של הנאשם הינם בטחון הציבור והמלחמה בנגע הסמים, כשהנאשם שימש חוליה משמעותית בשרשרת הפצת הסם.**

**נטען כי הכמות הגדולה של הסמים אותה גידל הנאשם מהווה ראיה לכך שלא מדובר בסמים שהוחזקו לשימוש עצמי.**

**ב"כ המאשימה טענה כי מתחם העונש ההולם בעבירות הסמים נע בין עשרה ל-30 חודשי מאסר בפועל, ובעבירת החזקת הסכין מדובר בענישה שבין מאסר קצר שיכול וירוצה בעבודות שירות ועד מספר חודשי מאסר בפועל.**

**הוצגה פסיקה בנוגע למתחם הענישה ההולם.**

**ב**[**עפ"ג (מחוזי ת"א) 12819-11-15**](http://www.nevo.co.il/case/20705570)מד"י נ' גיא בן צבי **הורשע הנאשם בעבירת גידול, ייצור והכנת סמים מסוכנים במסגרת מעבדה אותה הקים.**

**בימ"ש השלום גזר עליו 6 חודשי מאסר בעבודות שירות וקבע כי מתחם הענישה הולם הינו ענישה שבין מאסר בעבודות שירות ל-18 חודשי מאסר בפועל.**

**בית המשפט המחוזי בערעור קבע כי על המתחם הנכון לעמוד על תקופה שתחילתה במאסר שיינשא מאחורי סורג ובריח ולא בעבודות שירות. בית המשפט גזר על הנאשם 10 חודשי מאסר בפועל.**

**ב**[**ת"פ (שלום נתניה) 52642-06-13**](http://www.nevo.co.il/case/7696294)מד"י נ' ערן סעדי **הורשע הנאשם בעבירה של גידול סמים ו-3 עבירות סחר בסם.**

**בית המשפט קבע כי המתחם ההולם בעבירות גידול סמים הינו בין 6 ל-30 חודשי מאסר בפועל.**

**בית המשפט גזר על הנאשם 26 חודשי מאסר בפועל.**

**ב**[**ת"פ (שלום נצרת) 48690-07-15**](http://www.nevo.co.il/case/20460750)מד"י נ' גיל סלומון **הורשע הנאשם בעבירות גידול סמים ועבירות נוספות לאחר שגידל סם מסוג קנבוס בשלוש חממות במשק החקלאי שבבעלותו.**

**בית המשפט קבע כי המתחם ההולם בעבירות אלו הינו בין 10 ל-20 חודשי מאסר בפועל, וגזר על הנאשם 16 חודשי מאסר.**

**הוגשה רשימת פסיקה נוספת ברוח זו.**

**ב"כ המאשימה ציינה כי הדירה נשוא כתב האישום נשכרה אך ורק לטובת גידול סמים, וחיזוק לכך ניתן לקבל מהעובדה כי המעבדה שהוחזקה בדירה הינה מעבדה מתוחכמת עם ציוד רב.**

**נטען כי המאשימה בעתירתה לקחה בחשבון את הודית הנאשם והחיסכון בזמן מחד, ומנגד נלקחו בחשבון עברו הפלילי המכביד והרלוונטי, כאשר מדובר בנאשם שלא הפיק לקחים מעברו, על אף שניתנו לו הזדמנויות, בשים לב לענישה המקלה יחסית שהוטלה עליו.**

**לאור זאת עתרה ב"כ המאשימה להטיל על הנאשם עונש ברף העליון של המתחמים שהוצגו ולגזור עליו 36 חודשי מאסר בפועל, לצד מאסר על תנאי, קנס, פסילת רשיון נהיגה בפועל ועל תנאי.**

**כן עתרה ב"כ המאשימה להכריז על הנאשם כסוחר סמים ולחלט את מכשירי הטלפון שנתפסו, וליתן צו להשמדת הסמים, הכלים והסכין.**

**טיעוני הנאשם**

**ב"כ הנאשם טען לגבי עברו הפלילי של הנאשם, כי מדובר בעבירות ישנות, לפני 13 שנה, בעוד שבשנים האחרונות אין לו עבר פלילי רלוונטי.**

**נטען כי הנאשם מתחרט על מעשיו ולוקח אחריות.**

**ב"כ הנאשם ביקש להתייחס למספר פרמטרים.**

**נטען כי הנאשם גידל את הסמים לשימושו, עקב בעיות בריאותיות מהן הוא סובל.**

**נטען כי במסגרת שבה הוא נמצא השב"ס אינו ערוך לטפל ולתת מענה לבעיותיו הרפואיות.**

**ב"כ הנאשם טען כי הנאשם מוכר כנכה ע"י המוסד לביטוח לאומי, בשיעור 100%.**

**נטען כי הנאשם צריך לפעול להארכת זכאותו אך עקב מעצרו נבצר ממנו לעשות כן.**

**נטען כי הנאשם סובל ממחלת השחפת, והוצג מסמך רפואי בעניין.**

**ב"כ הנאשם התייחס לכך שהנאשם נלקח לבתי חולים במהלך שהותו בבית מעצר הדרים.**

**הוצג סיכום מחלה מבית חולים מאיר.**

**נטען כי במסמך זה מצוין כי הנאשם סובל ממחלת השחפת וכן שיש לו זיהום ויש לחסנו להפטיטיס איי ובי.**

**נטען כי התרופות להם נדרש התובע אינן בסל הבריאות, וכי עליו להיות במעקב רפואי צמוד.**

**ב"כ הנאשם טען עוד כי בדירה נשוא כתב האישום לא נמצאו אינדיקציות לעניין סחר.**

**נטען כי הנאשם לקח מהאינטרנט מפרט לגידול סמים, וכי השימוש בסמים מקל עליו את ההפטיטיס, הבא לידי ביטוי בבעיות חמורות בכבד והגורם לסבל נורא.**

**נטען כי גם על פי תיקון 113 כשמאזנים את הרכיבים ומתייחסים לשיקולי הענישה, מצב רפואי מאפשר לסטות מהמתחם באופן ניכר.**

**נטען כי הנאשם נמצא במצב רפואי מורכב ועל כן נלקח מספר פעמים לבית חולים, משום שלא ניתן לטפל בו כנדרש במסגרת שב"ס, כגון זריקות נגד הפטיטיס, וטיפול במחלת השחפת.**

**כן נטען כי לא ברור מה תוחלת חייו של הנאשם, לאור מחלת השחפת, הגורמת לקיצור תוחלת החיים.**

**ב"כ הנאשם טען כי משפחתו של הנאשם, שנטען כי הינה משפחה נורמטיבית, מוכנה להתגייס בכל הנוגע לטיפול הרפואי בנאשם.**

**כן נטען כי לנאשם בת זוג מזה שנתיים שמוכנה לסייע לו בנושא הרפואי ולתמוך בו.**

**נטען כי הנאשם מקבל קצבת קיום מהמדינה.**

**לאור כל האמור לעיל, ובהתחשב במצבו הרפואי המיוחד של הנאשם, כמו גם בעובדה כי לא נמצאו אינדיקציות לסחר בסמים, ולהסברו של הנאשם כי הסמים שימשו אותו להתמודדות עם מצבו הרפואי, עתר ב"כ הנאשם להסתפק בתקופת מעצרו של הנאשם, אשר מצוי במעצר כשמונה חודשים.**

**ב"כ הנאשם הוסיף כי הסביר לנאשם שהוא יכול להגיש בקשה לשימוש בקנביס רפואי והנאשם אמר כי אכן יפעל לקבל אישור כנ"ל לאחר שחרורו.**

הנאשם ביקש לומר את דברו בבית המשפט.

**הנאשם אישר את מצבו הרפואי כפי שתארו בא כוחו.**

**הנאשם טען כי למד את הלקח ולא יעבור על עבירות דומות בעתיד וביקש את התחשבותו של בית המשפט.**

**דיון**

ניתן להתרשם על נקלה מכתב האישום, לנוכח העובדה כי מדובר בדירה שנשכרה ע"י אחר והוחזקה ע"י הנאשם אך ורק למטרת מעבדה לגידול וייצור סמים; וכן מכמות הכלים, המכשירים והשתילים שנתפסו, והעובדה כי מדובר בנאשם שהינו חולה שחפת המתקיים מקצבת המל"ל, מכור לסמים ואינו עובד, כי ההשקעה הכספית הגדולה בהחזקת הדירה ובציודה אינן למטרת צריכה עצמית של הנאשם, אלא למטרת סחר.

למסקנה זו יש נפקות לעניין מתחם הענישה.

כאשר עסקינן בהחזקת מעבדה לגידול וייצור סמים למטרת הפצה וסחר, מתחם הענישה נע בין 10 חודשי מאסר בפועל לבין 24 חודשים.

בעבירה של החזקת סכין, בנסיבות העניין בהן מדובר בסכין הנחזה כחפץ תמים ומיועד להטעות, מתחם הענישה נע בין מאסר בעבודות שירות לתקופה קצרה לבין מאסר בפועל של 6 חודשים.

אשר לנסיבות שאינן קשורות לביצוע העבירה, עולה כי מדובר בנאשם שסובל ממחלת השחפת ומצבו הרפואי קשה לנוכח הצורך בחיסונים וטיפולים שאינם כלולים בסל הבריאות.

אני נותנת משקל לקולא לנטילת האחריות, חסכון הזמן השיפוטי ולכך שעברו הפלילי בתחום הסמים הינו ישן.

אני גוזרת על הנאשם שנה מאסר בפועל, החל מיום מעצרו – 22.2.16.

כמו כן, 8 חודשי מע"ת למשך שלוש שנים, שלא יעבור עבירה מסוג פשע על פקודת הסמים.

6 חודשי מע"ת למשך שלוש שנים, שלא יעבור עבירה של החזקת סכין.

3 חודשי פסילה על תנאי למשך שלוש שנים, שלא יעבור עבירה על פקודת הסמים.

קנס בסך 2,000 ₪ או חודש מאסר תמורתו. הקנס ישולם עד יום 1.2.17.

אני מכריזה על הנאשם סוחר סמים ומורה על חילוט מכשירי הטלפון שנתפסו ועל השמדת הכלים והסמים שנתפסו.

הודעה זכות הערעור תוך 45 יום.

ניתן היום, כ"א חשוון תשע"ז, 22 נובמבר 2016, במעמד הצדדים.

5129371

54678313

5129371

54678313

ניצה מימון שעשוע 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)