|  |  |
| --- | --- |
| **בית משפט השלום בקריית שמונה** | |
| ת"פ 10003-05-16 תביעות צפת נ' אסרף(עציר) |  |

|  |  |  |
| --- | --- | --- |
| בפני | **כבוד ה**שופטתרות שפילברג כהן | |
| בעניין: | תביעות צפת |  |
|  |  | המאשימה |
|  | **נגד** | |
|  | יצחק אסרף (עציר) |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301)

|  |
| --- |
| **גזר דין** |

**כתב אישום ורקע**

1. ביום 12/7/16 הודה הנאשם והורשע בעבירות של **גידול, יצור והכנת סמים מסוכנים** – עבירה לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג-1973, ו**החזקה/שימוש בסמים מסוכנים שלא לצריכה עצמית** – עבירה לפי סעיף [7(א) + 7(ג)](http://www.nevo.co.il/law/4216/7.a.;7.c) רישא לפקודת הסמים המסוכנים.

על פי כתב האישום, הנאשם גידל 15 שתילי סם מסוג קנבוס, במשקל כולל של 6.88 ק"ג, בתוך חממה הסמוכה לקרוואן בו התגורר ביישוב נאות גולן.

בנוסף, החזיק הנאשם בביתו 10 מכלי אחסון שקופים ו-8 שקיות ניילון שהכילו סם מסוכן מסוג קנבוס במשקל 897.38 גרם שלא לצריכה עצמית.

**טיעוני הצדדים לעונש**

2. טיעוני ב"כ המאשימה

ב"כ המאשימה עמד בהרחבה על הערכים המוגנים בביצוע עבירות מתחום הסמים, הנזקים שהם מסבים לחברה בכללותה, ועל אף שהקנבוס נחשב ל"סם קל", פגיעתו בערכים המוגנים אינה קלה כלל ועיקר.

נטען לגבי הצורך להילחם בנגע הסם ולמגר התופעה ועל כך כי נסיבותיו האישיות של הנאשם נסוגות מפני השיקולים של גמול והרתעה.

נטען כי מתחם העונש ההולם הוא בין 8-20 חודשי מאסר בפועל.

ב"כ המאשימה עתר להשית על הנאשם מאסר בפועל ברף העליון של מתחם העונש לו טען, מאסר על תנאי מרתיע, קנס כספי גבוה ופסילת רישיון נהיגה בפועל ועל תנאי.

3. טיעוני ב"כ הנאשם

הסנגור טען כי מתחם העונש ההולם נע בין מאסר על תנאי ועד 12 חודשי מאסר בפועל וביקש לגזור את עונשו של הנאשם ברף התחתון של המתחם. ב"כ הנאשם ביקש לעשות הבחנה בין גידול סמים שנעשה במעבדה לכזה שנעשה בגינה או בשדה וציין כי הנאשם גידל את הקנבוס בגינת ירק מחוץ לביתו יחד עם ירקות וצמחים נוספים.

בטיעוניו בכתב, טען כי יש להקל עם הנאשם, לאור שיתוף הפעולה עם חוקריו במשטרה, הודאתו וחסכון הזמן השיפוטי.

4. הנאשם

טען כי הוא לוקח אחריות על מעשיו, מודע לחומרת העבירה ומביע חרטה עמוקה. עוד טען כי ככל הנראה לא יוכל לחזור למגוריו ועבודתו בנאות גולן ויצטרך להתחיל מהתחלה. הנאשם ביקש מבית המשפט לגזור עליו תנאי ארוך ועונש בדמות תרומה לקהילה ולקצר את תקופת המאסר.

**דיון והכרעה**

5. מלאכת גזירת העונש נעשית, על פי הוראות תיקון 113 שב[חוק העונשין](http://www.nevo.co.il/law/70301), בשני שלבים עיקריים. ראשית, יש לקבוע את מתחם הענישה הראוי לעבירה, תוך מתן ביטוי מרכזי לעיקרון ההלימה, בהתחשבות בערכים המוגנים בעבירה ובמידת הפגיעה בערכים אלה, מדיניות הענישה הנוהגת ובהתאם לנסיבות הקשורות לביצוע העבירה. שנית, יש להציב את העונש בתחומי המתחם שנקבע, וזאת על פי נסיבות שאינן קשורות בביצוע העבירה. בנוסף, יש לבחון את מתקיימים שיקולים אשר מצדיקים סטייה מתחומי המתחם שנקבע.

מתחם העונש ההולם

6. **הערך החברתי** אשר נפגע מביצוע עבירות בתחום הסמים הוא בריאותו ושלומו הפיזי והנפשי של הציבור מפני הנזקים הישירים והעקיפים הנגרמים עקב השימוש בסמים.

בית המשפט חזר והדגיש את הצורך לעקור את נגע הסמים מהשורש. ייצור, הפצה, סחר וכן שימוש בסמים טומנים בחובם פוטנציאל לנזק עצום, לא רק למעורבים הישירים בביצוע העבירות אלא לחברה כולה – צרכן הסמים, משפחתו והנפגעים העקיפים מהפעילות העבריינית שנלווית פעמים רבות לעבירות הסמים.

בעקיפין, פוגעות עבירות הסמים גם בערכים מוגנים נוספים, שהנם שמירה על בטחון הציבור ועל רכוש הציבור, שכן קיים קשר מוכח בין צריכת סמים לסוגיהם לבין ביצוע עבירות רכוש, שנעברות על רקע הכורח למימון הסמים על ידי המכורים, ואף לבין עבירות נהיגה תחת השפעת סמים או התנהגויות אלימות, הפוגעות בביטחון הכללי בחברה.

חומרתן של עבירות גידול הסמים והחזקת סמים שלא לצריכה עצמית נלמדת מהעונש שקבע המחוקק בצידה של העבירה – 20 שנות מאסר.

מדובר בסמים המכונים "סמים קלים", ואולם אף על פי כן, רבות נאמר על פגיעתם הרעה של סמים מסוג זה, על שיבוש חייהם של המשתמשים בהם, במיוחד צעירים, ועל כך שבמקרים רבים מהווה השימוש בסמים "קלים" את תחילתו של מסלול התדרדרות לשימוש בסמים קשים וקטלניים יותר (ראה לדוגמא [ע"פ 170/07](http://www.nevo.co.il/case/5681787) **מטיס נ' מ"י**).

מידת הפגיעה בערך המוגן היא משמעותית, שכן הנאשם גידל כמות לא מבוטלת של שתילי קנבוס במשקל גדול, שלא לצריכה עצמית וכן החזיק בצנצנות ובשקיות ניילון כמות לא מבוטלת נוספת.

7. **נסיבות הקשורות בביצוע העבירה**

הנאשם גידל 15 שתילי סם מסוג קנבוס במשקל של 6.88 ק"ג וכן החזיק 879.38 גרם של סם מאותו סוג. ב"כ הנאשם המעיט מחומרת מעשיו של הנאשם וטען כי הגידול נעשה בגינת ירק סמוכה לקרוואן בו מתגורר הנאשם ולא **במעבדה** שהכין ואבזר במיוחד לשם כך, כפי שקורה במקרים רבים אחרים.

נראה כי הדברים אינם מדוייקים, שכן הצמחים האסורים גודלו, ונראה כי בהצלחה רבה גודלו, **בתוך חממה**, ולפיכך לא מדובר בפעילות בלתי מתוחכמת, אלא נראה שמידת הפליליות בגידול בתוך חממה, דומה לזו הניכרת בהקמת מעבדות סמים. במתחם עירוני, שבו לא ניתן להקים חממות, פשטו אותן "מעבדות" סם, המדמות בית גידול טבעי במבנה בנוי, ואילו כאן, מתחם של מושב, ביצע הנאשם את העבירות בחממה, ליד הקרוואן בו גר, תוך ניצול משאבי טבע, כנראה ללא צורך בכלים הנחוצים רק בדירות או מבנים שהוסבו לגידול סמים.

בתי המשפט דנו בשנים האחרונות, בשורה ארוכה של פסקי דין, בעבירות של גידול סמים ובמיוחד בנוגע למעבדות גידול סמים. אמירות נאמרו באשר לנפיצותן של עבירות אלה עד כדי הגדרתן כ"מכת מדינה". ראו לדוגמא את הדברים שנאמרו ב[עפ"ג 12819-11-15](http://www.nevo.co.il/case/20705570) (תל אביב)  **מדינת ישראל נגד גיא בן צבי**:

**"לצערנו, איננו יכולות לומר דברים שלא נאמרו מפינו כבר בתיקים קודמים בנושא זה, לרבות האמירה כי אין בתקופה האחרונה שבוע דיונים שבו אין ניצבות לפנינו לפחות שתיים–שלוש מעבדות סמים הממוקמות במקומות שונים שמפיקות כמויות סמים גדולות. אותן כמויות סמים עלולות למצוא את דרכן לשוק הסמים, על כל התוצאות הנובעות מכך. תופעת מעבדות הסמים הפכה לרעה חולה שמדינת ישראל כנראה לא מצאה עדיין את הכלים הנכונים להתמודד עמה, בוודאי לא במלוא היקפה. הדרך להקמת מעבדת סמים כנראה איננה מורכבת ומסובכת במיוחד, ושמא משום כך מעבדות צצות כפטריות אחרי הגשם והיו למכת מדינה."**

דברים חמורים אלה נכונים לענייננו. גידול כמות סמים כה משמעותית בחממה, וזאת בנוסף לסמים שכבר הוחזקו בתוך הקרוואן בצנצנות ובשקיות, מצביעה על כוונת גידול למטרות סחר.

הנסיבות מצביעות על מגורים של הנאשם בקרוואן באופן ייעודי לשם גידול הסמים.

8. **מדיניות הענישה הנוהגת**

בית המשפט העליון עמד לא אחת על הצורך להחמיר בענישה בעבירות הסמים למען מיגור התופעה. ראו לעניין זה את הדברים שנאמרו בבית המשפט העליון מפי כבוד השופט עמית ב[ע"פ 3172/13](http://www.nevo.co.il/case/6987521) **סואעד נ' מדינת ישראל**:

**"על פגיעתן הרבה של עבירות הסמים ועל תפקידו של בית המשפט במאבק בנגע הסמים לצד גורמים וגופים נוספים, עמד בית משפט זה פעמים רבות... אין ספור מילים נאמרו בדבר הצורך להכות בכל אחת ואחת מחוליות הפצת הסם... המאבק בנגע הסמים הוא סיזיפי ואל לנו להשלות את עצמנו כי ענישה מכבידה תביא לחיסול הנגע. כל עוד יהיה ביקוש לסמים יהיה גם היצע, כך גם בישראל וכך במדינות הים. אך המאבק אינו חסר תוחלת. גם אם לא ניתן לחסל את נגע הסמים לחלוטין, ניתן גם להקטין את היקפו ולצמצם את נזקיו."**

וכן את דברי כבוד השופט ג'ובראן ב[ע"פ 9482/09](http://www.nevo.co.il/case/5726579) **שמעון ביטון נגד מדינת ישראל**:

**"אכן, נגע הסמים הפוגע קשות בחברתנו מחייב מלחמת חורמה והעונשים שיגזרו על ידי בתי המשפט בשל עבירות סמים צריכים להשתלב במאבק הכולל להדברת הנגע. על כן, יש ליתן משקל ממשי לשיקול ההרתעתי אל מול השיקולים האישיים, אשר משקלם יהיה נמוך יותר במקרים כגון אלה. "עונש הולם למחזיקי סמים שלא לשימוש עצמי – קרי: למשולבים במערך ההפצה – מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים" (**[**ע"פ 966/94**](http://www.nevo.co.il/case/17932979) **אמזלג נ' מדינת ישראל ([פורסם בנבו], 12.12.1995))."**

9. בחינת מדיניות הענישה מעלה כי הוטלה ענישה מגוונת בעבירות גידול והחזקת סמים שלא לצריכה עצמית, החל ממאסר בפועל לריצוי בדרך של עבודות שרות ועד מאסרים בפועל ממושכים מאחורי סורג ובריח, בהתאם לעושה ולמעשה בכל מקרה ומקרה.

א. [רע"פ 1787/15](http://www.nevo.co.il/case/20111708) **אדי עמר נגד מדינת ישראל (24.03.15)**, אליו הפנה גם ב"כ המאשימה, המבקש הודה והורשע בעבירות של גידול, הכנה וייצור סמים מסוכנים, החזקה ושימוש בסמים שלא לצריכה עצמית והחזקת כלים להכנת סם שלא לצריכה עצמית. המבקש החזיק בדירת מגוריו, השייכת לבת זוגו, 9 שתילי קנבוס במשקל כולל של 4.380 קילוגרם נטו. בנוסף החזיק המבקש בכלים המשמשים לגידול, הכנה וייצור סמים מסוכנים וכן נתפסו סכומי כסף ומט"ח. בית המשפט השלום גזר עליו 8 חודשי מאסר בפועל ועונשים נלווים. ערעורו של המבקש לבית המשפט המחוזי ובקשת רשות הערעור לבית המשפט העליון נדחו.

ב. [רע"פ 7005/14](http://www.nevo.co.il/case/18107527) **עידן דגן נגד מדינת ישראל (30.11.14)**, המבקש הודה והורשע בעבירות גידול סמים והחזקה ושימוש בסמים לצריכה עצמית. הנאשם החזיק מעבדה לגידול סמים וגידל 2.721.83 גרם סם מסוכן מסוג קנאביס. בית המשפט השלום גזר עליו 10 חודשי מאסר בפועל ועונשים נלווים. ערעורו לבית המשפט המחוזי ובקשת הערעור לבית המשפט העליון נדחו.

ג. [רע"פ 7819/15](http://www.nevo.co.il/case/20685141) **עופר סלור נגד מדינת ישראל (22.05.16)**, המבקש הודה והורשע בשתי עבירות של גידול, ייצור והכנת סמים מסוכנים והחזקת סמים שלא לצריכה עצמית. המבקש גידל במעבדה שהקים בדירתו 45 שתילים של סם מסוכן מסוג קנאביס במשקל כולל של 7,440 גרם נטו. בית המשפט השלום גזר עליו 9 חודשי מאסר בפועל. ערעורו לבית המשפט המחוזי נדחה וכן בקשת רשות הערעור לבית המשפט העליון.

ד. [רע"פ 314/16](http://www.nevo.co.il/case/20881083) **גיא בן צבי נגד מדינת ישראל (22.02.16)**, המבקש הודה והורשע בעבירה של גידול סם מסוכן. המבקש הקים מעבדה וגידל סם מסוכן מסוג קנבוס במשקל העולה על 2.5 ק"ג. בית המשפט השלום גזר עליו 6 חודשי מאסר בדרך של עבודות שרות ועונשים נלווים. ערעור המדינה על קולת העונש התקבל ובית המשפט המחוזי גזר עליו 10 חודשי מאסר בפועל. ערעורו לבית המשפט העליון נדחה.

ה. [רע"פ 5177/14](http://www.nevo.co.il/case/17084501) **משה זוארץ נגד מדינת ישראל** **(23.12.14)**, המבקש, נעדר עבר פלילי, הודה והורשע בעבירות שעניינן גידול והחזקה של סם מסוכן מסוג קנבוס, שלא לצריכה עצמית, בכמות העולה על כ-10 ק"ג. בית המשפט השלום גזר עליו 8 חודשי מאסר בפועל, מאסרים על תנאי וקנס. בית המשפט המחוזי העמיד את עונשו של המבקש על 6.5 חודשי מאסר בפועל, הפחית מסכום הקנס והותיר את יתר חלקי גזר הדין על כנם. בית המשפט העליון דחה את בקשת רשות הערעור שהגיש.

ו. [רע"פ 7675/13](http://www.nevo.co.il/case/10459111) **ג'עבר חסין סעפין נגד מדינת ישראל (26.01.14)**, המבקש הודה והורשע בעבירות של ייצור, הכנה והפקה של סמים מסוכנים והחזקת סם מסוכן שלא לצריכה עצמית. למבקש היה רישיון להחזקת סם מסוכן בכמות של עד 120 גרם סם מסוכן מסוג קנביס לחודש. ואולם, החזיק המבקש בביתו סם מסוכן מסוג קנביס במשקל כולל של 307.8447 גרם ועל גופו גם שני כדורי סם מסוכן מסוג MDMA, לצריכה עצמית. כמו כן, גידל המבקש, בחצר האחורית של ביתו, שיח קנביס במשקל 11.3 קילוגרם. בנוסף, בסלון ביתו של המבקש, נמצאו כלים להכנת סם. בית המשפט גזר עליו 11 חודשי מאסר בפועל ועונשים נלווים. ערעורו של המבקש לבית המשפט המחוזי ובקשת רשות הערעור לבית המשפט העליון נדחו.

ז. [עפ"ג (תל אביב) 46572-03-15](http://www.nevo.co.il/case/20136722) **מדינת ישראל נגד חנוך זרובסקי (01.06.15)**, המשיב הודה והורשע בשלושה אישומים שונים שעניינם עבירות של גידול סמים, החזקת סמים והחזקת כלים להכנת סם, הכל שלא לצריכה עצמית, כמות הסם המצטברת היא מעל 4.5 ק"ג. בית המשפט השלום גזר עליו 6 חודשי מאסר לריצוי בדרך של עבודת שרות. בית המשפט המחוזי החמיר בעושנו וגזר עליו 12 חודשי מאסר בפועל זאת מבלי למצות עמו את הדין.

ח. [עפ"ג 31126-05-14](http://www.nevo.co.il/case/16938303) (תל אביב) **מדינת ישראל נגד יהודה חריט (12.01.15)**, המשיב הורשע בגידול 50 שתילי סם מסוג קנאביס במשקל של 763 גרם ונתפסו כלים המהווים מעבדה לגידול סם. בית המשפט הטיל על הנאשם של"צ, 6 חודשי מאסר על תנאי וקנס, ונמנע מהטלת רכיב מאסר בפועל כלשהו. בית המשפט המחוזי קיבל את ערעור המדינה והשית 6 חודשי מאסר לריצוי בדרך של עבודות שרות, ביטל את השל"צ והותיר את יתר רכיבי גזר הדין על כנם.

10. נוכח כל האמור לעיל, אני קובעת כי מתחם העונש ההולם הוא בין מאסר בפועל לריצוי בדרך של עבודות שרות ועד 15 חודשי מאסר בפועל.

**גזירת עונשו של הנאשם**

11. הנאשם בן 58, גרוש ואב לשמונה ילדים, עבד לדבריו כחשמלאי שכיר והתגורר בקרוואן ביישוב נאות גולן.

לגבי הנאשם לא הוגש תסקיר, ולא הובררו נסיבות מגוריו בקרוואן, בסמוך לאותה חממה בה גידל את הסמים. יצויין כי כתובתו הרשמית של הנאשם, כפי שמופיעה בכתב האישום איננה בנאות הגולן, כי אם במושב אחר בגולן – אבני איתן.

הנאשם הודה וחסך זמן שיפוט יקר, לקח אחריות על מעשיו והביע חרטה על ביצועם.

לחובתו של הנאשם הרשעה קודמת בעבירת סמים מהחמורות, בגינה נגזר עליו בשנת 2005 עונש הכולל שנת מאסר לריצוי בפועל.

נטען כי הנאשם חווה קשיים סביב מעצרו והתקשה להתרגל לתנאים בכלא בשל גילו ומצבו הרפואי, ואולם הטענה לא נתמכה בניירת, וקשיים להתחבר לסובבים אותו מבלי לפרט כיצד ומבלי לתמוך את טענותיו במסמכים רלוונטיים.

**סוף דבר**

12. **נוכח כל האמור לעיל, אני גוזרת את עונשו של הנאשם כדלקמן**:

א. 9 חודשי מאסר בפועל, בניכוי ימי המעצר בתיק זה.

ב. 6 חודשי מאסר על תנאי, הנאשם יישא עונש זה אם יעבור במהלך תקופה של 3 שנים על כל אחת מהעבירות בהן הורשע.

ג. קנס על סך 4,000 ₪ ישולם בארבעה תשלומים שווים , תשלום ראשון ישולם עד ליום 1/12/16, ויתרת התשלומים מדי הראשון בחודש בחודשים העוקבים.

ד. אני פוסלת את רשיון הנהיגה של הנאשם לתקופה של 4 חודשים. הפסילה החל מיום 1/12/16. מובהרת לנאשם חובתו להפקיד רשיון, לשם תחילת מרוץ הפסילה במועד האמור. **הנאשם הצהיר כי אינו מחזיק רשיון נהיגה – הצהרה זו תשמש למניין ימי הפסילה.**

ה. אני פוסלת את רישיון הנהיגה של הנאשם לתקופה של 6 חודשים, וזאת אם יעבור במהלך תקופה של 3 שנים על כל אחת מהעבירות בהן הורשע.

סמים - להשמדה

**זכות ערעור לבית המשפט המחוזי תוך 45 יום.**

ניתן היום, 17 יולי 2016, בנוכחות הנאשם ע"י ליווי, ב"כ עו"ד ירון שומרון, וב"כ המאשימה עו"ד אלעד אבן.

5129371שביתת מזכירות – הקלדה עצמית, ללא פרוטוקול.

54678313

רות שפילברג כהן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)