|  |  |  |
| --- | --- | --- |
| **בית משפט השלום בראשון לציון** | | |
| **ת"פ 62962-05-16 מדינת ישראל נ' אמסלם(עציר)** |  | **30 ינואר 2017** |

|  |  |
| --- | --- |
| **לפני כבוד ה**שופטת שירלי דקל נוה | |
| **המאשימה** | מדינת ישראל | |
| **נגד** | | |
| **הנאשמת** | מגן דבורה פורטו אמסלם (עציר) | |

<#2#>

נוכחים:

ב"כ המאשימה, עו"ד רונן גינגולד

הנאשמת וב"כ, עו"ד אלון מור יוסף

**במסמך זה הושמטו פרוטוקולי**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**ם**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**גזר דין**

הנאשמת הורשעה, בהתאם להודאתה, בעבירה של יבוא סמים.

על פי עובדות כתב האישום המתוקן, במועדים הרלבנטיים לכתב האישום, בחודש מאי 2016, הנאשמת שהינה בעלת אזרחות ישראלית וצרפתית, שוחחה עם שני קטינים – ר.א. ו-ב.ע.ש. באשר ליבוא סמים מסוכנים מסוג חשיש מצרפת לישראל ומכירתם ללקוחות שונים בישראל.

עובר ליום 23.5.16 ביקש הקטין ר.א. לייבא סמים מסוג חשיש לישראל עבורו ועבור הנאשמת ובן זוגה, ולצורך כך השתמש בקונסולת פליי סטיישן שהיתה ברשותו להסלקת הסמים. בן זוגה של הנאשמת תיאם עם אחר את רכישת הסמים, ולצורך כך הניח ר.א. את הקונסולה בחניון סמוך לביתו בצרפת. בהמשך ובהנחיית בן זוגה של הנאשמת חזר ר.א. למקום, אסף את הקונסולה לתוכה הוסלקו 10 אריזות שקופות ובהן סמים מסוג חשיש במשקל 986.74 גרם נטו.

בהמשך, מסר ר.א. את הקונסולה המכילה סמים לב.ע.ש. וזאת לצורך תיקונה ושמירתה אצלו בטרם יטוסו לישראל.

ביום 23.5.16 ב.ע.ש. השיב את הקונסולה לר.א. ור.א. בהנחיית הנאשמת ובן זוגה הסליק את הקונסולה במזוודתו טרם הטיסה לישראל. באותו יום עת נחתו ר.א. וב.ע.ש. בישראל בטרמינל 3 בנתב"ג, נתפסו במזוודתו של ר.א. סמים כמפורט ששויים כ-3,000 יורו.

בדיון שהתקיים ביום 17.7.16 תוקנו עובדות כתב האישום כמפורט לעיל, הנאשמת הודתה בעובדות כתב האישום, ועל פי הסדר דיוני בין הצדדים נשלחה לקבלת תסקיר של שירות המבחן. באותו מועד לא הייתה הסכמה עונשית בין הצדדים ועמדת המאשימה הייתה להטלת מאסר בפועל, מאסר על תנאי וקנס.

התקבל תסקיר מטעם שירות המבחן, שמפרט את הרקע האישי והמשפחתי של הנאשמת ולפיו הנאשמת בת 22, ילידת צרפת, עלתה לארץ לפני כשנה, אינה עובדת ושוהה בתנאי מעצר בית יחד עם אחיה הקטין, שנזכר בכתב האישום כ-ב.ע.ש. אשר היה אף הוא עצור בתיק זה.

טרם מעצרה הנאשמת עבדה בבית קפה והתגוררה עם בן זוגה לשעבר, אשר גם הוא נזכר בכתב האישום.

הנאשמת הייתה עצורה בבית המעצר נווה תרצה למשך כחודש וחצי ושירות המבחן התרשם כי המעצר היווה גורם מרתיע ומציב גבול עבורה.

לדברי הנאשמת מאז מעצרה הפסיקה לחלוטין את השימוש בסמים, ובדיקות שתן שמסרה העידו על ניקיונה מסמים.

הנאשמת שללה צורך בטיפול יעודי סביב ההיבטים הנפשיים הכרוכים בהתמכרות, ולדבריה נעזרת בשיחות עם עו"ס למשפחות עולי צרפת בהמלצתה פנתה לטיפול פסיכולוגי.

שירות המבחן פירט את גורמי הסיכון לעבריינות וגורמי הסיכוי לשיקום. כגורמי סיכון צוינה נטיית הנאשמת לטשטש את חלקה והעובדה כי היא מתקשה להתבונן באופן מעמיק בסיבות שהובילוה לביצוע העבירה. בצד זאת, שירות המבחן ציין גורמי סיכוי רבים הכוללים את גילה הצעיר של הנאשמת, העדר עבר פלילי, ניקיונה הנוכחי מסמים, גורמי תמיכה משמעותיים המצויים כיום בחייה ובראשם אמה, בעוד שבעת ביצוע העבירות חיה בנפרד מבני משפחתה. כמו כן ציין שירות המבחן את התרשמותו מהשפעה מטלטלת ומרתיעה שהייתה להליך המשפטי נגד הנאשמת.

שירות המבחן סבור כי מאסר בפועל בעיתוי הנוכחי עלול להוביל לרגרסיה במצבה של הנאשמת וממליץ על הטלת מאסר בדרך של עבודות שירות וכן צו מבחן.

לנוכח האמור בתסקיר, המאשימה מיתנה את עמדתה לעונש, והצדדים הגיעו להסדר טיעון "סגור", ועתרו במשותף להשית על הנאשמת 6 חודשי מאסר שירוצו בעבודות שירות, מאסר על תנאי, קנס בסך 20,000 ₪, התחייבות כספית וצו מבחן למשך שנה.

ב"כ המאשימה הפנה לאמור בתסקיר וטען כי לנוכח כל האמור בו, ההסכם הוא ראוי, מאוזן ויש לאמצו.

ב"כ הנאשמת הצטרף לדברי ב"כ המאשימה, הדגיש את לקיחת האחריות מצד הנאשמת ופנייתה לקבלת טיפול.

הנאשמת בדברה האחרון אמרה כי היא מצטערת על מעשיה ומתביישת בהם ולא תחזור על כך.

הערכים המוגנים בעבירה של יבוא סמים הם שמירה על בריאות הגוף והנפש של הפרט ושמירה על שלום הציבור בכללותו. מדיניות הענישה הנוהגת בעבירה מסוג זה היא מדיניות ענישה מחמירה שמתבטאת בדרך כלל בהטלת עונשי מאסר מאחורי סורג ובריח. ענישה זו נועדה לשרת את עקרון הגמול וההרתעה ולהעביר מסר חד משמעי לנאשם ולעבריינים פוטנציאליים.

במקרה דנן, ניכר כי מדובר בעבירה מתוכננת, מדובר בסם מסוג חשיש שלאחרונה בית משפט זה נתקלים במקרים רבים של יבוא חשיש מצרפת, ובכמות של כמעט קילוגרם.

לא אפרט את מתחם העונש ההולם נוכח העובדה שמדובר בטיעון סגור, ואסתפק בכך שאבהיר כי מדובר בהסדר ראוי לאור נסיבותיה החריגות של הנאשמת הכוללות את גילה הצעיר, הודאתה, הבעת החרטה, העדר עבר פלילי, התקופה בה שהתה במעצר ממש והתקופה הממושכת בה שהתה במעצר בית מלא ולא הפרה אותו ובעיקר, לאור התסקיר החיובי ונכונות הנאשמת להמשיך לשתף פעולה עם גורמי הטיפול.

לאור האמור אני מכבדת את הסדר הטיעון וגוזרת על הנאשמת את העונשים הבאים:

א. מאסר לתקופה של 6 חודשים, אשר ירוצה בדרך של עבודות שירות, בבית יהדות בוכרה, קרית שלום, הכינור 2, תל אביב, החל מיום 28.2.17, 5 ימים בשבוע, 8.5 שעות עבודה יומיות. בערבי חג וחול המועד הנאשמת תועסק במקום העבודה וגם אם לא עבדה באותו יום, בין אם מסיבותיה ובין אם בגלל שהמקום סגור, תחויב ביום עבודה מלא.

הובהר לנאשמת, כי עליה לעמוד בתנאי הפיקוח וביקורות הפתע, וכל הפרה בעבודות השירות או ביצוע עבירות נוספות, יביאו להפסקה מנהלית וריצוי העונש במאסר ממש.

על הנאשמת להתייצב בתאריך 28.2.17 בשעה 08:00 לצורך קליטה והצבה בפני המפקח על עבודות השירות במפקדת מחוז מרכז, יחידת עבודות השירות בעיר רמלה.

ב. מאסר על תנאי למשך 6חודשים, והנאשמת לא תישא בעונש זה אלא אם כן תעבור בתוך שלוש שנים מהיום כל עבירה על [פקודת הסמים המסוכנים](http://www.nevo.co.il/law/4216) מסוג פשע.

ג. קנס כספי בסך 20,000 ₪ או 90 ימי מאסר תמורתו.

הקנס ישולם עד ליום 1.4.17.

ככל שהופקדו כספים במסגרת [מ"ת 62986-05-16](http://www.nevo.co.il/case/21554985) ע"י הנאשמת, הם יקוזזו לטובת הקנס שהוטל, בהעדר כל מניעה חוקית אחרת לרבות עיקולים, וככל שייוותרו כספים הם יוחזרו למפקיד.

ד. הנאשמת תחתום על התחייבות בסך של 10,000 ₪ שלא תעבור בתוך 3 שנים מהיום כל עבירה על [פקודת הסמים המסוכנים](http://www.nevo.co.il/law/4216) מסוג פשע. לא תחתם ההתחייבות תוך 7 ימים, תיאסר למשך 7 ימים.

ה. הנאשמת תעמוד בפיקוח קצין מבחן, כאמור בפקודת המבחחן [נוסח חדש] תשכ"ט-1969 למשך שנה מהיום ותפעל בהתאם להוראות והנחיות קצין מבחן.

הנאשמת מוזהרת כי אם לא תעמוד בצו המבחן ניתן יהיה לגזור דינה מחדש.

הסמים יושמדו. טלפון סלולארי מסוג אייפון 6+ יושב לנאשמת.

**מזכירות בית-המשפט תשלח עותק גזר הדין לממונה על עבודות השירות בשב"ס ולשירות המבחן.**

**הנאשמת תפנה למזכירות בית-המשפט לקבלת שוברים לתשלום הקנס וחתימה על ההתחייבות.**

**זכות ערעור לבית המשפט מחוזי מרכז – לוד תוך 45 ימים מהיום.**

<#5#>

**ניתן והודע היום ג' שבט תשע"ז, 30/01/2017 במעמד הנוכחים.**

5129371

|  |
| --- |
| 54678313 |
| **שירלי דקל נוה , שופטת** |

5129371הוקלד על ידי איילין אלון

54678313

שירלי דקל נוה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)