|  |  |  |
| --- | --- | --- |
| **בית משפט השלום באשקלון** | | |
| **ת"פ 63604-05-16 מדינת ישראל נ' בורוס(עציר)** |  | **06 פברואר 2017** |

|  |  |  |  |
| --- | --- | --- | --- |
|  |  | **58428-05-16** | **63588-05-16** |
| **לפני כבוד סגן הנשיאה, השופט אבשלום מאושר** |  |  |

|  |  |
| --- | --- |
| **המאשימה** | **מדינת ישראל** |
| **נגד** | |
| **הנאשם** | **אבא יוסף בורוס (עציר)** **ת.ז. xxxxxxxxx** |
|  | |

**נוכחים:**

ב"כ המאשימה עו"ד ליטל לוזון

הנאשם- הובא באמצעות שב"ס

ב"כ הנאשם עו"ד יאיר לחן<#1#>

<#2#

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a), [37 א](http://www.nevo.co.il/law/4216/37a)

[חוק העונשין, תשל"ז-1977](http://www.nevo.co.il/law/70301): סע' [29(א)](http://www.nevo.co.il/law/70301/29.a)

>

**גזר דין**

ביום 30.1.17 הורשע הנאשם, על יסוד הודאתו, בעובדות המפורטות בכתב האישום, ובעבירה כדלקמן:

**יצוא יבוא מסחר הספקה סמים מסוכנים-** עבירה לפי [סעיפים 13](http://www.nevo.co.il/law/4216/13) ו- [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג-1973 (להלן: הפקודה), יחד עם [סעיף 29(א)](http://www.nevo.co.il/law/70301/29.a) ל[חוק העונשין](http://www.nevo.co.il/law/70301), התשל"ז-1977 (להלן: החוק).

מהחלק הכללי לכתב האישום, עולה כי במהלך החודשים מרץ- אפריל, שימש צגאי מלקמו כסוכן משטרתי אשר הופעל כחלק מפעילות משטרת ישראל למיגור תופעת הסמים (להלן: הסוכן).

לפי כתב האישום, ביום 14.4.16, בשעות הבוקר, התכתבו הסוכן ומארק פודובדוב (להלן: מארק) במסג'ר וקבעו לשוחח מאוחר יותר. בשעה 16:00, התקשר מארק לסוכן והסוכן ביקש לרכוש 50, כשכוונתו ל- 50 בולי LSD. מארק השיב כי העלות היא 40 ₪ ליחידה והשניים סיכמו להיפגש בתחנת רכבת בעיר אשדוד. בשעה 17:13 לערך, נפגשו מארק והסוכן המשטרתי בסמוך לרכבת בעיר אשדוד, ומארק התקשר מהמכשיר הסלולרי של הסוכן המשטרתי לנאשם, אשר הורה לו ולסוכן להמתין.

לאחר 20 דקות, הגיע הנאשם אשר מסר למארק כי נותרו לו 40 בולים. הסוכן המשטרתי מסר לידי הנאשם סכום של 1,600 ₪.

מיד ובסמוך לכך, הורה הנאשם לסוכן המשטרתי ולמארק להגיע לתחנת דלק סונול בכניסה לעיר שדרות (להלן: מקום המפגש). הנאשם רכב על אופניו, כאשר מארק והסוכן המשטרתי בעקבותיו, באופן רגלי. במקום המפגש, כשהגיע הנאשם, מסר לידי מארק והסוכן, לכל אחד, שקית ובה בולים, ובסה"כ 44 בולים.

הסוכן לקח לידיו 40 בולים ואת היתרה מסר למארק.

במעשיהם, סחרו הנאשם ומארק בצוותא חדא בסם מסוכן, בכך שמסרו לידי הסוכן 40 בולים של סם מסוכן מסוג LSD בתמורה לסך של 1,600 ₪.

**הנאשם יליד 1990 ויש לחובתו רישום פלילי בעבירות סמים, אלימות, הפרת הוראה חוקית והתנגדות למעצר (ת/1).**

**טיעוני ב"כ הצדדים**

ב"כ המאשימה הפנתה לנסיבות ביצוע העבירות ולעברו הפלילי, ולנזק הנגרם לחברה בגין הפצת הסמים. הפנתה לערכים המוגנים בהם פגע הנאשם במעשיו הגנה על שלום הציבור במובן הרחב והגנה על גופם של צרכני הסמים. לגישת המאשימה מתחם הענישה נע בין 18 ל-36 חודשי מאסר בפועל וענישה נלווית. בנסיבות האמורות עותרת למאסר בפועל ברף הגבוה של המתחם, מאסר מותנה שיחול על כל עבירות על פי פקודת הסמים, קנס, התחייבות, פסילת רישיון נהיגה בפועל ועל תנאי.

הגישה פסיקה.

מנגד, ב"כ הנאשם הפנה למדיניות הענישה ושיקולי ענישה, כמו כן הפנה לנסיבות חייו של הנאשם ולעובדה כי הנאשם בן 27, רווק, נמצא בזוגיות ועתיד להינשא עם חברתו שהעידה בדוכן העדים, הנאשם הודה, חסך זמן שיפוטי, הפנה לרצונו של הנאשם לשנות את אורח חייו. לגישת ב"כ הנאשם מתחם הענישה בנסיבות תיק דנן נע בין מאסר לריצוי בעבודות שירות ל-10 חודשי מאסר בפועל, ומבקש בנסיבות אלו להסתפק בתקופת מעצרו.

הגיש פסיקה.

**מתחם הענישה**

הערכים החברתיים שיש להגן עליהם מפני עבירות סמים חמורות, לרבות עבירות של סחר בסמים, הם ההגנה על שלום הציבור, ובכלל זה: בריאותו, בטחונו ורכושו.

רבות נכתב בפסיקה על הצורך להחמיר בעונשם של אלו שמבצעים עבירות של ייבוא וסחר בסמים מסוכנים בכדי למגר את נגע הסמים.

כך, למשל, ב[ע"פ 6029/03](http://www.nevo.co.il/case/5786821) **מדינת ישראל נ' שמאי** (9.2.04), קבע בית המשפט העליון:

"**בבואו לגזור עונשים על סוחרי הסמים כמערערים שלפנינו, שומה עליו על בית-המשפט לשוות נגד עיניו את צרכני הסמים הפגועים, את משפחותיהם המפוררות, ואת הנחיית המחוקק מה עונש ראוי להטיל על מי שהביא כל אלה. לביעור נגע הסמים אין די ברטוריקה. נדרשים אנו למעשים של-ממש. חובה היא המוטלת על בית-המשפט להעלות את תרומתו למלחמתה של החברה במשחיתיה.**"

וב[ע"פ 376/89](http://www.nevo.co.il/case/17940011) **לובטון נ' מדינת ישראל** (30.5.91), נקבע:

"**זה כבר מספר שנים, שבית משפט זה חוזר ומתריע על הצורך להטיל עונשים חמורים, מכאיבים ומרתיעים ביותר בגין עבירות של ייבוא וסחר בסמים מסוכנים. הצבענו בעשרות פסקי-דין על התוצאות הקטלניות של הפצת הסמים המסוכנים, ובמיוחד של הסמים הקשים שביניהם, והדגשנו כי קשה להגזים בהערכת הנזק שנגרם לציבור עקב העבירות הנוגעות בדבר, במישרין ובעקיפין. כתבנו חזרנו וכתבנו כי לא צריך להסתפק באמירות בעלמא בנושא זה כלפי חוץ, אלא שצריך ליישם מדיניות זו הלכה למעשה ולהטיל עונשים השואפים לעונש המירבי שבית המשפט מוסמך להטילו... אשר לבעיותיו האישיות והמשפחתיות של המערער, הרי, כפי שהדגשנו לא פעם בעבר, משקלן של אלה לצערנו מתגמד כאשר בעבירות של ייבוא וסחר בסמים מסוכנים עסקינן, שבעטיין נגרם נזק כה חמור לשלום הציבור ובריאותו**"

למעשה, בעבירות של סחר בסמים יש להעדיף את האינטרס הציבורי ושיקולי גמול והרתעה על פני הנסיבות האישיות.

בבחינת מדיניות הענישה, נראה כי על פי רוב מוטלים על נאשמים בעבירות סמים חמורות, לרבות עבירות של סחר בסמים, עונשי מאסר בפועל מוחשיים, וזאת גם כשמדובר בנאשמים נעדרי עבר פלילי.

כך, למשל, ב[ת"פ (ת"א) 45180-02-13](http://www.nevo.co.il/case/6793477) **מדינת ישראל נ' פלוני** (6.6.16), נידון עניינו של נאשם שהורשע על יסוד הודאתו בעבירה של סחר בסם מסוכן וצירף תיקים שבהם הורשע בעבירות של החזקת סם מסוכן שלא לצריכה עצמית, שבשתי עבירות של החזקת סם לצריכה עצמית, בשימוש באיומים כדי למנוע מעצר ובהיזק לרכוש. בעבירות הסמים דובר על כך שהנאשם החזיק יחד עם אחרות 43 גלולות LSD שלא לצריכה עצמית, מכר בתיווך אחר 0.7284 גרם נטו MDMA תמורת 400 ₪, מכר 10 בולי LSD תמורת 600 ₪, מכר 0.8952 גרם נטו MDMA וכן 5 בולים של חומר שנחזה ל-LSD תמורת 550 ₪ והחזיק 0.4121 גרם נטו חשיש לצריכה עצמית. למעשה, שלוש פעמים מכר הנאשם לסוכן סמים מסוג LSD ו-MDMA והתמורה שהתקבלה בכל עסקה היתה בסך של 400 עד 600 ₪. בית המשפט קבע כי מתחם העונש ההולם לאירוע של סחר בכמות משמעותית, על-ידי מי שעוסק בסחר בסמים, הינו בין מאסר שניתן לרצותו בעבודות שירות לבין 12 חודשי מאסר בפועל כעונש עיקרי.

ב[ת"פ (ק"ש) 53219-03-14](http://www.nevo.co.il/case/13083186) **תביעות צפת נ' מורלי** (15.11.16), נקבע בגין עבירה של סחר בסם מסוכן מסוג LSD בכמות שאינה ידועה למאשימה- מכירת טיפה של הסם תמורת 2 שטרות בסך 50 כל אחד, ובגין החזקת סם מסוכן מסוג LSD בנפח 0.60 מ"ל ו- 3.92 גרם חשיש, מתחם שבין מאסר קצר בפועל לריצוי בדרך של עבודות שירות ועד 12 חודשי מאסר לריצוי בפועל.

ב[עפ"ג (חי') 4986-04-09](http://www.nevo.co.il/case/5061726) **מלכה נ' מדינת ישראל** (2.7.09), נידון ערעורו של נאשם שהורשע על יסוד הודאתו בעבירות של הספקת סם מסוכן שלא לצריכה עצמית והספקת סמים מסוכנים, בכך שהחזיק חשיש במשקל של 72.0655 גרם וכן ב- 64 ריבועי נייר של סם מסוכן מסוג LSD וכן ב- 33 טבליות של סם מסוכן מסוג MDMA שהינה כמות מסחרית, ובנסיבות אלה גם סיפק חשיש לשני אנשים שהשתמשו בחשיש בדירת מגוריו. על הנאשם הוטלו 5 חודשי מאסר לריצוי בעבודות שירות וענישה נלווית. בית המשפט המחוזי קבע כי הענישה אינה הולמת את חומרת העבירות וכי צריך היה להשית עליו מאסר לתקופה ממושכת שאינה נמדדת בחודשים, ובמיוחד כזו שאין לרצותה בעבודות שירות. על כן, ערעורו של הנאשם נדחה.

ב[רע"פ 8630/10](http://www.nevo.co.il/case/6134194), **אברהם ביתאן נ' מדינת ישראל** (25.11.10), נידון עניינו של נאשם אשר הורשע על פי הודאתו בעבירות של סחר בסמים מסוג LSD שם העביר 350 ₪ ותמורתם נתן לו הנאשם סמים. כמו כן נמצאו סמים נוספים מסוג חשיש במשקל 5.5 גרם. נגזר דינו ל-9 חודשי מאסר בפועל וערעור בבימ"ש העליון בעניינו נדחה.

ב[ע"פ 8581/10](http://www.nevo.co.il/case/6132825) **ליטבק נ' מדינת ישראל** (5.6.11), נידון עניינו של נאשם שהורשע, על יסוד הודאתו, בעבירות של סחר בסמים, עבירות של עסקה אחרת בסם וניסיון לעסקה אחרת בסם, עבירות של תיווך ועבירה של הפרעה לשוטר בעת מילוי תפקידו. על פי הנטען בכתב האישום, בהזדמנויות שונות בין חודש אוגוסט לבין חודש נובמבר של שנת 2009 עשה המערער עסקאות סמים שכללו מכירה, תיווך והפצה, ואף סיפק וקיבל לידיו סמים שונים, לרבות MDMA, LSD וקנבוס. הנאשם נידון ל- 45 חודשי מאסר בפועל וערעורו בעניין חומרת העונש נדחה.

ב[ע"פ (מחוזי תל אביב) 70836/04](http://www.nevo.co.il/case/389438) **פרוזנפר נ' מדינת ישראל** (20.2.06), נידון עניינו של נאשם שהורשע על יסוד הודאתו ובמסגרת הסדר הטיעון נידון לעונש מוסכם של 11 חודשי מאסר בפועל. באותו מקרה, דובר על צעיר שביצע ארבע עבירות סחר: סם בקנאבוס במשקל 125.46 גרם תמורת 400 ₪, מכירת "ריבוע" של סם מסוכן מסוג LSD ע"י אחר כאשר הנאשם קיבל את חלקו בתמורה, מכירה יחד עם אחר של 20 טבליות סם מסוכן מסוג MDMA- עשרה כדורים נמסרו מידי המערער ועשרה כדורים נמסרו מידיו של האחר, תמורת סכום כולל של 900 ₪ ומכירת סם מסוג קנאבוס במשקל 148.71 גרם, תמורת 400 ₪. בית המשפט סבר שקיימות נסיבות חדשות המצדיקות קבלת בקשת המערער והמלצת שירות המבחן ולכן ביטל את עונש המאסר והטיל על הנאשם שישה חודשי מאסר לריצוי בעבודות שירות.

לאור הערכים החברתיים שנפגעו כתוצאה מביצוע העבירות ומידת הפגיעה הרבה בהם, מדיניות הענישה הנהוגה והנסיבות הקשורות בביצוע העבירות, קרי- התכנון המקדים, כמות הסם הגדולה המלמדת על כך שהנאשם עוסק בהפצת סמים, הכסף שהתקבל תמורת הסם, זמינות הסם, מתחם הענישה ההולם את עבירת הסחר הינו בין מאסר שיכול וירוצה בדרך של עבודות שירות לבין 12 חודשי מאסר בפועל.

עם זאת, הנסיבות האישיות של הנאשם יכולות להשפיע על קביעת עונשו בתוך המתחם.

לחומרא, הבאתי בחשבון את עברו הפלילי של הנאשם, אשר בעברו טעם טעמו של כלא ולא השכיל להימנע מביצוע עבירות. כמו כן הבאתי בחשבון את נסיבות ביצוע העבירות.

לקולא, יש לשקול את ההודיה המלמדת על נטילת אחריות ואשר הביאה לחיסכון בזמן שיפוטי, כמו כן שמעתי את חברתו של הנאשם בדוכן העדים ואת הנאשם אשר הביע חרטה ומעוניין לשנות את אורחות חייו.

**לאור האמור לעיל, אני דן את הנאשם לעונשים הבאים:**

1. **מאסר בפועל למשך 9 חודשים, בניכוי ימי מעצרו .**
2. **מאסר על תנאי לתקופה של 8 חודשים.**

**המאסר המותנה יופעל אם תוך תקופה של 3 שנים מיום שחרורו, יעבור הנאשם עבירת סמים מסוג פשע.**

1. **מאסר על תנאי לתקופה של 4 חודשים.**

**המאסר המותנה יופעל אם תוך תקופה של 3 שנים מיום שחרורו, יעבור הנאשם עבירת סמים מסוג עוון.**

1. **הנאשם יחתום היום על התחייבות בסך 1,500 ₪ שלא לעבור עבירת סמים מסוג פשע ו/או עוון למשך 2 שנים מיום שחרורו.**

**לא יחתום, ייאסר למשך 10 ימים.**

1. **מכוח** [**סעיף 37 א**](http://www.nevo.co.il/law/4216/37a) **לפקודת הסמים אני פוסל את הנאשם מקבל או מהחזיק רשיון נהיגה לתקופה של 24 חודשים.**

**הפסילה תימנה מיום שחרורו מהכלא, לאחר שיציג הנאשם בפני מזכירות ביהמ"ש אישור שחרור ממאסר.**

**לנוכח הצהרת הנאשם כי אין ברשותו רישיון נהיגה בתוקף, אין צורך בהפקדת רישיון.**

**מוסברת לנאשם חומרת העבירה של נהיגה בזמן פסילה.**

**זכות ערעור תוך 45 יום מהיום לבית המשפט מחוזי בבאר שבע.**

<#3#>

**ניתנה והודעה היום י' שבט תשע"ז, 06/02/2017 במעמד הנוכחים.**

|  |
| --- |
|  |
| **אבשלום מאושר , שופט, סגן נשיאה** |

<#4#>

**צו**

**מורה על השמדת הסמים כמבוקש.**

**<#5#>**

5129371

|  |
| --- |
| **54678313ניתנה והודעה היום י' שבט תשע"ז, 06/02/2017 במעמד הנוכחים.** |
| **אבשלום מאושר , שופט, סגן נשיאה** |

הוקלד על ידי אלינור גנות

אבשלום מאושר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)