|  |  |
| --- | --- |
| **בית משפט השלום בתל אביב - יפו** | |
| ת"פ 56473-06-16 מדינת ישראל נ' גוטמן ואח' |  |

|  |  |  |
| --- | --- | --- |
| **לפני כבוד השופט עמית דניאל בארי** | | |
| המאשימה | מדינת ישראל  ע"י ב"כ עו"ד רינת יצחקי |  |
|  | **נגד** | |
| הנאשם | בן צבי גוטמן  ע"י ב"כ עו"ד עמית ויצמן |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

כללי

1. לאחר תיקונו של כתב האישום הודה הנאשם, ביום 15.10.2018 בעבירות המיוחסות לו.
2. הנאשם היה במקור נאשם מס' 2 בתיק זה. נאשמת 1 אחותו של הנאשם נשפטה בפני מותב אחר ודינה נגזר זה מכבר.
3. מהחלק הכללי של כתב האישום המתוקן בו הודה הנאשם עולים הפרטים הבאים:
4. בחודש ספטמבר 2015 או בסמוך לכך, קשר הנאשם קשר עם אחרים שזהותם אינה ידועה, בכך שהקים איתם עסק למכירת סם מסוג מריחואנה בלב תל אביב.

הקושרים שכרו ביום 21.2.16 חנות ברחוב דיזנגוף 101 בתל אביב תמורת 1,700 ₪ לחודש, קנו מחשבים, מסכים, טלפונים סלולריים ומשקלים אלקטרוניים לניהול העסק.

1. שיטת החליפה ואיתור הלקוחות פעלה כך: הנאשם והאחרים פתחו חשבון בישום ההיכרויות "טינדר", כאשר תמונת החשבון נושאת תמונה של עלה גראס. לקוחות ששוחחו עם בעלי החשבון נשאלו אם הם מעוניינים לקנות סמים.
2. במידה והייתה היענות מצד הלקוחות, אז הייתה עוברת התקשורת ליישום "וואטסאפ" תחת השמות הבדויים "סמי", "גוני" או "המוקד" (להלן "שמות הקוד") מטעם הנאשם ואחרים וזאת במטרה לקבל מהלקוחות הזמנות של סמים שאותם הם מעוניינים לרכוש.
3. לאחר יצירת הקשר תחת שמות הקוד, נהג הנאשם, או עובד שהועסק על ידו לשלוח ללקוחות הודעות יומיות, אשר כללו תפריט יומי של סוגי סמים אותם מוכרים, לצד משקל ומחיר לכל סם ואף מבצעי הנחות ללקוחות הרוכשים כמויות גדולות יותר.
4. הנאשם וחבריו העסיקו עובדים בשכר שביצעו תפקידים שונים, חלקם קיבלו הזמנות במחשב, חלקם ארזו את הסמים והכניסו למעטפות, חלקם שימשו כשליחים שהעבירו את הסמים ללקוחות באמצעות רכב או קטנוע.
5. הנאשם נהג להחזיק בטלפון השייך לעסק וממנו ניתנו הוראות לעובדים בכל הנוגע לתפקודו התקין של העסק. הנאשם גם נהג להגיע או להוציא בעצמו הזמנות מהמחשב.
6. העובדים שהועסקו בעסק עבדו במשמרות, מוקדן ושלושה שליחים במשמרת וקיבלו שכר שבועי על עמלם.
7. הנאשם הודה כי ביום 13.6.16 החזיק בעסק במקומות שונים בחדר האחורי סמים מסוג קנבוס וחשיש במשקל כולל של 1288 גר' קנבוס, ו-46.4 גר' חשיש.
8. בתאריך 23.8.12, שכר הנאשם ברחוב וורמיזה 4 בתל-אביב, דירה בדמי שכירות חודשיים בסך 4,700 ₪. הנאשם החזיק בדירה עד יום 10.7.16 סמים בכך שהקים בשני חדרים בדירה מעבדה לגידול סמים מסוג קנאביס וכן, כלים להכנת סמים, בקבוקים עם חומרי דישון, אדניות, גופי תאורה, מפוח אוויר ועוד. הנאשם החזיק באותה דירה קנאביס במשקל נטו של 377.1 גר'.
9. הנאשם הודה ב-15 עבירות של סחר בסם מסוכן, כאשר כל עבירה מתייחסת למכירה של סם לאדם מסוים או ליותר מאדם אחד. הסם נמכר במחיר של 100 ₪ לגרם.
10. הנאשם גם הודה ב-4 עבירות של סיוע לסחר בסם מסוכן.

**הערכים המוגנים**

1. הנאשם פגע בערך של מניעת הפצתו, של סם מסוכן וכן, מניעת התארגנויות פליליות.
2. יש לציין, כפי שפורט לעיל, כי הנאשם והאחרים לא היססו להקים עסק שפועל תוך ניצול אמצעי קשר מודרניים והעסקת עובדים במטרה למקסם רווחים.

**נסיבותיו האישיות של הנאשם**

1. הנאשם הופנה פעמיים לשירות המבחן שהגיש בעניינו שני תסקירים.

מצערת מאוד העובדה כי הנאשם שהינו אדם נעדר עבר פלילי ששירת כקצין בצה"ל הסתבך בעבירות כה חמורות.

1. הנאשם הוא אדם בן 37, נשוי ואב לתינוק. הוא בוגר 12 שנות לימוד עם תעודת בגרות מלאה.

הנאשם שירת בצה"ל ביחידה קרבית, סיים קורס קצינים ואף שירת 9 חודשים בשירות קבע.

לאחר הקלה בתנאי השחרור שנקבעו לו, השתלב הנאשם בעסק משפחתי בתחום המחשבים.

1. הנאשם שהה לסירוגין בארץ ובארה"ב, זאת בעקבות מעבר הוריו לארה"ב. מאז 2009 הוא שוהה באופן קבוע בארץ.
2. במסגרת החקירה בתיק זה, הנאשם נעצר, הוא שוחרר למעצר באיזוק אלקטרוני בנובמבר 2016. באופן הדרגתי הוקלו התנאים המגבילים וביום 7.1.18, בוטלו התנאים המגבילים.
3. הנאשם הסביר את מעורבותו בעבירות סמים על רקע רצונו לסייע לאנשים שזקוקים לסם מבחינה נפשית או רפואית.

שירות המבחן התרשם כי גם באוגוסט 2018 וגם בשלב מאוחר יותר, לא חל שינוי מהותי בהתייחסותו של הנאשם לעבירות שביצע.

הנאשם טען בפני שירות המבחן כי גידל סמים בדירתו כיוון שלא רצה להיות בקשר עם גורמים עברייניים.

1. הנאשם ציין בפני שירות המבחן כי הוא משתמש בסמים מאז היותו בן 22. הנאשם מסר כי מאז שהתחתן והפך לאב הוא מודע לצורך להפסיק את השימוש בסמים.
2. בתחילת שנת 2019 התקבל הנאשם ליחידה הטיפולית להתמכרויות בעיריית כפר סבא. בתסקיר משלים שניתן בעניינו, ציין השירות כי במהלך ארבעת החודשים האחרונים, בחן הנאשם באופן יותר מעמיק את מצבו. שירות המבחן הביע ספק אם שינוי העמדה לא נובע ממוטיבציה חיצונית, מתוך רצון להטיב את מצבו המשפטי.

למרות האמור לעיל, המליץ שירות המבחן לאפשר דחיה של 3 חודשים על מנת לבחון את מצבו של הנאשם.

**העונש ההולם**

1. הצדדים נחלקו לגבי מתחם העונש ההולם. הסניגור ציין כי ניתנו מספר פסקי דיון בפרשה נשוא הדיון בפניי. בתי המשפט התחשבו בהליכי השיקום שעברו הנאשמים והקלו בעונשם.

הסניגור סבור כי לאור שינוי גישתו של הנאשם לגבי העבירה עצמה, עברו הנקי, מצבו המשפחתי וההליך השיקומי שעובר, העונש ההולם צריך להיות עונש מאסר שניתן לרצותו בדרך של עבודות שירות.

1. התביעה סבורה כי מיקומו של הנאשם בארגון ומעורבותו הרבה יותר משמעותיים ממעורבים אחרים.

התביעה מציינת כי אחותו של הנאשם שבעניינה הייתה הקלה בעונש, הינה הרבה יותר צעירה והייתה בעלת מעמד זוטר בהרבה בהתארגנות הפלילית.

1. התביעה טוענת כי הסכמתו של הנאשם לעבור טיפול גמילה ניתנה בשלב מאוחר מאוד, ככל הנראה בתקווה לזכות בהקלה בעונשו.
2. התביעה סבורה כי העונש ההולם צריך לשקף את חומרת מעשיו של הנאשם וכי הנסיבות האישיות והליך השיקום ראוי שישפיעו על מיקומו בתוך העונש ההולם.
3. בע"פ 6373-16 ציינה כב' השופטת ארבל כי מוטלת חובה על בתי המשפט להאבק בנגע הסמים, גם על ידי הטלת עונשים מחמירים על סוחרי הסמים.

בתי המשפט ציינו כי סחר בסמים הוא אמצעי קל לעשיית רווחים גדולים.

1. ב[רע"פ 6401-18](http://www.nevo.co.il/case/24975541), **ספיר נ' מדינת ישראל** אישר בית המשפט העליון מתחם ענישה שנע בין 16-36 חודשי מאסר בגין שורה של עבירות סחר בסם מסוג קנבוס.
2. לצד פסקי דין מחמירים, קיימים פסקי דין מקלים במקרים של הליך טיפולי ממושך ומוצלח.
3. במקרה זה, מתחם הענישה ההולם הוא בין 15-30 חודשי מאסר.

בבואי לקבוע את מיקומו של הנאשם בתוך המתחם, התחשבתי בהודאתו באשמה, בתחילת ההליך השיקומי, בנסיבותיו האישיות והמשפחתיות, בעברו הנקי והתקופה ששהה בתנאים מגבילים.

על מנת לעודד את הנאשם להמשיך בהליך השיקומי בתוך הכלא, החלטתי לסטות במידה מסוימת מהעונש המזערי שקבעתי כעונש הולם.

אני ממליץ בפני רשויות שב"ס לאפשר לנאשם להמשיך בהליך הטיפולי.

בהתחשב בכל האמור לעיל, אני גוזר על הנאשם 26 חודשי מאסר, מהם 13 חודשים לריצוי בפועל והיתרה על תנאי למשך 3 שנים מיום שחרורו מבית הסוהר והתנאי הוא כי הנאשם לא יעבור עבירה מסוג פשע לפי [פקודת הסמים המסוכנים](http://www.nevo.co.il/law/4216).

אני גוזר על הנאשם 4 חודשי מאסר על תנאי למשך 3 שנים מיום שחרורו מבית הסוהר והתנאי הוא כי הנאשם לא יעבור עבירה מסוג עוון לפי [פקודת הסמים המסוכנים](http://www.nevo.co.il/law/4216).

מעונש המאסר ינוכו ימי מעצרו מיום: 10.9.16 עד 9.11.16.

1. לעונש זה אני מצרף קנס בסך 15,000 ₪ או 50 ימי מאסר תמורתו. הקנס ישולם ב-3 תשלומים שווים ורצופים של 5,000 ₪ כל אחד. התשלום הראשון ישולם עד יום 15.8.19 ויתר התשלומים ב-15 לכל חודש שלאחריו.
2. הסמים שנתפסו יושמדו. הרכוש והכסף שנתפסו יושמדו או יחולטו לטובת המדינה, לפי שיקול דעת קצין חקירות.

נמסר על זכות ערעור בפני בית משפט מחוזי תוך 45 יום מהיום.

5129371ניתן היום, י"ב תמוז תשע"ט, 15 יולי 2019, בהעדר הצדדים.

54678313

עמית דניאל בארי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)