|  |  |
| --- | --- |
| **בית משפט השלום בירושלים** | |
| **תפ"ק 15805-07-16 מדינת ישראל נ' נחום(עציר) ת"פ 26117-06-17 ת"פ 11015-02-16 ת"פ 61107-06-23 ת"פ 54586-08-23** |  |

|  |  |  |
| --- | --- | --- |
| **לפני** | **כבוד השופט דוד שאול גבאי ריכטר** | |
| **בעניין:** | **המאשימה** | **מדינת ישראל**  **ע"י ב"כ פנחס סרי לוי, מתמחה**  **מטעם תביעות ירושלים** |
|  | **נגד** | |
|  | **הנאשם** | **אלי נחום (עציר)**  **ע"י ב"כ עוה"ד יריב אבירם**  **מטעם הסניגוריה הציבורית** |
|  |  |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c)

[חוק העונשין, תשל"ז-1977](http://www.nevo.co.il/law/70301): סע' [244](http://www.nevo.co.il/law/70301/244), [384](http://www.nevo.co.il/law/70301/384), [447(א)](http://www.nevo.co.il/law/70301/447.a)

|  |
| --- |
| **גזר דין** |

**כתבי האישום בהם הודה הנאשם**

1. הנאשם שלפניי הודה בחמישה תיקים כפי שיפורט להלן ע"פ סדרן הכרונולוגי של העבירות:

1. **[ת"פ 26117-06-17](http://www.nevo.co.il/case/22727734) (התיק הראשון)** – בתיק זה הודה הנאשם בכתב אישום מקורי ב**החזקת סם לצריכה עצמית**, לפי [סעיפים 7(א)(ג)](http://www.nevo.co.il/law/4216/7.a.c) סיפא לפקודת הסמים המוכנים, בכך שביום 17.6.2015 בירושלים החזיק קוקאין במשקל 0.3679 גרם נטו.

1. [**ת"פ 11015-02-16**](http://www.nevo.co.il/case/20937154) **(התיק השני)** – בתיק זה הודה הנאשם בכתב אישום מקורי ב**החזקת סם לצריכה עצמית**, בכך שביום 22.7.2015 בירושלים, החזיק בהירואין במשקל 0.9137 גרם ובקוקאין במשקל 0.5601 גרם.
2. **ת"פ 15805-07-16 (התיק השלישי)** – בתיק זה תוקן כתב האישום פעמיים והנאשם הורשע ע"פ הודאתו בביצוע עבירות של **החזקת סם לצריכה עצמית** וב**שיבוש מהלכי משפט**, לפי [סעיף 244](http://www.nevo.co.il/law/70301/244) ל[חוק העונשין](http://www.nevo.co.il/law/70301), התשל"ז-1977, בכך שבמהלך פברואר 2016, רכש הנאשם הירואין במשקל 3.064 גרם נטו בלוד. הוא החדירו לפי הטבעת. לאחר שעוכב ונעצר ע"י שוטרים הסכים לביצוע חיפוש בתחנת המשטרה בלבד. במהלך הפשטתו והחיפוש ביקש הנאשם לעצור את החיפוש באומרו לשוטר כי החביא את הסם בישבנו, ובפועל דחף את הסם עמוק יותר לתוך גופו ואמר ש"סתם אמרתי, אין עליי כלום". בהמשך עשה הנאשם את צרכיו והסם נפלט מגופו.
3. [**ת"פ 61107-06-23**](http://www.nevo.co.il/case/29782388) **(התיק הרביעי)** – בתיק זה הנאשם הודה בכתב אישום מתוקן בביצוע שלוש עבירות **גניבה**, לפי [סעיף 384](http://www.nevo.co.il/law/70301/384) ל[חוק העונשין](http://www.nevo.co.il/law/70301) ובעבירה של **הסגת גבול** לפי [סעיף 447(א)](http://www.nevo.co.il/law/70301/447.a) לחוק.
4. מהחלק הכללי של כתב האישום עולה כי הנאשם עבד כסדרן בתחנת מוניות עד ארבעה חודשים לפני האירועים.
5. לפי האישום הראשון, ביום 14.6.2023 גנב הנאשם את ארנקה של קונָה בסופרמרקט כשבארנק היו מזומן בסך 2,200 ₪, כרטיסי אשראי וכרטיס רב קו.
6. לפי האישום השני, ביום 7.4.2023 נכנס הנאשם למשרדי תחנת המוניות בה היה מועסק, תוך שימוש במפתח שניתן לו במסגרת עבודתו (ממנה פוטר וכבר לא עבד בה באותה עת). הוא התעסק עם המחשב שבמשרד אך לא גרם לנזק ולא גנב דבר.
7. לפי האישום השלישי, ביום 31.1.2023 גנב הנאשם ארנק של לקוחה בסופרמרקט, כשבארנק היו מזומן בסך 800 ₪, 150 דולר, כרטיסי אשראי, כרטיסי זיכוי, פנקס צ'קים וכרטיס קופת חולים.
8. לפי האישום הרביעי, ביום 26.1.2023 גנב הנאשם מקונָה בסופרמרקט את ארנקה ובו 1,800 ₪, טבעת כסף, רישיון נהיגה, תעודת זהות, כרטיס אשראי נטען, כרטיס רב-קו וכרטיס קופת חולים.
9. [**ת"פ 54586-08-23**](http://www.nevo.co.il/case/29966876) **(התיק החמישי)** – בתיק זה הודה הנאשם בכתב האישום המקורי בעבירת גניבה, בכך שביום 22.1.2023 גנב מהמתלוננת ארנק בו היו 1,500 ₪ במזומן. הנאשם השליך את הארנק לפח האשפה.

**מהלך הדיון והמידע העולה מתסקירי שירות המבחן על אודות נסיבותיו של הנאשם**

1. בעניינו של הנאשם הוגשו תסקירים במסגרת התיק השלישי. אציין כי דליתי גם מידע מתסקיר המעצר האחרון מחודש ספטמבר 2023, על מנת להשלים את פערי המידע, וזאת בהסכמת הצדדים.
2. מהתסקירים עולה, כי הנאשם (כיום בשנות הארבעים לחייו) גדל בבית בתנאים לא פשוטים, הכרוכים במסכת יחסים מורכבת בין הוריו, עזיבת האב את הבית לתקופה ממושכת, הפעלת אלימות וגדילה בתנאי חסר. בנוסף חווה הנאשם בעיה רפואית כתוצאה מתאונה. למרות כל זאת הוא סיים 12 שנות לימוד ושירת שירות חלקי בצבא, ממנו פוטר לאחר הסתבכות בעבירת סמים. הוא עבד לאורך שנים בתחנת מוניות כסדרן, ומצא בעבודה מקור יציבות ומקור כלכלי שסייע לו להסדיר את חובותיו. הוא החל להשתמש בסמים כבר בגיל 15, ולאורך השנים עבר טיפול בתחליף סם, אותו הפסיק לאחר שחש שפיתח תלות בתחליף הסם. הוא שב להשתמש בסמים באופן לא רציף. הנאשם קיבל אחריות למעשים ושירות המבחן העריך, כי הנאשם יודע לשתף פעולה במסגרת טיפול, לרבות במרכז היום להתמכרות, ולכן ההמלצות היו ברוח זו. אלא ששיתוף הפעולה של הנאשם במתכונת שהוצעה (מרכז יום) לא הצליחה. בשלב מסוים הנאשם נשלח לבית המשפט הקהילתי, אך בשל ניתוקי קשר ממושכים הוא נפלט מהליך זה.
3. הנאשם נעצר במהלך חודש יוני 2023 בשל מעשיו בתיק הרביעי, ומאז נעצר עד לתום ההליכים.

**רישום פלילי ומאסר מותנה חב-הפעלה**

1. לנאשם שש הרשעות קודמות בעבירות רכוש וסמים, האחרונה שבהן משנת 2015, כאשר הוא ריצה מאסר אחד בלבד בן 9 חודשים לפני שנים רבות. במסגרת [ת"פ (רמלה)  
   32903-09-10](http://www.nevo.co.il/case/5387730) הוטל על הנאשם מאסר מותנה בן 5 חודשים שהוא חב-הפעלה בענייננו (מיום 14.4.2011), שכן הוא הוארך ע"י חברי כב' השופט מינטקביץ', במסגרת [ת"פ 34895-03-14](http://www.nevo.co.il/case/13062156), ביום 9.7.2015 (**תיק התנאי, המאסר המותנה**).

**טיעונים לעונש**

1. ב"כ המאשימה עתר להטיל על הנאשם עונש מאסר ממושך וענישה נלווית, לאחר שעמד על מסכת העבירות וחומרתן, על כישלון הנאשם להשתלב בתהליך שיקומי ונוכח עברו הפלילי והמאסר המותנה אותו ביקש להפעיל במצטבר. הסניגור ביקש למעשה להסתפק בתקופת מעצרו של הנאשם נוכח מכלול הנסיבות.
2. הנאשם במסגרת דבריו לפני גזר הדין, תיאר את הקשיים שחווה, אך דיבר באופן ברור על הטעויות שעשה והביע עליהן חרטה, אותה אני מקבל כהבעת חרטה אמיתית וקבלת אחריות. הנאשם סיפר על הקושי שלו במעצר שעה שהוא רחוק מבת זוגו ואם בתו, שהיא פעוטה כבת מספר חודשים, אותה לא ראה מזה תקופה ארוכה. בהקשר זה סיפר עד כמה הוא חש בושה והחמצה בשל מעשיו. לדבריו הוא נקי מסמים מזה תקופה ארוכה, ואין בדעתו לשוב לסמים ובדעתו להשתקם ולנהל אורח חיים תקין.

**קביעת מתחם העונש ההולם**

1. בבוא בית המשפט לגזור את הדין עליו לקבוע תחילה את מתחם העונש ההולם לפי עקרון ההלימה, הנגזר מן הערכים המוגנים ומידת הפגיעה בהם, מנסיבות ביצוע העבירות ומידת אשמו של הנאשם, וממדיניות הענישה הנוהגת.
2. **אשר לערכים המוגנים** – בעבירות הסמים פגע הנאשם בעיקר בבריאותו שלו, שעה שצרך סמים קשים ביותר. הוא גם פגע בערך שלטון החוק שעה שניסה לשבש את תפיסת הסמים. לגבי תיקי הרכוש, מדובר בפגיעה בזכות הקניין, בזכות להגנה על הפרטיות ובתחושת הביטחון האישי – כל אלו נפגעו במידה בינונית.
3. **אשר לנסיבות ביצוע העבירות** – לגבי עבירות הסמים – כאמור מדובר בסמים קשים מאוד לצריכה עצמית. אשר לשיבוש, מדובר במעשים חמורים שנועדו למנוע מן המשטרה לאסוף את הראיות המרשיעות ויש לראות זאת בחומרה. לגבי תיקי הרכוש – מדובר בניצול הזדמנות ובפגיעה מכוערת בקניינן ובפרטיותן של קרבנותיו האקראיים של הנאשם במרחב הציבורי. נגרם נזק לערכים המוגנים כפי שתיארתי ואף נזק בפועל. הנאשם אחראי למעשיו ואין כל תירוץ להצדיקם.
4. **אשר למדיניות הענישה הנוהגת** –
5. אשר לעבירות הסמים – מפנה ל[רע"פ 2986/21](http://www.nevo.co.il/case/27589322) **עיסאוי נ' מ"י** (מיום 10.5.2021) שם הורשע נאשם בהחזקת סם הירואין במשקל 11.66 גרם מחולק למנות, אשר הושלך מרכב עת הגיעו שוטרים. אושר מתחם שבין מספר חודשי מאסר ל-18 חודשים ועונש של 9 חודשי מאסר בעבודות שירות. מכאן ניתן לגזור לקולא.
6. אשר לעבירות הרכוש – מפנה ל[רע"פ 5471/15](http://www.nevo.co.il/case/20503323) **לסטר נ' מ"י** (מיום 19.8.2015) שם דובר בגניבה בהזדמנויות רבות של ארנקים וטלפונים. אושר מתחם שבין עבודות שירות ל-12 חודשי מאסר לכל אירוע, אך בסופו של יום אושר עונש של 8 חודשי מאסר בפועל למכלול נסיבות ובהן מרמה מתוחכמת.
7. **מתחם העונש ההולם** –
8. בתיקי הסמים הראשון והשני – קובע מתחם נפרד לכל אחד מהתיקים בין מאסר מותנה ועד 6 חודשי מאסר.
9. לגבי תיק הסמים השלישי – קובע מתחם שבין חודשיים ל-8 חודשי מאסר;
10. לגבי התיקים הרביעי והחמישי קובע מתחם אחד בהתאם למבחן "הקשר ההדוק" בשל סמיכות הזמנים, שיטת הפעולה וטיב המעשים, שבין חודשיים לשנת מאסר.

**נסיבות שאינן קשורות בביצוע העבירה והמיקום במתחם**

1. מחד גיסא, לנאשם עבר פלילי ומאסר מותנה חב הפעלה, והניסיונות הממוסדים להביאו לידי שיקום ועליה על דרך חיובית לא צלחו. מאידך גיסא, הנאשם קיבל אחריות מלאה למעשים, בסופו של דבר חסך בזמן שיפוטי במספר רב של תיקים, והתרשמתי שכוונתו להשתקם כנה. לכן יש למקמו באמצע המתחמים שקבעתי.

**גזירת הדין**

1. נוכח כל האמור גוזר על הנאשם את העונשים הבאים:
2. 16 חודשי מאסר בפועל בניכוי ימי מעצרו בכלל התיקים;
3. מפעיל את המאסר המותנה של 5 חודשים בתיק התנאי, חודשיים במצטבר והיתר בחופף. בסה"כ ירצה הנאשם 18 חודשי מאסר בפועל בניכוי ימי מעצרו בכלל התיקים ע"פ חישוב שב"ס שיכריע;
4. 6 חודשי מאסר וזאת על-תנאי למשך 3 שנים מהשחרור, שלא יבצע הנאשם כל עבירת רכוש וסמים מסוג פשע וכן שיבוש מהלכי משפט;
5. 3 חודשי מאסר וזאת על-תנאי למשך 3 שנים מהשחרור, שלא יבצע הנאשם כל עבירת רכוש וסמים מסוג עוון;
6. 500 ₪ פיצוי לכל אחת מהמתלוננות ב[ת"פ 61107-06-23](http://www.nevo.co.il/case/29782388) – עדות תביעה 8,7,4 ולמתלוננת ע"ת 1 ב[ת"פ 54586-08-23](http://www.nevo.co.il/case/29966876) – בסה"כ 2,000 ₪. הסכום ישולם עד ליום 1.6.2024;
7. קנס בסך 1,000 ₪ או 4 ימי מאסר תמורתו. הקנס ישולם עד ליום 1.6.2024;
8. התחייבות בסך 5,000 ₪ שלא לעבור כל עבירת רכוש או עבירת סמים בתוך שנתיים מהשחרור.

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**ניתן לקזז מכל הפקדה שבתיק או בתיק קשור על אף הודעת עיקול. ככל שקיימות יתרות זכות ואין עיקולים ניתן להשיב למפקיד.**

מורה על השמדת הסמים. יתר המוצגים לשיקול דעת רשם המוצגים.

יש לשלוח לשירות המבחן.

5129371

54678313זכות ערעור כחוק.

**ניתן היום, ט"ז כסלו תשפ"ד, 29 נובמבר 2023, במעמד הצדדים.**

דוד שאול גבאי ריכטר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)