|  |  |
| --- | --- |
| **בית משפט השלום בקריית שמונה** | |
| ת"פ 14998-08-16 מדינת ישראל נ' כהן |  |

|  |  |  |
| --- | --- | --- |
| בפני | **כבוד ה**שופטתרות שפילברג כהן | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **עידן כהן** |  |
|  |  | **הנאשם** |

|  |
| --- |
| חקיקה שאוזכרה:  [פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)  [חוק העונשין, תשל"ז-1977](http://www.nevo.co.il/law/70301): סע' [71ד'](http://www.nevo.co.il/law/70301/71d), [40יא](http://www.nevo.co.il/law/70301/40ja)  **גזר דין** |

**כתב אישום ורקע**

1. הנאשם הודה והורשע, במסגרת הסדר טיעון, בכתב אישום מתוקן שייחס לו עבירות סמים בשלושה אישומים נפרדים, כמפורט להלן:

**החזקת סמים שלא לצריכה עצמית** – עבירה לפי [סעיף 7(א) + 7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג-1973.

**החזקת סמים לצריכה עצמית** – לפי סעיף [7(א) + 7(ג)](http://www.nevo.co.il/law/4216/7.a.;7.c) סיפא ל[פקודת הסמים המסוכנים](http://www.nevo.co.il/law/4216).

ו**הספקת סמים מסוכנים (שני מקרים)** – לפי סעיף [13 + 19א](http://www.nevo.co.il/law/4216/13;19a) ל[פקודת הסמים המסוכנים](http://www.nevo.co.il/law/4216).

על פי האישום הראשון - במהלך חיפוש שערכו שוטרים בביתו של הנאשם בכפר גלעדי, ביום 26/7/16, נמצא כי החזיק סם מסוכן מסוג קוקאין במשקל כולל של 0.7837 גרם, 0.4213 גרם סם מסוכן מסוג MDMA ו- 2.08 גרם של סם מסוכן מסוג קנבוס.

על פי האישומים השני והשלישי – במהלך שנת 2016, במועדים מדויקים שאינם ידועים למאשימה, מכר הנאשם לאדם בשם יונתן צור, בשתי הזדמנויות, סם מסוכן מסוג קנבוס בכמות שאינה ידועה למאשימה, תמורת 100 ₪ ו- 300 ₪.

2. ביום 14/9/16 הגיעו הצדדים להסדר טיעון, לפיו כתב האישום תוקן, הנאשם הודה והורשע ונקבע כי יוגש לגביו תסקיר של שרות המבחן. עוד הוסכם בין הצדדים כי הטיעונים לעונש יהיו "פתוחים".

**תסקיר שרות המבחן**

3. על פי התסקיר מיום 30/1/17, הנאשם בן 36, רווק, סיים 12 שנות לימוד והשלים תעודת בגרות מלאה במכללת תל חי. הנאשם שיתף כי נטל ריטלין בגין הפרעת קשב וריכוז מגיל שש אך הפסיק ליטול אותו בגיל 12 נוכח השפעתו הרעה עליו.

עוד על פי התסקיר, הנאשם שירת שרות צבאי מלא, במהלכו גם נשפט בשל רצונו לעבור תפקיד ואי היענות לבקשתו, לנאשם תואר ראשון במשאבי אנוש, תקשורת וניהול סכסוכים, ובשנים האחרונות הוא מתנדב במסגרות חברתיות שונות.

מבחינה תעסוקתית, הנאשם עבד כעצמאי בהפקת אירועים, ובשלוש השנים האחרונות ניהל עם שותף בר בקיבוץ כפר גלעדי, וכיום דיווח כי הוא בעיצומו של הליך לפתיחת מסעדה צמחונית.

שרות המבחן מסר כי הנאשם נעדר עבר פלילי, יחד עם זאת, בגיליונו התעבורתי ישנה הרשעה אחת בגין נהיגה תחת השפעת אלכוהול משנת 2012.

הנאשם קיבל אחריות על מעשיו, טען כי עישן בתקופה הרלוונטית לביצוע העבירות פעמיים בשבוע ושיתף כי הקוקאין הוא שאריות ממסיבה שנערכה שנה קודם, וה- MDMA אמור היה לשמש אותו ואת חבריו במסיבה שתוכננה.

הנאשם מסר כי את עישון הגראס החל לאחר שחרורו מהצבא והמשיך במהלך טיול שערך בחו"ל וכי בשנים האחרונות עישן עם חברים. עוד שיתף הנאשם כי הוא משתמש בסמים הוא ברגעי דכדוך ומשבר .

הנאשם טען כי הפסיק את השימוש בסמים, עזב את העבודה בשעות הלילה ואת תפקיד ניהול הפאב וכי הוא רואה בהליך הפלילי הזדמנות ליציאה לחיים חדשים.

הנאשם מסר 3 בדיקות שתן, שתיים מהן היו נקיות ואחת מלוכלכת, לגביה טען כי הוא נטל כדור שינה בשם VABEN, מבירור שערך שרות המבחן נמצא כי הבנזו הוא אחד מרכיבי הכדור.

שרות המבחן התרשם כי הנאשם הוא בעל רמת תפקוד סבירה ובעל בסיס ערכי ומוסרי חיובי.

עוד התרשם שרות המבחן כי הנאשם גילה מחויבות ואחריות לתפקידים שונים בחייו והוא בעל ביטחון בקשר עם דמויות משמעותיות ועם גורמי טיפול וניכר כי הוא בעל אמפטיה לסביבה.

ההתרשמות הייתה כי הנאשם פועל לרוב מתוך מוקד שליטה פנימי ומסוגל להתבונן אל תוך עולמו ולראות כי נסיבות חייו והתנהלותו משפיעות על מעשיו. הנאשם הודה בכישלונותיו וחולשותיו ולמד מהם, יחד עם זאת התקשה להבדיל בין צרכיו לצרכי האחרים ולאורך השנים פעל מתוך ריצוי והיסחפות למצבים חברתיים. נוצר הרושם כי תפיסת התפקיד החברתי אצל הנאשם איננה מגובשת או בשלה יחסית לגילו. עוד התרשם שרות המבחן כי הנאשם התקשה לשלוט בדחפיו ופעל מתוך תמריץ רגעי שהביא אותו להתנהגות לא שקולה דיה.

הנאשם שלל התמכרות לסמים. שרות המבחן העריך כי לא מדובר באדם בעל מאפיינים אנטיסוציאליים או עבריינים וכי הסיכון להישנות עבירות דומות על ידו הינו נמוך.

שרות המבחן המליץ להטיל על הנאשם צו של"צ שבמהלכו ימשיך למסור דגימות שתן, שרות המבחן לא המליץ על העמדתו של הנאשם בצו מבחן.

**טיעוני הצדדים לעונש**

ביום 8/2/17 טענו הצדדים לעונש.

4. טיעוני ב"כ המאשימה

בטיעוניו בכתב, טען ב"כ המאשימה למתחם עונש של מאסר בפועל שנע בין 6 ועד 12 חודשים בגין כל אחת מעסקאות הסחר בסמים ומאסר בפועל לתקופה של מספר חודשים ועד 12 חודשים בגין עבירת החזקת סמים שלא לצריכה עצמית.

המאשימה עתרה להשית על הנאשם 18 חודשי מאסר בפועל, מאסר על תנאי, פסילת רישיון נהיגה בפועל ועל תנאי וקנס.

5. טיעוני ב"כ הנאשם

ב"כ הנאשם ביקש לקבוע מתחם עונש אחד לכל העבירות וביקש לאמץ את המלצות שרות המבחן בעניינו של הנאשם. על אף שאין המלצה ב"כ הנאשם ביקש להעמידו בצו מבחן ולגזור עליו מאסר על תנאי ושל"צ. בנוסף ביקש ב"כ הנאשם שלא לשלול את רישיון הנהיגה שלו. לחלופין, ביקש ב"כ הנאשם כי במידה ותוטל עליו תקופת מאסר אזי שתוגש לגביו חוות דעת של הממונה על עבודות שרות.

**ב"כ הנאשם טען בטיעוניו כי האדם אשר לו סיפק הנאשם סמים הנו חבר ילדות שלו, וכי מתוך תיק החקירה אין מחלוקת על כך שההספקה נועדה לשימוש משותף בסמים, ולא לשם רווח כלשהו. ב"כ המאשימה אישר כי דברי הסנגור אכן נתמכים בחומר הראיות.**

6. דברי הנאשם

הנאשם הצטער על מעשיו וכינה אותם טעות. הנאשם דיווח כי עבר תקופה לא קלה וכי הוא מנסה להתחיל דרך חדשה. עוד מסר כי עזב את חיי הלילה ופתח מסעדה בקריית שמונה. הנאשם שב ודיווח כי סיפק סמים הינו לחבר ילדות שלו מזה 20 שנה וכי בזמן ביצוע העבירות לא ידע עד כמה הן חמורות. הנאשם ציין כי הוא מעוניין לחזור ולנהל חיים נורמטיביים והבטיח כי לא יחזור על מעשיו. עוד הוסיף כי אין הוא משתמש בסמים.

**דיון והכרעה**

7. תיקון 113 ל[חוק העונשין](http://www.nevo.co.il/law/70301) קובע את העיקרון המנחה בענישה והוא קיומו של יחס הולם בין חומרת מעשה העבירה בנסיבותיו ומידת אשמו של הנאשם ובין סוג ומידת העונש המוטל עליו.

בקביעת מתחם העונש, על בית המשפט להתחשב בערך החברתי שנפגע כתוצאה מביצוע העבירה, מידת הפגיעה בו, במדיניות הענישה הנוהגת ובנסיבות הקשורות בביצוע העבירה.

8. אציין, כי באשר לשאלה אם מדובר באירוע אחד או מספר אירועים נפרדים, החלטתי, בהתאם להלכה שנקבעה בע"פ 4913/10 **ג'אבר נגד מדינת ישראל (29.10.14)**, להתייחס לכל העבירות כאירוע אחד ולגביו אקבע מתחם עונש אחד. אציין כי המאשימה, בטיעוניה לעונש, טענה למתחם יחיד, ולא בקשה לקבוע מספר מתחמי ענישה.

מדובר אם כך בעבירות שבוצעו במהלך חודש יולי 2017, הנאשם החזיק בביתו סמים לצריכה עצמית ושלא לצריכה עצמית ובשני מקרים, גם הם בחודש יולי כאמור, מכר סמים מסוג קנאביס לאדם אחר תמורת כסף.

**הערכים החברתיים**

9. חומרתן של עבירות הסמים שנמצאות בקציה החמור של סקלת עבירות הסמים, נעוצה בכך שעברייני הסמים מונעים מתוך שיקול כלכלי גרידא, ופועלים תוך ניצול התמכרותם ותלותם של משתמשי הסם וצרכניו.

הערכים החברתיים העומדים בבסיס מיגור תופעת הסמים הם בראש ובראשונה, שמירה על בריאות הציבור, יחד עם ערכים רחבים יותר של שמירה על רכוש הציבור והסדר הציבורי, שכן כבר הוכח קיומו של קשר הדוק בין עבריינות בתחום הסמים לעבירות הרכוש והאלימות שמבוצעות על ידי המכורים לסמים למימון רכישת הסם.

כפי שיפורט בהמשך – מצאתי כי כאן מדובר בעבירות סמים שאינן מהחמורות, שכן שוכנעתי כי אותו מאפיין חמור, שעניינו פעילות להפצת סם למען רווח, איננו קיים.

בית המשפט העליון קבע לא אחת כי עבירות הסמים הן נגע שהתפשט בחברה וישנו צורך למגרו. ראו לעניין זה את הדברים שנאמרו בבית המשפט העליון מפי כבוד השופט עמית ב[ע"פ 3172/13](http://www.nevo.co.il/case/6987521) **סואעד נ' מדינת ישראל**:

**"על פגיעתן הרבה של עבירות הסמים ועל תפקידו של בית המשפט במאבק בנגע הסמים לצד גורמים וגופים נוספים, עמד בית משפט זה פעמים רבות... אין ספור מילים נאמרו בדבר הצורך להכות בכל אחת ואחת מחוליות הפצת הסם... המאבק בנגע הסמים הוא סיזיפי ואל לנו להשלות את עצמנו כי ענישה מכבידה תביא לחיסול הנגע. כל עוד יהיה ביקוש לסמים יהיה גם היצע, כך גם בישראל וכך במדינות הים. אך המאבק אינו חסר תוחלת. גם אם לא ניתן לחסל את נגע הסמים לחלוטין, ניתן גם להקטין את היקפו ולצמצם את נזקיו."**

וכן את דברי כבוד השופט ג'ובראן ב[ע"פ 9482/09](http://www.nevo.co.il/case/5726579) **שמעון ביטון נגד מדינת ישראל**:

**"אכן, נגע הסמים הפוגע קשות בחברתנו מחייב מלחמת חורמה והעונשים שיגזרו על ידי בתי המשפט בשל עבירות סמים צריכים להשתלב במאבק הכולל להדברת הנגע. על כן, יש ליתן משקל ממשי לשיקול ההרתעתי אל מול השיקולים האישיים, אשר משקלם יהיה נמוך יותר במקרים כגון אלה. "עונש הולם למחזיקי סמים שלא לשימוש עצמי – קרי: למשולבים במערך ההפצה – מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים" (**[**ע"פ 966/94**](http://www.nevo.co.il/case/17932979) **אמזלג נ' מדינת ישראל ([פורסם בנבו], 12.12.1995))."**

**נסיבות הקשורות בביצוע העבירה**

10. מתוך כתב האישום עולה תמונה של עיסוק לא חד פעמי בסמים. מעבר לכך, מדובר במספר סוגי סם מסוכן, אשר בהם סמי הזייה, שפגיעתם רעה, וסם מסוג קוקאין, הנמנה עם סמים הנחשבים "סמים קשים". יחד עם זאת, לא מדובר בכמות גדולה של אותם סמים.

הנאשם אף סיפק, בשתי הזדמנויות, סם מסוג קנביס, לחברו, תמורת כסף, ואולם אני מקבלת כאמור, את הטענה שההספקה לא נועדה לרווח כי אם רק תשלום שהנאשם קיבל עבור עלות הסם, שאותה שילם.

למרות ריבוי העבירות, ועל אף הנסיבות לחומרה, נראה כי מדובר במעורבות בסמים שעיקרה על רקע שימוש עצמי, ואף יחד עם אחרים, של הנאשם בסמים. הנאשם מסר כי השימוש בסמים נעשה ברגעי דכדוך ומשב, בתקופה בה חי "חיי לילה" וניהל באר. על רקע זה, דבריו של הנאשם לשרות המבחן, לפיהם סם הMDMA שנמצא בביתו הוא שאריות ממסיבה קודמת וכמות נוספת למסיבה שהייתה אמורה להיערך, מתארים במידה רבה את אורח חייו של נאשם זה עד שנעצר. שוכנעתי כי מדובר במעורבות אישית וחברתית בסמים, על רקע בילוי ושימוש, שנקטעה עם המעצר. אני מקבלת את טענת הנאשם כי לא מדובר בעיסוק מסחרי בסמים, והוא אף לא הורשע בסחר בסמים. אשר על כן, מדובר בפגיעה לא מן הגבוהות בערכים המוגנים.

**מדיניות הענישה**

11. פסיקתו של בית המשפט העליון חזרה והדגישה במספר רב של פסקי דין שעסקו בעבירת הסמים, את חומרתן של עבירות הסחר והפצת סמים מסוכנים ועל הצורך להיאבק בהן באמצעות ענישה משמעותית ומרתיעה.

ראו לדוגמה את דברי כבוד השופט מזוז ב[ע"פ 1987/15](http://www.nevo.co.il/case/20131420) **עופר דורי נגד מדינת ישראל**:

**"על חומרתן של עבירות סחר והפצה של סמים מסוכנים ועל הצורך להיאבק בהן באמצעות ענישה משמעותית ומרתיעה עמד בית משפט זה לא אחת, תוך הדגשה שבעבירות אלה יש ליתן משקל ממשי לשיקול ההרתעתי אל מול השיקולים האישיים (**[**ע"פ 9482/09**](http://www.nevo.co.il/case/5726579) **ביטון נ' מדינת ישראל [פורסם בנבו] (24.7.2011); ענין אבו רגייג)."**

12. בחינת מדיניות הענישה מעלה קשת רחבה של עונשים החל ממאסר על תנאי וכלה במאסרים מאחורי סורג ובריח לתקופות קצרות כארוכות, תלוי בנסיבות, בכמויות הסם, סוג הסם וכד'.

א. [רע"פ 3627/13](http://www.nevo.co.il/case/7012287) **ארן שדה נגד מדינת ישראל (22.05.13)**, המבקש הורשע בבית המשפט השלום בשתי עבירות של סחר בסם מסוכן מסוג קנבוס, במשקל 0.87 ו- 1 גרם. למבקש עבר פלילי ולא שיתף פעולה עם שרות המבחן. בית המשפט השית עליו 7 חודשי מאסר בפועל, מאסר על תנאי, קנס ופסילה.

ב. [עפ"ג (מרכז) 31724-08-12](http://www.nevo.co.il/case/3922055) **יוסי בן שטרית נגד מדינת ישראל (25.12.12)**, בית המשפט המחוזי הקל בעונשו של המערער, שהורשע בשלוש עבירות של סחר בסם מסוכן ובעבירה של אספקת סם מסוכן, והעמיד את תקופת מאסרו על 12 חודשי מאסר בפועל חלף 17 חודשי מאסר בפועל שנגזרו עליו בבית משפט השלום. לחובתו של המערער עבר פלילי הכולל עבירות סמים בגינן ריצה מאסרים בפועל.

ג. [עפ"ג (ירושלים) 31347-08-14](http://www.nevo.co.il/case/17978777) **מדינת ישראל נגד אברהים בשיטי** **(10.12.14)**, המשיב, נעדר עבר פלילי, הורשע במכירת סם מסוג קנאביס בשתי הזדמנויות, במשקל 97 גרם ו- 47 גרם וכן 5 טבליות MDMA. נגזרו עליו 6 חודשי עבודות שרות, מאסר על תנאי וקנס.

ד. [ת"פ (תל אביב) 54179-09-14](http://www.nevo.co.il/case/18053784) **מדינת ישראל נגד אלכסנדר פרולצוב (26.05.16)**, הנאשם, צעיר ללא עבר פלילי, אשר עבר הליך שיקומי משמעותי, הודה והורשע בעבירות שלקשירת קשר לפשע, ייבוא סם מסוכן, ניסיון לייבוא סם מסוכן וסחר בסם מסוכן במספר הזדמנויות. בית המשפט גזר עליו 6 חודשי מאסר בדרך של עבדות שרות, 2 מאסרים על תנאי, קנס וצו מבחן למשך 18 חודשים.

ה. [ת"פ (עכו) 39589-07-13](http://www.nevo.co.il/case/7803012) **מדינת ישראל נגד קנאר אסדי** **(16.10.13)**, הנאשם מכר לסוכן משטרתי בשתי הזדמנויות שונות סם מסוג חשיש, פעם אחת - בכמות של 1.34 גרם ובנוסף 5 טבליות MDPV ובפעם השנייה – 5.44 גרם חשיש ו-10 טבליות MDPV. לנאשם שתי הרשעות קודמות בעבירות סמים. בית המשפט גזר עליו 10 חודשי מאסר בפועל, מאסר על תנאי וקנס.

ו. [ת"פ (תל אביב-יפו) 52916-07-10](http://www.nevo.co.il/case/4521236) **מדינת ישראל נגד אנגל פוקס ואח'** **(07.06.12)**, נאשם 1, בעל עבר פלילי, הורשע בעבירה של סחר בסם מסוכן מסוג חשיש במשקל 18 גרם. בית המשפט גזר עליו 6 חודשי מאסר על תנאי, קנס ופסילת רישיון נהיגה על תנאי. נאשם 2 – הורשע בעבירה של סחר בסם ובעבירה של החזקת סם לצריכה עצמית. לחובתו 4 הרשעות קודמות. בית המשפט גזר עליו מאסר על תנאי, קנס ופסילה על תנאי מלהחזיק רישיון רכב.

ז. [ת"פ (רמלה) 48125-05-11](http://www.nevo.co.il/case/4517523) **מדינת ישראל נגד אבי ספיבק (11.11.12)**, הנאשם הורשע בשני אישומים כשבכל אחד מהם יוחס לו סחר בסם מסוכן, במשקל 3.66 גרם ובמשקל של 4.73 גרם. לחובתו עבר פלילי בגין עבירה של היעדרות מו השירות. בית המשפט גזר עליו 6 חודשי מאסר בעבודות שרות.

ח. [ת"פ (ירושלים) 54706-01-13](http://www.nevo.co.il/case/5642705) **מדינת ישראל נגד אברהם חביב (09.09.13)**, הנאשם, נעדר עבר פלילי, הורשע בארבעה אישומים של סחר בסם מסוכן, שיבוש שמהלכי משפט ואחזקת סמים לצריכה עצמית. נגזרו עליו 6 חודשי מאסר בפועל לריצוי בדרך של עבודות שרות.

13. לאור כל האמור לעיל, אני קובעת כי מתחם העונש ההולם נע בין מאסר על תנאי ועד 12 חודשי מאסר לריצוי בפועל.

**גזירת עונשו של הנאשם**

14. בגזירת עונשו של הנאשם, רשאי בית המשפט להתחשב בהתקיימותן של **נסיבות שאינן קשורות בביצוע העבירה**, מתוך רשימה המפורטת [בסעיף 40יא](http://www.nevo.co.il/law/70301/40ja) ל[חוק העונשין](http://www.nevo.co.il/law/70301), ובלבד שהעונש לא יחרוג ממתחם העונש ההולם שנקבע לעיל.

הנאשם, רווק בן 36 שנים, בעל תואר ראשון במשאבי אנוש, תקשורת וניהול סכסוכים, זאת על אף קשיי למידה שחווה ולאחר טיפול רגשי שעבר ביוזמתו. הנאשם דיווח לשרות המבחן כי הוא בתהליך לקראת פתיחת מסעדה צמחונית, ואכן במועד הטיעונים לעונש ציין כי המסעדה נפתחה ימים ספורים קודם.

הנאשם נעדר כל עבר פלילי, לחובתו עבר תעבורתי בלבד, בעבירה של נהיגה תחת השפעת סמים או אלכוהול משנת 2012, בגינה הוטל עליו מאסר על תנאי.

הנאשם נטש, לדבריו, עקב הסתבכותו בפרשה זו את חיי הלילה, והצהיר על בחירה בדרך חדשה.

הנאשם הודה במיוחס לו בכתב האישום וחסך זמן שיפוטי, הבין את חומרת מעשיו ולקח אחריות על ביצועם. הנאשם טען כי כיום אינו משתמש בסמים ושתיים מתוך שלוש בדיקות שתן שהוא ביצע העידו על ניקיונו, בעוד שהשלישית, שנמצאה מוכתמת, הוסברה בשימוש בכדור שינה, וההסבר לא נשלל.

שרות המבחן התרשם מהנאשם כאדם המתפקד באופן סביר, בעל בסיס ערכי ומוסרי חיובי.

צויין כאמור שהנאשם אינו מתאפיין בערכים אנטיסוציאליים ועברייניים. שרות המבחן העריך כי הסיכון להישנות ביצוע העבירות על ידי הנאשם הינו נמוך והומלץ להטיל עליו צו של"צ.

שרות המבחן מצא שהנאשם אינו זקוק לטיפול, והציע לעקוב אחר נקיון מסמים בבדיקות שתן.

**הנאשם היה נתון במעצר ממש תקופה הקרובה לחודש ימים**, כחודשיים במעצר בית מלא, ובהמשך בהגבלות מתונות יותר.

על אף חומרת העבירות המיוחסות לנאשם, הגעתי לכלל מסקנה, לאור נתוניו החיוביים של הנאשם, לקבל לגביו את המלצת שרות המבחן, ולגזור את עונשו בתחתית המתחם.

מצאתי כי ענישה של מאסר מותנה, של"צ שיכלול מעקב סמים, פסילת רשיון וקנס הנה ענישה הולמת.

**סוף דבר**

15. **נוכח כל האמור לעיל, אני גוזרת את עונשו של הנאשם כדלקמן:**

א. 4 חודשי מאסר על תנאי, ואולם הנאשם לא יישא בעונש זה, אלא אם יעבור במהלך תקופה של 3 שנים מהיום כל עבירה על פי [פקודת הסמים המסוכנים](http://www.nevo.co.il/law/4216).

ב. צו של"צ בהיקף של 140 שעות במסגרת מועצת מטולה בתפקיד עזרה בהפקת אירועים ובמשרדי המועצה. צו השל"צ כולל גם פיקוח לניקיון מסמים בבדיקות שתן, וזאת לפי המלצת שרות המבחן בתסקירו.

בית המשפט מסביר לנאשם את משמעות הצו, את מטרת השירות ואת פרטיו, ומזהירו שאם לא ימלא אחר הצו, יהיה צפוי לתוצאות האמורות [בסעיף 71ד'](http://www.nevo.co.il/law/70301/71d) ל[חוק העונשין](http://www.nevo.co.il/law/70301).

ד. קנס על סך 3,000 ₪ או 12 ימי מאסר תמורתו. הקנס ישולם בקיזוז מדמי הפיקדון שהופקד בהליך המ"ת המקביל. לאחר קיזוז סכום הקנס, תוחזר יתרת הסכום לידי הנאשם.

ה. אני פוסלת את הנאשם מלנהוג ברכב מנועי ו/או להחזיק ברישיון נהיגה למשך 3 חודשים. הפסילה תיכנס לתוקף ביום 1.5.17.

הסברתי לנאשם כי עליו להפקיד את רישיון הנהיגה במזכירות בית משפט השלום בקרית שמונה וכי מרוץ הפסילה ימנה רק מרגע הפקדת רישיון הנהיגה. יחד עם זאת, חל עליו איסור לנהוג ברכב מנועי החל מרגע זה.

ו. פסילה על תנאי מלקבל או להחזיק ברישיון נהיגה לתקופה של 4 חודשים, והתנאי הוא שלא יעבור במהלך תקופה של 3 שנים מהיום כל עבירה לפי [פקודת הסמים המסוכנים](http://www.nevo.co.il/law/4216).

המזכירות תשלח עותק גזר הדין לשרות המבחן.

זכות ערעור לבית המשפט המחוזי תוך 45 יום מהיום.

**5129371ניתן היום, י"ח אדר תשע"ז, 16 מרץ 2017, במעמד הנוכחים.**

**54678313**

רות שפילברג כהן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)